
CUVÂNT ÎNAINTE 


Lucrarea orientalistului Constantin Daniel vine să întregească 
preocupările configurate în cărțile de sinteză dedicate culturilor 
antice din Orientul Mijlociu (egipteană, feniciană, asiro- 
babiloniană, arameică şi hitită), introducând pe cititorul de la noi 
într-o zonă de umanitate de primă importanță pentru 
întelegerea întregii istorii universale. 

În această parte a lumii au fost descoperite cele dintâi aşezări 
urbane, s-au pus bazele ştiinţei şi filosofiei (într-un frumos 
studiu anterior - cf. Orientalia Mirabilia, Bucureşti, 1976 -, 
Constantin Daniel stabileşte originea egipteană a cuvântului elin 
care denumeşte iubirea de înțelepciune), s-au dezvoltat codurile 
de legi civile şi penale şi au fost puse bazele administraţiei de 
stat. Speculaţia teologică a acestor popoare a originat marile 
mișcări spirituale de mai târziu, prefigurând umanitatea 
modernă. 

Folosind vastele sale resurse intelectuale, cunoaşterea 
aprofundată a limbilor antice orientale (egipteana, ebraica, 
aramaica, dialectele semite din Canaan şi altele), precum şi a 
limbii eline şi a latinei, punând la contribuție o bibliografie 
variată şi adusă la zi, Constantin Daniel, în întreaga sa 
activitate, întreprinde o operă comparabilă cu aceea a lui 
Maspero, cercetătorul care a ambiționat la începutul secolului 
nostru o istorie generală a vechilor popoare din Orient. Cultura 
română deține astfel una din puţinele formulări cvasi-complete 
ale cunoştinţelor noastre istorice şi filologice referitoare la 
civilizațiile antice orientale. 

Pe urmele vechilor civilizaţii radiografiază etnii dispuse pe o 
arie ce se întinde din inima Africii până în muntii Armeniei şi din 
Anatolia până la Valea Indusului. Sunt realități aflate în strânsă 
conexiune, interferându-şi istoria şi dezvoltându-se oarecum 
concomitent. Postularea unui caracter autarhic şi recunoaşterea 
voinței lor de autonomie spirituală şi istorică sunt insuficiente 
pentru a le înțelege dezvoltarea şi mai apoi dispariția din istorie. 
Datele oarecum sărace despre „Jara Kuş” sau despre regatele 
care i-au urmat, despre „Imperiul” Văii Indusului, sau despre 
Arabia Felix nu trebuie să ne conducă la concluzia că federațiile 
de state sau cetățile care le-au reprezentat propun o istorie 


inexplicabilă şi închisă în sine. 

Constantin Daniel foloseşte izvoare vechi, mărturii ale 
vecinilor şi adeseori întrebuințează analogia cu state şi instituţii 
cunoscute pentru a încerca descifrarea celor mai multe din 
tainele acestor „lumi apuse”. Este interesant de remarcat faptul 
că cercetătorul român nu se mulţumeşte aproape niciodată cu 
soluțiile aflate în bibliografia problemei, încercând rezolvări 
proprii, ipoteze de lucru incitante şi noi, atât ca metodologie, cât 
şi ca material documentar. Menţionăm astfel subcapitolul 
dedicat „Ţării preotului loan”, întreaga problematică legată de 
Sodoma şi Gomora, unele aspecte ale civilizației sud-arabice şi, 
îndeosebi, capitolul consacrat „Fiilor lui Het”. Remarcabilă în 
aceste pagini este folosirea izvoarelor istoriografice ebraice şi 
eline, o lectură nouă a textelor antice, pe baza unui fel de 
hermeneutică specifică gândirii lui Constantin Daniel. 

Societăţile Orientului antic sunt privite în dinamica istorică, pe 
parcursul secolelor, cu insistență pe factorii economici şi politici. 
Acolo unde este cazul, Constantin Daniel ia în considerare 
legăturile cu spațiul carpato-dunărean şi cu populațiile de aici. 

Un patos reținut animă fraza atunci când judecata istorică 
este impregnată de considerații morale, cum este cazul 
paginilor dedicate statului Urartu sau elamiților şi hitiţilor, 
precum şi influențelor asiriene, cu cohorta lor de cruzimi şi de 
practici războinice. 

Istoria scrisă de Constantin Daniel nu înseamnă o 
contemplare pasivă a realităților, ci un mod de afirmare a 
valorilor morale şi spirituale. De asemenea, cercetătorul român 
dă o replică fermă tuturor interpretărilor pseuado-ştiințifice şi 
tendințelor rasiste, afirmând cu generozitate aportul inestimabil 
al culturilor africane, dravidiene şi semite la constituirea 
patrimoniului spiritual al omenirii. Situarea regatului Kuş, de 
pildă, în raport cu Roma antică, constatarea proeminenţei 
istorice a unor forme de civilizație orientală se înscriu pe linia de 
conduită a unui gânditor de avangardă. 

Prin varietatea subiectelor şi prin adâncimea considerațiilor, 
prin ştiinţa aproape unică, prin metoda hermeneutica de tratare, 
atât de originală, Pe urmele vechilor civilizaţii este o carte utilă 
şi valoroasă, atât pentru specialist, cât şi pentru marele public. 

Aurel-Dragoş Munteanu 


„TARA KUŞ” A AFRICANILOR DE CULOARE 


Nilul - cel mai lung fluviu din Africa - curge din sud spre nord, 
având o lungime de 6 671 km de la izvoarele cele mai 
îndepărtate şi până la vărsarea sa în Marea Mediterană, printr-o 
deltă întinsă. 

La origine, Delta Nilului a fost un golf al Mediteranei, care s-a 
umplut pe încetul cu mâl şi aluviuni aduse de fluviu. De fapt, în 
fiecare an, la o dată fixă - vreme de trei luni - Nilul acoperea cu 
apele sale, încărcate cu mâl roditor, întreaga vale a Egiptului. 
După inundație, când apele se retrăgeau, Nilul lăsa bălți şi 
mlaştini întinse, unde creşteau din abundență plante acvatice, 
papirus, trestie şi papură, şi unde se adăposteau, pe lângă 
mulţimea păsărilor care veneau să ierneze, hipopotami şi 
crocodili. 

Din mileniul al IV-lea, egiptenii reuşiseră să cultive Valea 
Nilului până la prima cataractă, săpând canale şi ridicând diguri 
înaintea apei aduse de inundație. 


I. CADRU GEOGRAFIC 


Egiptul propriu-zis, cu civilizaţia sa multimilenară, se întindea 
până la prima cataractă a Nilului, adică astăzi până la Assuan 
(anticul Syene), unde în vremea noastră s-a construit un imens 
baraj, care regularizează cursul fluviului, suprimând inundația 
anuală. De la prima cataractă spre sud, de-a lungul Nilului se 
întindea Nubia, al cărei nume însemna „[ara aurului”, fiindcă 
aici se aflau bogate mine de aur. [ara pe care egiptenii au 
numit-o Nubia era foarte diferită de Egiptul propriu-zis. Ţinutul, 
situat la sud de prima cataractă, dispunea de pământ agricol 
foarte puţin, valea era supusă inundaţiilor, nu se săpaseră 
canale şi nu se ridicaseră diguri. 

În aceste condiţii agricultura avea un rol minor în Nubia. 
Totuşi exista în oazele deşertului şi pe Valea Nilului o populaţie 
sedentară care cultiva fâşia redusă de teren de pe malurile 
marelui fluviu, numită în Egipt į w n - tj w. Satele erau aşezate 
departe unele de altele. Creşterea vitelor, de pe urma cărora se 
realizau venituri considerabile, a creat o populaţie semi- 


nomadă. 

Resursele alimentare reduse şi paucitatea păşunilor din 
oazele deşertului creau ostilitate între triburi, şi de aici luptele 
frecvente între ele. 

Văile torenţilor, care slujeau drept căi de trecere pentru 
traficul spre Marea Roşie, erau parcurse de caravanele care 
efectuau transporturile. 

Nubia, mai cu seamă în porţiunea ei dintre cataracta | şi a l-a, 
era calea de acces spre comerţul cu produse din Africa centrală 
- colţi de elefanţi, piei de hipopotami, de antilope, maimuțe, 
lemn de abanos etc. Cataracta a l-a, la sud de Wadi Haifa, se 
întindea pe o lungime de circa 100 km şi interzicea orice 
navigaţie pe Nil, constituind o barieră naturală în sudul 
Egiptului. Traficul din Africa centrală trebuia să se efectueze pe 
căile din deşert, adică prin Darfur şi Dongola, prin oazele 
Selime, Dungul şi Kurkur către Syene (Assuan), unde era prima 
cataractă. 

Faraonii egipteni din Imperiul Mijlociu chiar şi-au propus să 
fortifice temeinic zona cataractei a Il-a, ca să împiedice orice 
atacuri venind dinspre sud, aşa cum făcuseră de altfel, înălţând 
cetăţi în jurul cataractei l-a, la care ajunseseră încă din vremea 
dinastiei l-a, către începutul mileniului al III-lea. 

Egiptenii ajung la cataracta a ll-a a Nilului în epoca lui 
Sesostris | (din dinastia XII, circa 1900 î.e.n.) şi reuşesc să o 
cucerească pe încetul, până în vremea lui Sesostris IIl (din 
dinastia XII), deşi încă în cursul dinastiei a Vi-a (2423 - 2263 
î.e.n.) încercaseră, fără succes, să se instaleze în această zonă. 

Prima nomă (regiune) din Egiptul de Sus purta numele de 
„Ţara Nubiei” şi hotarul său spre nord era la Silsile, la nord de 
Kom Ombo (Ombos). În dinastia XVIII (1580-1314 î.e.n.) se 
creează o provincie nouă, Nubia, având drept căpetenie pe „fiul 
de rege din Kuş”, care era locţiitorul faraonului în această 
regiune şi care se intitula „căpetenia ţărilor cu aur ale lui 
Amon”. Căci căile ce conduceau la minele de aur începeau de 
aici. Aşa cum Elefantina şi în special malul răsăritean al Nilului, 
cu Syene, constituia locul de depozitare a mărfurilor venite din 
Africa centrală, la începuturile istoriei Egiptului; în epoca 
istorică, adică începând cu dinastia a XII-a, aceste mărfuri sunt 
strânse la cataracta a Il-a, pentru ca mai târziu să fie adunate la 
Napata, capitala regiunii de graniţă a Nubiei. Aceasta constituia 


o adevărată „poartă” sudică a Egiptului. 

Nubia era bogată în arbori, din care se construiau navele ce 
pluteau pe Nil, în resurse minerale (îndeosebi aur), în pietre 
scumpe, în piatră pentru statui, în fine, avea sclavi ca forţă de 
muncă. Triburile numite de egipteni M d”, corespunzând 
triburilor Bedja de azi din Deşertul libian, încă din Imperiul Vechi 
au dat ostaşi în armata şi poliţia egipteană. 

Popoarele ce locuiau în Nubia erau diferite între ele şi vorbeau 
limbi felurite, ceea ce a permis cucerirea egipteană şi dominaţia 
lor. Dar numele de Kuş ce se dădea în Egipt acestor popoare şi 
acestei ţări s-a impus încă din Imperiul Mijlociu (2000-1080 
î.e.n.). 


II. SCHIȚĂ A ISTORIEI NUBIEI 


Cercetările asupra culturilor din Nubia au făcut mari progrese 
începând din 1907, când s-au cercetat mormintele de la sud de 
localitatea Dakke. Nu se pot stabili concordanţe sigure cu istoria 
Egiptului, de aceea ele trebuie evitate. După vechimea 
mormintelor şi a straturilor găsite, se pot deosebi în Nubia, în 
raport cu vechimea relativă a lor, ceea ce s-a numit de arheologi 
grupul A, grupul B şi grupul C. 

Grupul nubian A corespunde temporal celei de-a doua culturi 
preistorice a Egiptului şi ajunge până la dinastia |, poate chiar 
până la dinastiile II-III; grupul nubian B cuprinde intervalul lung 
de la sfârşitul dinastiilor thinite până la sfârşitul Imperiului 
Vechi; în fine, grupul nubian C se extinde temporal între epoca 
Herakleopoliteană până la dinastia XVII, deci şi perioada 
hiksoşilor. 

Nubia preistorică era populată de aceeaşi rasă mediteraneană 
cu părul negru şi înălţimea scundă, cu pielea de culoare mai 
închisă. Adică erau aceiaşi oameni care în epoca preistorică se 
aflau în Egiptul de Sus, în „prima cultură preistorică” a Egiptului, 
şi în Libia, care constituiau triburile /h n w. 

Dar dependenţa culturii din Nubia de Egipt variază şi nu este 
absolută, ca urmare a emigrării popoarelor. Cercetarea 
necropolelor preistorice ale triburilor din grupul A a arătat că 
despărţirea între cultura Egiptului de Sus (în sudul Egiptului 


deci) şi cea nubiană a avut loc mai devreme chiar, adică la 
mijlocul perioadei preistorice, înainte să fi ajuns la deplina 
maturitate cultura triburilor din grupa A. 

Săpăturile lui I. Junker, la Kubanige, la 15 km nord de Assuan, 
pe malul apusean, au dovedit că în epoca existenţei triburilor 
din grupa A se afla aci o populaţie nubiană până dincolo de 
acest oraş, adică până dincolo de limita sudică a ceea cea 
constituit Egiptul faraonic înainte de expansiunea sa spre sud, 
dincolo de prima cataractă. Cimitirul ce s-a găsit aici a putut 
stabili ce aparţinea egiptenilor şi ce era al nubienilor. 
Caracteristic pentru nubienii din grupa A era obiceiul îngropării 
cadavrului într-o piele de capră, fără sicriu. Obiceiul se 
regăseşte atât în mormintele nubienilor din grupul B, cât şi la 
vecinii apuseni ai Egiptului, la beduini şi la Egiptul preistoric. În 
Egiptul faraonic acest ritual însă era considerat „barbar”, cu 
excepţia platoşelor la ostaşi şi a pieilor de panteră la preoţi. In 
povestirea lui Sinuhet se scrie clar: „moartea ta nu va avea loc 
în străinătate, nu vei fi îngropat într-o piele de berbec” (A. 
Erman - Die Literatur der Aegypter, Leipzig, 1915, p. 50). 

La nubienii din grupa A, cei decedați erau înmormântați 
culcaţi pe partea stângă, cu capul spre sud, astfel ca faţa să o 
aibă spre vest, la fel ca în Egiptul de Sus în epoca preistorică. 

Triburile din grupul B prezintă în mormintele de înhumaţie o 
scădere a nivelului lor cultural, vădit prin sărăcia obiectelor ce 
însoțesc pe morţi, în special perle şi amulete. Cuprul se 
utilizează rar, mai ales la ace, dar se găsesc multe obiecte de 
os. O dată cu marile expediţii în sud, pornite de căpeteniile 
nomei din Elefantina, în dinastia a Vl-a (circa 2423 - 2263 î.e.n.), 
aceste morminte devin rare. Astfel de expediţii durau câteva 
luni şi ajungeau până în regiunea cataractei a lll-a, căci la 
Kerma s-au găsit ruinele unui centru comercial egiptean. Nu 
ştim până unde au pătruns asemenea expediţii. Dar o colonizare 
egipteană în această regiune, dincolo de cataracta |, nu s-a 
făcut niciodată. 

Relatările despre tradiţiile egiptene în Nubia menţionează 
certurile dintre triburi şi mişcările de migrare ale lor. Căci o dată 
cu recucerirea Nubiei, pe vremea lui Mentuhotep lll, din epoca 
dinastiei a XI-a (circa 2160 - 2000 î.e.n.) apar aici cu totul alte 
triburi ca în trecut, kușiţii. 

Inseşi fortărețele puternice ridicate de faraonul Sesostris III, 


pentru paza graniţei de sud a Egiptului, în dreptul celei de-a 
doua cataracte, dovedesc clar că în Nubia existau alte triburi, 
mai puternice ca în trecut. Aceste triburi nubiene, în epoca 
dinastiei a XII-a, când a domnit Sesostris III, se pot împărţi în: 1. 
Posesorii necropolelor care făceau parte din grupul C; 2. 
Purtătorii culturii Kerma, în jurul cataractei a Ill-a (provincia 
Dongola). 

Textele de blestem egiptene, de la sfârşitul dinastiei a XI-a, 
scrise pe ostraka, dar şi stela victoriei lui Sesostris | de la Buhan 
(Wadi Haifa) ne fac cunoscute nenumărate triburi şi districte, de 
exemplu Smj k, Hs'j, K, s (poate identici cu kuşiţii). Aceste 
grupe de triburi sunt formate din populaţii pur hamitice, care au 
totuşi un amestec cu negroizii, datorită comerţului cu fete din 
sudul cataractei a Ill-a. La Kubanije, la 15 km nord de Assuan 
(Syene), în cimitirul explorat de |. Junker s-a descoperit, alături 
de un cimitir egiptean, din Imperiul Mijlociu, un cimitir nubian 
din grupul C. Egiptenii îşi înmormântau morţii mumificându-i şi 
aşezându-i în sicrie de lemn cu stucaturi, după ceremonii ample, 
iar nubienii din grupul C îşi aşezau morţii în piei de animale şi 
apoi ridicau un tumulus peste mormântul din piatră, lângă care 
puneau hrana mortului în urcioare şi străchini. 

Dar în modul de înhumare a nubienilor din grupul C apare o 
inovaţie: mortul stă culcat chircit, pe partea dreaptă, în direcţia 
vest-est, cu capul spre est, astfel că faţa este spre nord. Junker 
consideră că această schimbare se datorează unei influenţe a 
culturii Kerma: credinţa că stele din partea de nord a cerului vor 
asigura o dăinuire fericită celui mort. Deosebirea faţă de 
orientarea mortului în Egipt este notabilă şi se poate ca 
puternica influenţă a culturii Kerma asupra triburilor nubiene din 
grupa C să fie datorată dispariţiei barierei egiptene, la nivelul 
cataractei | şi a Il-a la sfârşitul dinastiei a XIl-a. Atunci se 
produce o puternică înaintare a purtătorilor culturii Kerma, care 
ajunge la cataracta |. In orice caz, se pare că la Kerma a existat 
o puternică formaţie tribală care a învins pe ostaşii egipteni ce 
păzeau, hotarul de sud. Găsim morminte nubiene (pan - graves) 
poate ale unor ostaşi din trupele auxiliare, înlăuntrul. Egiptului 
până la începutul Imperiului Nou, după care şi aceşti emigranţi 
dispar. 

Este caracteristic faptul că, în Imperiul Mijlociu, întregul 
teritoriu al Nubiei este numitul „Bietul Kuş”, nume care l-a 


înlocuit pe acela mai vechi de Wawat (W w t) spre a denumi 
Nubia. In Imperiul Mijlociu o serie de fortărețe străbătea Nubia 
până la Buhan (B w h n), în dreptul localităţii de azi Haifa, dar 
mai ales existau forturi pe calea aurului, spre Wadi Alaki 
(egiptean B k j, Ikkur). În spatele lor se construiau templele 
egiptene. In Imperiul Nou, când granița de sud a Egiptului a 
ajuns la cataracta a IV-a, dincolo de Napata, Nubia propriu-zisă 
ajunge să fie un hinterland şi, ca urmare, aşezările egiptene se 
înmulțesc, ca şi cimitirele, dovadă că Nubia nu mai era un loc de 
temut. In aşezarea de la Anibe (M je m) exista reşedinţa „fiului 
de rege din Kuş” sau a înlocuitorului său. Ea era capitala unei 
căpetenii tribale. Dar prin aceasta se termină în Nubia, până la 
cataracta a II-a, cultura autohtonă. 

Cunoaştem mai puţine date despre situaţia din regiunea 
situată la sud de cataracta a Il-a. După înaintarea spre sud a 
graniţei, mai cu seamă o dată cu prăbuşirea Imperiului Mijlociu, 
contuarul comercial de la Kerma devine secundar. Explorarea 
unui tumulus (K III) la Kerma a dus la descoperirea mormântului 
unei căpetenii tribale din Nubia. Alături de ea s-a găsit o 
mulţime de slujitori. Ai săi. El avea faţa îndreptată spre nord - 
deci nu era egiptean -, era înhumat fără sarcofag şi acoperit cu 
o piele de vacă. Dar datina sacrificării slujitorilor regelui se 
menţine de-a lungul veacurilor în regatul Kuş, după cum vom 
vedea. 

In noua provincie, până la cataracta a Ill-a, o dată cu slujbaşii 
şi ostaşii egipteni, îşi fac apariţia şi zeii Egiptului antic. 

Dintre zeii autohtoni ai Nubiei, e de menţionat Dedun, care 
apare ca un zeu tânăr, similar altui zeu nubian Mandulis, 
stăpânul din Talmis. Cultul animalelor continuă şi ei. Chnum, 
stăpânul divin din Elefantina, are proprietăţile berbecului din 
Nubia. Pe tumulusurile mai însemnate din Kerma se grava 
totdeauna câte un cap de berbec. Pe alte morminte sunt înfipte 
capete de boi, ceea ce dovedeşte că şi acest animal era socotit 
sacru. La un popor de crescători de animale divinizarea acestora 
este un lucru firesc. Pe de altă parte, o dată cu mutarea 
hotarului de sud al Egiptului la cataracta a l-a, zeițele egiptene 
Satis şi Anuket devin zeițe ale Elefantinei din sud, cum se 
numea în greacă oraşul Buhan (Wadi Haifa). Zeița Satis, stăpână 
a insulei Sehel, are coarne de antilopă pe coroană. 

Faraonul Sesostris III, din Imperiul Mijlociu, din dinastia a XII-a, 


cuceritorul Nubiei, apare ca zeu protector al Nubiei. Lui i se 
consacră templul din Semne-Kumme. 

De abia când hotarul de sud al Egiptului a ajuns la cataracta a 
IV-a, în vremea lui Thutmosis | (circa 1530 - 1520 îe.n.), 
egiptenii au ajuns în contact cu negrii propriu-zişi. Expediția 
reginei Hatchepsut (circa 1504 - 1450 î.e.n., domnind alături de 
fiul ei Thutmosis al Ill-lea) în Somalia deosebeşte pe hamiţi de 
negrii care sunt în situaţii de dependenţă, sclavi sau semi-sclavi. 
De fapt, arta egipteană nu figurează tipuri de negri decât în 
dinastia a XVIll-a (1580 - 1314 î.e.n.), adică aproximativ din 
vremea când Egiptul a ajuns la cataracta a lIll-a. Egiptenii 
numesc pe negrii N h s j, deşi în această apelaţie cuprinde 
uneori şi pe hamiţi. 

Căpeteniile din Nubia din regiunea imediat vecină cu prima 
cataractă (w w t) poartă o costumaţie specifică, neegipteană în 
esenţă. Aşa, de pildă, Heje, „fiul de rege din Kuş”, din vremea 
lui Tut-ankh-amon (circa 1361 - 1342 îe.n.), este înfăţişat 
purtând uneori costum şi podoabe egiptene, dar în mod curent 
costum şi podoabe autohtone, adică piele de animal sălbatic, 
pene în păr, inele la picioare, cercei de os în urechi. 

Dansatoarele negrese dădeau un spectacol dintre cele mai 
frumoase în dinastia a XVIII-a. Ele erau fără îndoială trimise ca 
„tribut” de către hamiţii din Nubia în Egipt, aşa cum în Imperiul 
Nou erau trimişi şi piticii negri care dansau. 

Stăpânirea egipteană a rămas neschimbată în Nubia până la 
sfârşitul epocii faraonilor Ramesizi (până la 1085 î.e.n.), după 
cum dovedeşte cimitirul egiptean din vremea lui Ramses VI, 
descoperit în Anibe, ca şi mormântul pictat al unui preot şi 
locotenent al „fiului de rege din Kuş”. La Napata este menţionat 
Ramses al VI-lea. 

O dată cu divizarea Egiptului în principate, conduse de 
căpetenii libiene (dinastiile XXII-XXIII până la 730 î.e.n.), se 
instalează în Nubia o epocă lipsită de monumente şi inscripţii. 


III. SCHIȚĂ A ISTORIEI „ŢĂRII KUŞ” 


În secolul al VIll-lea î.e.n., apare, în locul provinciei egiptene 
Nubia şi al unor teritorii aflate spre nord, un stat nou, regatul 


Kuşitic sau al ethiopienilor, aşa cum îl vor numi grecii vechi. 

La începutul mileniului I î.e.n. În Egipt este proclamat faraon 
Seşonk | (circa 250 - 929 î.e.n.), şeful mercenarilor libieni. Lui îi 
urmează alţi faraoni libieni. În cursul domniei acestora, Egiptul 
se divide în principate semi-independente, cârmuite fiecare de 
câte o căpetenie de neam libian (dinastiile a XXII-a şi a XXIII-a 
egiptene, de la 950 - 730 î.e.n.). 

Divizarea Egiptului în principate independente a diminuat 
mult forţa militară ce putea să-i constrângă pe africanii din. 
Nubia şi din toată valea Nilului la ascultare şi supunere. 

Se pare că o parte din preoțimea de la Theba, fostă capitală a 
Egiptului şi marele centru religios şi politic din sudul Egiptului, a 
părăsit localitatea, unde se instalase o căpetenie libiană, şi s-a 
refugiat în Nubia, unde se păstrase nealterat cultul zeului Amon 
din Theba, mai cu seamă în oraşul Napata. 

Primul suveran kuşit de la care au rămas menţiuni este regele 
Alara (începutul secolului al VIII-lea), şi el pare a fi întemeietorul 
real al marelui regat al africanilor de la Napata şi Meroe, numit 
„Ţara Kuş” de egipteni şi semiţi şi Ethiopia, de către greci. 

Este de menţionat că acest regat african, foarte întins şi 
puternic, s-a dezvoltat curând după întemeierea Romei, fondată 
la 753 î.e.n., dar documentar primele inscripţii latine sunt de la 
600 î.e.n. Posedăm însă inscripţii din secolul al Vill-lea î.e.n., 
despre Kaşta, un rege african din Meroe, pe când cele latine 
sunt mult mai tardive după cum se vede. Tot aşa, după tradiţie, 
Cartagina ar fi fost întemeiată la 814 î.e.n., pe când texte scrise 
în feniciană sunt mai vechi. Tot astfel, prima olimpiadă, cu care 
încep date sigure din istoria grecilor, este la 773 î.e.n., adică 
aproape contemporană cu apariţia statului africanilor din Meroe. 

Astfel, primul mare stat al negrilor îşi are începuturile atestate 
documentar o dată cu cele ale Romei şi ale Cartaginei, dar şi ale 
polisurilor greceşti. 

Orientaliştii rasişti au negat faptul că negrii ar fi putut 
întemeia un stat mare înaintea Romei şi mai cu seamă înaintea 
germanilor, care, precum se ştie, n-au putut crea state proprii 
decât în secolele IV-V ale erei noastre. Astfel, Hermann Kess (cf. 
Kulturgeschichte des Alten Orients, Erster Abschnitt, Agypten, 
Munchen, 1933) nu suporta ideea că negrii, „rasă inferioară”, au 
întemeiat un mare regat înaintea Romei. El scrie: „în niciun caz 
nu trebuie să-i considerăm pe urmaşii (regelui Kaşta - notă C. 


D.) Piankhi, Sabakan şi Taharqa ca o dinastie de negri” (p. 351). 
Ca argument nu avansează decât statuia regelui meroitic 
Taharqga care ar fi hamit şi nu „negru”. Dar prejudecățile unor 
savanţi germani din epoca nazistă nu au putut falsifica în chip 
evident istoria. Mărturia grecilor vechi, care au avut relaţii 
strânse cu regatul Kuş, este categorică: ei erau „ethiopieni”, 
oameni cu pielea „arsă”, deci „negri”. De altfel, şi o serie de 
savanţi germani obiectivi au recunoscut caracterul net de 
„negri” al africanilor de la Napata (cf. /dem, nota 9). 

După regele Alara, suveran peste „Jara Kuş” (Ethiopia a 
grecilor) este Kaşta. El domnea la Napata, oraş situat între a Ill-a 
şi a IV-a cataractă a Nilului, aproape de muntele sacru Gebel 
Barkal, unde se afla un templu consacrat lui Amon, zeul din 
Theba. Ethiopienii din provincia cea mai sudică a Egiptului 
faraonic (astăzi Dongola) au preluat ideea unui stat teocratic şi 
chiar au creat un asemenea stat. 

Pe muntele Gebel Barkal, preoţii zeului Amon de la Theba, 
strămutați în statul kuşit, au creat un oracol important. Deciziile 
politice însemnate şi chiar alegerea regelui din Kuş nu aveau loc 
decât în urma consultării acestui oracol. 

Regele din Napata era locţiitorul lui Amon, suveranul de drept 
al statului şi care guverna prin rege. 

O dată cu ortodoxia cultului lui Amon se revine în artă la 
imaginile zeilor din Imperiul Mijlociu şi Imperiul Vechi, iar după 
victoria lui Piankhi, faraonul kuşit care cucereşte tot Egiptul, se 
instalează pe toată Valea Nilului un stil arhaizant. Aceasta 
constituie o renunțare făţişă la politica asiatică a faraonilor 
ramesizi şi la suprimarea oricărei legături spirituale cu 
provinciile asiatice de altădată ale Egiptului. 

Indeosebi zeul Seth, adorat de faraonii ramesizi, dar duşman 
al lui Osiris şi al lui Isis, este făcut vinovat de relele ce au lovit 
Egiptul, mai cu seamă că el avea ca zei înrudiţi pe Hadad, Teşub 
şi Baal, care şi ei intraseră în Pantheonul egiptean. Împotriva 
egiptenilor pervertiţi se ridica stricta „ortodoxie” a ethiopienilor 
de la Napata, adoratori „veritabili” ai zeilor egipteni şi apărători 
ai dogmelor egiptene care constituiau „izvorul oricărei culturi 
umane”. 

Cunoaştem aceste convingeri din relatarea lui Diodor din 
Sicilia (Biblioteca istorică, III, 2), care descrie astfel pretenţiile 
lor: „Povestesc ethiopienii că ei au fost cei dintâi dintre toţi 


oamenii şi mai spun că dovezile prin care îşi întăresc spusele lor 
sunt vădite. Aproape toată lumea este de acord că ei n-au venit 
de prin alte ţări în ţara lor, ci s-au născut acolo şi că, prin 
urmare, pe drept cuvânt sunt numiţi băştinaşi. Apoi este un 
lucru limpede pentru toţi că oamenii care locuiesc în ţările de 
miazăzi trebuie să fi ieşit cei dintâi din Sinul pământului. 

Într-adevăr, dacă arşiţa soarelui usucă pământul umed şi-i 
înlesneşte ivirea vietăţilor, este firesc să presupunem că 
regiunea cea mai aproape de soare a fost cea dintâi care a dat 
naştere fiinţelor vii. Se mai povesteşte că ethiopienii au fost 
primii ce i-ar fi învăţat pe oameni să-i slăvească pe zei, să le 
aducă jertfe, să facă procesiuni şi adunări mari şi să 
îndeplinească celelalte rituri prin care să preamărească 
divinitatea. lată pentru ce tuturor le este foarte cunoscută 
evlavia ethiopienilor şi iată de ce se spune că jertfele pe care le 
aduc zeilor sunt cele mai plăcute nemuritorilor. Stau mărturie 
versurile acelui poet care este poate cel mai vechi şi mai 
admirat la eleni. În //iada, Homer ni-l înfăţişează pe Zeus şi pe 
ceilalţi zei ducându-se în Ethiopia, ca să primească jertfele ce li 
se aduc în fiecare an, spre a fi şi ei părtaşi la un ospăț pregătit 
de către ethiopieni: «Zeus a pornit ieri spre Ocean, la 
neprihăniţii ethiopieni, ca să fie şi ei părtaşi la un ospăț şi toţi 
zeii îl urmau» (l, 423 - 424). Se mai arată foarte lămurit că 
evlavia acestui popor este răsplătită prin aceea că neamul 
ethiopienilor niciodată n-a fost nevoit să îndure stăpânirea 
apăsătoare a năvălitorilor. Într-adevăr, din totdeauna şi-au 
păstrat ethiopienii libertatea şi între ei a domnit buna 
înţelegere, nefiind supuşi vreunei stăpâniri a celor care - mulţi la 
număr şi foarte puternici - porniseră împotriva lor, fiindcă 
niciunul din aceştia n-a izbutit să-şi aducă la îndeplinire 
planurile.” 

Acţionând ca slujitor şi preot suprem al zeului Amon, regele 
de la Napata consideră pe faraonul egiptean de la Memphis ca 
uzurpator, iar pe regişorii libieni din diferitele nome egiptene, ca 
„impuri, spurcaţi”. 

Regina din Napata era numită Kandake şi în monumente ea 
apare alături de rege pe prim-plan, căci se bucura de o mare 
autoritate în conducerea ţării. Numele ei este menţionat şi în 
Fapte (VIII, 27), căci un demnitar al ei venise la lerusalim şi 
devenise creştin în urma propovăduirii Apostolului Filip. Se pare 


că regina avea acelaşi rol ca şi „soţia zeului Amon” la Theba. 

În vremea regelui Kaşta, Napata devine un centru prosper pe 
unde se scurgeau corăbiile încărcate cu mărfuri în drumul lor 
spre Delta Nilului. Sub regele Kaşta, kuşiţii îşi consolidează 
forţele lor militare în mod considerabil şi armata lor invadează 
Egiptul de Sud, dincolo de Syene (Assuan). 

Succesorul regelui Kaşta este Piankhi, care se urcă pe tron în 
jurul anului 751 î.e.n. El este fiul lui Kaşta. Numele de Piankhi 
este pur egiptean (în egipteana imperiului nou pi fiind articolul 
definit, iar ankhi derivă de la anekh - „viaţă”). Acest nume de 
Piankhi a fost purtat de un mare preot al lui Amon din dinastia a 
XXI-a (circa 1085 - 950 î.e.n.), deci încă o dovadă a originii 
thebane a regilor kuşiţi de la Napata. Regele Piankhi începe 
campania de cucerire a Egiptului câţiva ani după suirea sa pe 
tron. Pe o stelă găsită în templul zeului Amon de pe muntele 
Gebel Barkal, aflată acum în muzeul din Cairo (cf. H. Schafer, 
Urkunden der Alteren Athioper Konige, III, Leipzig, 1905 - 1908, 
pp. 1-56), regele Piankhi descrie campania de cucerire a 
Egiptului şi felul cum a reuşit să-i învingă pe „uzurpatorii” din 
Egipt, el, Piankhi, socotindu-se trimis al zeului Amon. 
Evenimentele gravate în piatră datează doar din al 21-lea an al 
domniei sale. Amănunte asupra primei campanii în Egipt, la 
care, poate, regele nici nu a luat parte, ne lipsesc. Se ştie doar 
că el se găsea la Napata, capitala „Ţării Kuş”, şi primea 
rapoartele generalilor săi. 

Anterior cuceririlor regelui Piankhi, Delta Nilului şi Egiptul de 
Jos în întregime se găseau în mâna unor căpetenii libiene sau a 
unor mari preoţi, a căror autoritate nu depăşea teritoriul unei 
nome. După moartea ultimului faraon legitim, Şeşonk al IV-lea, 
se aflau în Deltă cel puţin patru regi, care erau poate înrudiţi cu 
faraonul legitim şi de aceea şi-au luat titlul de rege, „faraon” 
(termenul „faraon” vine din egipteanul per c’ - „casă mare”, 
„palat”). 

Aceşti regi au o latură comună: lipsa de forţe militare, astfel 
încât tot Egiptul era o pradă uşoară. Printre principii din Deltă se 
afla însă Tefnekhet, un suveran energic care domnea la Sais, 
oraş situat la apusul Deltei Nilului. El luă hotărârea să 
cucerească tot Egiptul şi, fără prea multe eforturi, cuceri toată 
Delta, dar nu îi înlătură pe principii căpetenii de nome, ci doar le 
ceru să-l recunoască drept faraon legitim şi probabil să 


plătească şi un tribut. 

După ce puse stăpânire pe Deltă, Tefnekhet ataca Egiptul 
Mijlociu şi atunci se găsi înaintea armatelor lui Piankhi. Acesta 
primise vestea cuceririi oraşului Memphis de către Tefnekhet şi 
apoi a asedierii oraşului Heracleopolis. Atunci Piankhi dădu 
ordine trupelor sale să atace armata lui Tefnekhet şi să 
împresoare cetatea Hermopolis, care între timp se supusese 
regelui din Sais. 

Textul înscris pe stela menţionată arată cum a fost cucerit tot 
Egiptul de către armatele lui Piankhi, cu care începe dinastia 
kuşită sau ethiopiană, când toţi faraonii sunt regii negri de la 
Napata. „Imperiul egipto-kuşit” devine cea mai vastă putere din 
lumea antică ce se întinde de la hotarele Etiopiei de azi până la 
Marea Mediterană. 

Cei mai cunoscuţi faraoni din dinastia kuşită sunt: Şabaka 
(716 - 701 î.e.n.), Şabataka (701 - 689 î.e.n.), Taharqga (689 - 
663 î.e.n.) şi Tanutamon (663 - 656 î.e.n.). Aceşti faraoni africani 
reuşesc să restabilească ordinea în Egipt, înlăturând pe şefii 
libieni ai mercenarilor Me, care se proclamaseră faraoni peste 
vaste ţinuturi. Precum am arătat, faraonii kuşiţi preluaseră de la 
Theba doctrina statului teocratic, iar zeul Amon de la Napata, 
situat pe muntele Gebel Barkal, guverna acum tot Egiptul prin 
oracolele sale. 

Oracolele acestui zeu impuneau de asemenea alegerea 
viitorului rege, precum şi păzirea tuturor interdicţiilor rituale, de 
exemplu la mâncarea peştelui, în general, admiţându-se doar 
anumite specii. Se afirma că peştele, trăind în apă şi în mare, 
este o vieţuitoare a zeului Seth, duşman şi ucigaş al fratelui său 
Osiris. Se ştie că. Regele Piankhi, venind în Delta Nilului, refuză 
să între în legătură cu principii care sunt „spurcaţi”, fiindcă 
mănâncă orice peşte. 

Numele fondatorului „imperiului kuşito-egiptean”, Piankhi, a 
rămas alăturat tuturor faraonilor etiopieni care i-au succedat, 
aşa precum a fost acela de Cezar la împărații Romei. 

Şabaka începe lupta împotriva Asiriei, care în acea epocă 
tindea să cotropească ţară după ţară în tot Orientul Apropiat. In 
vremea lui, Napata a rămas capitala ţării, deşi acest faraon 
locuia mai ales la Sais, în vestul Deltei Nilului. 

Urmaşii săi au continuat lupta cu Asiria - putere care cucerea 
totul în calea ei. 


În cele din urmă, asirienii, înarmaţi cu arme şi paveze de fier, 
de care nu dispuneau egiptenii, ajung în anul 664 î.e.n., la 
Theba, fosta capitală a Egiptului, pe care o ocupă şi o nimicesc. 

Ultimul dintre faraonii dinastiei etiopiene a fost Tanutamon, 
care, biruit de asirieni, este silit să părăsească Egiptul şi să 
rămână suveran doar al regatului kuşit. Drept consecinţă, 
legăturile dintre kuşiţi şi egipteni slăbesc mult. 

Opriţi în expansiunea lor spre nord, kuşiţii se vor extinde spre 
sud şi spre vest. Faraonii de la Napata se consideră în 
continuare singurii faraoni legitimi ai Egiptului şi de aceea va 
continua ostilitatea lor marcată faţă de faraonii, egipteni, pe 
care îi consideră drept uzurpatori. Faptul acesta se reflectă şi în 
povestirile egiptene (cf. Constantin Daniel şi lon Acsan, faraonul 
Kheops şi vrăjitorii, Bucureşti, 1977, p. 273 sq.). 

Faraonii negri din „Ţara Kuş” constituiau în permanenţă o 
ameninţare potenţială pentru faraonii Egiptului, fiindcă toţi 
rebelii egipteni sau cei nemulţumiţi se refugiau aici, ca şi 
numeroşi dezertori. 

De aceea, în anul 591 î.e.n., faraonul egiptean Psametic Il, ce 
îşi avea capitala la Sais, se foloseşte de trupele sale de 
mercenari greci pentru a ataca „[ara Kuş”. Detaşamentele 
egiptene cuceresc Napata, dar nu reuşesc să nimicească 
regatul. Kuşiţii îşi întemeiază o nouă capitală la Meroe, localitate 
apropiată de o serie de drumuri comerciale, care duceau fie 
spre Marea Roşie (pe unde veneau corăbiile din India şi, poate, 
chiar din China), în Africa de vest, fie spre centrul şi sudul Africii, 
de unde soseau aur, pene de struţ, lemn de abanos, fildeş, 
maimuțe, blănuri, peşte uscat etc. 

La Meroe se găsea destul pământ, foarte rodnic, încât kugşiţii 
au făcut diguri şi canale pentru irigaţii, ca în Egipt, obținându-se 
astfel recolte foarte îmbelşugate. Lângă Meroe se găseau de 
asemenea importante zăcăminte de minereu de fier, dar şi lemn 
necesar pentru metalurgia fierului. 

Se pare că metalurgia fierului era cunoscută în Africa din 
secolele V-IV î.e.n., dar în Egiptul antic nu s-a utilizat decât în 
epoca romană. Cauza pare a fi fost frica de răscoale ale 
locuitorilor, care, în posesiunea armelor de fier, ar fi avut o netă 
superioritate. De altfel, din acelaşi motiv se pare că nici bronzul 
nu ora prea răspândit. Aşa se face că ţăranii egipteni au avut 
până târziu seceri de lemn, în care inserau pietre de obsidiană 


ascuţite bine. 

Kuşiţii au învăţat de la înfrângerea lor de către asirieni, pe 
care am menţionat-o, că trebuie să aibă arme de fier spre a-i 
învinge. Aşa se face că, la Meroe, ei au prelucrat o foarte mare 
cantitate de minereu spre a fabrica fontă şi fier. 

Cu timpul, în noua capitală se construiesc palate fastuoase, 
temple măreţe care rivalizează cu cele din Theba, ba chiar se 
construieşte şi un observator astronomic. Se ştie că vechii 
egipteni n-au cunoscut astrologia, disciplina ce pretindea că află 
viitorul din mişcarea astrelor. În schimb, în Egiptul antic se 
acorda o mare însemnătate mişcării astrelor, spre a fixa orele 
nopţii şi calendarul. Astrologia nu a fost introdusă decât după 
secolul al III-lea î.e.n., de către greci, astfel că observatorul era 
astronomic propriu-zis. 

Nu avem informaţii despre evenimentele ce s-au petrecut în 
„Ţara Kuş” între anii 70 ai secolului al V-lea şi anii 30 ai 
secolului al V-lea î.e.n., dar ştim că în acest interval legăturile 
culturale cu Egiptul s-au diminuat mult. In această perioadă a 
avut loc campania regelui persan Cambyse. Herodot relatează 
astfel această expediţie a perşilor: „Cambyse proiecta trei 
expediţii: împotriva cartaginezilor, împotriva locuitorilor oazei 
zeului Amon şi contra etiopienilor macrobi (cu viaţă lungă, notă 
C.D.) care locuiesc în Libia (Africa, notă C.D.), la marea din sud- 
vest. El hotărî... să trimită la etiopieni iscoade ca să vadă Masa 
Soarelui (a lui Amon-Ra, zeul soarelui, notă C.D.), care se spune 
că se află în ţara lor, dacă ea exista cu adevărat, şi ca să 
observe toate cele ce sunt acolo, acoperindu-se cu pretextul că 
au venit să aducă daruri regelui. 

lată ce este Masa Soarelui: este o luncă într-un cartier 
mărginaş, acoperită cu cărnuri fripte din toate patrupedele ce se 
pot mânca; în timpul nopţii cei ce au grijă de această masă aduc 
acolo fripturile, după ce le-au primit de la locuitori, fiecare după 
partea ce i s-a stabilit să o dea. Dimineaţa, oricine poate să vină 
să mănânce din acele fripturi, şi s-a răspândit în acele locuri 
părerea că pământul el însuşi aduce în fiecare an aceste 
daruri... 

Cambyse, de îndată ce se hotărî să trimită iscoade, trimise să 
fie aduşi de la Elefantina (oraş în sudul Egiptului, la cataracta |, 
notă C.D.) ihtiofagi (oameni ce se hrănesc doar cu peşte) care 
să ştie limba etiopienilor... 


Când ihtiofagii au ajuns din Elefantina la Cambyse, acesta îi 
trimise în Ethiopia, dându-le porunci asupra celor ce aveau să 
spună: ei luară cu ei daruri, un veşmânt de purpură, un şirag de 
aur, brățări, un vas de alabastru, plin de mir, şi un butoi cu vin 
de palmier. Se spune despre etiopieni că sunt cei mai înalţi şi 
cei mai frumoşi oameni din lume; se zice că au datini deosebite 
de cele ale altor ţări şi mai cu seamă cele cu privire la puterea 
regală. Ei o atribuie aceluia dintre cetăţeni care depăşeşte pe 
ceilalţi prin statura sa, cu condiţia ca forţa lui să corespundă cu 
talia sa; iată pe cine consideră ei că este demn să devină rege. 

Odată ajunşi la etiopieni dădură regelui darurile şi îi grăiră 
următoarele: «Cambyse, regele Persiei, dorind să fie prietenul 
tău şi oaspetele tău, ne-a însărcinat să venim la tine, el îţi oferă 
aceste daruri, pe care le foloseşte şi el». Etiopianul, înțelegând 
că veniseră ca spioni, le răspunse: «Regele perşilor nu v-a trimis 
ca să aduceţi daruri din dorinţa de a căpăta alianţa mea şi voi 
nu grăiţi adevărul. Scopul vostru este să spionaţi regatul meu şi 
acest om, regele vostru, nu e un om drept. În adevăr, dacă era 
el drept, nu ar fi râvnit la alte ţări decât la a sa proprie şi nu ar fi 
adus în robie oamenii care nu i-au făcut niciodată vreun rău. 
Acum duceţi-i acest arc şi repetaţi-i cuvintele următoare: 
«Regele etiopienilor dă acest sfat regelui perşilor: când perşii 
vor întinde tot aşa de uşor ca mine arcuri de mărimea aceasta, 
vor putea - dacă vor fi îndestul de numeroşi - să-i atace pe 
ethiopienii macrobi. Până atunci să mulţumească zeilor că nu au 
inspirat fiilor etiopienilor ambiția de a adăuga alte ţinuturi la 
ţara lor proprie». 

Sfârşind cuvântarea sa, el întinse arcul şi îl dădu trimişilor lui 
Cambyse, apoi, luând veşmintele de purpură întrebă ce erau şi 
cum au fost făcute. Ihtiofagii i-au spus cele cu privire la purpură 
şi la vopsea, dar regele le răspunse: «Sunteţi nişte înşelători şi 
veşmintele voastre sunt şi ele înşelătoare». Apoi le puse 
întrebări cu privire la colier şi la brățări. Ei răspunseră că «La noi 
acestea sunt podoabe». Atunci regele, râzând şi prefăcându-se 
că le socoate cătuşe şi legături, le spuse că la etiopieni se 
foloseau legături cu mult mai tari. 

Mirul a fost obiectul altei întrebări, şi după ce ei îi explicară 
fabricarea şi folosirea lui, el repetă aceleaşi cuvinte ca şi pentru 
veşminte (şi veşmintele şi mirul vor să ascundă, să falsifice o 
realitate, trupul gol sau mirosul natural, de aceea trimişii sunt 


nişte înşelători, notă C.D.). În cele din urmă ajunse la vin (este 
vorba de vin din curmale, de palmier, fiindcă în Egipt pare că 
există o interdicţie a cultivării vitei de vie până la cucerirea 
macedoneană, notă C.D.), şi se informă asupra modului cum se 
face şi, înveselit de această băutură, întrebă cu ce se hrănea 
regele lor şi care era la perşi cea mai lungă durată a vieţii. Ei 
răspunseră: «Regele nostru mănâncă pâine», după care ei 
descriseră natura grâului şi adăugară că în Persia o viaţă lungă 
se sfârşea după optzeci de ani. Regele etiopian exclamă atunci: 
«Nu e de mirare că oamenii care se hrănesc cu astfel de orduri 
trăiesc atât de puţini ani; nu ar putea să ajungă nici la anii 
aceştia, fără această băutură care îi susţine». 

El vorbea despre vin, şi asupra acestui lucru era de acord că 
egiptenii sunt superiori. 

Intiofagii, la rândul lor, întrebară pe rege cu privire la durata 
vieţii şi cu privire la regimul alimentar al etiopienilor. El le 
răspunse că cei mai mulţi oameni atingeau o sută douăzeci de 
ani şi că unii din ei mergeau şi mai departe chiar (în Egiptul 
faraonic se dădea ca limită de viaţă posibilă o sută zece ani, 
notă C.D.), şi că nu mâncau decât cărnuri fierte şi beau lapte. 
Cum trimişii se arătară surprinşi de această vârstă înaintată, 
regele îi duse la o fântână, unde, după ce se îmbăiară, ieşiră 
mai lucitori decât dacă ar fi fost acolo ulei, pe deasupra 
răspândeau un miros de viorele. Apa acestei fântâni este atât 
de uşoară - după spusele iscoadelor - că nimic nu poate să 
rămână la suprafaţă, chiar lemnul, nici ceea ce e şi mai puţin 
greu, tot ce se aruncă în ea cade la fund. Dacă apa aceasta este 
de aşa fel precum spun etiopienii, poate ei trăiesc atât de mult 
pentru că folosesc această apă pentru orice întrebuințare. De la 
fântână ei fură duşi la o închisoare, unde toţi deţinuţii erau 
legaţi cu cătuşe şi lanţuri de aur; în această ţară bronzul este 
din toate metalele cel mai căutat... 

În cele din urmă au vizitat mormintele, care se zice că sunt 
construite din cristal (desigur cristal de stâncă sau de munte, 
care e uneori transparent, notă C.D.) cum voi arăta. După cea 
fost uscat cadavrul, fie în felul folosit de egipteni, fie altfel, el 
este acoperit cu ghips şi colorat, reproducându-se pe cât este 
posibil trăsăturile defunctului. După aceea, cadavrul este închis 
într-o coloană de cristal care a fost excavată; acest material se 
află din abundență la ei şi este uşor de lucrat. Se vede răposatul 


în centrul coloanei de cristal (se ştie că Alexandru cel Mare a 
fost şi el înhumat într-un sarcofag de cristal de stâncă, notă 
C.D.), el nu exală niciun miros şi nu are nimic respingător, îl 
vedem în întregime aşa cum era el. Rudele cele mai apropiate 
păstrează în casa lor coloana pe vremea unui an. | se aduc 
jertfe. După acest interval este adusă în mormintele din oraş. 

Iscoadele, după ce au văzut tot, s-au întors înapoi şi după ce 
şi-au prezentat raportul lor, Cambyse s-a înfuriat rău. El dădu 
poruncă să se pornească imediat împotriva etiopienilor macrobi, 
fără să dea dispoziţii pentru aprovizionarea cu merinde, fără să 
se gândească deloc că se va duce în cel mai îndepărtat ţinut din 
lume. Regele plecă de îndată ce auzi spusele ihtiofagilor, ca un 
nebun ieşit din minţi, dând poruncă grecilor ce se găseau în 
Egipt să rămână acolo şi luând cu el toate trupele sale de 
pedestraşi. Ajuns la Theba, el detaşă din armata sa aproape 
cincizeci de mii de oameni, pe care îi însărcină să supună în 
stare de robie pe locuitorii oazei lui Amon, apoi să dea foc 
templului lui Amon de acolo. El însuşi, cu restul armatei sale, 
continuă să înainteze spre Ethiopia. Dar înainte ca să fi parcurs 
a cincea parte a drumului, deodată tot ce aveau ca merinde 
lipsi. Dacă regele Cambyse, văzând acestea, ar fi revenit asupra 
hotărârii sale, dacă ar fi retras trupele sale, cu toate greşelile 
făcute la început, ar fi fost un om cuminte. Dar el nu ţinu seamă 
deloc de această împrejurare şi continuă înaintarea sa. Ostaşii 
săi, atâta vreme cât putură să smulgă ceva din pământ, se 
hrăniră cu ierburi. Această resursă începu să le lipsească când 
ajunseră la nisipuri şi atunci unii dintre ei săvârşiră o acţiune 
cumplită, traseră la sorţi şi mâncară un om din zece. Regele află 
de aceasta şi, temându-se să-i vadă pe ostaşii săi mâncându-se 
unii pe alţii, dădu ordin de retragere. Renunţă astfel la expediţia 
sa împotriva etiopienilor şi se întoarse la Theba după ce 
pierduse pe cei mai mulţi din ostaşii lui” (Herodot, /stori;, III, 17- 
26). 

Cu timpul, între cataracta a Ill-a şi a IV-a ale Nilului se creează 
un fel de pământ al nimănui, în care făceau incursiuni 
temporare fie detaşamente de egipteni, fie de kuşiţi. Numai la 
Syene exista o garnizoană egipteană, formată din mercenari 
evrei sau sirieni, care făceau de pază la hotarul de sud al 
Egiptului. 

Autoritatea statului Kuş reuşeşte să se extindă către actualul 


Kordofan, probabil şi spre Darfur, până la frontiera actuală de 
nord a Etiopiei. 

La începutul sec. III î.e.n. „Ţara Kuş” intră în relaţii comerciale 
şi culturale mai strânse cu lumea din jurul Mediteranei, 
deoarece regii Ptolomei din Egipt erau peste măsură de 
interesaţi de mărfurile ce soseau, pe Nil, de la Meroe, şi mai ales 
aveau nevoie de aurul care se explora în pustiul de răsărit al 
Egiptului. De aceea regii Ptolomei din Egipt au trăit în pace cu 
statul Kuş. 

Posedăm analele unui rege din Meroe, Nastasen, de la 
sfârşitul secolului al IV-lea î.e.n., adică pe vremea primului rege 
ptolemeic (Ptolemeu l, 321 - 283 î.e.n.). Aceste anale, redactate 
în egipteană, sunt pline de greşeli de limbă şi de barbarisme, 
ceea ce denotă că legăturile culturale cu Egiptul nu erau prea 
strânse. 

Sub regele din Meroe, Arkamon (pe care grecii îl numesc 
Ergamene), care a domnit între 245 şi 200 î.e.n., autoritatea 
preoţimii este mult diminuată şi se schimbă multe obiceiuri 
străvechi. 

În primul rând, uciderea regelui la porunca preoţilor. Despre 
această chestiune Diodor din Sicilia scrie: „Astfel, din vremurile 
străvechi, regii au fost supuşi preoţilor şi i-au ascultat, nefiind 
siliţi prin arme şi brutalitate, ci doar printr-o sfială 
superstiţioasă. Dar sub domnia celui de-al lIl-lea Ptolemeu, 
regele etiopienilor, Ergamenes, care se împărtăşi din educaţia 
elenă şi era deprins cu filosofia, cutează cel dintâi să înfrunte 
această poruncă. Ergamenes - luând o hotărâre îndrăzneață 
vrednică de un rege - pătrunse cu oştenii în locul cel mai de 
taină al templului de aur al etiopienilor şi măcelări pe toţi 
preoţii. El înlătură astfel o datină care se împotrivea dreptei 
judecăţi. Şi, după aceea, Ergamenes cârmui ţara după cum i-a 
fost vrerea” (Biblioteca istorică Ml, V). 

Kuşiţii au încercat şi ei să cucerească Egiptul de Sud cu 
Theba, în anul 24 î.e.n., dar încercarea lor a eşuat cu totul, 
fiindcă prefectul roman al Egiptului, Petronius, i-a respins şi a 
înaintat spre sud pe Valea Nilului, ajungând până la Napata, 
fosta capitală a „Ţării Kuş”, pe care a ocupat-o şi a nimicit-o 
apoi cu totul. 

Faraonul kuşit trimite la Roma către imperatorul August o 
solie cu propuneri de pace ce sunt primite în mod foarte 


favorabil. 

Ulterior, în secolul | e.n., statul Kuş are bune relaţii cu Roma şi 
vedem că un mare demnitar, care trecuse la mozaism, face o 
călătorie la lerusalim (Faptele apostolilor, VIII, 27). Tot în acest 
secol, se stabilesc contacte comerciale foarte strânse cu India şi 
chiar cu China cea îndepărtată, în afară de relaţii bune cu 
ţinuturile din Orientul Apropiat. 

Însă tot acum apar primele semne de criză în „Ţara Kuş”. Este 
vorba mai întâi de o criză economică, provocată de modificarea 
drumului comercial care pleca din Africa ecuatorială către 
Mediterana. Acest drum nu mai este Nilul, ci se face pe Marea 
Roşie şi de-a lungul coastelor Oceanului Indian până în Zanzibar 
şi Madagascar. De această modificare profită însă statul Axum, 
situat în nord-estul Etiopiei de azi, stat care a ajuns repede la o 
mare prosperitate datorită relaţiilor sale comerciale. Pe de altă 
parte, puţin mai târziu, pe vremea lui Dioclețian, împărat roman 
(284 - 305 e.n.), năvăleşte în Egipt o populaţie semită, venită 
din deşertul Arabiei, respectiv blemmii, care pustiesc regiunile 
de nord ale Nubiei şi întrerup cu totul legăturile între Egiptul 
ocupat de romani şi regatul Kuş, pentru o perioadă destul de 
mare. 

Se poate de asemenea să se fi produs o modificare climatică 
în ţinuturile stăpânite de kuşiţi, fiindcă grădinile şi terenurile 
irigate sunt mult mai reduse ca suprafaţă. Dar este cu putinţă 
ca unele din triburile africane supuse kuşiţilor să se fi răsculat, 
creând mari lipsuri şi dificultăţi economice, mai cu seamă că 
unele oraşe au fost cucerite de aceştia. O altă cauză ar putea fi 
faptul că Africa de vest şi ţinuturile aşezate la sud de Sahara, au 
devenit o bogată sursă de mărfuri, iar caravanele venite de aici 
ajungeau în ţinuturile stăpânite de romani pe malurile 
Mediteranei, ocolind astfel regatul kuşit şi comerţul pe Nil. 

Astfel, cam din secolul al II-lea începe declinul regatului Kuş, 
şi lucrul acesta este vădit prin sărăcia produselor artizanale. 

Pe la anul 335 regele Ezana din Axum atacă pe kuşiţi, de 
asemenea şi tribul nobienilor, cum îi numea regele Ezana în 
inscripţiile sale, trib care migrase din sudul Saharei la vest de 
„Țara Kuş”. Nobienii îşi luaseră numele de la Nubia şi în inscripţii 
sunt numiţi noba. 

Regatul Axum, în primul secol al erei noastre, apare ca un 
stat agricol şi comercial, având o populaţie africană cu triburile 


agau, peste care s-a suprapus o aristocrație sud-arabă, venită 
de dincolo de Marea Roşie, din regatele sud-arabice. 

Informaţii despre regatul Axum avem din lucrarea Periplu/ 
Mării Enitreice, un ghid al navigatorilor şi negustorilor greci în 
aceste regiuni, scris pe la anii 60 e.n. De un autor necunoscut 
(cf. E. Jefferson-Murphy, /storia civilizației africane, vol. |, p. 89). 

Axum, azi un sat mic, acoperit de nori de praf, era în primele 
secole un centru plin de temple şi palate fastuoase. Din ele au 
mai rămas doar stele înalte. Una are 36 m înălţime, iar alta 20 
m înălţime, cu inscripţii în piatră. Ultima a fost transportată în 
Italia. Cel mai însemnat port al regatului Axum se numea Adulis 
şi se afla pe malurile Mării Roşii. Regele din Axum, numit 
Zoscales, probabil Za Hakelei după numele înscris pe monede, 
este prezentat ca bogat şi puternic şi tobă de învăţătură greacă, 
dar hrăpăreţ şi cărpănos. Puterea regatului din Axum - care 
constituie nucleul Etiopiei de azi - a atins apogeul său în vremea 
regelui Ella Amida şi a fiului său Ezana. Inscripţiile pe stele, 
foarte bine conservate, redactate în limbile greacă, sabeeană 
(limba sud-arabică) şi în (ge'ezi) (limbă etiopiană sacră, în care 
sunt redactate multe cărţi), relatează campaniile acestui rege 
din Axum şi victoriile sale asupra kuşiţilor şi nobienilor. Ezana se 
convertise la creştinism şi monedele sale poartă o cruce, astfel 
că el şi urmaşii lui au răspândit creştinismul şi în regiunile 
cucerite de ei. 

Ultima mărturie scrisă despre relaţiile dintre Imperiul Roman 
şi regatul Kuş este descrierea soliei trimise de regele de la 
Meroe, Tekerideamani, la Roma, în al treilea an de domnie a 
împăratului Trebonianus Gallus (anul 253). 

După această dată se produce nimicirea regatului Kuş, atacat 
de regele Ezana din Axum (330 - 340). 


IV. STATELE SUCCESOARE ALE REGATULUI KUŞ 


După prăbuşirea regatului, populaţiile din teritoriile deţinute 
altădată de kuşiţi nu au fost supuse de regele din Axum, 
datorită atât marilor distanţe, cât şi regiunii deşertice. Ştim că în 
regiunea situată la sud de cataracta |, în vechea Nubie 
egipteană, s-a creat un stat numit Nobadia. Dar nu avem ştiri 


aproape deloc asupra istoriei acestei regiuni, care aparținuse 
regatului Kuş din secolul al Ill-lea e.n. În anul 540, împăratul 
bizantin Justinian (527 - 565) şi soţia sa Teodora trimit în vechea 
Nubie egipteană pe misionarul lulian, care converteşte la 
creştinism o mare parte din locuitorii acestor ţinuturi. După el a 
venit un alt misionar, Longinius, care a trăit mulţi ani în 
Nobadia, continuând acţiunea de răspândire a creştinismului. 

In această epocă existau, de-a lungul Nilului, la sud statul 
Nobadia, pe ambele maluri ale Nilului, statele Makuria, iar mai la 
sud statul Alwa. Misionarul Longinius a continuat acţiunea sa şi 
în statul Alwa. 

Redăm după lucrarea lui E. Jefferson - Murphy (Istoria 
civilizației africane, Bucureşti, 1981, vol. |, pp. 82-84) trecutul 
statelor ce au urmat regatului Kuş: „Partea de nord a regiunii se 
afla unificată sub conducerea regatului Makuria, cu capitala la 
Dongola, iar partea de sud era unificată sub conducerea 
regatului din Alwa, cu capitala la Soba. În liturghiile bisericii 
nubiene se foloseau limbile greacă, coptă şi nubiană şi curând 
au fost traduse cărţi din Biblie în nubiană. Învățătura a fost 
încurajată, îndeosebi în rândurile preoţimii, şi s-a stabilit o 
strânsă legătură cu patriarhul din Alexandria şi cu biserica 
etiopiană. 

Este greu de reconstituit civilizaţia nubiană sub regatele 
kuşite creştine. De fapt, sutele de biserici construite în această 
perioadă zac în ruine, zidurile lor de cărămidă degradându-se cu 
timpul. Actuala moschee de la Old Dongola, transformată din 
fosta catedrală creştină, arată că vechile biserici erau construcţii 
mari, impunătoare, al căror stil trăda influenţa bizantină. Din 
păcate, azi nu se mai vede niciun detaliu artistic al vechii lor 
decoraţii. Cărţile religioase şi de alt gen, în greacă şi nubiană, 
despre care se ştie că abundau, au dispărut. Un istoric arab 
necunoscut, care a trăit în secolul al XIII-lea, ne dă câteva 
indicaţii despre ce trebuie să fi fost regatul Makuria în perioada 
lui de înflorire: «Aici se află reşedinţa regelui. Oraşul este mare 
şi aşezat pe binecuvântatul Nil. Are numeroase biserici şi case 
de cărămidă, iar străzile sunt largi. Palatul regelui, împodobit cu 
mai multe domuri, este clădit din cărămidă roşie şi seamănă cu 
casele din Irak». 

Despre regatul Alwa, acelaşi istoric scrie: «Soba, capitala 
regatului Alwa, se află la răsărit de marea insulă dintre cele 


două Niluri, cel Verde (Albastru) şi cel Alb. Are clădiri frumoase 
şi mănăstiri spaţioase, pline de aur. Grădini splendide 
împodobesc oraşul. Domnitorul din Alwa este mai bogat decât 
cel din Makuria, deoarece ţara lui fiind mai întinsă şi pământul 
mai fertil aduce venituri mai mari. În Soba se găsesc foarte 
mulţi cai de rasă. Cărţile sunt scrise în greacă». 

Ruinele, puţinele menţiuni din scrierile arabe sau din 
documentele copte de la Alexandria şi nenumăratele cioburi de 
ceramică admirabilă, lucrată cu multă măiestrie, sunt tot ce ne- 
a mai rămas. După ce cea mai mare parte a Egiptului a trecut la 
islamism, strânsele legături dintre bisericile creştine din Nubia şi 
cele din Alexandria au slăbit şi prin secolele al XIII-lea şi al XIV- 
lea islamismul s-a răspândit şi în regiunile izolate ale Nubiei. În 
1317, regele din Makuria a trecut la islamism şi curând după 
aceea creştinismul makurian a dispărut. Alwa a rămas regat 
creştin până la începutul secolului al XVI-lea, când a fost invadat 
de către populaţiile musulmane funj din nord şi din vest. 

In 1504, Soba (capitala regatului Alwa, notă C.D.) a fost 
distrusă şi regatul a încetat să existe. Populaţiile funj, conduse 
de un sultan cu reşedinţa în oraşul Sennar, s-au amestecat prin 
căsătorii cu nubienii băştinaşi şi creştinismul a dispărut cu 
timpul complet. Incepând din secolul al XVI-lea istoria Nubiei a 
devenit istoria Sudanului, dominată de influenţe islamice şi 
arabe.” 


V. UNDE A FOST LEGENDARA „ŢARĂ” A PREOTULUI 
IOAN”? 


Cucerirea arabă din secolul al VIl-lea a fost îndreptată precum 
se ştie şi împotriva Imperiului Roman de Răsărit şi nu a putut fi 
oprită decât cu mare greutate. In scurt timp au căzut sub 
dominaţia arabilor mare parte din posesiunile din Orient, adică 
Egiptul, Palestina, Siria şi o mare parte din Asia Mică. În anul 
672 arabii musulmani atacă Constantinopolul, care, pe lângă 
faptul că era înconjurat din trei părţi de apă, poseda şi ziduri 
inexpugnabile. Asediul Constantinopolului a durat cinci ani. În 
cele din urmă, bizantinii folosesc „focul grecesc”. Datorită 
acestei noi arme, a cărei compoziţie nu se cunoaşte exact, 


musulmanii sunt alungaţi şi siliţi să plătească tribut anual. La 
celălalt capăt al Europei, musulmanii vor cuceri însă Spania, vor 
trece munţii Pirinei pentru a cuceri Franţa. Ei sunt opriţi însă la 
Toulouse în anul 721. La Poitiers arabii sunt învinşi definitiv 
(732) de Charles Martel, rege al francilor. 

De atunci au urmat numeroase lupte între musulmani şi 
creştinii Imperiului Bizantin. După dispariţia califatelor arabe, 
musulmanii turci selgiucizi sau osmanlâi exercită aceeaşi 
presiune asupra statelor creştine. Cruciadele de altfel 
reprezentau o imensă campanie de cucerire a Orientului creştin 
din mâinile musulmanilor. 

In condiţiile acestor lupte care au durat secole, ia naştere 
legenda „[ării preotului loan”. Se afirma că în secolul al XII-lea, 
în Africa sau în India, dincolo de ţările stăpânite de musulmani, 
se afla un puternic stat al cărui rege era un preot, preotul loan, 
ce se afla şi el în luptă împotriva musulmanilor. De unde 
speranţa din tot cursul evului mediu că se va putea ajunge la o 
alianţă militară cu „Ţara preotului loan” şi se va putea birui 
puterea Islamului, dacă era atacat de la sud de preotul loan şi 
de la nord de statele creştine. Trebuie să remarcăm că aceeaşi 
alianţă cu puteri ostile Islamului au vrut să încheie statele 
creştine cu mongolii până în secolul al XIV-lea chiar. 

După legendele vehiculate în diferite opusuri sau manuscrise, 
„Ţara preotului loan” ar fi înregistrat victorii însemnate 
împotriva Islamului. 

Pentru noi, care ştim cu exactitate că la sud de regiunile 
stăpânite de Islam se aflau state creştine în luptă continuă cu el, 
dificultatea constă în a determina dacă exista cu adevărat acel 
stat numit „Ţara preotului loan”. 

Statul creştin existent la sud de statele islamice în Africa a 
fost Ethiopia, creştinată, în a doua jumătate a secolului al IV-lea, 
de către Frumentius şi Aedisius. Dar relaţiile între lumea 
islamică şi Ethiopia nu au fost prea ostile. Regele din Axum, care 
a guvernat Ethiopia, a fost unul dintre puţinii suverani ce au 
răspuns curtenitor scrisorii lui Mahomed, trimisă tuturor 
domnitorilor din lume şi prin care le cerea să se convertească la 
islamism. Relaţiile dintre Ethiopia şi lumea musulmană au fost 
paşnice în primele secole ale Hegirei, fiindcă locuitorii ei s-au 
arătat  respectuoşi cu datinile şi ritualurile musulmane 
(circumcizia, poligamia, sacrificarea de animale etc.). 


În secolul al XVI-lea, portughezii, care făceau comerţ cu India, 
află de existenţa acestui mare regat creştin şi stabilesc legături 
strânse cu el. 

Ethiopia este atacată, se pare, de un imam, Ahmed Ibn 
Ibrahim, care, în urma alianţei cu Soliman Magnificul (1520 - 
1566), a primit de la acesta trupe înarmate cu muschete. 
Împăratul Galâwdewos (Claudius) este ajutat însă de portughezi 
şi reuşeşte până la urmă să-i pună pe fugă. 

„Țara preotului loan” nu putea fi deci Ethiopia, pentru că în 
secolul al XII-lea şi chiar ulterior existau relaţii bune între 
creştini şi musulmani şi împăratul nu era preot, apoi era prea 
departe de Egiptul islamic. În schimb, lângă ea se aflau două 
alte ţări creştine, Makuria şi Alwa, locuite de africanii negri. Nu 
ştim dacă în aceste două ţări căpetenia era şi preot. Regatul 
Alwa era situat la o distanţă mult prea mare, ca şi Ethiopia, la 
circa 2500 km de hotarele Egiptului, încât e greu de crezut că ar 
putea fi vorba de acţiuni războinice între ele. Makuria, cu 
capitala la Dongola, situată la sud de cataracta |, putea fi însă 
vechea „[ară a preotului loan” şi înclinăm să credem că această 
identificare e cea mai plauzibilă. 


VI. RELAŢII ALE „ŢĂRII KUŞ” CU AFRICA 


Egiptul faraonic importa din Kuş mărfuri aduse din centrul 
Africii - pene de struţ, dinţi de elefant, piei de hipopotam, 
maimuțe etc. - şi aceasta este o dovadă precisă că existau 
relaţii între centrul ecuatorial al Africii şi străvechiul regat Kuş al 
negrilor, care a dăinuit vreme de peste 1000 de ani. 

Dar sunt şi alte dovezi: steaua Sirius, cea mai strălucitoare de 
pe bolta cerească, situată în constelația Canis major, avea o 
mare însemnătate pentru egipteni pentru că indica răsăritul 
heliac la Memphis, adică începutul inundaţiei apelor Nilului. 

Astăzi ştim despre ea că este o stea dublă şi că are deci un 
companion, o stea pitică albă, a cărei masă reprezintă 0,9 din 
masa Soarelui. Acest companion a fost descoperit în 1861 pe 
cale optică (cf. Dicţionar de astronomie şi astronautică, 
Bucureşti, 1977, p. 367). Or, acest companion efectuează o 
revoluţie completă în jurul stelei Sirius în 50 de ani. 


În Africa de vest există o populaţie, dogonii, care îşi 
întemeiază calendarul pe ciclul stelei Sirius, ştiind că este o stea 
dublă. Ciclurile calendarului lor sunt de 50 ani (ca şi jubileele, 
perioade de 50 de ani din V. T. Şi din scrierea apocrifă a 
esenienilor, numită Cartea /ubileelor). Cum dogonii nu au făcut 
niciodată observaţii astronomice, este foarte probabil că 
asemenea cunoştinţe le-au venit de la kuşiţi, care, după cum s-a 
văzut, se preocupau de astronomie. 

De remarcat că în Egiptul propriu-zis nu s-au găsit ruine ale 
unor observatoare astronomice, dar orientarea atât de exactă a 
piramidelor ca şi a multor temple, precum şi faptul că s-au găsit 
papirusuri consacrate în întregime astronomiei (papirusurile 
demotice Carlsberg 1 şi 9 întocmite în secolul al Ill-lea î.e.n.) 
sunt o dovadă a preocupărilor de astronomie din Egiptul 
faraonic. 

Aceste cunoştinţe au fost, fără îndoială, preluate de kuşiţi, 
care, precum am arătat, au fost conduşi mult timp de preoțimea 
refugiată de la Theba dinaintea mercenarilor libieni. Or, 
cunoştinţele ştiinţifice în Egipt au fost apanajul preoţilor din 
temple, şi în special cunoştinţele astronomice, graţie cărora 
calculau timpul, calendarul, inundația Nilului şi aşa-zisele 
decane (cf. Constantin Daniel, Cultura spirituală a Egiptului 
antic, Bucureşti, 1985, p. 166 sq.). 

S-a susţinut, de asemenea, că metalurgia fierului a fost 
transmisă de kuşiţi prin centura sudaneză din sudul Saharei 
spre Africa de vest şi spre Lacul Ciad. Cea mai veche topitorie 
de fier descoperită în Africa de vest datează din jurul anilor 400 
î.e.n. Autohtonii din nordul actualei Nigerii extrăgeau fier şi îl 
topeau în secolul al V-lea î.e.n. Or, kuşiţii au trebuit să facă faţă 
armatelor asiriene în jurul anilor 663 î.e.n., şi cauza majoră a 
înfrângerii lor a fost lipsa armelor de fier. Este greu de crezut că 
în deceniile următoare nu şi-au dezvoltat metalurgia fierului, 
mai cu seamă că la Meroe s-au găsit imense grămezi de zgură. 
Astfel kuşiţii par să fi fost în posesiunea tehnicilor de metalurgie 
a fierului în secolul al VI-lea î.e.n., cel mai târziu, şi nu este deloc 
neverosimil să admitem că aceste tehnici au putut fi preluate de 
la kuşiţi de către populaţiile africane din jurul Lacului Ciad şi ale 
Nigeriei. 


Nemaret, principele din Her- 
mopolis,  aducind un cal drept 
tribut faraonului kușit Piankhi, 
din dinastia etiopiană a Egiptu- 
lui (751—716 î.e.n). După un 
basorelief de pe sarcofagul lui 
Piankhi. Principele poartă uraeus 
(șarpele cobra) în frunte, iar 
numele său este scris într-un car- 
tuș, prerogativa regalității. 


Statuetă de bronz, reprezentind 

pe faraonul kuşit Taharga din 

dinastia etiopiană a Egiptului 
(689—663 i.e.n.). 


i AAi | ANN 
E 6 aa Mt | [Ea 
| Se A, == (Fă 


ITI A 
HAA 
HLH 


AnS E S 


Basorelief kușit de la Meroe, De la stinga spre dreapta: Apedemak, zeul cu 
cap de leu, faraonul kușit, regina mamă și regina soţie. Toţi poartă in frunte 
uraeus, iar numele lor este inscris intr-un cartuș. 


pentru prima oară de marele 
orientalist rus B.A. Turaev. 


Sielă sabeonă (sec. II î.e.n.) din 
alabastru. 


Fragmentui unui monument 

sculptat, cu simboluri ale zeilor 

și o inscripție in caractere sud- 

orabice. Reconstrucţie ipotetică, 

cu un beti! (piatră sacră), avind 

la partea superioară discul Lu- 
nei şi ol Soarelui. 


Inscripții sud-arabice cu simboluri ale zeilor, invocați pentru protejare şi apă- 
rare : Hawbas, llmugah, Dat Hamin şi Dat Badan. 


Higa O 


eri, 
de, 


„Piatră sacră“, servind ca bornă 
de despărţire intre proprietăţile 
agrare. 


Piatră funerară. Sub inscripție sint in- 
fățișați un călăreț şi o cămilă (Arabia 
de Sud, sfirșitul mileniului | i.e.n.). 

ba Stela unui rege elamit, 
Ag i aflată în iran, la Sheikh- 


„ari A Khan, districtul Holwan, 


Un locuitor al Elamului in mileniul Il i.e.n, 


Vase din lut elamite, cu decor stilizat. 


Olari lucrind. Scenă de pe un sigiliu elamit de lut, descoperit la Susa (ince- 
putul mileniului III î.e.n.). 


Ulcior descoperit la Harappa (Valea Indusului). Inălțimea 
circa 50 cm. 


Cap de bărbat, descoperit la 
Mohendje-Daro (Valea  indusu- 
lui). Calcar, înălţime 17 cm. 


Dansatoare, descoperită la Mo- 
hendjo-Dado (Valea Indusului). 
Bronz, inălțime 11 cm. 


sigilii Biiiijo-Dar şi. Harabpa. (Velea. Indusului). 


Sigiliu descoperit la Mohendjo-Daro 
(Valea Indusului). Caracterele scrierii 
nu au fost incă descitrate. 


Dregători hittiţi,  purtind r- 
toiage, bici și lăncii. Ba- P., 
sorelief descoperit la |. 

Karkemiș. s 


| Ostași hittiți. După un K 
„basorelief descoperit la $ 
| Karkemiș. 


originea divină a regalității în 
Africa provine din regatul Kuş. „Legendele diferitelor populaţii 

S-a reţinut că şi credinţa în 


vest-africane par să vină în sprijinul teoriei influenţei kugşite. 
Tradițiile populațiilor Yoruba şi Akan, din respectiv actualele 
state Nigeria şi Ghana, spun că strămoşii lor au venit din răsărit 
şi că erau de origine kuşită sau egipteană. Această opinie este 
împărtăşită şi de câţiva cărturari moderni (cf. E. Jefferson - 
Murphy, Op. Cit. P. 84). 

O altă serie de orientalişti au susţinut teza că după prăbuşirea 
„Țării Kuş”, conducătorii ei, ca şi o parte din populaţie, în special 
artizanii, au fugit spre vest, în regiunea Lacului Ciad, de unde au 
putut fi de ajutor pentru întemeierea unor noi state africane, 
precum Ghana, Kanem-Bornu şi Yoruba (/dem). 


VII. REGELE ÎN „ŢARA KUŞ” 


Herodot spune că „Tara Kuş” este bogată în aur, are arbori de 
toate speciile, elefanţi enormi, fildeş şi oamenii cei mai înalţi şi 
cei mai frumoşi şi cărora le este dat să trăiască cel mai mult. 
Aceleaşi informaţii le dă, după cum s-a văzut, regele din Kuş 
iscoadelor lui Cambyse, afirmând că cea mai mare parte din ei 
trăiesc o sută douăzeci de ani. Cel mai înalt dintre ei, dacă are şi 
forţa corespunzătoare, este ales rege (Herodot, /storii, III, 114, 
20). 

Diodor din Sicilia ne dă date mai ample asupra regilor kuşiţi. 
El afirmă că preoţii aleg pe cei mai destoinici dintre ei ca să fie 
regi, dar dintre aleşi este proclamat ca suveran cel pe care îl 
arată - în cursul unei procesiuni - statuia lui Amon, zeul suprem 
la kuşiţi (Biblioteca istorică, III, 5). 

Se ştie că şi în Egipt oracolele ajunseseră, în mileniul | î.e.n., 
să se substituie chiar justiţiei (Constantin Daniel, Op. Cât, p. 
399). Odată proclamat, regele este preamărit şi slăvit ca o 
divinitate, întrucât autoritatea sa i-a fost desemnată de către 
zeul însuşi. „Ales în chipul acesta, regele duce un fel de viaţă 
prescrisă de legi. Tot ce făptuieşte - şi atunci când răsplăteşte şi 
atunci când pedepseşte - este îndeplinit după obiceiul 
strămoşilor” (Idem). 

In Egiptul faraonic de asemenea exista un cod de legi, în 42 
de cărţi, după care erau judecaţi toţi împricinaţii. 

Regele kuşit nu putea pedepsi cu moartea pe niciunul dintre 


supuşii săi. Celui oSindit la moarte i se trimitea unul din slujitorii 
regelui cu un anume semn care îi cerea să se sinucidă. Cel ce 
primea acest semn intra în casă şi îşi punea capăt zilelor. Nu 
putea fugi în altă parte. Se relatează că o mamă i-a încredinţat 
unui oSindit la moarte, în felul acesta, propria sa centură ca să 
se sinucidă. 

Pe de altă parte, preoţii puteau trimite şi regelui un vestitor 
care să-i ceară să-şi curme zilele, motivând că aceasta este 
decizia zeilor, care nu poate fi nesocotită de un muritor. Din 
vremuri vechi, regii kuşiţi erau supuşii preoţilor şi îi ascultau cu 
scrupulozitate. 

Regele avea în jurul său curteni, numiţi prieteni, care existau 
şi la curţile faraonilor şi la cele ale regilor lagizi. Dacă cumva 
regele îşi pierdea vreo parte a corpului, toţi cei legaţi de el prin 
prietenie se lipseau de bunăvoie de acea parte din trupul lor. 
„Căci se socoate că-i un lucru ruşinos ca atunci când, bunăoară, 
regele a ajuns şchiop, prietenii despre care vorbim să aibă 
picioare sănătoase şi deci, atunci când ies din palat, să nu 
şchiopăteze şi ei. Li se pare etiopienilor că este nepotrivit să nu 
împărtăşească cu regele aceleaşi metehne trupeşti, când 
adevărata prietenie se vădeşte prin jalea şi suferinţa 
împărtăşite, căci prietenul este părtaş şi la bine şi la rău. Se mai 
istoriseşte că există la etiopieni o datină potrivit căreia prietenii 
regelui trebuie să se lase de bunăvoie să moară, când le-a murit 
regescul prieten” (Diodor din Sicilia, Biblioteca istorica, III, 7). 

Lângă cataracta a lll-a, la Kermia, s-a găsit mormântul unui 
conducător kuşit îngropat cu soţia şi cu peste o sută de 
servitori, ucişi probabil o dată cu regele lor. Deci e vorba de 
sacrificii umane care se făceau la moartea unui kuşit şi nu de 
jertfa voluntară a unor prieteni ai regilor. De altfel aceste 
sacrificii umane la moartea unei căpetenii se practicau şi în 
Sumer, în Egipt (în Imperiul Vechi), la sciți sau în China antică 
(cf. Jacques Gernet, Lumea chineză, Bucureşti, 1985, vol. |, pp. 
74-75). 

Cât priveşte „prietenii regelui” din Kuş aceştia erau nobilii 
care, alături de preoţi, posedau turme de vite şi probabil întinse 
ogoare. 

Regii kuşiţi erau înmormântați în piramide, ca şi reginele, şi ni 
s-au păstrat peste 40 de astfel de piramide. 


VIII. POPULAŢIA „ŢĂRII KUŞ” 


În limba greacă aithiops - „etiopian” - derivă de la verbul 
aitho - „eu ard, eu aprind” şi ops-opis - „faţă”. Deci etiopienii 
sunt negri şi nu se poate, afirma, cum au încercat unii 
orientalişti rasişti, că erau hamiţi sau indo-europeni (vide supra). 
Această populaţie cu pielea neagră era formată din diverse 
triburi, vorbind limbi felurite, cu grade deosebite de cultură, cu 
credinţe, rituri şi obiceiuri cu totul diferite între ele. 

Etiopienii stabiliţi pe malurile Nilului „au culoarea pielii 
neagră, nasul turtit şi părul creţ” (Diodor din Sicilia, Biblioteca 


istorică, Ill, 8). Herodot descrie armamentul şi portul acelor 
etiopieni care luptau în armatele lui Xerxes, regele perşilor, 
împotriva grecilor: „... ei sunt înveşmântaţi cu piei de pantere 


sau de leu, au arcuri făcute din ramuri de palmier, lungi de cel 
puţin patru coturi (2 metri, notă C.D.), în care aşezau săgeți 
scurte din trestie, având la vârf, în loc de fier, pietre ascuţite. Au 
pe deasupra lănci scurte, având la vârf coarne de gazelă 
ascuţite, şi buzdugane împodobite. Mergeau la luptă cu corpul 
frecat jumătate cu ghips alb, jumătate cu ocru roşu... Etiopienii 
din Orient erau încorporaţi cu indienii, ei au firele de păr drepte, 
pe când cei din Africa au părut creţ mai mult decât toţi 
muritorii” (Herodot, /stori;, VII, 69-70). 

Sub numele de etiopian din Asia sau din Orient, Herodot 
numeşte o populaţie probabil tamilă, căci el arată că erau 
încorporaţi alături de indieni. Dar printre etiopieni se aflau şi 
egipteni care se numeau automoli, „transfugi”; în meroitică ei s- 
ar numi asmach. Originea acestora ar fi egipteană, deoarece se 
pare că se trag din soldaţii faraonului Psametic (poate l, 663 - 
609 î.e.n.), care au dezertat la regele Etiopiei (Herodot, op. Cit. 
II, 30) care le-a dat un teritoriu. 

Diodor din Sicilia descrie pe unii etiopieni în felul următor: 
„Felul lor de a fi este sălbatic, de parcă sunt fiare... sunt murdari 
şi au unghiile foarte lungi, de parcă ar fi ghearele unor fiare. 
Habar n-au ce este omenia. Când vorbesc se aude un glas 
ascuţit... Drept arme se folosesc de scuturi din piele de bou, 
lănci scurte, ori sulițe fără curele. Uneori întrebuinţează şi arcuri 
de lemn lungi de patru coţi, pe care le încoardă slujindu-se de 
piciorul pus înainte. După ce aruncă toate săgețile, luptă cu 


ajutorul unor măciuci de lemn. Etiopienii îşi înarmează şi 
femeile, ce până la o anumită vârstă sunt nevoite să lupte” 
(Diodor din Sicilia, III, 8). 

Despre alte seminţii din regatul Kuş, istoricul grec scrie că 
umblă toată viaţa dezbrăcaţi de tot, apărându-se de arşiţa 
soarelui cu ce le vine la îndemână (/dem). Alte neamuri din Kuş 
„taie cozile oilor împreună cu o bucată din pielea de la spatele 
animalului, ca pe învelitori ale părţilor ruşinoase”. Alţii folosesc 
pieile vitelor şi îşi fac astfel veşminte din piele, sau fac cu 
acestea şorţuri. 

În ceea ce priveşte alimentaţia lor (pentru istoricii greci, 
aceasta adesea dă numele unei seminţii şi este o caracteristică 
esenţială a unui popor), se cunosc destule date tot de la Diodor 
din Sicilia: „spre a se hrăni, unii culeg fructe acvatice, de pe 
lângă lacuri şi de prin locurile mlăştinoase, alţii rup vârfurile 
mlădiţelor unor arbuşti. Unii seamănă susan şi lotus. Sunt unii 
care se hrănesc cu rădăcinile cele mai fragede ale trestiilor. 
Fiindcă mulţi sunt deprinşi să mânuiască arcul, ei doboară cu 
mare dibăcie sumedenie de păsări şi astfel îşi potolesc foamea. 
Dar cea mai mare parte trăiesc toată viaţa din carnea, laptele şi 
brânza vitelor pe care le duc la păscut (/bidem). 

Unii dintre locuitorii kuşiţi de pe malurile Mării Roşii sau ale 
Oceanului Indian erau numiţi /htiofagi, fiindcă se alimentau 
exclusiv cu peşte. 

Vechii kuşiţi erau o populaţie negroidă-caucazoidă, cu pielea 
de culoare cafenie spre neagră, nas şi buze subţiri şi păr creţ şi 
au devenit grupul etnic de bază din care se trage cea mai mare 
parte a populaţiei etiopiene moderne (E. Jefferson- Murphy, vol. 
I,p.88). 

Populaţia statului kuşit era alcătuită în secolul al IV-lea din cel 
puţin două seminţii, după afirmaţiile regelui Ezana. Strabon, 
după datele geografului Eratosthene, afirmă că la apus de Nil, 
de la Meroe până la marele meandru al Nilului, trăiesc seminţiile 
nubai, care nu depind de etiopieni (kuşiţi) (Strabon. Geographia, 
XVII, |, 2). Pliniu cel Bătrân menţionează şi el poporul nuben, 
care trăia la opt zile de mers la nord de o insulă a sembriţilor, pe 
care nu o localizează, dar care aveau capitala la Tenupsis pe Nil 
(poate Pnubs pe insula Agro) (Naturalis Historia, IV, 1984). 
Ptolemeu, marele geograf grec care a trăit în secolele l-Il ale 
erei noastre, scrie că poporul nubai populează malul apusean al 


Nilului şi insulele sale (Geographia, IV, 7, 30). 

Mai târziu, Procopiu din Cezareea, marele istoric bizantin, 
scrie că la sud de hotarul Egiptului se află poporul nobati/or, 
care locuieşte lângă oraşul Oazis. 

La sfârşitul secolului al III-lea e.n. Şi de la mijlocul secolului al 
IV-lea e.n., la sud de cultura meroită apare aşa-zisa cultură a 
grupului X. 

Unii oriental işti au atribuit această cultură noba;/or, iar alţii 
blemmilor. Actualmente se admite că în cultura sa grupul X 
continuă cultura meroitică (cf. I.T. Kremlev, Populația statului 
Meroe în vremea expeditiei lui Ezana în Meroe, Moscova, 1977, 
p. 264 sq.). I. Hoffmann (Studien zum meroitischen Konigtum, 
Bruxelles, 1971, p. 32) afirmă că seminţia noba a ajuns în Valea 
Nilului în secolul al II-lea î.e.n., venind din regiunea Sennar. W.B. 
Emery (Lost Land Emerging, New York, 1987, p. 295) crede că 
seminţia noba a venit cu puţin înainte de era noastră din oaza 
Kordofan (azi în Sudan), iar aşa-zisa seminţie nobata este o 
ramură a celor dintâi. Seminţia nobata ar fi aşa-zisul popor noba 
roşu din inscripţia regelui Ezana din Axum. Intr-adevăr, această 
inscripţie, pe care am mai amintit-o, relatează victoria sa 
împotriva ţării Kasu (Kuş), dar şi faptul că a fost silit să înceapă 
un război cu poporul nuba, care a năvălit peste supuşi de-ai lui, 
seminţiile magurto, hasa şi basia. În această inscripţie regele 
Ezana menţionează poporul noba roşu şi poporul noba negru. 

După mai mult de un secol, pe teritoriul ocupat de seminţia 
noba roşie s-a dezvoltat statul Mukurra, iar pe teritoriul unde se 
afla poporul noba negru a apărut statul Alodia sau Alwa, cu 
capitala la Alwa (Meroe). 

Aceasta este teza marelui orientalist F. Hintze (Meroe und die 
Noba în „Zeitschrift fur Aegyptisch Sprache und Altertumkunde, 
Bd. 94, Heft 1-2, 1967 p. 80-86). 

Apelaţia de popor noba negru şi roşu se referă la culoarea 
pielii, deci populaţia „Ţării Kuş” pare să nu fi fost unitară şi să fi 
existat cel puţin două popoare diferite. De fapt, s-a arătat, de 
către orientaliştii moderni, că în Sudanul de nord populaţia are o 
culoare mai deschisă a pielii, pe când în Sudanul de sud are 
culoarea pielii neagră. 

Şi în antichitate, deci, statul Kuş avea o populaţie neunitară şi 
se puteau deosebi cei din nord, în apropierea hotarelor 
Egiptului, şi cei din sud, care aveau pielea neagră. 


IX. SCRIEREA KUŞITĂ 


Etiopienii au scris în epoca întemeierii statului Kuş în limba 
egipteană. 

Despre scrierea kuşită ne dă unele relaţii Diodor din Sicilia: 
„... Va trebui să spunem câte ceva şi despre felul de a scrie al 
etiopienilor, numit de egipteni «hieroglife». 

Caracterele scrisului seamănă unele cu nişte animale de tot 
soiul, altele cu mădulare ale trupului omenesc sau, în sfârşit, cu 
anumite unelte, mai ales cu sculele dulgherului. La ei, nu 
împerecherea silabelor dă înţelesul scrierii, aceasta reiese din 
ceea ce înseamnă obiectele înfăţişate, din semnificaţia 
metaforică, ce are menirea, prin exerciţii, să se întipărească în 
memorie. Aşa, bunăoară, ei desenează un şoim, un crocodil, un 
şarpe sau vreo parte a corpului, ca - de pildă - un ochi, o mână, 
un obraz. 

Prin şoim trebuie înţeles tot ceea ce se face cu iuţeală pentru 
că această pasăre, s-ar putea spune, întrece toate celelalte 
zburătoare prin avântul ei. În chip metaforic, reprezentarea se 
aplică unei mişcări repezi şi oricărui lucru a cărui însuşire este 
iuţeala. Crocodilul semnifica tot ceea ce este legat de mârşăvie. 
Ochiul este păzitorul dreptăţii şi străjerul trupului. Mâna dreaptă 
deschisă, având degetele întinse, simbolizează strângerea 
mijloacelor de trai, mâna stângă făcută pumn - paza şi 
păstrarea bunurilor. Tot aşa se întâmplă şi cu celelalte părţi ale 
trupului, cu reprezentarea sculelor meşteşugăreşti şi cu a 
tuturor obiectelor. 

Oamenii, dacă urmăresc să cunoască sensul ascuns al fiecărei 
reprezentări, prin exerciţii îndelungate îşi deprind inteligenţa şi 
memoria şi ajung să citească fără poticnire tot ce a fost scris în 
acest fel” (Biblioteca istorică, III, 4). 

In realitate acest pasaj din Diodor din Sicilia a creat multă 
confuzie pentru cei ce voiau să citească şi hieroglifele egiptene, 
care nu aveau deloc un sens simbolic, ci reprezentau fonograme 
şi ideograme, primele fiind mono-, bi- sau triconsonantice, iar 
ideogramele desenând obiectul sau fiinţa pe care o indicau ori o 
parte a ei. Sensul simbolic n-a existat niciodată în scrierea 


egipteană, cum n-a existat nici în scrierea meroitică. 

Astăzi cunoaştem mai mult despre scrierea kuşită şi ştim că 
locuitorii „Ţării Kuş” au inventat, pe la sfârşitul secolului al III-lea 
î.e.n., sau la începutul secolului al II-lea î.e.n., o scriere proprie, 
care era, totuşi, derivată din scrierea egipteană. Semnele aveau 
un caracter alfabetic şi numai două din ele erau silabice. 

Kuşiţii au folosit două scrieri, hieroglifică şi hieratică pe 
papirusuri. Se scria ca în egipteană de la dreapta la stânga şi de 
sus în jos. Faţă de scrierea egipteană, scrierea kuşită poseda 
ceea ce nu exista, propriu-zis, în egipteană, vocalele. Acestea 
au fost introduse fie din scrierea greacă (căci grecii au venit în 
Egipt din secolul al Vil-lea î.e.n., şi s-au aşezat aici în număr 
mare o dată cu cucerirea lui de către Alexandru Macedon), fie 
din scrierea egipteană, unde existau unele semi-vocale sau 
semi-consoane, care puteau nota vocalele. Semnele nu erau 
unite între ele, dar cuvintele - spre deosebire de scrierea greacă 
- erau despărțite între ele prin trei linii verticale sau prin două 
puncte. Scrierea kuşită este superioară scrierilor semite, fiindcă 
notează vocalele şi desparte cuvintele. Scrierea cursivă kuşită 
se deosebeşte mult de cea demotică egipteană, prin absenţa 
totală a ligaturilor, dar şi a ideogramelor mono- bi- sau 
triconsonantice, ca şi a fonogramelor bi- sau triconsonantice. De 
asemenea, lipsesc şi determinativele, care sunt atât de 
însemnate în scrierea egipteană. Dar, necunoscându-se decât 
imperfect limba kuşită, nu s-au putut descifra multe texte 
kuşite. 


X. LIMBA KUŞITĂ 


În Sudanul de azi se vorbesc 800 de limbi sau dialecte şi e 
probabil că şi în antichitate, în regiunea de la sud de cataracta | 
a Nilului, se vorbeau o sumedenie de limbi. 

Limba kuşită, limba oficială a statului Kuş, era vorbită de 
nobili, preoţi şi regi. 

Sub numele de kușitică se înţelege actualmente o limbă din 
familia de limbi afro-asiatică care se întinde la sud de Assuan, 
între Nil şi Marea Roşie (Sudan, Kenya), într-o parte a Etiopiei şi 
în Somalia, având cca 10 milioane de vorbitori. Limbile kuşitice 


sunt vorbite de păstori mai mult sau mai puţin nomazi, stabiliţi 
aici în mileniul I î.e.n. Înainte de venirea semiţilor din Arabia. Ele 
reprezintă substratul limbilor semitice vorbite în Ethiopia 
actualmente. Numele de limbă kuşită derivă din numele 
poporului kuş (Pentateuh, Lib. |, X, 6.) în care se arată că acest 
popor se trage din fiul lui Ham, al doilea fiu al lui Noe, şi că este 
frate, deci înrudit cu Miţraim (numele Egiptului în limbile semite, 
cf. În română Misir - „Egipt”), cu Put (Ţara Punt, în actuala 
Somalie, unde egiptenii făceau comerţ) şi cu Canaan (locuitorii 
Palestinei: fenicieni şi evrei care vorbesc o limbă semită). Poate 
numele de Kuş este cel al ținutului din jurul Lacului Tana. Cele 
mai importante limbi kuşite existente actualmente din cele circa 
80 vorbite în prezent sunt: limba somaleză, galla, afar, bedawije 
şi iraqw. 

Limba vorbită la Meroe şi Napata era o limbă kuşitică, cum 
reiese clar din vocabularul său şi din faptul înrudirii sale cu 
nubiană. Fiind o limbă din grupul afro-asiatic sau hamită, cum 
se spunea mai demult, are în vocabular elemente comune cu 
limbile semite şi egipteană. 

Limbile kuşite au în general puţine consoane laringale, dar 
sunt frecvente consoanele prepalatale. Rădăcinile, ca şi în 
limbile semite, sunt îndeobşte formate din, trei consoane, dar 
sunt şi lexeme ce au două consoane. Ele folosesc rar prefixele şi 
frecvent sufixele. La verbe se adaugă la o rădăcină invariabilă 
un auxiliar scurt, conjugat cu ajutorul prefixelor verbale 
obişnuite. „Pentru derivate se apelează la diverse procedee de 
întărire expresivă a radicalului (cf. Saf, «a sări», sassaf, «a 
ţopăi»). 

La sistemul de numerotaţie zecimală, există şi urme de 
sistem cu baza 5. Nicio limbă kuşită modernă nu are o literatură 
scrisă” (Marius Sala, loana Vintilă-Rădulescu, Limbile lumii, 
Bucureşti, 1981, p. 68). 

O analiză mai completă a limbii kuşite (cf. Karl-Heinz Priese, 
Notizen zu dem Meroitischen Totentexten, în „Meroe”, Moskva, 
1977, p. 37 sq.) s-a putut efectua nu atât cu ajutorul inscripţiilor 
civile, care sunt de cele mai multe ori scurte, ci cu ajutorul celor 
de pe morminte (Totentexte). 

Din lexicul limbii kuşite, scrisă la Meroe şi Napata, redăm 
câţiva termeni: pe/mus, „general, strateg”, M (a) K, „zeu”, L H, 
„mare”, b r, „om”, 'asure, „zeul Osiris”, 'rume, „Roma” „ani, 


„preot”, gore, „rege”, Wos, „zeiţa Isis”, ato, „apă”, a d b, „ogor, 
câmpie”, Ato -/i, „Nilul”, t b o, „doi”, m n i, (amane), „zeul 
Amon”, Kd i, „femeie”, m e t e, „tânăr”, moros, „inundaţie”, d 
e, „a avea”, ktke, „regină-mamă”, Kandeke, t enke, „apus”, w u 
S, „a lovi”, w u kK”, „a chema”, wissi, „şarpe”, wud, „a aşeza”, 
mos, „armată”. 

Articolul se aşază postpoziţional şi este -/sau -/i. De exemplu: 
mak - Ih-i, „zeul cel mare”; mak kdi, „zeu femeie” - zeiţă. 

Ca în egipteană, vocativul se exprimă prin adăugarea 
articolului, de ex. Wos-;, „O Isis!”, maki, „o zeule!”. 

Studiile asupra limbii kuşite (meroitice) continuă. Studiul 
acestei limbi este mult facilitat de existenţa textelor creştine 
nubiene, scrise pe pergament şi papirusuri şi păstrate din cele 
două state creştine care au succedat statului Kuş. 


XI. CREDINȚE ŞI RITURI 


În religia kuşită există în primul rând zeii egipteni adoraţi de 
preoţii din Theba, care au emigrat, după cum s-a mai spus, la 
Napata, după ce Egiptul a fost guvernat de căpeteniile libiene. 
Zeul suprem era Amon, care avea un mare templu pe muntele 
sacru Gebel-Barkal. 

Herodot afirmă că la Meroe sunt adoraţi doar Zeus (adică 
Amon-Ra) şi Bacchus (adică Osiris) (Istorii, II, 29) şi că există un 
oracol al lui Amon la Meroe. Diodor din Sicilia, care ne dă relaţii 
mai complete despre credinţele kuşiţilor, afirmă că unii dintre 
aceştia cred că există zei nemuritori, cum ar fi: Soarele, Luna şi 
Lumea luată în întregimea ei. 

In afară de aceştia există însă şi o serie de zei muritori ca şi 
oamenii. Mulțumită virtuţii şi faptelor bune săvârşite pentru a-i 
ajuta pe oameni, ei au ajuns să fie adoraţi ca zei. 

Etiopienii slăvesc astfel pe Isis, pe Heracles (poate Horus) şi 
pe Zeus (adică pe Amon), afirmând că au fost binefăcătorii 
neamului omenesc. Un mic număr de etiopieni, scrie Diodor din 
Sicilia, nu cred că ar exista zei. Ei îndreaptă împotriva Soarelui, 
când răsare, cele mai grozave ocări, ca şi cum ar fi cel mai aprig 
duşman al lor, şi atunci se furişează prin mlaştini (Diodor din 
Sicilia, Biblioteca istorică, III, 9). Strabon dă relaţii similare 


despre zeii etiopienilor (Geographia, XVII, 2, 3). De fapt, cultul 
lui Zeus (Amon) la etiopieni este menţionat şi în //iaga. „Zeus a 
plecat ieri înspre Okeanos, până la etiopii cei fără de prihană, ca 
să ospăteze, urmat de zeii toţi” (|, 423-424). Dar el se ducea în 
Ethiopia ca să mănânce la aşa-zisa Masă a Soarelui, care este o 
arie acoperită cu fripturi din toate animalele comestibile (vide 
supra, Herodot, Istorii, III, 18). Din epoca lui Homer, etiopienii 
erau socotiți înţelepţi şi iubiţi de zei, dar ştiri despre religia lor 
avem relativ puţine. Strabon (idem, XVII, 2, 3) arată că locuitorii 
din Meroe se închină „unui oarecare zeu barbar şi pe deasupra 
lui Heracles, lui Pan şi lui Isis.” Acest „zeu barbar” nu poate fi 
decât Apedemak, al cărui cult era foarte răspândit la Meroe, iar 
Heracles poate fi identificat şi cu Chons (Herodot, Op. Cit., II, 
42). Strabon, descriind cultul zeilor la Meroe, se gândea poate şi 
la zeul autohton Arensnupis, ce este identificat cu zeul egiptean 
Su, iar Pan trebuie identificat cu zeul egiptean Mân, care, după 
spusele lui Herodot (Op. Cit., II, 145), e unul din zeii cei mai 
vechi ai Egiptului. Diodor din Sicilia consideră de asemenea că 
sunt adorati, în „Tara Kuş”, Isis, Pan şi Heracles, dar aminteşte 
şi de Zeus. Pan şi Zeus constituie două ipostaze ale lui Amon: 
Amon-Min, zeitate a rodniciei ogoarelor, şi Amon din Napata, 
care este Zeus. Observaţia lui Herodot că locuitorii din Meroe se 
închinau doar lui Zeus şi lui Dionysos, adică lui Amon şi lui 
Osiris, este confirmată de săpăturile arheologice de la Meroe, 
unde s-au găsit temple în stil pur egiptean, consacrate lui Amon, 
lui Isis şi soţului ei, desigur Osiris, zeului autohton Apedemak, 
de asemenea Soarelui. Dar pe inscripţiile din temple şi pe 
stelele de morminte, numele lui Isis şi al lui Osiris sunt înlocuite 
cu acelea ale zeilor kuşiţi, Apedemak, Mendulis şi Arensnupis (E. 
Minkovskaia, Religia egipteană în Kuş, în cartea lui M. A. 
Korostovţev, Religia Egiptului antic, Moskva, 1976, p. 293 sq). 
Pliniu cel Bătrân (Naturalis Historia, V, 35, 186) arată că în toată 
„Țara Kuş” şi în toate templele de aici este adorat zeul Amon. 

Precum au arătat cercetările lui E. Minkovskaia, faptul acesta 
era absolut caracteristic pentru „Ţara Kuş”. Nu numai la Meroe 
sau anterior la Napata era adorat Amon, ci şi în celelalte centre 
ale sale: Hematon, Pnubs, Buhen, Samem, Debod şi Dendera. 
Fiecare templu mai mic sau mai mare avea un Amon al său, 
localnic, în cinstea căruia fusese înălţat lăcaşul. 

Grecii şi romanii, în descrierea zeilor străini, dar şi în miturile 


legate de aceştia, ca şi în adorarea lor căutau să găsească 
trăsături comune cu zeii pantheonului lor. În consecinţă, zeii 
kuşiţi au fost numiţi: Zeus, Pan, Heracles, Dionysos. Unii eroi din 
miturile greceşti au făptuit mari vitejii sau şi-au aflat moartea în 
legendara Etiopie - ţara oracolului lui Amon. Acest oracol este 
menţionat în mitul despre Perseu şi Andromeda (Apollodor, 
Bibliotheca, 1l, 4, 3). Într-o altă legendă consemnată de Pliniu cel 
Bătrân (Naturalis Historia, XXXVII, 11, 35) se arată că Phaeton a 
murit în Ethiopia în insula numită de greci „Insula lui Amon”, 
unde se află templul cu oracolul său. Dar Insula lui Amon nu 
este altceva decât insula pe care este clădit oraşul Meroe, aflată 
la confluenţa între Atbara şi Nilul Albastru. Diodor din Sicilia, 
vorbind despre originea unor mituri greceşti, afirmă că acestea 
sunt de origine egipteană. Şi aminteşte unul din ele, despre 
căsătoria lui Zeus cu Hera şi călătoria lor de nuntă în ţara 
etiopienilor. S-a spus că tot din Egipt Homer ar fi împrumutat 
legenda despre dragostea lui Zeus cu Hera şi aceea a călătoriei 
zeilor în Etiopia. În fiecare an egiptenii, obişnuiesc să mute 
dincolo de Nil altarul lui Zeus, pentru a-l readuce după câteva. 
Zile, voind prin aceasta să arate că zeul s-a întors din Ethiopia 
(Op. Cit., |, 97, 9). 

În descrierea aceasta este vorba, desigur, de căsătoria lui 
Amon cu Mut, mit egiptean, şi fără îndoială de sărbătoarea 
Opet. Dar poate este vorba în acest mit de o sărbătoare 
egipteană oarecare, în care barca lui Amon se îndreaptă spre 
malul apusean al Nilului (unde se afla Libya). Ar putea fi vorba 
de ritualul anual al vizitei lui Amon la necropola din Theba sau 
de sărbătoarea „strămoşilor divini” prăznuită la fiecare zece ani 
la Medinet-Abu. 

Zeul Amon avea un oracol la Meroe şi despre el se fac 
menţiuni de către Herodot (Op. Cit., II, 29) şi Diodor din Sicilia 
(Op. Cit., II, 5, 1-3). Tot acest zeu avea un mare oracol şi în 
Libya, în oaza Siwa (Herodot, Op. Cit, |, 46), descris de 
numeroşi alţi autori din antichitate. Pliniu cel Bătrân (Op. Cit., 
XXXVII, 60, 167) menţionează o piatră prețioasă numită cornul 
lui Amon, piatra aurie în formă de coarne de berbec, care ar fi 
unul din lucrurile cele mai valoroase din Ethiopia, pentru că 
produce vise divine, adică profetice, dacă este pusă în contact 
cu un om. 

Visele profetice în Egipt au jucat un mare rol pentru luarea 


unor decizii însemnate. De pildă, Herodot (Op. Cit., II, 139) 
povesteşte că regele Şabaka (716 - 701 î.e.n.), din dinastia 
etiopiană. A părăsit Egiptul în urma unui astfel de vis: „Preoţii 
relatează astfel pricina plecării etiopienilor: în timpul somnului 
său a avut o viziune de aşa fel încât s-a hotărât să fugă; i se 
părea că un om, care stătea lângă el, îl îndemna să strângă pe 
toţi preoţii Egiptului şi să-i taie în două la mijlocul corpului lor. 
Or - spun preoţii egipteni - după ce a avut această viziune, s-a 
gândit că zeii s-au prefăcut că i-au dat această poruncă, în aşa 
fel că împlinind un sacrilegiu faţă de cele sfinte să-şi atragă 
asupra lui vreo nenorocire din partea zeilor înşişi sau din partea 
oamenilor. El hotărî să nu execute această poruncă şi, 
dimpotrivă, să plece, întrucât vremea în care i se prezisese că 
va domni asupra Egiptului se scursese. În adevăr, în vreme ce 
era în Ethiopia, oracolele pe care le consultau etiopienii îl, 
înştiinţară că va domni cincizeci de ani. Intrucât numărul acesta 
de ani trecuse şi întrucât viziunea aceea îl tulburase, Şabaka 
plecă de bunăvoie”. 

Amon era figurat în „Tara Kuş”, la fel ca şi la Theba sau în 
oaza Siwa, în chip de berbec sau de zeu având un cap de 
berbec. Reprezentări ale lui Amon cu un cap de berbec se 
găsesc pe reliefurile templelor din Napata, din Meroe, din 
Nagaa. 

Strabon (Op. Cit., XVII, 233) menţionează un mic templu de 
aur, o arcă, în care statuia lui Amon se păstra într-un fel de 
adyton. Dar reliefurile găsite la Meroe dovedesc că zeul Amon, 
la fel ca şi la Theba, pleca în „ieşire”, în procesiuni solemne. 

În orice caz, oracolul lui Amon din oaza Siwa era imitat după 
cel din Theba şi tot aşa este probabil că era imitat şi oracolul de 
la Meroe sau de pe muntele Gebel-Barkal. Strabon (XVII, |, 47) 
arată că răspunsurile la întrebările puse zeului Amon din Libya 
se făceau prin semne şi aluzii sau, cum scrie alt autor din 
antichitate, prin mişcări de aprobare sau de negare. In acest 
sens, Diodor din Sicilia scria despre oracolul lui Amon din Libya: 
„Statuia zeului este acoperită de smaralde şi alte podoabe şi ea 
pronunţă oracolele ei într-un fel cu totul particular. Ea este 
purtată într-o litieră aurită pe umerii a 80 de preoţi. Aceştia o 
duc în mod maşinal unde le face semn zeul să se ducă.” 

Zeul Amon sau, mai bine zis, statuia lui purtată de preoţi juca 
un rol capital în alegerea regilor kuşiţi, precum am arătat 


anterior. Desigur el era adorat în tot locul în „Tara Kuş”, dar pe 
lângă el existau numeroşi alţi zei. De fapt, tot regatul kuşit 
consta din unităţi economice care nu aveau legături prea 
strânse între ele. De aceea fiecare populaţie avea cel puţin o 
divinitate locală, care îşi avea locul său de cult sau templul său. 

In regatul Kuş nu au luat naştere doctrine teologice similare 
cu cele din Egipt, de la Heliopolis, Hermopolis, Memphis sau 
Theba. De la el ne-au parvenit doar inscripţii care menţionează 
pe Amon din Napata, Amon din Pnubs, Horus din Buhen, 
ipostaze ale zeilor egipteni Amon şi Horus acomodaţi la 
circumstanţele locale. 

Dintre zeii autohtoni kuşiţi, al căror număr este de altfel 
considerabil, cel dintâi care trebuie menţionat este Apedemak, 
al cărui chip având cap de leu se regăseşte pe reliefurile şi în 
statuile din templele kuşite de la Musavvarat-as-Sufre, Nagaa şi 
Meroe. Acestui zeu i s-au consacrat numeroase studii, dintre 
care menţionăm pe cele ale lui E. Minkovskaia (Apedemak, zeul 
cu cap de leu din Meroe, Moskva, 1977, p. 67 sq.) şi cartea lui 
L.V. Zabkar (Apedemak, the Lion God of Meroe, London, 1975). 
În urma expedițiilor făcute în Sudan de H. Hintze şi J. Vercoutter 
s-au putut strânge numeroase materiale cu privire la acest zeu, 
care e uneori reprezentat pe reliefuri călare pe un elefant, iar 
alteori, printr-un şarpe mare. ldentificat de egipteni cu zeul 
Osiris, soţul lui Isis, s-a afirmat de către A. Arkell (A History of 
Sudan, London, 1955) că acest zeu este creat de influenţa Indiei 
asupra „Ţării Kuş” şi trebuie identificat, cu zeul indian Siwa, mai 
cu seamă că Apedemak este figurat uneori cu trei capete. Teza 
influenţei hinduse asupra religiei din Kuş a fost susţinută şi de 
W. Wychichl şi de J. Vercoutter ca şi de P.L. Shinnie (citați de E. 
Minkovskaia, Op. Cit., p. 72). Această influenţă indiană a fost 
deseori contestată, mai cu seamă că în pantheonul egiptean 
existau zeițe cu cap de leu, care erau divinităţi ale războiului, ca 
şi Apedemak (acestea sunt: Upeset, Dedet, Wadjet, Mertseger, 
Sechmet şi Tefnut, Renenutet, apoi Mut şi Bastet). In ceea ce 
priveşte etimologia acestui theonim Apedemak, ultima silabă a 
sa, adică mak, are sensul de „zeu”, precum am arătat. In orice 
caz, Apedemak este zeul principal al pantheonului meroitic, iar 
ceilalţi zei kuşiţi sau egipteni sunt subordonați lui. Apedemak se 
identifică pe deplin cu Amon, zeul adorat la Gebel-Barkal, dar 
aceasta în jurul sec. III şi II î.e.n. 


Alţi zei kuşiţi sunt: Amanap, Sihou, Masa, Dedun şi Mandulis. 
XII. ETHIOPIA UTOPICĂ 


Am arătat că „[ara Kuş” sau Ethiopia grecilor a fost obiectul 
unor legende şi mituri chiar din epoca homerică. Aceste mituri 
afirmau că etiopienii trăiau un timp îndelungat, că erau cei mai 
frumoşi, mai înalţi şi mai puternici dintre oameni, sau că 
Ethiopia era ţara în care se trăia în fericire deplină. 

Toate miturile şi legendele despre Ethiopia sunt concentrate, 
ca să spunem aşa, într-o carte scrisă în secolul al Ill-lea e.n., 
Ethiopica, de către Helliodor, un grec probabil din Alexanaria. 
Cartea s-a bucurat de o imensă popularitate şi a fost tradusă în 
evul mediu în nenumărate limbi. În limba română, Ethiopica a 
fost tradusă în secolul al XVIII-lea. Traducerea a fost făcută din 
iniţiativa episcopului Leon Ghenea, devenit mai târziu mitropolit 
al Moldovei, şi a fost realizată de către Toma Dumitru, profesor 
la Şcoala Domnească din lasi. În ţările române Ethiopica a 
circulat în copii manuscrise (cf. N. Marinescu-Himu şi Adelina 
Piatkovscki, /storia literaturii eline, Bucureşti, 1972, p. 626 sq). 
Ea a fost cunoscută şi de Dimitrie Cantemir, care a folosit-o ca 
model pentru scrierea operei sale „Istoria leroglifică”. Subiectul 
cărţii se desfăşoară în Ethiopia, în Egipt şi în Grecia. Regina 
Persina a Etiopiei o izgoneşte din palat pe fata ei, Haricleea, 
care avea pielea albă, ca să nu stârnească bănuiala de a fi 
comis un adulter cu un amant alb, ea fiind etiopiană, adică 
neagră. Haricleea, îngrijită departe de Ethiopia, de un slujitor 
credincios, ajunge cu timpul slujitoare la templul din Delphi. Aici, 
cu prilejul sărbătorii „Jocurilor pithice”, îl cunoaşte pe Theogene, 
de care se îndrăgosteşte şi care o iubeşte şi el de îndată ce o 
cunoaşte. Tinerii vor să se căsătorească şi fug din Grecia, dar 
sunt zvârliţi de o furtună în Delta Nilului. După numeroase 
aventuri ajung în Ethiopia. Haricleea este recunoscută de regele 
Hidaspes şi de regina Persina şi tinerii se însoțesc pe viaţă (cf. 
A. Chassang. Les romans grecs, Paris’ f.a.n., p. 89-363). 

În această carte, ca şi în miturile greceşti despre Ethiopia, 
oamenii trăiesc o sută douăzeci de ani, în bogăţie, fericire, în 
pace, sunt sănătoşi şi sunt cei mai frumoşi din lume (cf. S. la 


Berzina, Ethiopica lui Helliodor, ca izvor pentru istoria statului 
Meroe, Moskva, 1977, p. 146 sq.). 


XIII. ARTA KUŞITĂ 


După întemeierea statului kuşit, cu capitala la Napata, se 
restaurează o adevărată „ortodoxie” a cultului lui Amon şi, o 
dată cu ea, un stil de viaţă şi o mare renaştere artistică, 
revenind la modelele din Imperiul Vechi şi din Imperiul Nou şi 
repudiind influenţa din arta hieratică egipteană de pe vremea 
faraonilor Ramesizi. 

Această reîntoarcere la arta trecutului se va continua şi mai 
intens în tot cursul dinastiei saite (a XXVI-a) în Egipt. 

Se consideră că lepădarea de vechea religie egipteană, care a 
început cu faraonul „eretic” Ikhunaton (Amenophis al IV-lea) şi 
cu perioada  Tell-el-Amarna, era vinovată de pierderea 
posesiunilor egiptene în Asia. 

Re de altă parte, Seth, zeul îndrăgit de faraonii Ramesizi, al 
cărui nume unii din ei l-au purtat, era în mitul lui Osiris zeul 
răului, al dezordinii şi el fusese asimilat cu o serie de zei asiatici: 
Hadad, Teşub şi mai ales Bal. Acest zeu trebuia combătut de 
ortodoxia teologiei lui Amon şi izgonit dincolo de frontierele 
Egiptului, la „asiatici”, care în secolul al VIl-lea î.e.n., încercau să 
cucerească Egiptul şi găseau aliaţi printre prinții din Deltă. 
Aceşti „asiatici” erau acum nu hiksoşii, ci babilonienii şi asirienii, 
care au reuşit să domine în epoca de mai sus o bună parte din 
Egipt. Astfel, regatul africanilor de la Napata se proclamă 
oarecum „campion” al vechilor tradiţii şi al teologiei thebane şi 
luptă cu armele împotriva faraonilor de la Sais (Tefnacht, 
Bochoris, Necho | şi mai apoi Psametic I). Despre această luptă 
se scrie şi în Romanul lui Petubastis (cf. Constantin Daniel şi lon 
Acsan, faraonul Kheops şi vrăjitorii, Bucureşti, 1977, p. 284), 
unde preotul lui Horus din Buto (oraş în Delta Nilului) are de 
partea sa pe asiatici (asirieni), iar principele din Elefantina (la 
frontiera cu Nubia, în sudul Egiptului) are de partea sa 9000 de 
ostaşi kuşiţi din Meroe, care se războiesc pentru izbânda zeului 
Amon. 

Arhaismul se manifestă în imperiul etiopian şi în limba 
inscripţiilor, care nu este cea neo-egipteană din vremea 
Ramesizilor, ci limba veche egipteană a Imperiului Mijlociu sau 
aceea folosită pe vremea faraonilor Tuthmosis. 


Arta regatului etiopian, cu capitala la Napata, apoi la Meroe, 
derivă direct din arta egipteană, dar nu acceptă nici influenţele 
egeo-cretane ale epocii eretice Tell-el-Amarna şi nici influenţele 
asiatice ale artei egiptene din vremea Ramesizilor. 

Regii etiopieni îşi înalţă, se pare că după domnia lui Kaşta, un 
număr de piramide de piatră în apropiere de Napata, cu o 
capelă pentru slujirea cultului faraonului defunct. Incăperile 
mormintelor sunt împodobite cu fresce din Cartea Morților şi cu 
texte din acelaşi izvor. Alături de Amon se găsesc şi celelalte 
zeități egiptene, care sunt atât de similare celor zugrăvite în 
Egipt, încât ni se pare greu să admitem că ne aflăm în Nubia. 

Piramidele regilor etiopieni de la Napata sunt cu mult mai 
mici decât cele ale regilor din Imperiul Vechi, pe care vor să le 
imite, dar niciun mormânt etiopian nu este hipogeu, adică 
subpământean, fără o piramidă, cum sunt cele ale unor regi 
Ramesizi din Egipt. 

Această stare de lucruri pare a fi durat până în epoca 
elenistică, când regele Ergamene, care primise o educaţie 
greacă, reuşeşte să se scuture de tutela preoţilor lui Amon şi 
Etiopia încetează să mai fie un stat teocratic. 

În arta funerară, în pictură şi în sculptură, arhaismul egiptean 
al Imperiului Vechi şi Mijlociu nu se mai face prezent: îşi fac loc 
influenţe elenistice alexandrinice şi mai cu seamă elemente 
naţionale kuşite, adică indigene. Desigur, sculptura meroitică 
din epoca ce a urmat reformelor regelui Ergamene arată încă o 
înrâurire egipteană. Dar concomitent cu aceasta se remarcă net 
o tendinţă de părăsire a vechilor tradiţii egiptene. 

Statuia unui rege din Meroe, aşezată ca pilastru în templul lui 
Isis din Meroe, are barba postişă, pe care o purtau faraonii 
egipteni, şi ochi mari deschişi, exprimând mirarea sau poate 
extazul regelui în faţa viziunii lumii de dincolo. Desigur, piciorul 
stâng, conform tradiţiei şi poziţiei rituale, este aşezat înaintea 
celui drept, dar regele nu poartă nici coroana albă a Egiptului de 
Sus, nici pe cea roşie a Egiptului de Jos şi cu atât mai puţin pe 
amândouă. 

Nu vedem pe fruntea sa nici celebrul „uraeus”, şarpele cobra, 
menit să ucidă duşmanii regelui. Dar mai ales trupul butucănos, 
greoi, masiv, lipsit de orice graţie al regelui din Meroe nu are 
nimic comun cu supleţea şi agilitatea statuilor de faraoni din 
Imperiul Nou şi nici cu masivitatea impunătoare, emițând forţă 


şi energie, ce se degajă din statuile faraonilor din Imperiul 
Mijlociu. Desigur, această statuie de rege kuşit (care datează din 
anul 100 î.e.n.) păstrează regula frontalităţii artei sculpturale 
egiptene (adică o linie verticală trecând prin mijlocul statuii o 
împarte în două jumătăţi egale), dar nu este respectat canonul 
de sculptură egiptean, căci membrele inferioare sunt cu mult 
prea scurte. Lipsesc, de asemenea, şi însemnele suveranităţii: 
biciul şi crosa, care însoțesc de cele mai multe ori statuile de 
regi egipteni. 

Un relief de la Meroe arată de asemenea, destul de clar, 
deosebirea dintre arta egipteană şi cea a artiştilor de la Meroe. 
Este vorba de o scenă în care se înfăţişează prinţul Arikankharer 
măcelărindu-şi duşmanii. Prinţul are acelaşi trup butucănos, 
lipsit de graţia corpului, al lui Ramses al II-lea, de exemplu, dar 
şi de masivitatea impunătoare a corpului faraonilor din Imperiul 
Vechi. Nici în acest relief nu se păstrează regulile din canonul de 
sculptură egiptean, căci gâtul şi membrele inferioare sunt prea 
scurte. Prinţul are în spate o zeitate cu aripi; probabil kuşitică ce 
nu se aseamănă cu zeii egipteni. În fine, reprezentarea 
vrăjmaşilor ucişi de către prinţ nu este câtuşi de puţin 
egipteană, ca şi a câinelui, care muşcă pe un duşman culcat. 
Simplitatea sobră a reliefurilor egiptene contrastează puternic 
cu relieful acesta încărcat de prea multe amănunte şi cu un 
mare număr de personaje. 

O brățară meroitică, aflată la Muzeul de Antichităţi din Berlin, 
lasă să se vadă o netă influenţă elenistică prin zeitatea cu patru 
aripi ce o împodobeşte şi prin numeroase motive ornamentale 
ce se îngrămădesc într-un câmp restrâns. 

In schimb, capul de rege etiopian, reprodus, de către G. 
Maspero, după Lepsius, care se ştie că a făcut în deceniul al 
cincilea al secolului al XIX-lea o mare expediţie în Egipt şi în 
Nubia, se îndepărtează categoric de normele egiptene. Regele 
nu poartă nicio coroană egipteană, nu are în frunte niciun 
uraeus şi coafura sa nu este egipteană (cf. G. Maspero, 
L'Egypte, Paris, 1911, fig. 5, 6). 

Un alt cap de rege etiopian de la Meroe, reprodus tot după 
Lepsius, vădeşte o mult mai marcată influenţă egipteană. 
Regele are în frunte şarpele cobra şi poartă una din coafurile 
folosite de faraon, dar nasul aplatizat şi buzele groase arată 
originea de african (G. Maspero, L'Egypte, Paris, 1911, fig. 517). 


Un basorelief de la Meroe (Gustave le Bon, Les Premieres 
civilisations, Paris, 1889, p. 449, fig. 259) scoate bine în 
evidenţă caracterele autohtone kuşitice ale creaţiilor artistice 
etiopiene. Pe un basorelief, zeul Apedemak, zeu cu cap de leu, 
zeu autohton, are în mână semnul vieţii - crucea ansată (anekh). 
După el, la stânga reliefului, urmează un rege meroitic, care are 
bogate brățări pe mâna stângă şi uraeus în frunte, dar este 
înveşmântat din cap până în picioare, aşa cum rareori erau 
reprezentaţi faraonii egipteni, spre deosebire de regii semiţi şi 
cei din Sumer, care socoteau o necinste faptul de a umbla 
dezbrăcaţi (Noe este văzut gol de tot, când se îmbată, de către 
fiul său Ham, pe care îl blestemă pentru această faptă, cf. 
Facere, XI, 25). Veşmintele acestui rege kuşit sunt bogat 
ornamentate. El nu poartă un simplu şorţ (shent) în jurul 
coapselor, cum purtau ritual faraonii. Îi urmează regina, care şi 
ea are uraeus în frunte, îmbrăcată în întregime într-un mod 
somptuos, desigur cu totul inadecvat faţă de clima tropicală din 
„Ţara Kuş”. Dar mai cu seamă ea prezintă steatopygie 
(dezvoltarea excesivă a feselor, ca regina din Punt dintr-un 
celebru relief din templul reginei Hatshepsut de la Deir-el-Bahri 
şi ca şi femeile boşimane îndeosebi). Fiul lor, care îi însoţeşte, 
apare de asemenea înveşmântat, în ciuda căldurii sufocante din 
această regiune. Amândoi suveranii au corpuri masive, ce 
trădează o alimentaţie excesivă, contrară regimului alimentar 
ascetic ce trebuiau să-l urmeze faraonii egipteni. Corpurile celor 
doi regi kuşiţi sunt lipsite de supleţea elansată a faraonilor 
egipteni. 

Relieful meroitic (cf. Constantin Daniel, Arta egipteană şi 
civilizațiile mediteraneene, Bucureşti, 1980, p. 112) înfăţişează 
un rege etiopian ucigându-şi vrăjmaşii. Multitudinea acestora 
este figurată prin cvadruplarea contururilor unui singur 
personaj, pe care regele îl ţine de păr. Regele etiopian poartă un 
costum pompos de tip helenistic, aşa cum purtau şi faraonii în 
această epoca. Pe de altă parte, un alt basorelief etiopian, 
reprodus şi de Lepsius (cf. Gustave le Bon, Op. Cit., fig. 260), 
executat anterior mişcării politice religioase şi artistice a regelui 
Ergamene, va fi greu de presupus că a fost executat în Ethiopia, 
ci mai curând că este o operă egipteană. Amănuntele însă 
dezvăluie factura etiopiană. Faraonul din acest relief ţine în 
mână două plante, probabil o tulpină de papirus şi trestia sw, 


care a dat numele său faraonului „rege al Egiptului de Sus”, „cel 
al trestiei”, n s w. Zeița din spatele soţiei faraonului - probabil 
Isis după discul solar din cap - are aripi mari, reprezentare 
neobişnuită în reliefurile egiptene. În fine, sub tronul faraonului 
sunt figuraţi duşmanii biruiţi. Aceştia stau în genunchi, iar linia 
conturului siluetei se repetă de nouă ori spre a simboliza 
mulţimea vrăjmaşilor, ceea ce de asemenea este neobişnuit cu 
totul în reliefurile şi pictura egipteană. Veşmintele faraonului, 
care coboară până la glezne, sunt rar întâlnite în reprezentările 
faraonilor egipteni (cf. Constantin Daniel, Op. Cit., Bucureşti, 
1980, pp. 106-114). 

Desigur, săpăturile arheologice ce se vor face în viitor în 
Sudan ne vor dezvălui şi alte monumente ale acestui mare regat 
al africanilor. 

De altfel, vom cunoaşte mai multe despre civilizaţia kuşită şi 
când se vor putea descifra un număr mai mare de inscripţii 
meroitice, ceea ce este sarcina cea mai urgentă a tuturor 
orientaliştilor care studiază străvechile civilizaţii ale Africii. 


ARABIA FELIX ŞI CIVILIZAŢIA SUD-ARABICĂ 


Peninsula Arabia a fost leagănul unor străvechi civilizaţii din 
mileniul II î.e.n. 

Termenul “arab, prin care arabii îşi denumesc teritoriul ocupat 
de ei, are înţelesul de „stepă, ţinut deşertic, pustiu”. 

Dacă această peninsulă este acum un mare pustiu, eanua 
fost totdeauna aşa. In epoca ultimei glaciaţiuni din Europa, 
peninsula pare a fi cunoscut, graţie frecventelor ploi, o 
dezvoltare abundentă a vegetației, cu numeroase savane şi 
păşuni, care pe încetul au dispărut. 

In antichitate, această peninsulă era împărţită în Arabia 
deserta, cea pustie, Arabia petraea, cea pietroasă, şi, în fine, 
Arabia Felix, cea fericită. 

Aceasta din urmă era astfel numită fiindcă locuitorii ei trăiau 
într-o prosperitate fabuloasă, dar se făcea şi un joc de cuvinte 
cu privire la numele ei, fiindcă „fericit” avea în greacă, în latină 
şi în arabă şi înţelesul de „la dreapta”, „dreaptă”, adică în arabă 
yemen, în greacă eudaimon şi latină dexter. 

Venind din nord, într-adevăr Arabia fericită era situată la 
dreapta când se cobora spre sud. Regiunea numită în 


antichitate Arabia Fericită corespunde astăzi, în mare parte, 
teritoriului celor două state yemenite şi se bucură de o 
vegetaţie mai abundentă faţă de restul peninsulei. 


I. SITUARE GEOGRAFICĂ 


Arabia este o mare peninsulă, una din cele trei prelungiri spre 
sud ale continentului asiatic. Situată între Marea Roşie, Oceanul 
Indian şi Golful Persic, are o lungime maximă, de la nord la sud, 
de circa 2000 km şi o lăţime maximă, de la est la vest, de circa 
1500 km. Cu o suprafaţă de peste 3 milioane km?, Peninsula 
Arabia este străbătută de Tropicul Cancerului. Acest vast pustiu, 
din punct de vedere geologic se poate ataşa de Africa, de care o 
separă Marea Roşie, o prăbuşire recentă în scoarţa Pământului 
pe care au umplut-o apele Oceanului Indian. Peninsula Arabia 
este străbătută la est de un lanţ muntos de-a lungul Golfului 
Oman, iar la hotarul ei de sud-vest, în dreptul Mării Roşii, se 
înalţă un masiv muntos de granit şi de lavă, care culminează la 
peste 3700 m altitudine (3760 m, vârful Hadur Shua'ayb, în 
Republica Arabă Yemen). Platourile etajate, de 1200 - 2140 m 
ale acestor munţi, domină câmpia litorală Tihama, care se 
întinde de-a lungul Mării Roşii pe o lăţime de 32 - 43 km, 
străbătută de râuri scurte. Dincolo de Munţii Yemenului, spre est 
şi spre nord, se întinde deşertul Rub'al Khăli (Pătratul Gol) în 
trepte din ce în ce mai joase şi cu ueduri (văi seci). Dar 
înălțimile şi podişurile de pe coasta de sud-vest a Arabiei îşi 
schimbă direcţia în unghi drept, cotind spre est în dreptul 
strâmtorii Bab-el-Mandeb (Poarta lacrimilor) şi continuând 
paralel cu coastele sudice ale Peninsulei Arabia. Munţii situaţi 
de-a lungul coastei sudice culminează cu vârful Djehaff (2438 
m). Masivele muntoase, ca şi podişurile, capătă înălţimi din ce în 
ce mai mici spre est, cu excepţia podişului Hadrhomaut, care se 
înclină spre nord, căzând în mari trepte. Munţii şi podişurile sunt 
şi aici străbătute de ueduri, singurele căi de acces spre 
interiorul peninsulei. În nord se întinde pustiul Rub'al Khăli pe 
care l-am menţionat. In afară de aceste două lanţuri muntoase, 
în restul Peninsulei Arabia se întind dezolante pustiuri de nisip şi 
de pietre. La o uscăciune aproape totală se adaugă un frig mare 


noaptea, dar şi o căldură cumplită în cursul zilei în tot restul 
anului. Mari dune de nisip, numite nefua în nord şi dahne în sud, 
acoperă o mare parte din suprafaţa peninsulei. La distanţe mari 
între ele, în văi mici, aproape complet închise, de forma unor 
cuve, se întâlnesc uneori oaze fertile. În regiunea de sud-vest şi 
de sud a Arabiei (azi R. Arabă Yemen şi în parte R. Democratică 
Populară a Yemenului) suflă  musonul/, aducând ploi 
binefăcătoare peste podişuri şi câmpii. În regiunea muntoasă 
din sud, a podişurilor şi a teraselor s-a putut dezvolta totuşi o 
civilizaţie strălucitoare în antichitate. Ea a putut prospera 
nestingherită datorită izolării sale (căci Arabia era apărată în jur 
de pustiuri întinse şi de trei mări vaste şi puţin navigate). 


II. LOCUITORII 


În perioada cuaternară, Arabia a fost locuită de vânători ce 
foloseau unelte de piatră cioplită, care găseau un vânat 
abundent în savane şi păşuni. Mai pretutindeni există tumuli, 
adăpostind camere funerare. În unele regiuni, ca în oaza Al- 
Khardj, la sud de Firzan, sunt peste 1500 de tumuli, pe câtă 
vreme în insula Bahrein există câteva zeci de mii de asemenea 
monumente funerare. 

In această insulă şi pe malurile Golfului Persic o expediţie 
daneză a pus în evidenţă o cultură antică în relaţii comerciale cu 
misterioasa civilizaţie de la Mohenjo-Daro şi Harappa (dispărută 
pe la 2000 î.e.n.) de pe valea fluviului Indus, dar şi cu sumerienii 
şi asiro-babilonienii (cf. Constantin Daniel, Civilizatia sumeriană, 
Bucureşti, 1983, p. 111, 113 etc. Şi Constantin Daniel, Civilizația 
asiro-babiloniană, Bucureşti 1981, p. 171, 201 etc). Este foarte 
probabil că ţara Dilmun din textele acestor popoare 
corespundea insulei Bahrein, iar Meluha şi Magan - Yemenului 
de Nord, adică Arabiei Fericite şi poate Egiptului. În orice caz, 
denumirea de Meluha trebuie să fie semită, căci conţine cele 
trei consoane ale cuvântului „rege”, în semitică melek, deci este 
probabil vorba de o ţară în care se vorbea o limbă semită, cum 
a fost Arabia Felix, căci în egipteană termenul „rege” este cu 
totul altul. 

Egiptenii au intrat în contact direct cu locuitorii Arabiei spre a 


cumpăra de la ei smirnă şi tămâie, de care aveau nevoie în 
cantităţi uriaşe în templele lor pentru slujba zeilor. Poate ţara 
Punt, în care a ajuns o expediţie egipteană pe vremea reginei 
Hatshepsut (secolul al XV-lea î.e.n.) este tocmai Arabia Felix, 
fiindcă s-au cumpărat de acolo mari cantităţi de aromate. De 
atunci, egiptenii au fost în continue relaţii comerciale cu ţara 
Punt, de unde se trăgea zeul lor Mân (în egipteană Mnw), adorat 
prin dansuri frenetice. 

Sigur este că prima menţiune a civilizaţiei Arabiei de Sud o 
găsim în scrierile ebraice, care arată că în secolul al X-lea î.e.n., 
o regină din Saba vine la lerusalim. „Auzind regina de Saba de 
slava lui Solomon, şi voind să-l cerce cu întrebări grele, a venit 
la Ierusalim cu foarte multă bogăţie, cu cămile încărcate cu 
aromate, cu aur mult şi pietre scumpe, iar dacă a venit la 
Solomon a tăinuit cu el toate câte le avea la inimă” (II, 
Paralipomena, |X, 1-9; cf. III Regi, X, 1-11; Mat. XIII, 16-17; XII, 
42; Luca, XI, 31). 

„Întrebările grele” de care pomeneşte textul de mai sus erau 
desigur enigmele şi ghicitorile pe care şi le puneau reciproc regii 
din acea epocă spre a „testa” ascuţimea minţii interlocutorului 
lor. 

Aceleaşi texte (II Paralipomena, \l, 14) citează nu numai pe 
regina din Saba, ci şi pe regii Arabiei, care îi aduceau lui 
Solomon (970 - 931 î.e.n.) aur şi argint, deci existau şi alte re 
gate în Arabia în vremea aceea şi e vorba poate de regatul 
Ma'in, care a dăinuit o vreme alături de regatul din Saba. 
Textele ebraice nu ne spun cum se numea regina din Saba, dar 
tradiţia ebraică o numeşte Nikaulis (loseph Flavius, Antichităţi/e 
iudaice, VI, |, V). Pe câtă vreme în Coran este numită Bilgis 
(Surah, XXVII. 22-45), iar în cartea etiopiană Kebra Nagast 
(„Gloria regelui”) este numită Makeda. După tradiţia etiopiană 
această regină are cu Solomon un fiu, Menelik, numit şi Ebna 
Hakim, „fiul înţeleptului”. 

În textele asiriene arabii sunt citați când regele Salmanasar III 
învinge o coaliţie la care se alăturase şi regele arab Giridbu, cu 
1090 cămile. Textele lui Tiglat-palasar Il citează numele a două 
regine arabe: Zebibi şi Samsi. Ultima regină apare şi într-o 
inscripţie a lui Sargon Il, alături de un faraon egiptean şi regele 
Itamara din Saba (cf. Pauly - Wissowa, articol Arabien). Arabii 
sunt menţionaţi şi în Odiseea (IV, 131), scrisă probabil în secolul 


al VIII-lea î.e.n. 

Ulterior textele ebraice îi prezintă pe arabi ca fiind guvernaţi 
de către regi (/eremia, XXV, 23). Despre arabii din Kedar se 
menţionează că sunt ostaşi viteji, pricepuţi în tragerea cu arcul. 
Negustorii arabi din Seba (probabil altă grafie pentru Saba) 
aduceau în Tyr, oraşul fenicienilor de pe malul Mediteranei, 
smirnă şi tămâie (/ezechie/, XXVII, 22). Arabii iau parte la luptele 
lui Cyrus cel Mare cu Babilonul şi Lidia (Xenophon, Cyropedia, L, 
1, 41; VI, 2, 10 etc.) şi sunt aliaţi ai lui Cresus. In aceste lupte, 
regele arab Aragdor joacă un rol important întrucât dispune de 
10 000 călăreţi, 100 de care de luptă şi mulţi prăştiaşi (/dem, Il, 
1, 5; IV, 21, 31). 

Multe ştiri despre arabi, ca şi despre Arabia Fericită le dă 
Herodot. El arată că mulţi arabi sunt în armata regelui persan 
Cambyse (Istorii M, 9) şi descrie armele lor (Idem, VII, 69), iar în 
alt loc, afirmă că arabii mai mult decât oricare popor îşi respectă 
angajamentele. Dar el nu precizează despre care arabi este 
vorba, dacă se referă la cei sudici sau la cei din nord. 

Dezvoltarea mare pe care au căpătat-o repede oraşele şi 
statele arabe justifică părerea lui F.W. Winnet şi K. Mlaker (în 
Bolşaia Sovietskaia Entsiklopedia, sub voce: Yemen) că primul 
stat arab Ma'in din regiunea de azi a Yemenului de nord a 
apărut în secolele XV-XIII î.e.n., iar statul Saba a existat pe 
vremea lui Solomon, în secolul al X-lea î.e.n. 

Statele arabe din sud au ajuns la o mare prosperitate nu 
numai datorită cultivării aromatelor (smirnă şi tămâie în 
principal), ci şi din cauza tranzitului de substanţe aromate şi de 
alte produse (metale preţioase, broderii, păuni, maimuțe etc.) 
aduse aici pe corăbii cu pânze tocmai din India, Mesopotamia. 
Bahrein, poate şi China. Prosperitatea acestor state se datora de 
asemenea agriculturii foarte perfecţionate pe care o practicau: 
plantaţii în terase artificiale, rezervoare de apă de ploaie, 
cisterne de piatră pentru depozitarea grânelor, canale de 
irigaţii, diguri, ecluze şi chiar baraje, cum este cel de la Marib. 


III. LIMBA SUD-ARABICĂ 


Limbile semite sunt limbi din familia de limbi afro-asiatice şi 


putem distinge la ele un grup oriental (asiro-babiloniana) şi un 
grup occidental, care se împarte într-un subgrup nordic 
(cananeana, ebraica, aramaica) şi un subgrup sudic (araba 
propriu-zisă sau de nord, sud-arabica şi limbile etiopiene). 

Sud-arabica nu mai este vorbită actualmente decât de foarte 
puţini locuitori. Ea este diferită de araba de nord sau araba 
actuală. 

Limba sud-arabică, ce se vorbea în Arabia Fericită, constituie 
o limbă semitică aparte, deosebită de araba actuală şi foarte 
apropiată de limbile etiopiene (ghezi, amharică, harari, tigre şi 
tigrina), formând un subgrup bine definit în cadiul limbilor 
semite. S-au găsit multe mii de inscripţii în limba sud-arabică, 
dar textul lor scurt şi convenţional nu permite elaborarea unei 
gramatici complete. 

Limba sud-arabică se împarte în două mari dialecte: a) cele ce 
utilizează prefixul h - pentru a deduce de la forma | a verbului 
forma a IV-a. Aceste dialecte folosesc sufixul - hu (la plural - hu 
mu) pentru pronumele acuzativ şi posesiv al persoanei a 3-a 
(limba sabeo-himyarită); b) dialectele ce substituie pe s acestui 
h (dialectele minean, gatabanic, awsanian, hadramautic). 

Inscripţiile ce apar cu începere din secolul al IX-lea î.e.n., 
dovedesc că limba sud-arabică are un consonantism mai bogat 
decât cea nord-arabică, având, de pildă, două feluri de s. 
Determinarea substantivelor se face fie cu o finală în -n, fie cu o 
finală în -m. 

Penetraţia limbii nord-arabice a anihilat pe încetul limba sud- 
arabică şi aceasta paralel cu dispariţia statului sabeo-himyarit şi 
cu dezvoltarea islamului, care a impus araba nordică, limba 
Coranului. În secolul al X-lea în Yemen mai exista o limbă 
himyarită, amestec de sud şi nord-arabică. 

Actualmente se mai vorbeşte un număr de dialecte sud- 
arabice şi anume: mahri şi shauri (coasta de sud a Arabiei), 
soqotri (în insula Sokotra), botahari (în insulele Kuria Muria), în 
fine karsusi (limba unui trib nomad în sudul Arabiei). 

Limba inscripţiilor sud-arabice este foarte stereotipă, cu multe 
expresii convenţionale, şi rigidă. Ea redă o imagine trunchiată şi 
incompletă a verbului şi a pronumelui. 


IV. SCRIERE 


Cele mai vechi inscripţii de care dispunem actualmente par să 
dateze cel mult din secolul al IX-lea î.e.n. Ele au fost gravate pe 
piatră, material ce se găseşte din abundență în Arabia de Sud. 
Se admite actualmente că scrierea sud-arabică a fost preluată în 
secolul al X-lea î.e.n., de la cananeeni, prin intermediul 
negustorilor sud-arabi care veneau cu caravanele lor încărcate 
cu smirnă şi tămâie până la oraşele feniciene de pe coastele 
Mediteranei. 

Scrierea  sud-arabică se compune din 29 de grafeme 
consonantice. Vocalele lipsesc ca şi în feniciană. Cuvintele în 
sud-arabică se scriu separate, fără ligaturi frecvente, ca în arabă 
şi în aramaică. Grafemele prezintă uşoare variante după epocă 
şi regiune. Spre deosebire de textele greceşti şi latine cuvintele 
se separau între ele printr-o bară verticală. Scrierea şi citirea se 
făceau ca în majoritatea limbilor semite, de la dreapta la stânga. 
În inscripţiile cele mai vechi, scrierea este în bustrofedon, adică 
similară arăturii unui ogor, întâi de la dreapta la stânga, apoi de 
la stânga la dreapta, spre a reveni iarăşi de la dreapta la stânga. 
Inscripţiile foarte vechi sud-arabice erau săpate „en creux”, pe 
când mai târziu s-a scris în relief sau au fost utilizate ambele 
sisteme. 

Scrierea sud-arabică a dispărut o dată cu limba vorbită de 
locuitorii statelor din Arabia de Sud, dar ea supravieţuieşte încă 
în scrierea etiopiană, care i-a adăugat un sistem foarte original 
de notare a vocalelor. 

Trebuie să adăugăm că inscripţiile în limbi sud-arabice nu 
sunt singurele inscripţii arabe din peninsulă. Inscripţiile în nord- 
arabică se găsesc din sec. Il î.e.n. - VI e.n. Şi sunt cele aşa-zise 
lihyanite. După numele unei populaţii din nordul Arabiei, 
lihyaniţii, care îşi aveau centrul la Dedan, vechea colonie a 
statului sud-arabic Main. Dar există un număr imens de inscripţii 
ale unor triburi arabe, thamudeenii, datând cam din aceeaşi 
perioadă şi redactate în araba de nord. Pe stâncile din Safa, la 
nord de regiunea nabateeană, au fost găsite numeroase 
inscripţii safaitice, scrise tot în araba de nord. Nu menţionăm 
aici inscripţiile aramaice de la Palmyra (în semitică: Thadmor) şi 
nici pe cele de la Petra, capitala nabateenilor. 


Arabii din nord, a căror limbă era cu totul diferită de araba 
sudică, pe care ei nu o înțelegeau, au întemeiat şi ei state ia 
marginea pustiului arabic sau în unele oaze: statul Palmyra, 
statul lihyaniţilor, statul nabateenilor, apoi statele-oraşe: Emesa, 
Edesa şi Hatra. Aceste state arabe erau îndeobşte state-tampon 
între Imperiul Roman şi cel persan al sasanizilor, Hatra este 
cucerită de persani în jurul anului 240 e.n., iar Palmyra este 
nimicită de romani în anul 272. 

În primele secole ale erei noastre arabii de nord creează o 
serie de state-oraşe în Arabia: Yathrib (viitoarea Medina, oraşul 
lui Mahomed), Mecca, în jurul unei templu şi al „pietrei sfinte” 
Kaaba, în fine Taif. Toate aceste state-oraşe fuseseră create de 
negustori arabi, care aveau relaţii comerciale cu porturile 
Mediteranei, dar şi cu Imperiul Persan. Un alt stat nord-arabic 
este cel creat de tribul arab Kinda, în secolele V şi VI e.n. Există 
un număr important de inscripţii de la fiecare din aceste state, 
dar puţine din ele au fost publicate. 


IV. CERCETĂRI ARHEOLOGICE 


Autorii greci şi latini ne-au furnizat puţine date certe despre 
statele şi societatea din Arabia de sud. Informaţii fragmentare, 
dar exacte căpătăm cu prilejul expediției lui Aelius Gallus - 
generalul roman trimis de Octavian Augustus să cucerească 
Arabia Felix. 

Tradițiile islamice au un caracter prea legendar şi nu pot oferi 
temeiuri sigure pentru cercetări istorice. De aceea, izvoarele 
directe sunt de cea mai mare însemnătate. 

Spre a explora Arabia Fericită, a plecat, în 1761, din 
Copenhaga, o expediţie arheologică - una din primele din lume - 
spre Yemen. Toţi cei cinci savanţi îşi vor găsi însă acolo 
moartea. De abia în 1834 - 1835, englezul Wellsted reuşeşte să 
se întoarcă din Yemen cu mai multe inscripţii sud-arabice. Dar în 
1869 - 1870, francezul J. Halevy, care cunoştea bine ebraica, 
deghizat în straie de om sărac, reuşeşte să câştige încrederea 
coreligionarilor săi din Yemen şi face peste 700 de copii ale 
inscripţiilor sud-arabice. De asemenea, între anii 1882 - 1894, 
austriacul Eduard Glazer culege 1800 inscripţii sud-arabice. Se 


fac apoi explorări arheologice în Arabia centrală şi de nord, în 
secolul nostru. Săpăturile făcute de americani, membri ai 
Fundaţiei Americane pentru Studiul Omului, din 1950 - 1953, 
scot la lumină vestigiile unor mari temple, ruinele unor palate, 
statui valoroase şi urmele unor mari lucrări de irigație, care 
asigurau prosperitatea Arabiei sudice. 

In viitor poate vom cunoaşte toate zecile de mii de inscripţii 
sud-arabice descoperite şi vom avea date mult mai complete 
despre strălucitoarea civilizaţie a Arabiei de sud. 


V. SCURTĂ SCHIȚĂ A ISTORIEI STATELOR ANTICE DIN 
ARABIA SUDICĂ 


Pentateuhul consideră pe toţi arabii descendenţi ai lui Ismael, 
fiul lui Abraham (Lib. I, XXI, 9.14-21) şi al roabei sale Agar. 
Tradiţia musulmană consideră însă pe sud-arabici că au altă 
origine decât arabii de nord, şi anume că sunt descendenţi din 
Qahtan, care pare a fi identic cu loctan (/dem, Lib. X, 25-26), 
care are ca fiu pe Seba, nume fonetic apropiat de Saba marelui 
regat din sudul Arabiei. Spre deosebire de ceilalţi locuitori ai 
Arabiei, ce descind din 'Adnăn, care coboară la rândul său din 
Ismael, fiul lui Abraham, sud-arabicii au aşadar o altă origine 
pentru tradiţia musulmană, deşi cu toţii sunt fii ai lui Sem 
(Ibidem, Lib. X, 31), adică semiţi. 

Deosebirea dintre arabii din nord şi cei din sud - care era 
lingvistică (vorbeau altă limbă), apoi genealogică (aveau alţi 
strămoşi), în fine, de civilizaţie (primii erau nomazi, cei din sud 
erau sedentari, se ocupau cu agricultura, nu cu creşterea vitelor 
- a generat în primele secole ale erei musulmane antagonisme 
şi conflicte destul de grave în Siria şi în Spania musulmană. De 
fapt, marea majoritate a populaţiei oraşelor sud-arabice a 
devenit musulmană după propovăduirea lui Maho med, sec. VII 
e.n., şi istoria sud-arabilor şi a civilizaţiei lor se opreşte la primii 
ani ai Hegirei (după 622 e.n., de când începe calendarul 
Hegirei). 

În ceea ce priveşte cronologia sud-arabică există o cronologie 
lungă, care afirmă că statul Ma'in al mineenilor a precedat în 
secolele XV-XIII î.e.n., statul Saba al sabeenilor, despre care am 


vorbit. Cronologia propusă de W. F. Albright (1950) afirmă că 
cele două regate din sudul Arabiei au existat concomitent în 
secolele IX-VIII î.e.n. In fine, cronologia foarte scurtă, propusă de 
belgiana Jacqueline Pirenne, demonstrează că cele mai vechi 
inscripţii sud-arabice sunt din secolul al V-lea î.e.n. Dar în afară 
de amintirea reginei din Saba, în secolul al X-lea î.e.n., în 
Pentateuh, există menţiuni în textele asiriene şi babiloniene, 
care fac inacceptabile cronologiile foarte scurtă şi scurtă. 

Inscripţiile sud-arabice, în număr de câteva zeci de mii, au 
putut să ne dea numele unui lung şir de regi şi de căpetenii în 
regatul Saba (cf. A.G. Lundin, Gossudarstvo mukarribov Saba, 
Moskva, 1971, passim), dar şi ale unui mare şir de regi în 
celelalte state din Arabia de sud, ceea ce presupune o lungă 
evoluţie istorică. 

Primul care dă relaţii complete despre statele din Arabia de 
sud este geograful grec Eratosthene (275 - 194 î.e.n.) şi putem 
conchide că pe vremea sa, secolul al Ill-lea î.e.n., aceste regate 
arabe existau. Datele furnizate de Eratosthene, directorul 
Bibliotecii din Alexandria, sunt confirmate întru totul de 
inscripţiile sud-arabice. Acestea arată existenţa următoarelor 
regate: 1) Ma'in, cu capitala la Qarmaw (Qarna' în actualul 
Ma'in); 2) Saba, cu capitala la Maryab (mai apoi Marib); 3) 
Qataban, în Yemenul oriental, vecin cu Hadhramaut, cu capitala 
la Tamna’, şi 4) Hadhramaut, cu capitala la Shabwat (oraşul 
Sabota al lui Pliniu). Alături de aceste state au luat naştere state 
mai mici supuse celor mai mari, cum ar fi: Ma'afir, în jumătatea 
secolului | al erei noastre, sau statul Awsan, pe ţărmul de sud al 
Arabiei. 


VI. STATUL MA'IN 


Orientalistul austriac Eduard Glazer, unul din pionierii Studiilor 
sud-arabice, susţinea pe La 1839 că statul minean a precedat 
statul sabean, fiind nimicit şi anexat la acesta din urmă. Pe 
temeiul listei celor 29 regi din Ma'in el afirmă că începutul 
acestui stat a fost pe la 1500 sau chiar 2000 î.e.n. 

Această ipoteză a fost acceptată de unii istorici şi combătută 
de alţii (J. Halevy, D.H. Muller) pe temeiul că inscripţiile sabeene 


au un caracter mai arhaic. Ar fi fost cu putinţă ca cele două 
state să existe concomitent. Menţiunea ţării Saba în textele 
sumeriene (statele sumeriene se menţin până în secolul al XX- 
lea î.e.n.) ridică întrebarea dacă statul Saba nu este cel mai 
vechi şi dacă numele de Saba este realmente cel al regatului din 
sudul Arabiei. 

In ceea ce priveşte regatul Ma'in, el exista sigur pe la 700 
î.e.n., ca şi în secolul al Ill-lea î.e.n., pe vremea lui Eratosthene. 
El a fost însă absorbit sigur de statul sabean mai târziu. Statul 
minean a stăpânit comerţul de tranzit cu aromate din oraşele 
Arabiei de sud până la cetăţile prospere din regiunea Mării 
Mediterane. Mineenii aveau o serie de colonii comerciale pe 
parcursul căilor lor de comunicaţie. Una din ele era la Dedan 
(/ezechiel, XXVII, 20), unde inscripţiile găsite se întind pe timpul 
domniei a 9 regi. Dar spiritul comercial al negustorilor mineeni a 
supravieţuit dispariţiei regatului lor. Căci s-a găsit o inscripţie 
bilingvă pe un altar la Delos, în Grecia, din secolul al II-lea î.e.n., 
prin care se consacră zeului naţional al mineenilor, Wadd, ca şi 
altor zei din Ma'in, o stelă votivă. De asemenea, a fost găsit 
sarcofagul unui negustor minean de aromate scumpe în Egipt, 
datând din 183 î.e.n., de pe vremea lui Ptolemeu, Epiphanes. Pe 
de altă parte, menţiuni ale mineilor ca popor cu un pronunţat 
spirit comercial apar la scriitorii greci şi latini până în secolul al 
II-lea e.n. 


VII. STATUL SABEAN ŞI HYMARYT 


Apelaţia de Saba este a unui teritoriu vast în Arabia de sud. 
Pe de altă parte acest nume apare în Pentateuh sub două 
forme: Seba’ şi Seba, având fiecare o genealogie diferită. Seba 
şi Seba sunt fii ai lui Kuş, deci sunt kuşiţi, iar un alt neam Seba 
este fiu al lui Sem, deci este semit. Dar poate este vorba aici de 
colonii ale sabeenilor, pe care ştim că le-au creat în Africa de 
vest, locuind deci un teritoriu stăpânit de africani, negri sau 
kuşiţi, adică hamiţi. Or este vorba de colonii ale sabeenilor în 
Arabia de nord-vest. 

La autorii greci şi romani numele sabeenilor devine ilustru. 
Este vorba de un popor fabulos şi bogat, trăind o viaţă 


paradisiacă într-o ţară în care este o primăvară veşnică. De aici, 
numele de Arabia Felix („Arabia Fericită”) ce i se dă. Herodot 
(Istorii, III, 107 sq.) relatează şi el multe din aceste aspecte. Şi în 
Egiptul faraonic au circulat numeroase asemenea poveşti. Una 
din ele se referă şi la pasărea Fenix. 

Deşi inscripţiile sabeene publicate până în prezent (mii de 
inscripţii n-au fost încă publicate sau descifrate) nu trec dincolo 
de secolul al VIll-lea î.e.n., indicii certe arată că statul sabeenilor 
trebuie să fi fost mult mai vechi. Căci civilizaţia sa avansată, 
coloniile numeroase şi îndepărtate, marile construcţii civile şi 
religioase atestă vechimea acestui stat. 

Se disting în istoria statului sabean următoarele epoci: 

a) Perioada veche, numită a mukarribilor, termen utilizat 
şi în statul Qataban, cu sensul de „principe-preot”, de la 
rădăcina semită Q R B. Ne-au rămas numele acestor căpetenii 
care aveau la început capitala la Sirwah, oraş aşezat între Sanaa 
şi Marib. Ultimii trei dintre aceşti mukarribi au mutat capitala 
ţării mai la est, la Maryab (sau Marib mai târziu), poate fiindcă 
era mai aproape de marele baraj făcut de sabeeni pe valea 
râului Adhanat, ridicat pentru a extinde irigaţiile pe o suprafaţă 
mai mare de teren. 

Mukarribul, care a început construcţia acestui baraj, 
adevărată operă monumentală, se numeşte Sumuhu - 'alaya- 
Yanaf. Construcţia a fost terminată de fiul său. 

B) Perioada suveranilor ce se intitulau regi de Saba şi 
aveau capitala la Marib. Ea începe pe la 600 î.e.n. Primul dintre 
regi se numea Karib'il Watar II. Sub aceşti regi statul sabean se 
extinde mult. Pe la anul 500 î.e.n. Incepe colonizarea sabeană în 
Ethiopia de nord (Eritrea şi Tigre) prin strămutarea în Africa a 
populaţiei din Yemenul de sud-vest, populaţie numită Habashar 
(de la acest nume provine denumirea Abisinia). Colonizarea 
sabeană a durat până pe la începuturile erei noastre. Ea a lăsat, 
în afară de scrierea sud-arabică ce a generat scrierea 
abisiniană, o tradiţie culturală însemnată, alături de construcţii 
civile, militare şi religioase importante în regiunea Aksum. 

C) Perioada regilor de Saba şi Dhu Raidan, unde numele 
de Dhu are sensul de „domn, stăpân” al unui teritoriu. Domnia 
acestor regi începe de la circa 115 î.e.n. Perioada zisă sabeo- 
himyarită corespunde acestor regi. Sub aceşti suverani are loc 
expediţia lui Caius Aelius Gallus, din 25 - 24 î.e.n., trimis să 


cucerească Arabia de sud. Expediția de cucerire romană 
eşuează însă lamentabil înaintea fortăreței Marsyaba (actuala 
Maryamah) situată la sud-est de Marib. 

După raportul generalului roman trimis să cucerească, 
populaţia cea mai numeroasă o constituiau himyariţii, pe care el 
îi numeşte Homeritae. (Aceştia sunt Himyar din inscripţiile sud- 
arabice şi din tradiţia musulmană). În lucrarea Periplul Mării 
Roşii, scrisă de un autor anonim, în secolul | e.n., se afirmă că 
aceşti himyariţi şi sabeeni aveau acelaşi rege, Charibael, a cărui 
capitală era Sapphar (desigur Zafar în Republica Arabă Yemen), 
deci capitala fusese mutată de la Marib. Este cu putinţă ca 
ultimii regi ai acestei dinastii să fi fost originari din populaţia 
numită Hamdan. Cei dintâi regi hamdaniţi ajung la putere cu 
ajutorul unui suveran G D R T (Gadarat?) din Abisinia şi 
Hadhramaut. Ultimul suveran al acestei dinastii domneşte pe la 
281 şi nu este hamdanit. 

D) Perioada regilor care îşi iau titlul de rege din Saba, 
Dhu Raidan, Hadhramaut şi Yamnat. Primul rege din 
această dinastie se numeşte Shamir Yuhar'ish, şi capitala sa 
rămâne la Zafar. Se pare că acest rege a avut o politică tiranică 
şi opresivă faţă de populaţia din regatul său, ceea ce a dus la 
atacarea ţării de către abisinieni, debarcaţi din Africa, şi apoi la 
ocuparea ei (370). Un indiciu cert al ocupării regatului este că 
Ezana, marele rege abisinian (secolul IV e.n.), se intitula rege al 
Sabeenilor, al Himyariţilor şi al ţării Raidan. O inscripţie din 378 
a unui rege sabean, Malikikaraba Yuha'amin, invocă „zeul 
stăpânul cerului”, iar alta adaugă acestui zeu epitetul 
rahmanan, „cel milostiv”. Şi unul şi celălalt din aceşti termeni 
sunt biblici şi denotă că religia ebraică devenise influentă în 
Arabia de sud. De fapt în această perioadă, elementul etnic 
himyarit - dintre care mulţi trecuseră la iudaism - ajunge atât de 
însemnat, încât înlătură numele de Saba din titlul regelui. 

E) Perioada regilor din Himyar este ultima epocă din 
istoria regilor şi a statului Saba. Există relatări greceşti, copte şi 
siriace despre aceşti regi din Saba şi despre luptele lor. În 
această epocă, regatul Saba intrase într-o gravă criză 
economică, datorită faptului că aromatele se transportau pe 
Marea Roşie, Oceanul Indian, Golful Persic şi apoi pe fluviile 
Tigru şi Eufrat, în Imperiul Persan al sasanizilor, sau pe Marea 
Roşie până în Egipt şi în oraşele de pe coastele Mediteranei. 


Transportul aromatelor, care se făcea altădată prin caravane de 
cămile de către mineeni şi sabeeni, este astfel cu totul suprimat. 
Pe de altă parte soseau aromate pe corăbiile plecate din India, 
care ajungeau, prin Marea Roşie, la porturile Egiptului la preţuri 
mult mai ieftine decât ale aromatelor din Arabia. În fine, faptul 
că în lăcaşurile creştine nu se mai consumau mari cantităţi de 
smirnă şi tămâie, iar Templul de la lerusalim şi alte temple 
„păgâne” au fost dărâmate a dus la scăderea considerabilă a 
cererii de aromate şi implicit la scăderea preţului. Pe de altă 
parte, războiul purtat vreme de mai multe secole între Persia 
sasanidă şi Bizanţ se extinsese şi în Arabia de sud. Ecoul 
luptelor dintre bizantini şi perşii sasanizi se regăseşte şi în Coran 
(Surah, XXX, 1 sq.), care arată că înfrângerea din Mesopotamia 
a bizantinilor va fi urmată de victoria lor, pe care Mahomed o 
profetiza şi care de altfel s-a şi realizat. In Arabia de sud 
bizantinii se sprijineau pe creştini, al căror număr sporea mereu 
în toate oraşele, pe câtă vreme perşii se bizuiau pe evreii din 
Arabia de sud, care aveau un mare număr de coreligionari în 
Imperiul Persan, unde duceau o existenţă mai liberă şi mai 
lipsită de apăsări şi persecuții religioase ca în Imperiul Bizantin. 
Pe de altă parte, în oraşele din Arabia de sud se refugiaseră 
evreii scăpaţi de oprimarea şi persecuțiile romane (după 
războiul din 66 - 71 cu romanii şi după răscoala lui Bar Kocheba 
din 132 - 135, pe vremea împăratului Adrian, ca şi după 
masacrele din Alexandria Egiptului). Influenţa ebraică este 
vizibilă în unele din inscripţiile sabeene şi se pare că ultimii regi 
din dinastia himyarită trecuseră la iudaism, fiind sprijinitori ai 
influenţei Persiei sasanide, deşi erau supuşi regilor din Abisinia, 
care erau creştini şi prieteni credincioşi ai Bizanțului ortodox. 
Ultimul rege din dinastia himyarită a fost Yusuf Dhu Nawas, 
care era şi el de religie ebraică, dar care se revoltă împotriva 
regelui creştin din Abisinia căruia îi era supus. El începe prin 
uciderea în masă a tuturor locuitorilor creştini din oraşul 
Negram, cu totul câteva mii de oameni. La intervenţia 
împăratului de la Constantinopole, care vedea astfel că întreaga 
Arabie de sud trece sub influenţa Persiei sasanide, regele 
Abisiniei, Kaleb Ella Asbeha, debarcă cu o armată de 70000 
ostaşi, care, unită cu rebelii locali, mai ales feudali din sud, mai 
toţi creştini, distruge oraşele locuite de evrei şi ucide pe regele 
Yusuf Dhu Nawas. Se creează astfel un regat creştin în Arabia 


de sud, condus de regele Abramos, având ca episcop pe 
Gregentius. 


IX. REGATUL QATABAN 


Acest regat se întindea între Republica Arabă Yemen de astăzi 
şi Hadhramaut, dar nu ajungea la Oceanul Indian, de care îl 
despărţea statul Awsan. Capitala regatului Qataban era la 
Tamna şi acest regat şi-a prelungit existenţa până în secolul | 
e.n., fiind apoi absorbit de statul sabean. Ca şi la Saba, suveranii 
purtau titlul de mukarrib, „principe-preot”, în vechime, apoi ei 
se proclamau fii ai unei anumite divinităţi, ca şi regele din statul 
Awsan înainte de trecerea sa la creştinism. 


X. STATUL HADHRAMAUT 


Desfăşurat de-a lungul coastei de sud a Arabiei, acest stat 
avea capitala la Shabaw. Ei nu a existat decât până în secolul | 
e.n., după care a fost absorbit de statul Saba. 


XI. SOCIETATEA SUD-ARABICĂ 


Anterior domniei principilor-preoţi, numiţi mukarribi, în statul 
Saba, care era aşadar un stat teocratic, au domnit regine după 
cum reiese nu 


Placă de bronz reprezentind ostaşi cu săbii, care preced carele de luptă 


Coif de bronz din regatul Urartu. 


Placă votivă ție consacrată zeului Bal din Pal- 
myra, stiu ie Perle (ari mara, com Mirşid, 
. a 


O celonadă de pe strada principală din Palmyra. 


numai din Biblie, ci şi din inscripţiile asiriene descoperite de 


arheologi, deci nu avea un caracter teocratic. 

Statul Ma'in a fost condus de regi, ca şi statul Hadhramaut. 
Ştim că în statul Qataban suveranii se socoteau fii de zei, dar nu 
se considerau ei înşişi zei, aşa cum făceau de pildă faraonii 
Egiptului. Autoritatea regilor era limitată de un consiliu al 
notabililor sau al bătrânilor, mis 'wad, care exista în Marin, 
Qataban şi Aswan. La sabeeni, al căror stat era mult mai întins 
şi aveau regiuni diferite între ele, şeful administraţiei unei 
regiuni se numea kabir şi avea şi el un astfel de mis'wad pe 
lângă el. Legile erau proclamate şi scrise pe plăci de piatră sau 
de bronz. În statul Saba găsim mari proprietari funciari numiţi 
qawl (în araba nordică gail), care administrau ţinutul lor. Dar 
nobilii au existat cu mult înainte şi erau numiţi cu particula 
dhu... („stăpân, senior al...”), urmând un nume de loc. După 
arătarea locului pe care îl stăpâneau se adăuga la nume 
termenul bin („fiul lui”). Se pare că fiecare familie nobilă avea 
„Clienţi” apropiați, oarecum ai familiei. Populaţia (ash'ab, 
„popor”) acestor state sud-arabice era împărţită după teritoriul 
pe care îl locuia şi nu era divizată în clanuri şi triburi, ca arabii 
din nord. Desigur, beduinii (a'arb) rămâneau împărţiţi în triburi. 
Existau sclavi, dar se pare că producţia de bu nuri nu era 
realizată de ei şi modul de producţie credem că era cel tributal 
(sau asiatic ori oriental), la fel ca în Egipt şi în Babilon. De altfel, 
agricultura în grădini irigate nu este niciodată practicată de 
sclavi. Nu s-au găsit urme de poligamie. Femeile aduceau 
ofrande în temple alături de bărbaţi, şi am arătat că ele puteau 
deveni regine (ca şi în Egipt). După un pasaj al lui Strabon 
(Geographia, XVI, p. 783), pare că exista şi poliandria, dar 
bărbaţii care erau cu toţii soţi ai unei femei trebuiau să fie rude 
între ei (ca la celții din Bretania, după spusele lui Cezar). 


XII. VIAŢA ECONOMICA 


Regatele antice din Arabia de sud s-au bucurat de o imensă 
prosperitate şi bogăţie agricolă datorită ploilor destul de 
abundente provocate de muson, vânt care sufla periodic dinspre 
mare, aducând nori de ploaie. Totuşi oamenii au contribuit mult 
la această prosperitate, pentru că arabii din sud aveau o 


agricultură întemeiată pe irigație foarte abil organizată, pe 
terase de-a lungul coastelor munţilor. Ogoarele erau udate cu 
apa strânsă în cisterne ce se umpleau în vreme de ploaie. Mai 
cu seamă însă a fost construit marele baraj de la Marib, înălţat 
în secolul al VI-lea î.e.n. - se pare - pe râul Adhanat (azi Dhene), 
deşi unii autori cred că este cu mult mai vechi. Graţie irigaţiilor, 
realizate prin barajul de la Marib, sabeenii obțineau două recolte 
pe an (Diodor din Sicilia, Biblioteca istorică, Il, 54). Ruinele 
barajului, impresionante şi azi, descoperite în secolul al XIX-lea, 
au fost descrise de E. Glaser şi Th. Arnaud. Râul Adhanat îşi 
crease o trecere prin doi masivi muntoşi: Balak al-Kibli şi Balak 
al-Awsat. Sabeenii închiseseră valea dintre cei doi munţi printr- 
un baraj lung de circa 375 m, în spatele căruia apa era strânsă 
într-un lac de acumulare. Fundul văii era acoperit cu piatră. 
Barajul se află la circa 6 km de ruinele oraşului Marib, fosta 
capitală a regatului Saba. Prăbuşirea barajului a avut un ecou 
imens în întreaga Arabic. Surah a XXXV-a a Coranului, verset 14 
sq., afirmă că, drept efect al acestei prăbuşiri, „grădinile lor au 
fost înecate şi nimicite, nu au mai rodit decât fructe amare... ei 
au fost risipiţi ca pulberea”. După prăbuşirea barajului întreaga 
civilizaţie strălucitoare a Arabiei de sud s-a prefăcut pe încetul 
într-un pustiu, şi pe locurile pe care se înălţaseră oraşe falnice s- 
au întins dunele de nisip. 

Dar cât timp se găsea apă din belşug Arabia de sud era cu 
adevărat o ţară fericită. Diodor din Sicilia scrie cu privire la ea 
(Op. Cit., II, cap. 49): „a fost numită Arabia cea Fericită şi 
datorită belşugului de fructe şi mulţumită altor plante care se 
află pe aceste meleaguri. Din trestie, papură şi alte plante 
lemnoase se desprinde o mireasmă plăcută. Acestea cresc din 
belşug având frunze de tot felul şi o răşină ce se prelinge din 
coajă mirosind la fel de frumos... Ţinutul este atât de bogat în 
turme, încât multe neamuri care duc o viaţă de păstori se pot 
hrăni din belşug cu ceea ce produc turmele, neavând nevoie de 
grâne”. 

Produsele ce se exportau din statele sud-arabice erau în 
special aromate, adică smirnă, mirt, costos (balsamul regal din 
Saussurea Lappa), casia (scorţişoara sălbatică), scorţişoara 
propriu-zisă, ladanum (sau labdanum, gumă răşinoasă folosită 
pentru fabricarea parfumurilor), în fine, terebinthă. Aceste 
produse mult căutate în lumea antică pentru temple, dar şi 


pentru parfumurile feminine, se culegeau în regatul Saba cu o 
ceremonie fastuoasă, precedată de purificări ale culegătorilor şi 
de ritualuri apotropaice. Aromatele erau sub protecţia zeilor şi 
de aceea toate erau păzite, dar mai ales erau trimise pe o 
anumită rută spre Mediterana, în care se făceau staţionări la 
templele întâlnite pe drum, cărora li se plătea o anumită taxă. 
Toate aceste ceremonii ridicau mult preţul de cost al aromatelor 
care la o anumită epocă erau un monopol al regilor din Saba. 


XIII. RELIGIA 


Toată viaţa publică din statele sabean şi minean era dominată 
de religie şi templele constituiau centre ale activităţii statului. 
Zidurile cetăților sau părţi din aceste ziduri erau dedicate zeilor. 

Templele, ca şi în Egipt, erau administrate de mari preoţi. Ele 
posedau mari bunuri funciare şi, în acelaşi timp, primeau 
prinoase bogate de la credincioşii care cereau zeilor diferite 
favoruri. Altarele din temple arată că se făceau sacrificii 
animale, dar nu se făceau sacrificii umane. Se ardea smirnă şi 
tămâie înaintea zeilor şi se făceau pelerinaje la temple la care 
luau parte şi femeile. Păcatele se spovedeau în public şi uneori 
se înscria păcatul comis pe o tăbliță. Poporul din Saba, ca şi din 
celelalte state sud-arabice, credea în viaţa de apoi. Aceasta 
reiese din marile ofrande funerare din morminte şi din vasele ce 
însoțeau pe răposat. Credinţa în existenţa mai multor zei era 
răspândită până la apariţia mozaismului şi a creştinismului, care 
au înlocuit politeismul înainte de a fi înlocuite de islamism. Zeul 
comun al tuturor sud-arabilor era 'Athtar, o divinitate masculină, 
spre deosebire de omonima sa, Astarte (la evrei Asheret, la 
babilonieni Isthar), a semiţilor din nord. Acest zeu “Athtar era 
planeta Venus, mai exact Luceafărul de dimineaţă, sau cerul, 
aşa cum credeau abisinienii. Alături de acest zeu, la mineeni 
este Wadd, divinitate masculină şi el, apoi Nikrah, Hawbas, 
Halmaqah, Ta'lab şi Sin la sabeeni. In statul Hadhramaut exista 
Sin, zeul Lunii, apoi Hawl, zeul Soarelui. Shams era de fapt o 
zeiţă feminină. În statul Qataban, zeul Athtar devine zeu 
secundar, iar zeu principal este Amm, pe lângă care exista 
Warkh, zeul masculin al Lunii, Shams zeiţa feminină a Soarelui. 


Alţi zei erau: Hawkam, Niswar şi Hariman. Unele dintre aceste 
divinităţi sunt fără îndoială astrale. Este de presupus că au 
existat conflicte religioase între diferitele temple, dat fiind că de 
la un stat la altul există alţi zei, şi alţi zei capătă rolul cel mai 
însemnat în Pantheonul sud-arabic. Ca şi în Egipt se credea mult 
în oracole. O serie de inscripţii descriu aceste oracole în 
amănunt. 


XIV. ARTA SUD-ARABICĂ 


Şi în artă ca şi în alte aspecte ale civilizaţiei trebuie să facem 
o distincţie netă între creaţiile statelor din Arabia de sud şi 
acelea ale statelor din Arabia de nord. În artă, unitatea creaţiilor 
artistice sud-arabice se opune marii diversităţi a celor din Arabia 
de nord până în secolul al VIl-lea e.n., când Islamul interzice 
orice artă figurativă şi în special pe aceea a imaginilor de 
animale, de persoane, ca şi ale divinității. Subsolul Arabiei de 
sud este foarte bogat în roci vulcanice, care pot da materiale 
foarte adecvate pentru statui, dar şi pentru construcţii. Se 
extrăgeau din aceste roci granitice mari blocuri de piatră, care 
se tăiau cubic şi erau aşezate unele peste altele pentru 
construirea zidurilor. Din aceeaşi piatră se făceau şi coloanele şi 
acestea sunt absolut caracteristice arhitecturii sud-arabice. Ele 
aveau o formă pătrată sau octogonală şi se înserau prin 
protuberante făcute anume la bază şi în arhitrave. Coloanele 
sunt adesea completate de capiteluri pătrate şi deseori 
suprapuse. Coloanele nu au un rol doar decorativ, ci susţin mari 
acoperişuri ale unor săli de palate sau de temple. Acestea au un 
plan dreptunghiular, ca în Egipt şi în Grecia, sau un plan oval, ca 
templele sumeriene. Dar templele, la fel ca în Egipt şi în 
Babilon, aveau un nume, de exemplu templul cel mare din Marib 
se numea Awwab. Construcţia datează din secolul al VIII-lea 
î.e.n. Intrarea avea trei deschideri. În faţa intrării se afla un şir 
de opt coloane. Un alt templu în Oman, cercetat de aceeaşi 
misiune sumeriană, este Sanctuarul de la Khor Rori. El are două 
altare şi un plan pătrat, ziduri de piatră de 3-5 m şi încă trei 
ziduri suplimentare în peretele dinspre nord. Palatele sunt 
construite şi ele din blocuri mari de piatră, deşi se foloseau şi 


cărămizi. Ele aveau mai multe etaje, precum în zilele noastre 
casele din cele două republici yemenite. 

Construirea de diguri şi de canale, precum şi a marelui baraj 
de la Marib au obligat pe arabii din sud la o activitate continuă 
de întreţinere a lor, ca în Mesopotamia. Complexul de canale, de 
zăgazuri, de cisterne şi de diguri a stârnit admiraţia nemăsurată 
a arheologilor care le-au cercetat. 

S-au descoperit, de asemenea, morminte sud-arabice, 
mausolee şi stele care conţin adesea, pe lângă portretul 
sculptat al defuncţilor, şi o inscripţie. 

Sculptura sud-arabică este foarte abundentă şi ne-au rămas 
un mare număr de monumente. Dar unele statui funerare sunt 
grosolan executate. Capul defunctului este mare, iar bărbia este 
indicată prin găuri, corpul abia schiţat, picioarele butucănoase. 
Aceste statui imperfect lucrate, ca şi în Egiptul antic, erau poate 
nefinisate de frica demonilor care s-ar fi putut întrupa în statuie 
dacă era lucrată perfect. Dar s-au găsit şi statui frumoase, cum 
este aceea a lui Mandkarib, închinată zeului llumguh. Acolo 
unde teama de posesiune demonică a statuii era mai mică, arta 
sud-arabică atinge măiestria. Aşa este un cap de leu de bronz, 
aflat azi la British Museum. În ceea ce priveşte stelele şi 
reliefurile ele sunt executate primitiv, rudimentar. Figurile 
omeneşti sunt prost schiţate, cu picioarele strâmbe, deformate. 
Şi în aceste stele putem bănui, ca în Egipt, teama ca personajul 
decedat să nu se prefacă în demon şi să facă rău rudelor. 

În antichitate sabeenii erau foarte vestiți prin cupele şi vasele 
pe care le fabricau, a căror artă era desăvârşită. 


XV. CONCLUZII 


În sudul Arabiei s-a dezvoltat, vreme de aproape două milenii, 
o civilizaţie originală, care a fost cunoscută de abia cu începere 
din secolul al XIX-lea. De la această civilizaţie, care a avut 
probabil o literatură a ei, dispărută azi cu totul, ne-au rămas 
însă zeci de mii de inscripţii în curs de publicare şi descifrare. 
Acestea, fără îndoială, ne vor aduce date mult mai complete şi 
mai numeroase despre statele din sudul Arabiei şi despre istoria 
lor. 


SODOMA ȘI GOMORA 


O succintă, dar documentată informaţie în legătură cu cele 
două aşezări găsim în ultima ediţie, în 30 volume, a 
Enciclopediei britanice, unde, la vocea Sodom and Gommorah 
(vol. IX,  Micropaedia, pp. 321-322), citim: „Două oraşe 
menţionate în Biblie, a căror faimă proastă a devenit legendară. 
Astăzi, ele sunt, probabil, acoperite de apele puţin adânci din 
sudul peninsulei El Lisan, situată în capătul de sud-est al Mării 
Moarte. Impreună cu Admah, Zeboiim şi Zoar (Bela), ele trec 
drept cele cinci oraşe biblice ale «plângerii» nimicite, din cauza 
desfrâului locuitorilor lor, de o revărsare de «pietre de foc». 
Sodoma şi Gomora au fost, se presupune, devastate, prin anii 
1900 î.e.n., de un cutremur în marea falie ce include zona Mării 
Moarte, o fisură extinzându-se din valea râului lordan, în Israelul 
de azi, până la râul Zambezi, din Africa de est. 

Descoperirile arheologice dovedesc că în perioada de mijloc a 
bronzului (aproximativ 2000 - 1500 î.e.n.), zona era fertilă, 
bogată în ape curgătoare ce se vărsau în Marea Moartă şi aveau 
un debit suficient pentru dezvoltarea agriculturii. Aceasta l-a 
determinat pe Lot, nepotul patriarhului evreu Avram, să aleagă 
regiunea oraşelor din Valea Sidim (Marea Sărată sau Marea 
Moartă) ca loc unde să-şi mâne turmele la păşunat. Când s-a 
petrecut catastrofala distrugere, petrolul şi gazele existente au 
contribuit, probabil, la imaginea „revărsării de pietre şi foc”, 
care a întovărăşit prăbugşirile geologice de teren ce au cauzat 
năruirea oraşelor. Har Sedom (în arabă Djebel Usdum, Muntele 
Sodomei), situat în partea sud-vestică a mării, aminteşte până 
azi de Sodoma”. 


I. STRANIUL PEISAJ DE SUB NIVELUL MEDITERANEI 


Distrugerea cetăților Sodoma şi Gomora a rămas în memoria 
oamenilor ca o pildă legendară pentru răutate, lăcomie şi 
imoralitate. La difuzarea acestei tradiţii a contribuit într-o largă 
măsură peisajul oferit de natura acestor locuri. 

Oraşele distruse se aflau în ţinutul care, mai târziu, va primi 
numele Palestina, pe coasta de răsărit a Mării Mediterane, 


despărțită de deşertul Siriei prin şirurile Munţilor Liban şi 
Antiliban şi printr-o serie de podişuri. La sud de lanţul Munţilor 
Liban se află Muntele Hermon, din ale cărui văi izvorăşte 
lordanul. Apele lui străbat o depresiune adâncă, după care ajung 
la lacul Tiberiada (sau Marea Galileei, numită altădată 
Genezareth), aflat la peste 200 metri sub nivelul Mării 
Mediterane. leşind din acest lac, lordanul continuă drumul său 
spre capătul de nord al Mării Moarte, de-a lungul depresiunii 
tectonice Ghor, străjuită, de-o parte şi de alta, de dealuri înalte. 

lordanul este un fluviu „ciudat”; în linie dreaptă, de la izvoare 
până la vărsare măsoară doar 104 km, dar cursul său este atât 
de şerpuit încât lungimea lui reală este de aproape două ori şi 
jumătate mai mare, adică de 252 km. In antichitate, cursul său 
era şi mai lung, ajungând până la Zoar (Toar), în sudul Mării 
Moarte, la peste 80 km de locul actual de vărsare. De 
asemenea, apele acestui fluviu conţin un procentaj neobişnuit 
de săruri minerale - clorură de sodiu, sulfat de sodiu şi de 
magneziu etc. Primăvara, apele sale se revarsă şi, datorită 
meandrelor, aria inundată este foarte întinsă, fiind acoperită de 
o bogată vegetaţie semitropicală. 

În Valea Sidim, pe locul unde altădată se înălţau semeţele 
oraşe, acum se întinde Marea Moartă. Nimic mai straniu ca 
această întindere acvatică, cu ape pe care vântul nu reuşeşte 
nicicând să le încreţească şi în care peştii nu pot trăi. Şi tot ce 
există în jurul acestei mări „blestemate” oferă un spectacol 
dezolant. Această mare, denumită şi Marea Sărată ori lacul 
Asfaltit, este, de fapt, un lac lung de 85 km şi lat de 17 km, pe 
fundul depresiunii tectonice Ghor, având cea mai joasă 
altitudine: 392 m sub nivelul obişnuit al mării. Pe întinsul apei 
plutesc depozite de asfalt, folosite încă din antichitate de 
localnici, şi sulf ajuns la suprafaţă în urma unor erupții. Malurile 
mării sunt înalte şi abrupte. Deasupra falezelor de gresie 
dinspre răsărit se află Macheronta, fortăreaţa regilor Irod cel 
Mare (39 - 4 î.e.n.) şi Irod Antipa (4 î.e.n.- 39 e.n.). 

O dată cu trecerea timpului, stâncile au căpătat înfăţişări 
stranii. Erodate de agenţi naturali - ploaia, dar, îndeosebi, 
vânturile - ele au devenit, în imaginaţia localnicilor, „Câinele lui 
Lot” şi „Fiica lui Lot”. „Soţia lui Lot”, despre care legenda spune 
că a fost prefăcută într-un stâlp de sare, nu lipseşte nici ea din 
galeria statuilor, numai că poate fi văzută pe coasta apuseană a 


mării, printre rocile de sare ale Muntelui Usdum. 

În falezele înalte de calcar se află o serie de peşteri care au 
constituit locul de recluziune al esenienilor, comunitate descrisă 
de Josephus Flavius (cf. Antichităţile iudaice). 

Membrii comunităţii esenienilor au lăsat aici, în peşterile de la 
Qumran, lângă Marea Moartă, celebrele Manuscrise de la Marea 
Moartă, care au adus lămuriri decisive la descifrarea unor 
importante monumente ale vechii istorii din această zonă. Nu 
departe de capătul nordic al Mării Moarte se găsesc ruinele 
lerihonului, unul din cele mai vechi oraşe din lume (găsindu-şi 
un corespondent în aşezarea de la Lepenski Vir pe ţărmul 
iugoslav al Dunării - cf. Magazin Istoric, nr. 11/1971). Potrivit 
altei tradiţii, şi zidurile acestui oraş s-ar fi prăbuşit, dar nu din 
pricina mâniei cereşti, ci la sunetul unor trâmbiţe. 


II. UN PAT AL LUI PROCUST 


Cu multe mii de ani în urmă, peisajul nu arăta, se pare, atât 
de neprietenos ca în vremurile moderne. Acolo unde se întinde 
luxurianta dar nefolositoarea vegetaţie a lordanului, mâini 
harnice săpau canale de irigație şi cultivau cereale. Vechile 
scrieri sunt limpezi în această privinţă: ele arată că „toată 
câmpia lordanului era bine udată, era ca o grădină, ca ţara 
Egiptului”, ceea ce înseamnă că exista un sistem similar de 
cultivare a pământului. In oazele răcoroase şi bogate, în păşuni 
se hrăneau mari turme de oi, căci, alături de agricultură, 
păstoritul de tip nomad şi seminomad a constituit una din cele 
mai vechi îndeletniciri. Pe urmele acestor turme, în căutare de 
noi terenuri de păşunat, oamenii antichităţii se aflau într-o 
necontenită mişcare. Cele mai vechi izvoare scrise, ca şi 
descoperirile arheologice arată că fenomenul marilor migrații, 
specific epocilor trecute, a făcut ca prin câmpia lordanului să se 
perinde neamuri şi seminţii diferite. Pe la sfârşitul mileniului al 
II-lea şi începutul mileniului al II-lea î.e.n., cei mai numeroşi 
erau semiţii canaaneeni. Se pare că strămoşii lor, protosemiţii, 
veniseră din Peninsula Arabia, unde oazele, despărțite între ele 
de vaste întinderi aride, le ofereau hrană şi, în acelaşi timp, 
adăpost în faţa incursiunilor unor vecini prea agresivi. Cu timpul 


însă, o dată cu creşterea populaţiei, aceste oaze au devenit 
neîncăpătoare. Siliţi de creşterea demografică şi de insuficienţa 
resurselor de viaţă, protosemiţii au început să se infiltreze în 
oraşele apropiate, la început izolat şi în mod paşnic, apoi prin 
scurta incursiuni de pradă şi, în cele din urmă, invadând oraş 
după oraş. Primii veniţi au fost semiţii amoreeni, care s-au 
statornicit în Siria şi Palestina, unde, amestecați cu populaţiile 
pe care le-au găsit, denumite iafetite (fii ai lui lafet), au construit 
o serie de oraşe-cetăţi. 

După ei au venit semiţii canaaneeni, atestaţi ca populaţie 
majoritară în mileniile III-ll î.e.n., cum am menţionat mai sus 
(numiţi de greci fenicieni); s-au stabilit în regiunile dintre lordan 
şi Marca Mediterană, coexistând cu amoreenii. La rândul lor, au 
înălţat statele-oraşe de pe coastele Mării Mediterane. Datorită 
descoperirilor arheologice de la Ras Shamra, unde se afla 
străvechiul stat-oraş canaanean Ugarit, civilizaţia şi mitologia 
canaaneenilor au devenit cunoscute. Se închinau unui mare 
număr de zei, principalii fiind El şi Bal. Religia, nespus de crudă, 
impunea, de pildă, fiecărei familii - poate şi din necesităţi de 
limitare a creşterii demografice - să aducă jertfe umane (primul 
născut de sex bărbătesc trebuia sacrificat fie la o vârstă 
fragedă, fie când devenea adult). 

În privinţa legilor ospitalităţii, pe care Lot şi unchiul său 
Avram, originari din statul-oraş sumerian Ur, le considerau 
îndatoriri sacre, locuitorii Sodomei şi ai celorlalte cetăţi aliate 
sau supuse ei aveau o atitudine contrară, supunând pe noii 
veniţi la chinuri cumplite. Din textul Pentateuhului trebuie dedus 
că locuitorii din Sodoma supuneau pe străini unui viol colectiv 
invertit. „Tot poporul din toate marginile de la tânăr până la 
bătrân” cerea ca oaspeţii găzduiţi în casa lui Lot să iasă afară ca 
„să-i cunoască” (cp. Cât. Lib. XIX, 4-5). Or în ebraică verbul „a 
cunoaşte” are şi sensul de „a avea relaţii sexuale”. Această 
teamă faţă de străini, bănuiţi că ar fi spioni veniţi să cunoască 
bogăţiile, forţele militare şi fortificațiile, era proprie şi altor 
civilizaţii din antichitate. Existau popoare care îi ucideau pe toţi 
cei ce pătrundeau în hotarele lor, precum taurii de pe malurile 
Mării Negre (Herodot, /storii, IV, 103), ciclopii, lestrigonii, sau 
supuşii regelui din Epir, Echestos (Odiseea, XVIII, 21, 307). De 
asemenea, grecii şi romanii, la începuturile istoriei lor, 
considerau pe orice străin un duşman. Se spunea hospes hostis 


(„străinul, oaspetele, este un duşman”). 

Mai târziu, concepţiile s-au modificat, străinii fiind consideraţi 
protejaţi ai zeilor sau trimişi ai acestora. Multe legende greceşti 
au ca personaj principal un zeu ce umblă prin lume sub chipul 
unui sărman străin. O legendă similară, cu circulaţie în lumea 
semiţilor veniţi din Ur, putea fi, aşadar, şi aceea despre străinii- 
îngeri veniţi din poruncă divină pentru a cerceta faptele celor 
din Sodoma. Desigur că purtarea acestora din urmă faţă de 
străinii-oaspeţi va fi părut stranie unor popoare pentru care 
încălcarea legilor ospitalităţii constituia un păcat cumplit. 

Coranul, cartea sacră a religiei musulmane, întocmit în secolul 
al VIl-lea e.n., înfierează, la rândul său, comportarea celor din 
Sodoma: „Lot a grăit către locuitorii Sodomei: «Vă veţi deda voi 
oare unui păcat necunoscut nici unui popor din lume?... Veţi 
călca oare legile firii lucrurilor?» Locuitorii din Sodoma nu au 
răspuns nimic. Dar îşi spuseră unii altora: «Să izgonim pe Lot 
afară din oraşul nostru...» O ploaie răzbunătoare a nimicit pe 
vinovaţi. lată sfârşitul celor «nelegiuiţi» (opt. Cit., VII, E/araf, 78- 
82). 

Şi alte legende, cu largă circulaţie în antichitate, au fost puse 
pe seama locuitorilor Sodomei. De pildă, tradiţiile ebraice 
consemnează că, dacă un străin trecea prin Sodoma, fiecare 
locuitor îi fura câte ceva, dar o cantitate atât de mică, încât 
nimeni nu putea fi învinuit de furt. Dacă cineva avea nevoie de 
adăpost pentru noapte, era culcat într-un pat. In cazul în care se 
întâmpla ca străinul să fie mai lung, i se tăiau picioarele, 
această legendă semănând foarte mult cu aceea grecească 
despre patul lui Procust. Se spune şi că locuitorii dăruiau 
nevoiaşilor care treceau prin Sodoma câte o cărămidă de aur, 
dar nu le dădeau nimic de mâncare, încât străinii mureau de 
foame, după care localnicii îşi luau cărămizile înapoi. 

Aşadar, Sodoma cea reală ne apare ca un foarte puternic şi 
bogat oraş din această parte a lumii, ai cărui locuitori, conştienţi 
de tentaţiile pe care avuţia lor le stârnea în rândul altor 
comunităţi ale vremii, erau foarte neospitalieri (purtare ce, de 
altminteri, nu le era proprie doar lor). 


III. BĂTĂLIA DIN VALEA SIDIM 


Când, în ce perioadă au dispărut cele două oraşe? Pentru a da 
un răspuns la această întrebare, să urmărim ce spun legendele 
respective şi despre alte evenimente petrecute atunci, ca, de 
pildă, venirea lui Avram şi a nepotului său Lot din „Urul 
Chaldeei”; de fapt din Sumer, căci, pe vremea lui Avram, 
chaldeenii nu ajunseseră încă să populeze valea Tigrului şi 
Eufratului. 

Ajunşi în Canaan, Avram şi Lot s-au despărţit, cel din urmă 
păscându-şi vitele în valea lordanului şi locuind în Sodoma. Pe 
când Lot se afla cu turmele sale în jurul localităţii, Sodoma şi 
alte patru oraşe aliate cu ea (sau mai curând conduse de ea) - 
Gomora, Admah (Adma), Zeboiim (Ţeboim) şi Zoar (Toar) - au 
fost atacate de o confederație de alte patru state-oraşe din 
Mesopotamia şi din vecinătate, pentru că au refuzat să mai 
plătească tribut. 

Cum rezultă din această naraţiune, Sodoma şi oraşele aliate 
ei s-ar fi aflat de doisprezece ani în robia lui Kedarlaomer, regele 
Elamului, după care s-au răzvrătit, agresiunea celor patru state 
fiind aşadar o acţiune de reprimare a răzvrătiţilor. Bătălia s-a 
dat în valea Sidim, „unde e acum Marea cea Sărată”, în care, 
cum scrie acelaşi izvor, s-au înfruntat „patru regi împotriva a 
cinci”. Victoria a fost de partea oraşelor din Mesopotamia: 
fugind, regii Sodomei şi Gomorei au căzut în „fântâni (gropi) de 
smoală”, iar biruitorii „au luat toate averile Sodomei şi Gomorei 
şi toate bucatele şi s-au dus”, luându-l, de asemenea, captiv şi 
pe Lot şi toată averea lui. Auzind acestea, Avram „a adunat 
oamenii săi de casă”, i-a urmărit pe vrăjmaşi şi, năvălind într-o 
noapte asupra lor, a reuşit să le ia înapoi bunurile prădate 
precum şi să-i elibereze „pe Lot, rudenia sa, femeile şi oamenii” 
şi să se întoarcă, toţi împreună, în Sodoma. 

În Valea Save (mai târziu s-a numit Valea Regilor), i-a ieşit 
înainte regele Sodomei - despre care legenda nu ne spune cum 
reuşise să se salveze din „fântâna de smoală” - rugându-l pe 
Avram să-i înapoieze oamenii şi să-şi păstreze averea; Avram, 
care conform tradiţiei era un om neasemuit de drept, i-a 
înapoiat şi bunurile şi oamenii refuzând să primească ca 
răsplată măcar „o aţă sau curea de încălţăminte”. 

La scurtă vreme după acest episod, adică prin veacul al XIX- 
lea î.e.n., s-a petrecut şi catastrofa care a dus la dispariţia celor 
patru oraşe. Dar, indiferent când s-au desfăşurat luptele, esenţa 


rămâne aceeaşi: Sodoma şi celelalte patru state-oraşe aliate ei 
(alcătuind împreună Pentapolisul uniunea celor cinci oraşe) au 
fost victimele unei tentative de supunere din partea unor 
populaţii ce veneau, unele dintre ele, de la mare depărtare: 
sumerienii de la circa 1200 km (în linie dreaptă), cale din care o 
bună parte trecea prin deşertul Nefud, din nordul Arabiei; 
elamiţii, cu regele lor Kedarlaomer (împotriva căruia se 
răzvrătise Sodoma), de la peste 2000 km. În sfârşit, guttii, de la 
1400 km (menţionarea acestor gutti constituie o dovadă de 
netăgăduit că evenimentele s-au produs în mileniul al Ill-lea 
î.e.n., căci, după această dată, guttii dispar ca popor din 
izvoarele istorice). 

O luptă atât de grea, cu marşuri lungi prin deşert ne dă 
măsura însemnătăţii economice a Sodomei şi a celorlalte oraşe, 
determinată atât de rodnicia, din acea vreme, a Văii lordanului, 
cât şi de faptul că pe aici treceau principalele drumuri 
comerciale din Arabia şi Egipt spre Mediterana şi Mesopotamia. 


IV. CUTREMUR PLUS ERUPȚIE VULCANICĂ 


Recapitulând şi rezumând cele două episoade principale 
cuprinse în Pentateuh - primul, povestea lui Avram, Lot şi 
distrugerea cetăților; al doilea, bătălia din Valea Sidim - 
constatăm că ele au fost inspirate de evenimente separate, pe 
care diversele variante ale acestei scrieri, de-a lungul timpului, 
le-au contopit, condiţionând distrugerea Sodomei şi Gomorei (ca 
şi a celorlalte două oraşe, Admah şi Zeboiim) de conflictul 
acestora cu forţele  sumero-elamite. Potrivit mentalități 
oamenilor din antichitate, o catastrofă de proporţiile celei ce 
dusese la dispariţia a patru oraşe nu putea fi imaginată decât ca 
o „pedeapsă divină”, desigur pentru o „vină” pe măsură. 

Există însă, încă din antichitate, şi alte păreri în legătură cu 
dispariţia Sodomei şi Gomorei, păreri bazate pe alte surse. 
Astfel, încă din secolul | î.e.n., Strabon, în Geographia (XVI, 764), 
redând sfârşitul oraşelor din Palestina, emite teza că ele ar fi 
fost nimicite de un cutremur de pământ însoţit de o erupție 
vulcanică, ipoteză formulată anterior şi de filosoful grec 
Eratosthene (275 - 195 î.e.n.). 


Ţinând seama de specificul actual al regiunii celor patru oraşe 
(Zoarul, unde s-a refugiat Lot, a scăpat de la distrugere), este 
de netăgăduit că acolo a avut loc o catastrofă naturală de mari 
proporţii. Dar împrejurările în care a avut loc încă nu sunt 
cunoscute. Explicaţia: gradul mare de salinitate a apelor din 
Marea Moartă şi dificultăţi de diverse feluri au împiedicat, în 
bună măsură, cercetarea arheologică aprofundată în zonă şi, în 
special, explorarea fundului Mării Moarte de la care se aşteaptă 
descoperiri revelatoare. 

S-a spus că mari alunecări de teren au făcut ca Sodoma, 
Gomora, Zeboiim şi Admah să fie îngropate sub înaltele maluri 
surpate ale Văii Sidim. Dar textul Pentateuhului vorbeşte şi de 
„O ploaie de pucioasă şi de foc”, care nu poate avea nimic de-a 
face cu alunecările de teren. De aceea, s-a emis ipoteza că ar fi 
avut loc o scufundare de teren, în urma evacuării, unei imense 
pungi de gaze care ar fi luat foc. Se ştie că asfaltul se găseşte în 
şisturile bituminoase (existente din belşug pe fundul Mării 
Moarte) asociat cu pungi de gaze. Prezenţa sulfului pe malurile 
Mării Moarte denotă şi o activitate vulcanică, deci „ploaia de 
pucioasă şi de foc” s-ar fi putut datora unei erupții vulcanice, 
mai cu seamă că, de asemenea, se consemnează că Avram a 
văzut „ridicându-se de pe pământ un fum, ca fumul unui 
cuptor”. 

lpotezele unui meteorit căzut din cer, care ar fi dat naştere 
unui crater meteoritic de dimensiuni foarte mari, sau aceea a 
unei explozii nucleare ori a impactului cu o navă cosmică sunt şi 
ele în circulaţie, fără însă să fie descoperite dovezi care să le 
justifice. 


V. STRABON A AVUT DREPTATE 


Cea mai larg acceptată este ipoteza ştiinţifică a unui puternic 
cutremur, care ar fi devastat zona, ipoteză avansată, cum am 
văzut, încă de acum 20 veacuri de Strabon. Seismologii au căzut 
de acord asupra faptului că ţărmul apusean şi cel răsăritean al 
Mării Moarte reprezintă marginile unei imense falii; astăzi este 
cunoscută relaţia dintre cutremure şi zonele afectate de mari 
fisuri în scoarţa terestră. De altfel, urme ale unor mari seisme 


au fost descoperite în ruinele de la Qumran - în apropiere de 
Marea Moartă -, unde se află peşterile în care s-au adăpostit 
esenienii. 

S-ar putea ca o erupție de petrol şi gaze să fi însoţit 
distrugătorul cutremur. Cercetările întreprinse în regiune au 
stabilit că relieful ce înconjură Marea Moartă datează din epoca 
diluvială, iar depozitele de sare provin din vechiul bazin 
lacustru. Din fundul Mării Moarte se ridică la suprafaţă asfalt, ca 
urmare a unor explozii cauzate de mici şi frecvente cutremure. 
Intr-o astfel de zonă seismică au putut exista, desigur, şi 
cutremure catastrofale. În actuala fază a cunoştinţelor noastre, 
după cum a demonstrat şi W. Keller în urma cercetărilor sale, 
explicaţia cea mai plauzibilă este deci că distrugerea celor patru 
oraşe canaaneene a fost provocată de un groaznic cutremur de 
pământ, urmat de o erupție vulcanică ce a dus la inundarea Văii 
Sidim. 

Aşa a apărut, probabil, pe harta Orientului Mijlociu strania 
Mare Moartă, subiect de legendă, dar şi incitant obiect de 
cercetare ştiinţifică. 


ELAMUL ȘI CIVILIZAŢIA ELAMITĂ 


La răsărit de Mesopotamia şi în valea celor două fluvii, Tigrul 
şi Eufratul, unde s-au creat două mari civilizaţii antice, Sumer şi 
Akkad, s-a dezvoltat, începând din mileniul al IV-lea î.e.n., în 
regiunea de dealuri, de munţi şi de platouri din sud-vestul 
Iranului de azi, Elamul. 

In această regiune s-a putut înfăptui o civilizaţie originală, 
care a dăinuit mai mult de 2 000 de ani, deosebită de cea din 
Sumer şi de cea akkadiană a Babilonului şi a Asiriei. Mai puţin 
explorată de arheologi decât Sumerul şi Akkadul, vasta regiune 
în care a existat Elamul a constituit, în ultimele decenii, 
obiectivul unor campanii de săpături care au adus la lumină 
descoperiri din cele mai interesante. 

Sumerienii numeau această ţară Hatam şi Nim, pe când 
locuitorii Elamului îşi numeau ţara Haltam. Akkadienii, care erau 
semiţi, şi sub acest nume trebuie înţeleşi atât babilonienii cât şi 
asirienii, au numit ţara Elamului, Haltamti şi Hatamati. Acest 
cuvânt a fost considerat de akkadieni un genitiv singular feminin 
şi au formulat nominativul Elamtu. În Pentateuh acest nume a 


devenit Elam, iar în greceşte Elymaida. 

Elamul, a cărui extensie nu era bine definită, din vremurile 
cele mai vechi cuprindea câmpia exterioară a oraşului-cetate 
Susa. Sudul Mesopotamiei, unde se creaseră oraşele sumeriene 
şi Sumerul în general, era separat de această câmpie a Elamului 
prin mlaştini întinse. La Susa nu se putea ajunge decât ocolind 
şi scoborând ultimele pante ale munţilor Pusht-i-Kuh. 

Elamul, ca entitate politică, a aparţinut adesea ţării numită 
Anshan. El cuprindea de cele mai multe ori totalitatea regiunilor 
supuse „regelui din Anshan şi din Susa”. 

Graţie documentelor scrise sumeriene, babiloniene şi asiriene 
s-a putut reconstitui în parte istoria Elamului. 

Susa a fost localizată cu precizie, în schimb Anshan sau Ansan 
ori Anzan nu. Această cetate este tot atât de însemnată ca şi 
Susa. S-a propus localizarea ei la nord-vest de Susa. Toto 
cetate importantă trebuie să fi fost şi Simaş, şi se cunoaşte 
numele a mai multor regi care poartă numele de căpetenie 
(sukkal) din Elam şi din Simaş. Dinastia din Simaş a fost 
precedată de regii din Awan, care au supus regiunea 
Mesopotamiei, fiind a patra dinastie după Potop. N-au putut fi, 
de asemenea, localizate oraşele Barahsu, citat alături de Susa, 
Kimaş, unde ar fi fost mine de cupru, Nagitu Liyan a fost 
identificat cu insula Bushir. 


I. CONFIGURAȚIE GEOGRAFICĂ 


Aşezat la răsărit de Mesopotamia, Elamul avea drept coloană 
vertebrală Munţii Zagros, care se întind de la Lacul Urmia până 
la Golful Persic. Munţii Zagros, care străbat actuala provincie 
iraniană Khuzistan, sunt constituiți din calcar numulitic din 
începutul erei terțiare. În vecinătatea Lacului Urmia se află 
înălţimi formate din granit. Elamul propriu-zis se întindea la 
răsărit de unghiul format de fluviul Tigru cu țărmurile Golfului 
Persic. El era străbătut de Karun, un fluviu navigabil care curge 
şi prin provincia Khuzistan, altădată numită şi Susiana, şi unde 
se găsea Susa, capitala Elamului. Fluviul era navigabil în ultimii 
250 km, înainte de vărsarea în Shatt-al-Arab (Tigrul unit cu 
Eufratul). De menţionat că fluviul Tigru avea alt curs în 


antichitate. 

Câmpia Elamului, al cărei centru era Susa, era limitată de 
ultimele ridicături ale munţilor Pusht-i-Kuh, apoi de o serie de 
insulițe care se aflau în mijlocul unui lac sărat, în care se 
revărsau apele a patru râuri: Kerka, Balad-Rud, Ab-i-Diz şi 
Karun. Râul Karun, numit în vechime Limda şi Ulai (Eulaeos la 
greci), izvorăşte din Munţii Bakhtiari. Celelalte două râuri, Ab-i- 
Diz şi Balad-Rud, vin din Luristan. În zilele noastre, Kerka se 
pierde în mlaştini şi apele sale se revarsă în Shat-el-Arab. Râul 
Karun, care primeşte apele a două râuri mai mici, străbate, 
lângă Ahwaz, pragul de stânci care în antichitate formau o 
barieră între lacul interior sărat de care am amintit şi Golful 
Persic. El varsă în Golful Persic aluviuni considerabile, circa o 
jumătate de milion de tone pe an, care contribuie la obţinerea 
acestui golf. 

Câmpia Elamului este primăvara o stepă şi vara un deşert, 
unde apa lipseşte cu desăvârşire. Vântul din nord-est, care 
începe să sufle din luna noiembrie, aduce cu el o ploaie 
moderată de obicei, deşi temperatura scade considerabil. 
Primăvara, începând din luna februarie, apar plantele care cresc 
cu multă vigoare. Recoltarea cerealelor începe de la sfârşitul 
lunii aprilie, de cele mai multe ori. În luna mai suflă cu furie 
teribilul vânt din sud-vest, vânt care ardea şi usca totul în calea 
sa. Babilonienii îl cunoşteau tot aşa de bine ca şi elamiţii şi îl 
considerau un demon rău. Când începe acest vânt, păsările 
migratoare se duc în munţi, animalele sălbatice se ascund, iar 
oamenii opresc orice muncă. De abia în octombrie se face 
recolta de sorg, după ce pământul a fost irigat abundent în 
lunile septembrie şi octombrie. Râurile nu ies mai niciodată din 
matca lor. lrigaţia câmpiei Susianei nu este cu putinţă să se 
realizeze fără baraje mari, care există din timpurile cele mai 
vechi. 

Spre nord-est de regiunea în care a existat Elamul, se află 
marele pustiu central al Iranului, numit azi Dosht-i-Lut de 
iranienii din sud şi Dasht-i-Kawir de cei din nord. Acest pustiu 
are coline de nisip mişcătoare, comparabile cu cele din Sahara. 

Munţii Zagros, îndeosebi în ţinuturile de sud, au o înălţime 
mică, sub 2000 m, dar poalele lor sunt pante line care coboară 
spre marea câmpie ce constituie actualmente provincia 
Khuzistan a Iranului. Ploile, abundente în munţi şi în regiunea 


deluroasă, au determinat creşterea unor păduri întinse. 

În câmpie irigaţia artificială s-a dezvoltat din timpuri 
străvechi, dar nu ştim cu exactitate de când datează. Istoricul 
grec Polybios (/storii X, 28, 3) relatează că persanii, în vremea în 
care au cucerit Asia, au dat locuitorilor Iranului, pentru o durată 
de cinci generaţii, uzufructul pământurilor aride, drept plată 
pentru fertilizarea lor prin canale artificiale de irigație. Dar 
irigaţia pare să fie mult mai veche de secolele VI-V î.e.n., data 
când au cucerit mezii şi perşii lranul. Ea se făcea în Elam, ca şi 
în regatul Iranului, cu totul diferit de irigaţia din Sumer şi 
Babilon, respectiv erau captate în munţi izvoare de apă, care 
erau conduse prin canale subterane spre ogoarele de irigat. 
Aceste canale subterane, numite astăzi qanot, erau numite de 
persani kariz. Din loc în loc, la fiecare zece metri aproximativ, 
erau săpate găuri mari pe pământ pentru a putea pătrunde în 
galeria subterană în vederea curăţirii ei, căci dacă s-ar fi 
înfundat, ţăranii lipsiţi de apă ar fi trebuit să plece în alte 
regiuni. 

Vegetaţia Elamului era destul de abundentă. De-a lungul 
râurilor şi a terenurilor irigate plopul era arborele cel mai 
frecvent, dar se găseau şi sălcii. In munţi se găseau bradul, 
ulmul. Pomii fructiferi erau cultivați cu grijă şi dădeau recolte 
bogate de pere, mere, gutui, caise, piersici, cireşe, dar şi 
smochine, migdale, fisticuri, portocale şi curmale. Strugurii şi 
pepenii din această regiune erau vestiți. 

Precum este cunoscut, un număr de plante ce cresc în Europa 
provin din lran şi multe sunt din sudul acestei ţări. Astfel este 
cazul  lucernei,  piersicului,  granadierului, liliacului şi 
trandafirului. 

In Munţii Zagros se întâlneau căprioare şi capre sălbatice, dar 
Şi lupi, pisici sălbatice, vulpi şi şacali. In regiunile de dealuri 
existau porci mistreți (actualmente aceştia nu sunt vânaţi de 
iranienii musulmani, deoarece ei nu au voie să mănânce carne 
de porc domestic sau sălbatic). 


II. SĂPĂTURI ARHEOLOGICE ÎN ELAM 


Pe teritoriul vechiului Elam s-au efectuat săpături arheologice 


în următoarele situri: Susa, Tepe Sarad, Tell-i-Bakun, Bendebal, 
Jafferabad şi Jowi. 

Marea aşezare de la Susa, precedată de numeroase sătuleţe, 
i-a naştere la sfârşitul epocii el-Obeid şi la începutul epocii Urulc, 
adică pe la 3500 î.e.n. 

În regiunea din jurul oraşului Susa, au fost explorate trei situri 
a căror vechime este mai mare decât cea a Susei. Aceste situri 
sunt Jafferabad, Jowi şi Bendebal. Ele sunt anterioare perioadei 
Uruk din Mesopotamia, adică anterioare anilor 3500 î.e.n., şi 
contemporane cu epoca el-Obeid, Tell-Halaf din Mesopotamia 
(circa 4000 - 6000 î.e.n.) şi mai cu seamă cu epoca Samarra din 
Mesopotamia (circa 5000 - 5500 î.e.n.). 

Cele mai vechi niveluri de locuire, cele din două dealuri 
(tepe), Jafferabad şi Jowi, sunt contemporane epocii Samarra din 
Mesopotamia şi corespund în nordul Iranului sfârşitului culturii 
Sialk (Sialk I la circa 4500 î.e.n.). 

Ceramica descoperită în aceste situri este lucrată cu mâna 
sau cu turneta, şi are pereţii subţiri şi egali. Decorul lor, cel mai 
adesea de un negru metalic, se detaşează pe un fond crem ce 
tinde uneori către verde. Motivele de pe această ceramică sunt 
în general geometrice. Numeroase elemente din natură se află 
aici stilizate. Găsim splendide capre de stâncă, al căror corp 
este alcătuit din două triunghiuri arcuite şi ale căror coarne 
formează o volută ce conţine cercuri sau cruci de Malta. Se află 
apoi şiruri de păsări de apă, ogari şi şerpi. Chiar şi silueta 
umană este dispusă uneori în şiruri geometrice. Această 
ceramică este întreruptă de o ceramică monocromă roşie şi 
şlefuită, similară celei mesopotamiene din perioada Uruk (între 
3500 şi 3000 îe.n.). 

Din epoca în care exista ceramica aceasta neagră, la Susa, 
unde avea să se dezvolte centrul politic al Elamului istoric, 
datează o serie de tablete cu o scriere alta decât cea 
cuneiformă, sumeriană. Această scriere, aflată în straturile Susa 
I, a fost numită proto-e/lamită şi probabil că exprimă un alt 
limbaj decât cel sumerian. Scrierea proto-elamită pare a fi o 
scriere hieroglifică ideografică şi ea nu a putut fi descifrată până 
în prezent. Această scriere avea să fie repede înlocuită de 
scrierea sumeriană, deoarece „Susa era singura aşezare din Iran 
a cărei importanţă ar fi menţinut şi justificat necesitatea unei 
scrieri, şi că relaţiile ei cu Mesopotamia au făcut-o să aprecieze 


ca mai utilă adaptarea, la propria ei limbă, a unui sistem de 
scriere cu o mai largă răspândire” (Jean-Marie Casal, Civilizatia 
Indusului şi enigmele ei, Bucureşti, 1978, p. 67). 

Apariţia scrierii proto-elamite datează din jurul anului 3000 
î.e.n., şi se pare că aceleaşi caractere au fost regăsite la Tepe- 
Sialk, la est de regiunea Munţilor Zagros, dar mult mai la nord. 
Faptul acesta incită să se admită că aceeaşi limbă era vorbită la 
Susa | şi la Tepe-Sialk. 

In etapa Susa Il întâlnim ceramică făcută pe roată şi pictată. 
Desenul este adesea confuz şi neglijent. Dintre culori predomină 
roşu şi negru. În Susa Il (corespunzând anilor 2500 î.e.n., şi 
dinasticului arhaic mesopotamian) apare bronzul. Ceramica are 
desene monocrome, înfăţiSind motive cu animale ce au corpul 
alungit şi haşurat. 

Statul primitiv din nivelul Susa | era format din colibe şi un zid 
de pământ înconjurător. Morţii erau îngropaţi în afara acestui zid 
în morminte aşezate în ordine, dar înghesuite unele lângă altele. 
Ei erau înhumați alungiţi şi nu în poziţie contractată. Scheletele 
găsite erau strivite şi aduse în stare de pulbere. În mormintele 
de bărbaţi s-au găsit arme, iar în cele ale femeilor oglinzi mici, 
coliere şi vase minuscule de fard. În toate mormintele s-au 
descoperit vase şi cupe: un vas mare tronconic pentru băutură, 
un vas sau două, sferice, pentru conservarea alimentelor solide, 
şi una sau două cupe aşezate alături de capul mortului. 


III. SCHIȚĂ A ISTORIEI ELAMULUI 


Evenimentul cel mai vechi al istoriei Elamului, cunoscut până 
acum, pare a fi supunerea acestei ţări de către Enmenbargigur, 
al douăzeci şi unulea rege al primei dinastii din statul-cetate Kiş 
din Mesopotamia de Sud. Apoi elamiţii ar fi invadat sudul 
Mesopotamiei, adică regiunea locuită de sumerieni, în vremea 
regelui Lugalbanda, al treilea rege al primei dinastii din Uruk. 
Elamiţii atacă din nou oraşele din sudul Mesopotamiei pe timpul 
domniei regelui Dumuzi. 

După prima dinastie din statul-cetate Ur, oraşul lui Abraham, 
listele de regi aşază o dinastie din Awan, deci din Elam. Aceşti 
regi din Awan, stăpâni o vreme şi în Mesopotamia, au domnit 


două secole. După dinastia din Awan, domneşte o dinastie din 
Kiş. Sub ea, elamiţii atacă din nou partea sudică a 
Mesopotamiei. Regelui din Hamazi, Hadamiş, menţionat ca rege 
al cele-i de-a şasea dinastii, i se atribuie o viaţă de 360 ani. In 
inscripţiile sale, regele Eanatum din statul-cetate Lagaş, din 
sudul Mesopotamiei, consemnează războaiele lui cu Elamul şi 
cucerirea rând pe rând a unor oraşe. In urma celei de a doua 
expediţii ocupa un oraş scris Uru, iar în luptele care se continuă 
între Eanatum şi oştirile din Elam, din Opis şi din Kiş (în nordul 
Sumerului) tot acest rege sumerian este biruitor (cf. Constantin 
Daniel, Civilizația sumeriană, Bucureşti, 1983, p. 43-44). 

Un text  pseudoistoric afirmă că regele sumerian 
Lugalannimundu din Adab ar fi luptat cu elamiţii, cu locuitorii din 
Berahşe (în nordul Elamului) şi cu guttii din Munţii Zagros. Mai 
târziu, marele preot Enetarzi (după 2500 î.e.n.), care devine /șag 
al oraşului sumerian Lagaş, apoi succesor al regelui Eanatum, 
primeşte o scrisoare de la Lu-ena, mare preot al zeiţei Ninmar, 
prin care îl anunţă că a înfrânt, într-o bătălie, 600 de ostaşi din 
Elam veniţi să prade oraşul Lagaş. 

În vremea dinastiei lui Sargon |, care unifică Sumerul cu 
Akkadul (acesta domneşte aproximativ între 2350 - 2295 î.e.n.) 
şi întemeiază prima dinastie akkadiană, Elamul are legături 
strânse cu sudul Mesopotamiei şi se pare că este până la urmă 
inclus în acest imperiu. 

Un text în limba hurrită, aflat la Hattusas, capitala „Imperiului 
Hitti” menţionează pe Antaluma, rege al regilor din Elam, care 
trăia înainte de regele Maniştusu (2306 - 2291 î.e.n.) al treilea 
rege al imperiului din Akkad. 

La Susa s-a găsit o tăbliță cuneiformă care dă o listă a două 
dinastii succesive de regi din Elam. Alte două tăblițe dau lista 
regilor din Awan şi a celor din oraşul Simaş. Dinastia din Awan 
avea ca regi pe Peli, Tar, Uku-taheş, Hiqattaş, Suşuntarana, 
Napilhuş, Kikkuşime-temti. Al optulea rege din această dinastie 
din Awan, al cărui nume era Luhişşan, a fost biruit de Sargon |. 
Dar Sargon | atacă apoi ţinutul Barahşe şi după aceea Elamul. S- 
a găsit o listă a căpeteniilor din aceste ţinuturi luate în 
captivitate de Sargon | printre care şi Luhişşan, regele Elamului. 
Fiul acestuia din urmă, care se numea Hişapraşir sau Hişepratep 
şi era şi el rege al Elamului, obţine pacea de la Sargon | şi 
începe să-i plătească un tribut. 


Este de adăugat la această listă de regi din Elam şi din Awan 
regele Kedarlaomer, rege al Elamului, şi regele Tidal, al guttilor, 
popor care locuia în Muntele Zagros. Kedarlaomer era stăpân 
peste o serie de teritorii destul de întinse şi dominate de mai 
mulţi regi care se răsculaseră împotriva sa. 

După moartea lui Sargon | (circa 2295 î.e.n.) fiul său, Rimuş, 
atacă ţinutul Awan şi ţara Barahşe. Succesorul lui Rimuş, 
Maniştusu, primeşte de la un işag din Elam (sau /șakku 
„căpetenie, suveran” independent sumerian, iniţial, apoi „nobil, 
fruntaş”) un bust al suzeranului său. Mai târziu, Maniştusu atacă 
un suveran din Elam, pe care îl aduce în faţa statuii zeului 
Samuş, zeul Soarelui. Acelaşi rege, printr-o debarcare pe coasta 
Golfului Persic, învinge armatele a treizeci şi două de oraşe, 
deschizându-se astfel calea spre minele de diorită (babilonienii 
nu aveau piatră pentru a face statui) şi spre minele de metale 
preţioase. 

Urmaşul lui Maniştusu este regele babilonian Naram-Sin (circa 
2272-2235 î.e.n.). Legenda unei statui menţionează stăpânirea 
acestui rege asupra Elamului întreg, până în regiunea Barahşe, 
şi asupra regiunii Subartu, apelaţie prin care sumerienii 
înțelegeau nordul Mesopotamiei. La Susa s-au găsit cărămizi 
purtând numele său, ceea ce dovedeşte că era stăpân peste 
oraş. 

Expediţii numeroase sunt făcute şi împotriva populațiilor din 
nordul Elamului, adică împotriva triburilor lulubu şi triburilor 
gutti, bine cunoscute prin incursiunile ce le făceau în centrul 
Babilonului. Amândouă triburile vorbeau o limbă de tip 
caucazian, ca şi elamiţii. Lulubii locuiau în câmpia rodnică din 
partea superioară a râului Diyala, afluent al Tigrului, la est de 
Gaşur (sau Nuzi). Gutti locuiau mai la nord, între cele două râuri 
Zab, în munţii aşezaţi lângă oraşul Urbilum (numit de greci 
Arbelas, azi Erbil). 

Bătălia contra lui Satumi, regele lulubilor, s-a dat la sud de 
Serizar şi izbânda regelui akkadian este celebrată printr-un 
basorelief sculptat pe peretele stâncos al unei trecători din 
Munţii Kara Dag („Muntele negru”), numită de atunci Kawr 
(„Defileul păgânului”). Basorelieful a fost transportat la Susa, în 
secolul al XII-lea î.e.n., de către regele elamit Şutruk-Nahhunte |. 
Pe de altă parte, tot la Susa s-au descoperit tăbliţele alterate ale 
unui tratat de pace între un rege elamit şi Naram-Sin şi ca 


martori sunt luaţi zeii Elamului: Huban şi Nahiti, Inşuşinak, 
Nikarak, Şimut, Hurbi şi Hutran şi mulţi alţii. 

La Susa domnea Ennamubi, /șakku din Susa, mai apoi 
Şakkannak din Elam (Şakkannak este titlul unui mare dregător 
în oraşele sumeriene); se pare deci că suzeranul său era regele 
Babilonului, Naram-Sin. 

Alt rege care a domnit peste Elam şi peste Awan a fost Puzur- 
Şuşinak. Acesta a fost mai întâi ișakku al Susei, apoi, păstrându- 
şi titlul, devine șakkannak al Elamului şi îşi sfârşeşte cariera ca 
rege al Awanului. El este ultimul rege al dinastiei din Awan. 
După el puterea trece unui suveran locuind la Simaş, Puzur- 
Şuşinak, al cărui nume îl conţinea pe acela al zeului Şuşinak, 
adorat la Susa. El atacă, de îndată ce devine ișakku de Susa, 
țara Kimaş şi ţara Hustim, identică probabil cu ţara Humurtim. 
Intorcându-se din această campanie, el cucereşte peste şaizeci 
de oraşe, printre care şi Kaşşen, de unde îşi trăgeau numele 
kaşşiţii (kaşşu), apoi Guttum sau Guttium, ţara guttilor din 
nordul Susei. Toate aceste biruinţe sunt puse pe seama favoarei 
zeului elamit Şuşinak. 

Ca atare, acest rege reclădeşte templul lui Şuşinak. Aici i se 
aduce zeului jertfa zilnică: două oi. Şi tot aici o grupă de 
muzicanți şi, probabil, şi de dansatoare îi execută cântece şi 
rugăciuni. In acelaşi timp, acelaşi rege construieşte o locuinţă 
pentru zeul Şugu şi ridică un număr mare de statuete de piatră 
altor zeități cu nume elamite sau babiloniene. Este probabil că 
sub numele babilonian al acestor divinităţi se ascundeau vechii 
zei elamiţi. Puzur-Şuşinak, devenit rege al Awanului, îşi ia titlul 
de „rege puternic”, calitate pe care şi-o atribuie adesea regii din 
Akkad. Mai târziu, el îşi ia titlul de „rege al celor patru regiuni”, 
ca urmare probabil a înfrângerii regelui din Akkad. 

Şar-Kali-Sari a domnit între 2235 - 2210 î.e.n., şi după el 
urmează în Babilon o epocă de anarhie, ţara fiind devastată de 
gutti. Aceştia întemeiază o dinastie a lor (între 2150 - 2060 
î.e.n.). 

În cursul căreia s-ar fi succedat douăzeci de regi, din care 
doar unul singur a domnit şapte ani. 

Triburile lulubu, din nordul Munţilor Zagros, se refac şi ele 
după ce au fost biruite de Naram-Sin, regele Babilonului. Ele s- 
au extins din munţi spre regiunea de câmpie a Elamului. Regele 
acestora, Lulubu, îşi ia titlul de „rege tare”, la fel ca regii din 


Akkad. De la regele Annu-banini ne-a rămas o stelă în care este 
figurat în faţa zeiţei Niki. 

Un demnitar sumerian, Utu-hegal din Uruk, se răscoală 
împotriva ultimului rege din dinastia guttilor, Tirigan, şi devine 
independent. La exemplu lui, de-a lungul regiunii ce se întinde 
de la Zagros la Golful Persic, se răscoală şi alţi principi. Aceştia 
reuşiră să-şi constituie principate neatârnate: Urbilum (Arbelas), 
Kimaş; la est de Kerkuk, Simurum (Altyn Kopru), de pe râul Zab. 
Harşi (Tuz-Hurmatli). Triburile lulubu se regrupează în munţi, 
unde nu pot fi învinse uşor, şi se formează principatul Murhaşi, 
numit Barahşi de akkadieni. 

Sub domnia regelui din Babilon, Sulgi (2046 - 1998 îe.n.), 
sunt cucerite un mare număr de oraşe din Elam şi din regiunea 
Munţilor Zagros. În anul 31 se menţionează un ișakku al Susei, 
deci un dregător babilonian. De la această dată, Elamul este 
profund contaminat de civilizaţia şi stăpânirea babiloniană. 
Oraşele elamite Anşam, Simaş, capitala regiunii Huhunuri, 
oraşul Marhşi primesc trimişi ai guvernării babiloniene, adică 
işakku şi sukkalla. Sute de tablete, redactate în babiloniană şi 
găsite la Susa, fie că sunt acte contabile, arătând cantităţile de 
hrană date călătorilor, în staţiunile de oprire, fie chitanţe sau 
acte de vânzare şi cumpărare ori închiriere, pomenesc de 
aceste evenimente. 

Regele Sulgi ridică la Susa un templu în cinstea zeului 
Şuşinak. La temeliile lui se aşezase - după riturile sumeriene - 
tablele comemorative însoţite de statuete votive. Templul lui 
Nin-Şuşinak (nin are în sumeriană sensul de „suveran, 
stăpânitor”) avea un nume, ca toate templele mesopotamiene. 
El se numea în elamită a - ar - geşu, având poate sensul de 
„poschet răcoritor”. Un alt templu consacrat lui Nin-hursag a 
fost clădit de regele Sulgi (W/n-hursag „regină a muntelui 
pământului” este un alt nume al zeiţei Mah sau dingir Mah, 
„Zeița Mah”, care avea 51 de nume; cf. Constantin Daniel, 
Civilizaţia sumeriană, Bucureşti, 1983, p. 161. Zeița Mah este 
sora zeului Enlil, unul din zeii principali ai Sumerului.). 

Sub stăpânirea babiloniană, Susa şi Elamul cunosc o relativă 
linişte, având drept căpetenii mari demnitari babilonieni numiţi 
işakku şi şakkannaKk. 

Dar ultimul rege al dinastiei din Ur, Ibi-Sin, care era stăpân şi 
peste Babilon, atacă Susa şi ţara Awan, ca şi ţara Adamdum, pe 


care le jefuieşte şi prada este oferită zeilor sumero-akkadieni. 

Regele lIbi-Sin este învins de o coaliţie a regilor din Anşan şi 
Simaş şi a amoriţilor din Mari. Drept urmare, el păstrează doar 
oraşul Ur. Căderea lui duce la dispariţia Sumerului ca putere 
politică şi se întemeiază două regate mesopotamiene, unul cu 
capitala la Larsa, celălalt la Isin, şi fiecare oraş din Elam devine 
independent, ca şi fiecare principat la răsărit de fluviul Tigru şi 
din regiunea Munţilor Zagros. 

Regii din oraşul Simaş au constituit o dinastie din care 
cunoaştem mai multe nume de suverani. Ultimul suveran din 
Simaş este ldadu-temti („Idadu este stăpân”, în elamită). După 
el, Simaşul devine supus regelui mesopotamian din Larsa. Tot 
astfel Anşan, ca şi Elamul în întregime, la fel ca şi Barahşu şi 
Simaş ajung iar sub stăpânirea mesopotamiană. Când Elamul va 
deveni iar independent, scuturând stăpânirea mesopotamiană, 
suveranii săi vor purta titlul de sukka/mahhu („înalt comisar”, 
„mesager exaltat”). Nu ştim exact cât timp Elamul a stat sub 
stăpânirea regilor din Larsa, dar în Mesopotamia cele două 
dinastii rivale, cea din Larsa şi cea din Isin, slăbindu-se reciproc 
fac ca Elamul să devină iar independent. Puterea trece în Elam 
în mâinile unui suveran, care se intitulează pe sine 
sukkalmahhu. Sub acest înalt comisar exista un sukkal de Elam 
şi unul de Simaş, şi apoi un sukkal de Susa, care purta însă şi 
titlul de rege. Se pare că exista la elamiţi un fel de cursus 
honorum „scară a demnităţilor”. Astfel, sukkarul din Elam sau 
din Simaş ajungea să fie sukkalmahhu după moartea celui ce 
deţinea această demnitate. Astfel, sukka/-ul de Susa devenea 
sukkal de Elam sau de Simaş, şi se alegea un nou sukka/ de 
Susa. Se pare că sukkal-ul de Susa era descendent al celui ce 
era sukkalmahhu. Şi textele babiloniene afirmă că era ruhu şak 
„fiu al unei surori”, deci nepot. Au fost douăsprezece 
sukkalmahhu, primul se numea Eabarti. Primul suveran ce-şi 
atribuie titlul de înalt comisar se numea Temti-Silhak, iar fiul său 
era Kudur-Mabug. Şi el şi tatăl său îşi luaseră titlul de Adda 
(„tată”, al poporului desigur). Astfel Elamul şi regiunile înglobate 
în sistemul său statal aveau, de fapt, trei suverani care 
domneau concomitent, dar cei doi sukkali erau subordonați 
înaltului comisar. 

Acest sistem de guvernământ înlătură conflictele de 
succesiune la moartea unui înalt comisar sau a unui sukkal, 


fiindcă succesorul său este desemnat dinainte. 

Guvernarea înalţilor comisari în Elam încetează puţin după 
sfârşitul primei dinastii din Babilon, cu regele Samsuditana 
(1561 - 1531 î.e.n.), când stăpâni asupra Babilonului devin 
kasiţii, iniţial locuitori ai regiunii centrale a Munţilor Zagros, 
până la râul Dijala, în ţara Kaşşen. Ei au fost numiţi de elamiţi 
kusi, de babilonieni kaşşu, iar de noi, casseeni sau kassiţi. Nu se 
cunoaşte originea etnică a acestui neam, nici data când s-a 
stabilit în Munţii Zagros, dar fondul lui etnic este de origine 
asianică (caucaziană), dacă se consideră o listă de cuvinte 
kassite preluate de către scribii babilonieni. Alături de acest 
fond a existat un fond indo-european, vizibil mai cu seamă în 
numirea unor zei: Suriaş (sanscrită surya, „soare”), Maruttaş 
(sanscrită Marut, „nume de zeu indian”), Buriaş, Boreas, „nume 
de vânt din nord şi de zeu la greci”. Astfel în mijlocul unei 
populaţii caucaziene a venit să se amestece şi o populaţie indo- 
europeană. Tot aşa s-au petrecut lucrurile în regatul Mitanni din 
nordul Mesopotamiei, peste o populaţie hurrită, de origine 
caucaziană, s-au aşezat triburi indo-europene care îşi dădeau 
numele de mariyani (în sanscrită marya are sensul de „erou”), 
ce erau tovarăşii regelui şi luptau pe care de război. 

Şi la mitannieni erau adoraţi zei indo-europeni: Indra, Mitra, 
Varuna şi zeii Nasatias. De asemenea, în „Imperiul” Hittit o 
populaţie indo-europeană, hittiţii propriu-zişi, s-au instalat, în 
calitate de cuceritori, peste un vechi strat asianic (caucazian), 
numiţi hatti, sau proto-hittiţi. 

Kassiţii, veniţi la început ca lucrători agricoli, apoi ca 
mercenari în armatele babiloniene, cuceresc Babilonul dându-i 
alt nume, Kar-Duniaş. Regii kassiţi ai dinastiei întemeiată de ei 
domnesc în Babilon vreme de câteva secole, de la 1530 la 1150 
î.e.n., ultimul rege kassit fiind Enlildinahhe. Regii kassiţi devin 
stăpâni şi peste Elam, ca şi peste toate principatele din jurul 
său. 

Stăpânirea kassiţilor ajunge cu timpul destul de laxă, încât în 
regiunea Elamului şi a Munţilor Zagros se refac vechile 
principate independente. 

Regele Asiriei, Adad-Nirari | (1297 - 1266 î.e.n.), atacă 
Babilonul, unde domnea regele kassit Nazi-maruttaş (1313 - 
1288 î.e.n.). Elamul profită de acest război spre a se dezlipi de 
Babilon şi a deveni şi el independent. O nouă dinastie elamită 


este întemeiată de Pakhir-işşan, căruia îi urmează regele Attar- 
kittak, şi, după el, Huban-mana, ce se proclamă rege de Anshan 
şi de Susa. Textele acestui suveran sunt redactate în elamită. 
După el ajunge rege al Elamului Untaş-Huban. Acesta înaltă 
numeroase temple dedicate zeilor elamiţi. El are rare conflicte 
cu Babilonul. In urma unei lupte ia prizonier pe regele kassit 
Kastiliaş IIl şi cucereşte numeroase oraşe babiloniene. 
Succesorul lui elamit, Kidin-Hutran, atacă şi el Babilonul şi 
jefuieşte oraşul Der, cu templul zeului cerului, Anu, şi înaintează 
până la Nippur. Un urmaş mai îndepărtat al acestui rege elamit 
este Şutruk-Nahunte, care îşi redactează toate inscripţiile de pe 
monumente în elamită. Spre a împodobi templul zeului 
Inşuşinak din Susa, el face plantaţii de arbori de esenţă 
prețioasă. Regele Asiriei Asşur-dan | (circa 1181 - 1154 î.e.n.) a 
atacat Babilonul după moartea regelui Mardukpaliddina (circa 
1174 î.e.n.). Regele Elamului profită de această ocazie şi 
cucereşte mai întâi mai mult de şapte sute de sate şi târguri, 
apoi chiar Babilonul, unde pune în locul regelui babilonian pe fiul 
său, Kuti-Nahunte. Tot el duce la Susa statui ale zeilor 
babilonieni, care vor rămâne în templele de aici până în vremea 
lui Nabucodonosor (Nabukadnezar) |. După Kuti-Nahunte 
domneşte fratele său, Stilhak-inşişinak, care se căsătoreşte - 
conform legii leviratului (cf. Deuteronom, XXV, 5), cu văduva 
fratelui său defunct. El înalţă o stelă în care numeşte satele şi 
oraşele pe care le cucerise, acestea fiind în număr de două sute 
cincizeci. Multe sunt localităţile unde existau arameeni, căci 
numele satului începe cu bit - „casa lui” sau cu șa „al, de”, 
pronumele relativ. Acest rege elamit, care se intitula „cel ce a 
mărit imperiul său”, a fost unul din marii cuceritori din Orientul 
Apropiat. Prin cuceririle făcute de el, Elamul a devenit o ţară 
mult mai întinsă. Zeul Şuşinak începe să fie venerat în toată 
Mesopotamia, nu numai în Elam şi la Susa al cărui zeu protector 
era. Regele măreşte şi înfrumuseţează oraşul Susa cu o serie de 
palate şi temple, din care cele mai mari sunt Templul zeiţei 
Ninhursag şi Templul zeului Inşuşinak. 

Succesorul acestui rege e fiul său, Khutelutuş-In-Shushinak. El 
se luptă cu Nabucodonosor |, regele Babilonului (circa 1140 - 
1123 î.e.n.), care vrea să ia înapoi statuia zeului Marduk. La 
început, armata babiloniană este pusă pe fugă de furia 
elamiţilor, dar până la urmă aceştia sunt trădaţi de câţiva 


dregători ai lor şi babilonienii ajung până la râul Kerum, aproape 
de Susa, unde are loc bătălia dintre elamiţi şi babilonieni. 
Învingători sunt cei din urmă. Aceştia pradă toată ţara Elamului 
şi aduc statuia lui Marduk în templul său ridicat la Babilon. 

După această biruinţă, Elamul este stăpânit de babilonieni. 
Timp de trei secole, până la 850 î.e.n., nu mai posedăm 
documente de origine elamită, ceea ce dovedeşte că Elamul 
încetase să existe ca ţară independentă. 

În regiunile stăpânite altădată de Elam, imigrează mezii şi 
perşii. De la ei au rămas nenumărate inscripţii. Asirienii ca şi 
regii Babilonului luptă şi supun pe gutti şi pe kassiţi. Campaniile 
regilor Asiriei şi jafurile lor se succed cu regularitate. Aproape an 
de an sunt chinuiţi şi ucişi, în torturi cumplite, toţi prinşii de 
război, iar flăcăii şi fetele tinere sunt arşi de vii. Regele Asiriei, 
Salmanasar Ill, în al şaselea an de domnie, atacă Perşua, ţara 
locuită de perşi, şi Mannai, ţara locuită de mezi. Aceste două ţări 
erau în jurul lacului Urmia în partea de nord-est a Anatoliei. 
Salmanasar IIl răspândeşte pretutindeni groaza. Moartea sa, ca 
şi răscoala din Asiria permit popoarelor supuse să-şi recapete 
independenţa pierdută. 

Regatul elamit apare din nou pe scena istoriei după ce 
puterea Babilonului şi a aliaţilor lui scade. 

Primul suveran al acestui regat neo-elanit se numeşte 
Khumbantakbrab. Domnia sa începe, către anul 760 î.e.n. 
Contemporan cu el este Humban-immana, cumnatul său. Acest 
suveran se intitulează „rege de Anzan şi de Susa”. Astfel 
menţinându-se anticul sistem de guvernământ din Elam, pe care 
l-am menţionat mai sus. 

Regele Asiriei, Sargon II (721 - 705 î.e.n.), este biruit, într-o 
bătălie lângă oraşul Der, de regele Khumban-nigaş. |n anii 
următori, Elamul capătă o mai mare însemnătate prin 
intervenţiile sale armate împotriva Asiriei, care voia să 
cucerească Babilonul. 

Confruntările armate între oştirile foarte numeroase ale 
Elamului - căci lor li se adăugaseră perșii şi mezii - şi forţele 
asiriene sunt nedecise. În urma ultimei bătălii mari, care are loc 
între elamiţi conduşi de regele lor Tepti-Huban şi Asiria, ale cărei 
armate au în frunte pe Assurbanipal (668 - 630 î.e.n.), Elamul 
este învins complet, regele lui fiind ucis. In locul acestuia, 
asirienii aşază pe tron pe Khumban-nigaş II (cu reşedinţa în 


oraşul Madaktu). Noul rege elamit trimite o armată să atace pe 
asirieni în anul 652 î.e.n., dar ea este complet nimicită, în urma 
unei răscoale se instalează la Madaktu regele Tammaritu Il, care 
este însă şi el detronat, tot în urma unei răscoale, de Indabigaş, 
care devine rege al Elamului, cu reşedinţa tot la Madaktu. 
Tammaritu Il reuşeşte însă să se instaureze a două oară. El este 
definitiv izgonit de Khumma-Kheldaş III. 

În urma expediției împotriva Elamului întreprinse de către 
regele Asiriei, Assurbanipal, regele elamit părăseşte Susa şi se 
retrage spre sud. Oraşul este jefuit de asirieni vreme de 25 zile. 
Multe statui din temple sunt transportate la Ninive în Asiria. 
Zigguratul din Susa, acoperit de plăci albastre emailate, Templul 
zeului Inşuşinak, ca şi sanctuarele altor zei sunt complet rase de 
pe faţa pământului, iar mormintele regilor sunt devastate. 
Pretutindeni în Elam asirienii repetă gestul ritual- efectuat şi de 
romani pe ruinele Cartaginei - de a răspândi sare pe pământ, 
sarea fiind simbolul lipsei de fertilitate. O parte din locuitori 
devin sclavi, alţii sunt deportaţi în Asiria sau sunt trimişi 
împreună cu arameenii din Talha să repopuleze Samaria, 
capitala regatului Israel, nimicit în 722 î.e.n., de către Sargon IlI 
(cf. IV, Regi, XVII, 24, 29, 30). Regele Tammaritu Il revine în 
Elam şi vrea să se supună, dar Assurbanipal îl declară prins de 
război. 

Trecând pe un car, tras de un rege arab şi de trei regi ai 
Elamului, prin faţa trupelor sale, regele Asiriei îşi arată triumful 
său. 

Câteva decenii mai târziu şi Asiria, rivala Elamului, nu va mai 
exista ca stat, întrucât capitala sa, Ninive, va fi cucerită către 
610 î.e.n. Se curma astfel evoluţia uneia din cele mai 
Singeroase şi mai sălbatice puteri statale din antichitate. 


IV. MODUL DE PRODUCŢIE TRIBUTAL ÎN ELAM 


Unele civilizaţii au avut pentru un timp determinat aşa- 
numitul mod de producţie tributal, sau asiatic ori oriental. 
Despre el, Dicţionarul de economie politică (Bucureşti, 1974, pp. 
475 - 476) scrie: „Modul de producţie asiatic, mod de producţie 
bazat pe exploatare, cunoscut de o serie de popoare din Asia, 


dar şi din Africa şi chiar din America, a apărut în condiţiile în 
care descompunerea comunei primitive nu a fost urmată decât 
de forma patriarhală a robiei. Mai este numit şi tributal. 
Particularitatea fundamentală a modului de producţie asiatic o 
constituie faptul că proprietarul funciar suprem este statul. Nu 
exista proprietatea privată asupra pământului. Celula 
economică de bază a modului de producție asiatic a fost 
comunitatea sătească. În esență suveranitatea constă în 
proprietatea funciară concentrată la scară statală. 

Drept urmare dependența politică şi economică a 
producătorilor se prezenta ca o relație de supunere față de stat, 
iar renta pe care supusul trebuia să o plătească proprietarului 
funciar, respectiv statului, coincidea cu impozitul sau mai bine 
zis nu exista un impozit distinct de această formă a rentei 
funciare. Modul de producție asiatic a cunoscut o oarecare 
dezvoltare a capitalului comercial şi cămătăresc. Karl Marx a 
remarcat existența modului de producție asiatic într-o serie de 
state ale Asiei antice, ca şi dincolo de hotarele Asiei, în Egiptul 
antic, în Peru şi Mexic. Spre deosebire de alte moduri de 
producție, modul de producție asiatic a fost puțin studiat”. 

Desigur, informaţiile noastre despre Elam şi despre societatea 
elamită sunt mult mai reduse decât cele cu privire la Babilon, 
Asiria sau Sumer. Dar în ceea ce priveşte Sumerul, care a 
influenţat în mod hotărâtor toate civilizațiile din Orientul 
Apropiat şi îndeosebi pe cele mesopotamiene, ştim că în el a 
existat modul de producţie tributal (cf. Constantin Daniel, 
Civilizaţia sumeriană, Bucureşti, 1983, p. 66). In Babilon, de 
asemenea, modul de producţie era cel tributal. In Asiria însă, 
modul de producţie a fost tributal până la Regatul Nou (911 - 
612 î.e.n.), când începe epoca marilor cuceriri ale Asiriei, care 
aduc anual zeci de mii de sclavi, prizonieri de război, sau 
deportaţi, şi fac ca economia să fie întemeiată în mod 
precumpănitor pe munca acestora. Pe de altă parte, artizanii şi 
ţăranii liberi în urma numeroaselor campanii militare scad în 
număr în mod simţitor, astfel încât economia asiriană este în 
Regatul Nou aproape exclusiv susţinută de prinşi de război, de 
sclavi şi de deportaţi (Idem, p. 82). lar modul de producţie în 
Regatul Nou este sclavagist şi nu tributal. 

În ceea ce priveşte modul de producţie din Elam ştim că 
țăranii şi artizanii aveau un rol important în economia acestei 


ţări, aşa cum o dovedesc actele juridice rămase. Pe de altă 
parte, templele aveau, ca în Babilon şi Sumer, întinderi vaste de 
pământ pe care le lucrau - cu dijmă - ţăranii. Regii acordau 
nobililor care îi slujeau în armată mari întinderi de pământ, şi 
deseori scutiri de impozite pentru aceste ogoare. Este foarte 
probabil că existau sclavi domestici, ca în Babilon, dar pământul 
agricol irigat era lucrat de către ţărani liberi. Totuşi, aşa cum 
reiese din istoria ultimelor secole de existenţă a Elamului, 
acesta face numeroase campanii militare în Mesopotamia şi 
cucereşte zeci de oraşe şi sate, de unde se întoarce cu bogate 
prăzi de război şi cu prizonieri. De altfel, exemplul Asiriei care 
aducea din campaniile sale de pradă numeroşi prinşi de război 
credem că i-a determinat şi pe elamiţi să o imite. Faptul acesta 
reiese net atât din relatările pe care le fac ultimii regi elamiţi 
despre războaiele lor, cât şi din Pentateuh în care se 
consemnează jafurile şi prădăciunile pe care le făceau. 

Elamul a tins în ultimele lui perioade de existenţă să devină 
un stat sclavagist, ca şi Asiria şi, înainte de aceasta, „Imperiu” 
Hittit în aceleaşi perioade ultime din existenţa lor. 

Campaniile de pradă cu înrobiri masive şi deportări de 
locuitori din ţările cucerite au fost iniţiate în istoria antică de 
hittiţi, înainte de 1200 î.e.n., data dispariţiei acestui imperiu, 
apoi de mitannieni şi de elamiţi, concomitent cu asirienii. Toate 
aceste popoare au pus fundamentele statelor sclavagiste, care 
se vor dezvolta pe o scară mai vastă la Atena, la Cartagina şi la 
Roma. 


V. STRUCTURA SOCIETĂŢII ELAMITE 


În cursul istoriei, în jurul Elamului propriu-zis au existat o serie 
de cetăţi sau state-cetăţi aliate cu el, triburi stăpâne peste o 
cetate, sau formaţii mini-statale. Strâns legate de Elam au fost: 
Awan, Barahşe, în nordul Elamului, guttii din Munţii Zagros, 
Huhunuri, Gunilahe, Anşen, ţara triburilor lulubu, Simal, 
Kaşeşen, ţara kassiţilor, Kimas, Hutin, lttiu, lrutu, Hundumu, 
Urbilum, Simurrum, Harşi, Saşaru şi Malamir. Aceste cetăţi sau 
state-cetăţi, care au gravitat în jurul Elamului, au fost adesea 
atacate o dată cu Susa, capitala, sau cu ţara întreagă. 


Deşi posedăm puţine inscripţii istorice cu privire la Elam, se 
poate presupune că în jurul lui s-a constituit un stat federativ, 
desigur mai lax, dar similar statului hittit din mileniul al II-lea 
î.e.n. Este probabil că centrul lui să fi existat în mai multe oraşe 
în decursul vremurilor. 

Demnitatea supremă în Elam o reprezintă îna/t comisarul, sau 
„mesagerul exaltat”. El îşi exercita puterea în numele unui zeu, 
care era suveranul real, pe când înaltul comisar (sukka/-manhu) 
era un locotenent al lui în cadrul unui stat teocratic. Sub acesta, 
şi subordonat lui, era un demnitar ce purta numele de sukkal de 
Elam şi de Simaş. Subordonat acestuia din urmă era un sukka/ 
de Susa. La moartea înaltului comisar succede la tron nu fiul 
său, ci acela care era sukka/ de Elam şi de Simaş, iar în locul 
acestuia trecea sukkal-ul de Susa. Un alt înalt dregător elamit 
este cel numit sukkanaKk, care avea funcţia unui vizir egiptean, 
se pare. De asemenea, un mare slujbaş era cel numit /șșag. 

Titlul de sukka/ este de origine akkadiană (cf. Constantin 
Daniel, Civilizația asiro-babiloniană, Bucureşti, 1981, p. 122), la 
fel cel de şukkanak (Idem, p. 123), ișşag de origine babiloniană, 
işak (cf. Constantin Daniel, /bidem, p. 123), scris şi işşaku. 

Influenţa sumero-babiloniană a fost puternică în Elam în tot 
cursul istoriei lui, dar este posibil ca să se fi scris în akkadiană 
titlurile de înalţi dregători şi să se fi citit în elamită un alt nume 
de înalt funcţionar. Adică numele în akkadiană să fi slujit într-un 
fel ca o ideogramă a numelui elamit. 

Artizanii, dar şi simplii lucrători pe ogoare erau plătiţi în orz. 
Bărbaţii, indiferent de meserie (bucătar, bărbier, gravor în 
piatră, tâmplar, fierar, cizmar, cultivator de pământ, păstor de oi 
sau de măgari), primeau o raţie zilnică, respectiv o măsură de 
60 qa; 1 qa echivala poate 1 şekal, adică cu 180 de grăunţe de 
grâu şi 8,4 grame, astfel 60 de ga ar fi echivalat cu circa 540 g 
de orz. Tinerii primeau doar 2/3 din această raţie, iar copiii 
numai 20 de qa pe zi. Femeile erau plătite cu o jumătate din 
raţia unui bărbat, adică 30 qa. In general, recunoaştem în 
societatea elamită multe trăsături ce caracterizează pe cea 
babiloniană, cu care avea de altfel multiple şi îndelungi relaţii 
comerciale şi politice. 

Influenţa civilizaţiei akkadiene este mai puternică în vremea 
înalţilor comisari. Se foloseşte o limbă akkadiană foarte pură în 
textele juridice şi economice, care de altfel sunt aproape 


singurele documente elamite ce ne-au parvenit. Totuşi, scrierea 
elamită se îndepărtează din ce în ce mai mult de scrierea 
babiloniană, căci prezintă o mare varietate de forme, îngrijite, 
neglijente sau arhaizante. Acelaşi scrib modifică adesea grafia 
semnelor cuneiforme, şi nu ne putem astfel bizui pe variante 
spre a stabili raporturi cronologice între documente. 

Tăbliţele sunt de pământ crud, uscat la soare, şi nu în cuptor, 
la căldura focului. 

La Susa numele de persoane akkadiene sunt mult mai des 
întâlnite decât cele elamite. Înalţii dregători nu adoptă niciodată 
nume semite. La Malamir, oraş situat la 180 km est de Susa, 
numele de persoane, meseriile şi funcţiile sunt redate în limba 
elamită. 

Ştim că nobilii, curtenii şi rudele regilor posedau domenii, ca 
şi în Mesopotamia, pe care lucrau ţăranii liberi, dar şi prizonieri 
de război. 


VI. JUSTIŢIA ŞI ADMINISTRAŢIA 


În cele câteva sute de acte juridice găsite la Susa, cu începere 
din 1927, aflăm aceleaşi formule cu mici variante. Se dă mai 
întâi numele persoanelor pentru care ele se întocmesc, se 
citează demersurile şi ceremoniile ce se fac spre a le redacta, 
pedepsele prevăzute împotriva celor ce ar călca stipulaţiile 
actului, şi în final lista martorilor. Se notează prestarea 
jurământului pe zei, dar şi pe regi. 

Actele de căsătorie notează ce rege (sukkal) domnea, deci se 
putea stabili data acestei ceremonii. Pentru redactarea unui 
contract de căsătorie se cereau 10 martori. Adoptarea face ca 
fiul sau fiica adoptată să aibă aceleaşi drepturi ca fiica sau fiul 
natural. Ea permitea să se schimbe numele celui adoptat. Pe de 
altă parte, adoptarea poate să fie reciprocă, astfel că doi 
oameni pot să se declare fraţi între ei. Donaţiile se făceau fie de 
către soţ soţiei, fie de către tată sau mamă copilului. Bunurile 
donate sunt inventariate şi descrise. Se prevede, de obicei, 
ordalie, scufundarea în apă, pentru cel ce se va ridica să 
conteste validitatea donaţiei. Zeul Şazi este cel ce prezidează 
ordalia. Se adaugă o listă a martorilor şi se pun în primul rând 


zeii Şamaş şi Şuşinak. Pe marginea actului de donaţie se 
imprima unghia donatorului, echivalent cu amprentele digitale 
de mai târziu. Donaţia nu este singurul mijloc de a transmite 
bunurile fiilor. Bunurile unui părinte se pot împărţi între fiii lui, 
chiar fiind în viaţă (cf. Şi la evrei, Luca, XV, 11 sq). În acest caz 
se întocmea un act similar unui testament sau partajului după 
deces. Actele de partaj se fac de obicei prin bună înţelegere 
între descendenții moştenitori. Nu se dau limitele, nici 
dimensiunile terenurilor pe care le împart, ci se scrie „averea lor 
la ţară şi în oraş”. Uneori se arată sectorul din oraş în care se 
află casa sau terenul respectiv. Dacă sunt mai multe loturi de 
împărţit, ele sunt atribuite prin sorţi cu zaruri diferiților 
moştenitori. Spre a se evita ca unul dintre aceştia să revină 
asupra partajului făcut, se insera o formulă prin care se 
impunea celui ce contesta echitatea partajului să fie supus unei 
pedepse grave: tăierea limbii şi a mâinii, o amendă de 10 mine 
de argint (1 mină are 60 sekeli a 8,5 g de argint fiecare 1 sekel 
după legile babiloniene) etc. Actul de partaj are loc în prezenţa 
martorilor în număr de 7 până la 42, care pun uneori toţi unghia 
pe tableta actului. 

Donaţiile regale se făceau de cele trei autorităţi statale (care 
constituiau deci un fel de triumvirat): înaltul comisar, sukkal-ul 
din Elam şi sukkal-ul din Susa. Adesea ei acordau scutiri de 
impozite. În aceste acte se consemnau imprecaţii şi blesteme 
contra dregătorilor Pappir şi zukkir care ar putea contesta sau 
împiedica scutirea de impozite acordată. 

Actele de vânzare-cumpărare ale unei proprietăţi imobiliare 
consemnează natura şi limitele ei. Dacă e vorba de un ogor 
suprafaţa lui este exprimată prin cantitatea de sămânță 
necesară spre a o semăna şi se arată cum trebuie efectuată 
irigarea terenului vândut. Vânzarea se considera terminată când 
noul stăpân înfigea un stâlp în terenul procurat. Orice act de 
vânzare prevede că orice cumpărător trebuie să treacă mai întâi 
prin templul zeului Şuşinak, probabil spre a plăti o taxă şi a fi 
înregistrată vânzarea. Erau deci două demersuri paralele - la 
templu (sau la palatul regal) - şi la locul întocmirii actului. Se 
prevăd grave pedepse corporale şi mari amenzi contra aceluia 
ce ar călca stipulaţiile actului de vânzare-cumpărare. In cazul 
acestor acte se dă o listă de martori, care începe cu numele 
zeilor Şamaş şi Şuşinak. 


Actul de arendare sau de închiriere a unui teren seamănă 
mult cu cel de vânzare. Închirierea se făcea pentru un număr fix 
de ani. Se indică suprafaţa prin cantitatea de sămânță folosită; 
se utiliza 10 qa pentru 1 gur sau kur (în Babilon 1 gur avea 180 
sile, care reprezenta 400 grame, deci circa 72 kg sămânță la 1 
kur, care avea circa 13231 metri pătraţi). Livezile sunt măsurate 
cu aceeaşi metodă a cantităţii de sămânță necesară. Într-un act 
de vânzare de acest gen se precizează exact mijloacele de 
irigație. Se notează exact limitele. Terenurile şi livezile se 
dădeau în dijmă. Dijma era de 50, adică „una şi una”, respectiv 
proprietarul şi dijmaşul luau părţi egale. 

Uneori se închiria şi irigarea unui ogor. Cel ce contracta o 
asemenea obligaţie se îndatora să irige ogorul respectiv pe tot 
parcursul sezonului. 

In actele de împrumuturi de grâne, instrumente de lucru 
pentru ogoare ş.a. Se preciza o dobândă de 10 pe an. Uneori, 
pentru a se acorda un împrumut se cerea un amanet. 

Judecătorii sau dregătorii care erau însărcinați cu 
administraţia în Elam purtau nume felurite, printre care şi hașşa 
şi kiparu, apoi happir şi zukkir, precum şi teppir. Acesta din 
urmă pare a fi un fel de primar, căci la poarta lui se aşezau 
judecătorii împreună cu un mare număr de bătrâni, constituind 
un fel de juriu. 


VII. SCRIEREA ELAMITĂ 


De pe vremea regelui elamit Puzur-Şuşinak ni s-au conservat 
tăblițe de argilă cu scriere proto-elamită, dar şi cu scriere 
cuneiformă akkadiană. Această scriere akkadiană are însă 
caractere particulare când este scrisă în Elam. De exemplu, pe 
monumentul comemorativ al unei victorii obţinute împotriva 
statului-cetate Kimaş, scrierea începe de la stânga la dreapta şi 
apoi, dacă faţa tabletei este plină de semne, se continuă 
imediat pe spatele tăbliţei. Cele mai multe inscripţii akkadiene 
din Elam sunt scrise totuşi de la dreapta spre stânga. 

Scrierea proto-elamită se găseşte pe documente contabile, 
care menţionează pentru fiecare cont persoana şi funcţia, apoi 
natura obiectului şi în cele din urmă cantitatea. Un rezumat 


indică totalitatea obiectelor de o anumită speţă. 

Semnele scrierii proto-elamite sunt hieroglifice, adică ne 
aflăm în faţa unor ideograme pe care le înţelegem fiindcă 
seamănă cu obiectul înregistrat de document. De exemplu: 
vase, cu etichetă indicând conţinutul lor, sau capete de cai: caii 
propriu-zişi sunt figuraţi prin capete de armăsari cu coama 
ridicată în sus, iepele au din contră coama lăsată în jos, mânijii 
sunt fără coamă. Sistemul numeral este decimal (are 10 drept 
bază, numărul degetelor de la mâini) şi seximal (are ca bază 6) 
ca la sumerieni. Când trebuie exprimate numere de ordinul 
sutelor, semnele numerice sunt aşezate pe două şi chiar trei 
rânduri. În afară de semnele care indică numerele există semne 
şi pentru fracțiuni, unghie pentru 1/5 şi două semne 
reprezentând unitatea opuse orizontal şi reprezentând 1/2. În 
general, se poate afirma că scrierea proto-elamită a rămas la un 
stadiu vecin cu ideografia pură. 

De  ideogramele  proto-elamite sunt strâns legate 
reprezentările de pe sigiliile în formă de cilindru, care se rulau 
pe tablete. Ele se găsesc nu numai pe acte de contabilitate, ci şi 
pe dopuri de vase, sau pe gâtul urcioarelor. Sigiliile vechi au 
semne geometrice similare motivelor de pe ceramica din 
perioada | Tepe Sialk, adică triunghiuri, grile, romburi, cercuri, 
rozete. Mai frecvent se întâlnesc pe sigilii scene din peisajul 
natural (munţi, conifere, trestii, flori), elemente arhitecturale 
(ziduri etc.), sau, în sfârşit, animale, insecte, peşti, păsări. 

Bărbaţii sunt arătaţi vânând cu un arc, cu o secure, ori cu un 
fel de suliță, şi având lângă ei câini şi animalele ucise (lei, porci 
mistreți, antilope, cerbi). Ei sunt figuraţi goi, probabil e vorba de 
nuditate rituală, având un sens magic. 

O dată cu apariţia scrierii cuneiforme în Sumer, ţara vecină 
din răsărit, elamiţii s-au grăbit să o împrumute. Ei au făcut o 
selecţie însă a caracterelor ideografice, preluând în jur de 1000 
de caractere. De noua scriere ei s-au servit în documentele 
economice care erau anterior redate în scriere proto-elamită. 

Textele scrise în caractere cuneiforme special selectate de 
elamiţi au fost folosite până în vremea domniei regelui Puzur- 
Şuşinak, după care scrierea este pur akkadiană, cu caracterele 
cuneiforme folosite în Babilon, similară întru totul cu cea 
utilizată în Asiria. 

Scrierea  proto-elamită hieroglifică şi cea proto-elamită 


cuneiformă nu au fost însă descifrate în întregime. 

Textele elamite provin din săpăturile de la Susa, efectuate de 
misiunea arheologică franceză, care şi-a desfăşurat lucrările aici 
din anul 1897, dar este ştiut că în lran au mai existat şi alte 
aşezări elamite. Explorarea lor ne va aduce în mod sigur noi 
elemente pe această linie. 


VIII. LIMBA ELAMITĂ 


Cel mai vechi monument de limbă elamită interpretat 
actualmente este un tratat al lui Naram-Sin, rege din Akkad, 
încheiat cu un prinţ elamit al cărui nume nu ne-a parvenit. 

Limba elamită este ataşată de lingvişti limbilor asianice, 
numite uneori şi caucaziene deoarece nu sunt nici limbi indo- 
europene şi nici semitice. Lingvistul sovietic I.N. Marr o ataşează 
grupului de limbi japhetite, din care limbile caucaziene sunt cele 
vorbite actualmente. 

In cursul dezvoltării sale, limba elamită a preluat mulţi 
termeni din vocabularul sumerian (mai ales termeni religioşi), 
babilonian şi iranian şi astfel şi-a modificat fonetica. 

Limba elamită nu distinge genurile şi, propriu-zis, nu are 
flexiune. Subiectul se aşază la începutul propoziţiunii; celelalte 
cazuri sunt determinate fie de locul lexemei în propoziţiune, fie 
prin adăugarea unei post-poziţii pentru genitiv, sau a unui 
element pronominal pentru acuzativ. 

Există două tipuri de conjugări, patru timpi şi cinci moduri. Nu 
se cunosc încă toate dezinenţele temporale. Rămân încă multe 
puncte obscure în gramatica elamită. 

Numele cel mai vechi al locuitorilor Elamului este Haltam şi 
ţara Elam se numeşte Haltamati. Or, amândouă aceste denumiri 
cuprind grupul consonantic /t care în limbile asianice sfârşeşte 
prin a se schimba într-o singură consoană; în limba elamită 
consoana /a căzut şi a rămas Hatam şi Hatamti, numele ţării 
Elam. Dimpotrivă, în transcrierile sumeriene (Elam), a dispărut 
dentala t. 


IX. CREDINȚE ŞI RITURI 


Pantheonul elamit este destul de numeros. Principalele zeități 
sunt: Şuşinak şi Şamaş. Acesta din urmă pare a fi corespunzător 
zeului babilonian al soarelui, numit Nahhunte. În Elam mai erau 
adoraţi zei semiţi (akkadieni, adică asiro-babilonieni). Adesea 
sub numele semit se găsea însă în realitate o divinitate elamită, 
scrisă în cuneiforme cu numele său babilonian. Zeul Şuşinak 
este zeul oraşului Susa, iar Şamaş, fiind zeu al soarelui 
(corespunzând la sumerieni lui Utu sau Babar), este zeul 
dreptăţii, fiindcă razele sale luminează la fel pe toţi, fie săraci, 
fie bogaţi. In oraşul elamit Malamir, Şuşinak este înlocuit cu 
Ruhuratir ca zeul cetăţii, aşa cum Marduk era al Babilonului şi 
Assur al Asiriei. In textele juridice din Susa zeul Şuşinak este 
asociat cu zeii lşmekarab, zeu babilonian, şi cu Nergal, zeu al 
infernului în Babilon. În limba babiloniană Karabu are sensul de 
„zeitate protectoare”, care a dat în ebraică kerub, plural, 
kerubim, iar în română heruvimi „îngeri păzitori”. /şme, prima 
parte a numelui, are sensul de „aude, ascultă”. Deci /şmekarab 
ar însemna „să audă karab (zeitatea protectoare) a lui...” 

Alţi zei menţionaţi în acte sunt: Şazi, fiul zeului fluviului 
Eufrat, Şilhaha, Sin (zeu akkadian al Lunii), Adad (zeu akkadian 
al furtunii) Sirukduh, zeu elamit, Siwipalar-hupak, tot zeu din 
Elam, Kuduzuluş. Zei ale căror nume sunt scrise cu o ideogramă 
pot fi zei akkadieni sau elamiţi. Aşa sunt: Ea, Enlil (cei doi mari 
zei akkadieni), Gişgameş (numele elamit al lui Gilgameş), Irra, 
Irrak, lşum, Kal, zeu elamit, al cărui nume akkadian este 
Rabi'um, Kabta, Kubi, Martu (babilonianul Marduk), Nannar (zeu 
al Lunii la babilonieni, cf. Mannaru „lumină”), Ninşubur, Subula. 
Zei al căror nume este elamit şi care sunt adoraţi doar în Elam 
sunt: Hapru, Hulappu, Igişta, Kilala, Kulu, Kune, Kuter, Menra, 
Migir şi Mugru, apoi Narute (zeu al Soarelui), Padum, Pirti, Pul, 
Simut, Şappa, Şulgaşum, Şuku, Tiranne, Kiririşa (zeiţa oraşului 
Liyan). 

In loc de un nume divin se întâlneşte des apelaţia ilu, „zeu”, 
sau ili, „zeul meu” (cu pronumele sufix de persoana | singular 
akkadian), iluşu, „zeul său” (cu pronumele sufixului singular 
persoana a lll-a singular akkadian), sau se adaugă după fiecare 
nume de zeu epitete ca: abu „tată”, ammu „mamă”, ahhu 


„frate”. 

Numele de persoane în a căror compoziţie intră un nume de 
zeu (nume teofore) prezintă mai mult de două sute de formule 
diferite. Zeii Şuşinak şi Sin au fiecare câte patruzeci de formule 
diferite. Găsim nume ca Şuşinak-ilu, „Şuşinak. Este zeu”; 
Işmekarab-bani, „Işmekarab m-a zidit pe mine”; Şaşamas-dajan, 
„Şamaş este judecător”; Şuşinakşar-ili, „Şuşinak este rege al 
zeilor”. Alte nume afirmă Şuşinak-abi, „Şuşinak este tatăl meu”; 
Tiranna-ammi, „Tiranna este mama mea”. 

Desigur zeul al cărui nume intră în numele credinciosului este 
de obicei zeul lui personal. 

Zeilor li se construiau temple de către regi sau de către 
sukkali. La Susa, în afară de marele templu al lui Şuşinak, 
existau încă multe alte sanctuare. În temple se aşezau statui ale 
zeilor, dar şi ale adoratorilor lor. Ca şi în templele din Babilon şi 
din Sumer se aduceau zilnic jertfe de animale, de oi mai cu 
seamă. 

Templele aveau preoţi, dar şi preotese, ca în Babilon, şi 
slujitori ai zeilor, în felul leviţilor la evrei. 


CIVILIZAŢIA ENIGMATICĂ DE PE VALEA INDUSULUI ŞI 
RĂSCOALELE SCLAVILOR 


I. COORDONATE GEOGRAFICE 


Peninsula India este aşezată în parte de sud a Asiei, în podişul 
Dekkan şi în regiunea nordică ce se învecinează cu el. In nord se 
află Munţii Himalaya - munţii cei mai înalţi din lume. La nord-est 
şi nord-vest un lanţ de munţi o separă de regiunile Asiei de sud- 
vest şi respectiv de Peninsula Indochina, iar la sud se află 
Oceanul Indian, bântuit de furtuni devastatoare. 

În antichitate, locuitorii din partea de nord-vest a Indiei au 
avut legături cu cei din Podişul Iranian şi din Valea Tigrului şi 
Eufratului, unde se ridicau Sumerul şi Babilonul. 

Lanţurile de munţi şi mai cu seamă pădurile de nepătruns au 
însemnat un obstacol major în calea comunicărilor între nordul 
şi sudul Indiei şi acest factor este responsabil de izolarea 


regiunilor secole de-a rândul. 

Peninsula are o formă triunghiulară, cu vârfurile spre ocean. 
Pe laturile de est şi de vest ale acestui triunghi se întind Munţii 
Ghati de Est şi respectiv de Vest, iar între aceşti munţi, un podiş 
destul de secetos, înclinat spre est, ceea ce face ca toate 
principalele cursuri de apă să curgă dinspre vest spre est. 

India este străbătută de două mari fluvii. La nord-vest Indusul, 
iar la nord-est Gangele, considerat sacru altădată. Tot în nord- 
vestul Indiei se află Punjab („cele cinci râuri”) care se varsă în 
Indus, în zonă (Jhelum, Chenab, Ravi, Beas şi Sutley). Pe 
malurile lor şi pe câmpiile din jur a fost necesar să se sape 
canale de irigație pentru crearea unei agriculturi rodnice. 

Intinzându-se de la paralela de 37° (latitudinea sudului 
Spaniei) până la cea de 8* (latitudinea oraşului Freetown, 
capitala statului african Sierra Leone), India cuprinde în acest 
imens teritoriu regiunile climatice cele mai felurite, mergând de 
la zăpezi eterne, în masivul Himalaya, până la deşertul torid şi 
jungla ecuatorială exuberantă şi umedă. Ploi provocate de 
musoni, vânturi care suflă din sud-vest, dinspre Oceanul Indian, 
începând din lunile iunie-iulie, sunt abundente, mai ales în 
perioada de temperatură maximă. 

Clima este umedă doar aproape de vărsarea Gangelui, de 
aceea este nevoie de irigație în regiunile superioare şi de-a 
lungul cursului superior al acestui fluviu. 

Fauna şi flora sunt foarte variate. O serie de plante utile 
omului: orezul, bumbacul, trestia de zahăr sunt originare din 
această regiune. 

India ar fi fost condamnată la izolare dacă n-ar fi existat o 
breşă prin văile fluviilor, mai ales Indus, prin care comunică cu 
Orientul Apropiat. 

Această întindere de pământ, extrem de fertilă, această 
câmpie vastă de aluviuni a constituit multă vreme obiect de 
lăcomie a tuturor năvălitorilor, ea fiind de fapt leagănul 
civilizaţiei indiene. 


II. DESCOPERIREA CIVILIZAŢIEI DE PE VALEA INDUSULUI 


Regiunea, numită şi subcontinentul indian, este una dintre 


cele mai populate ale lumii. Republica India are 746742000 
locuitori, Republica Pakistan 95286000 locuitori şi Republica 
Bangladesh 96730000 locuitori, la care se adaugă Republica Sri 
Lanka cu 15610000 locuitori. In total 952368000 locuitori, după 
datele din anul 1934. 

După spusele lui Herodot, India era în antichitate la fel de 
bine populată, el afirmând că indienii „sunt poporul cel mai 
numeros din lume” (cf. Istorii, III, 94). 

Componenţa etnică în India nu este unitară. Locuitorii din 
nord-vest se aseamănă mult cu cei din Iran şi din Asia de sud- 
vest şi centrală şi vorbesc o limbă înrudită cu limbile europene, 
care are la bază sanscrita; sunt aşa-zisele limbi indo-europene. 
Locuitorii din sudul peninsulei sunt mult mai închişi la culoare, 
vorbesc o limbă din grupul de limbi dravidiene. În nord-vestul 
Indiei unele centre izolate vorbesc limba dravidiană, iar în unele 
regiuni din sudul Indiei se vorbesc limbi indo-europene. Dar în 
afară de aceasta există multe alte limbi, mai cu seamă în 
regiunile deşertice şi în cele muntoase, care nu au putut fi 
clasificate exact de către lingvişti. 

Prin faptul că locuitorii din nordul Indiei vorbesc limbi indo- 
europene similare celor din Iran şi din Asia Centrală, iar cei din 
sud vorbesc o limbă dravidiană, s-a afirmat încă din secolul al 
XIX-lea de către lingvişti europeni că în India s-ar fi produs o 
invazie a unei populaţii indo-europene, venind din nord, care ar 
fi împins spre sud pe adevărații locuitori autohtoni - dravidieni. 
Această invazie indo-europeană sau ariană, cum au numit-o alţi 
lingvişti, ar fi avut loc în secolele XX - XV î.e.n. Nu s-a putut 
stabili un acord asupra regiunii de unde au plecat triburile indo- 
europene care ar fi invadat India. S-a afirmat de către unii că 
aceştia ar fi plecat din Pamir, din stepele ruse şi chiar din 
regiunea carpato-pontică. Afirmațiile nu au la bază însă dovezi 
ştiinţifice. 

India a fost populată din paleoliticul inferior. În văile fluviilor 
Indus şi Gange nu s-au găsit însă urme ale omului din paleolitic, 
poate din pricină că aceste ţinuturi erau acoperite cu păduri şi 
cu mlaştini, ce nu puteau fi locuite. 

S-au descoperit însă urme în ţinuturile de deal şi de munte: 
unelte simple de piatră sau din piatră şlefuită, lucrate cu grijă. 
S-a mai scos la lumină chiar un fel de atelier special pentru 
prelucrarea uneltelor de piatră în oraşul Bellary (statul Mysore). 


În epoca neolitică locuitorii Indiei se ocupau cu olăritul, cu 
creşterea vitelor şi cu agricultura. Cei ce locuiau pe țărmurile 
Oceanului făceau bărci primitive cu care nu ezitau să iasă în larg 
să pescuiască. De asemenea s-au găsit locuinţe în peşteri, 
împodobite cu picturi din cele mai interesante. 

Mult timp s-a afirmat că istoria Indiei începe cu expediţia lui 
Alexandru cel Mare (330 î.e.n.), deşi există ziduri ciclopice, la 
Rajagriha (statul Bihar), care datează din secolul al VI-lea î.e.n. 

Apelaţia India derivă din denumirea marelui fluviu Indus, care 
nu este decât forma coruptă a cuvântului sanscrit sindhu, cu 
sensul de „fluviu, râu”. 

Regiunea care mărgineşte cursul inferior al Indusului se 
numeşte Sindh (sau Sind). Vechii locuitori ai Indiei numeau 
fluviul Indus Sindh, perşii, Hindu, iar vechii greci, Indos. 

Cercetări sistematice asupra civilizaţiei vechi din India încep 
abia de la mijlocul secolului al XIX-lea, când ia fiinţă Serviciul 
Arheologic al Indiei (1861). 

Descoperirile iniţiale senzaţionale, privind o mare civilizaţie 
similară celor asiro-babiloniană, sumeriană şi egipteană se 
datorează fraţilor John şi William Brunton. Aceştia erau angajaţi, 
din 1856, la întreprinderea de construcţie a căii ferate Karachi - 
Lahore (în Pakistanul de azi). Problema capitală pen tru ei era 
găsirea de pietre pentru a aşeza balastul necesar liniei ferate. 
Unul din fraţi a avut ideea să folosească drept balast cărămizile 
ce se aflau în nişte ruine vechi de la Brahminabad şi Harappa, 
un mic sat din Punjab. Printre cărămizi lucrătorii acestei lungi 
linii ferate au găsit un mare număr de obiecte, printre care şi un 
sigiliu de steatit. De-abia în 1921 au început însă săpături 
sistematice la Harappa şi au continuat până în 1934, iar în alt 
sat, la Mohendjo-Daro, săpăturile, începute în 1922, au 
continuat până în 1931. Pentru aceste săpături s-a folosit un 
număr mare de muncitori. La Mohendjo-Daro, de pildă, s-au 
utilizat peste 3000 de lucrători. 

Săpăturile făcute în aceste puncte de pe Valea Indusului au 
confirmat că India cunoscuse în epoca bronzului o civilizaţie 
proprie şi că din mileniul III î.e.n., se creaseră aici mari centre 
urbane, similare celor cunoscute în Orientul Apropiat. 

Descoperirile au provocat un interes enorm în lume şi, ca 
urmare, s-a organizat, sub conducerea englezului Sir Aurel 
Stein, o prospectare intensivă a acestei regiuni. 


Pe de altă parte, un arheolog indian, N. G. Majumdar, găseşte, 
în 1929, în vecinătatea unui sat mic, Amri, o ceramică de alt tip 
şi mai veche decât cea găsită la Harappa şi la Mohendjo-Daro, 
deci putând fi atribuită unei culturi mai vechi. Această ceramică 
era asemănătoare cu ceramica găsită de Sir Aurel Stein în 
Baluchistan. Toate descoperirile au demonstrat că în regiune a 
existat o mare civilizaţie, răspândită atât în târguri, cât şi în 
satele de pe Valea Indusului. 

Săpături făcute de o misiune americană scot la iveală un alt 
oraş destul de dezvoltat, Chanhu-Daro, care prezintă acelaşi tip 
de ceramică şi acelaşi tip de construcţii ca la Mohendjo-Daro şi 
Harappa. 

Rezultatele acestor săpături se pot sintetiza astfel: este vorba 
de o civilizaţie urbană, atestată de două oraşe, situate la o 
depărtare de 600 km unul de celălalt, Harappa în Punjab, în 
apropierea unei vechi albii a râului Ravi, şi Mohendjo-Daro, în 
Sind, ambele pe fluviul Indus; în fine, s-a găsit şi un al treilea 
oraş, mai puţin însemnat, Chanhu-Daro, tot lângă fluviul Indus, 
dar la 200 km în aval de Mohendjo-Daro. Tipurile de ceramică 
caracteristice acestei civilizaţii se regăsesc întocmai în multe 
sate şi oraşe din Sind. Urmele acestei civilizaţii se întindeau 
astfel pe 1600 km, ceea ce reprezenta o arie de răspândire mult 
mai mare decât cea a Egiptului de Sus şi de Jos, decât a 
Mesopotamiei. 

După cel de al doilea război mondial săpăturile arheologice au 
fost reluate cu intensitate atât în Pakistan, cât şi în India, şi 
astfel s-au putut găsi peste 100 de situri în ceea ce s-a numit de 
unii „Imperiul Indusului”. 


III. SATELE DE PE VALEA INDUSULUI 


Cele mai vechi sate din regiunea fluviului Indus sau Sindh au 
apărut spre sfârşitul mileniului III. Locuitorii din acele ţinuturi par 
a fi fost crescători de vite (oi, capre, boi, măgari), dar ei 
practicau în acelaşi timp vânătoarea şi agricultura, care le 
procura o mare parte din resurse. Pentru depozitarea grânelor ei 
foloseau vasele mari de lut înfipte în sol. Casele sunt făcute la 
început din chirpici, dar foarte curând se folosesc cărămizi 


nearse. Ciudat este că în aceste locuinţe nu exista o vatră, 
aceasta era în afara casei, în curte, precum se vede din cenuşa 
adunată în grămezi. Ulterior, apar locuinţe, înălțate pe câte un 
soclu de cărămizi nearse, împărţite în mici compartimente, 
unele utilizate poate şi ca depozite de cereale. Aceste case, 
foarte curios, nu aveau nicio deschidere spre exterior, n-aveau 
deci uşi. Înlăuntrul lor nu se putea ajunge decât prin acoperiş, 
cu ajutorul unei scări ce se ridica probabil noaptea. Este posibil 
ca acest tip de locuinţă înaltă, pe un soclu, fără uşă, cu intrarea 
prin acoperiş să fi avut ca scop apărarea faţă de animalele 
sălbatice. Ceramica era făcută cu mâna. Sate de acest tip au 
fost excavate în Pakistan, la Amri şi la Kot-Diji. 

Inginerul hidrolog R.L. Raikes şi geologul M.R. Sahni au emis 
ipoteza, care este actualmente aproape unanim acceptată, că în 
momentul când se dezvoltau aceste sate, ca şi oraşele de pe 
Valea Indusului, exista în Nordul Vestul Indiei un vast golf 
maritim, iar toate aşezările umane se aflau pe malul lui nordic. 

Indusul este un fluviu lat de mai multe sute de metri, mai ales 
când ajunge în dreptul oraşului Mohendjo-Daro. Aici el se plimbă 
leneş în meandre mari, scurgându-şi agale apele sale mâloase. 
Primăvara însă, după topirea zăpezilor din Himalaya, el îşi 
sporeşte volumul şi se revarsă peste şes, unde îşi depune 
aluviunile dându-i întreaga rodnicie. In apele sale se află peşte, 
dar şi broaşte țestoase mari. Pe malurile lui vin să se adape 
alături de vite, bivoli mai cu seamă, toate sălbăticiunile. Mii de 
păsări din toate speciile ciripesc în crânguri. In bărci mari trăiesc 
oameni care îşi duc toată existenţa pe apă. Insă Indusul este 
uneori grozav de primejdios; cu toate barajele construite şi 
canalele lor de irigație uneori el se umflă cu repeziciune, iar 
apele sale furioase iau totul în calea lor. Albia sa se mută, cu 
mai mulţi kilometri, de la un anotimp la altul. 

„Imperiul Indusului”, deşi nu s-a dezvoltat numai pe malurile 
acestui fluviu, ci s-a extins mult, a rămas legat de sistemul său 
hidrografic, de irigaţiile sau de inundaţiile sale anuale. 


IV. ORAŞELE DE PE VALEA INDUSULUI 


Nu s-au făcut săpături arheologice dincolo de straturile în care 


se găsesc oraşele mari de pe Valea Indusului, astfel că nu ştim 
ce civilizaţii au fost anterioare celei ce o cunoaştem de la 
Harappa şi Mohendjo-Daro. Asemenea săpături nu s-au realizat 
deoarece apele freatice au distrus urmele unor culturi 
anterioare, nivelul lor fiind foarte aproape de sol. 

Originea acestor mari aglomerări urbane nu este elucidată. 
„Această neaşteptată înflorire a unei civilizaţii pe deplin 
închegate, cu sistemul ei propriu de scriere, cu tehnicile ei, cu 
concepţia sa despre urbanism şi despre confort, precum şi 
despre cerinţele pe care le impune îngrămădirea şi viaţa în 
comun a bărbaţilor, a femeilor şi a copiilor, înghesuiți pe un 
teritoriu limitat, e într-adevăr un soi de miracol” (Jean-Marie 
Casai, Civilizația Indusului şi enigmele ei, Bucureşti, 1978, p. 
114). 

Pe de altă parte, nici în regiuni montane, unde nivelul apelor 
freatice nu a acoperit urmele altor civilizaţii din trecut, nu au 
fost descoperite, fiindcă nu s-au efectuat săpături arheologice. 

Spre deosebire de dimensiunile reduse ale Romei antice, de 
pildă, sau de cele din Sumer chiar, oraşele de pe Valea Indusului 
sunt cu mult mai vaste, întinzându-se pe o suprafaţă 
considerabilă. Cele două centre urbane mari ale „Imperiului 
Indusului” sunt foarte asemănătoare. Ele sunt de fapt formate 
fiecare din două porţiuni distincte: la apus, un fel de insulă mai 
înălţată, având forma unui dreptunghi; aceasta este citadela. La 
răsărit, o înălţime mai mică, cu o întindere mult mai mare, fără 
o formă bine constituită; acesta este po/isul propriu-zis. 

Citadela de la Harappa, oraş situat pe cursul Indusului, 
construită pe o terasă în forma unui paralelogram, cu laturi de 
400x200 metri, era înconjurată de un zid de 12 metri lăţime la 
bază. In afară, acest zid era protejat de un perete de cărămizi 
arse. In interior, o umplutură de cărămizi nearse şi de pământ 
constituia un terasament cu 6 metri peste nivelul solului. 

Pe acest terasament se construiseră clădirile din cărămizi 
arse. Săpăturile arheologice au scos la iveală 6 niveluri 
succesive de locuinţe. Ele erau prevăzute cu scări, rampe, căi 
de acces. Existau în oraş puțuri şi un sistem de evacuare a 
apelor reziduale prin canale construite cu multă măiestrie, tot 
din cărămizi arse, ce urmau direcţia străzilor. Stricăciunile 
provocate de construcţia unei căi ferate în această zonă n-au 
permis să se identifice exact ce monumente se clădiseră pe acel 


terasament. 

Polisul, oraşul propriu-zis, distinct de citadelă, era prevăzut cu 
mai multe cheiuri de debarcare a pasagerilor şi descărcare a 
grânelor. Grânarele, ridicate pe fundaţii lucrate în cărămidă 
arsă, aveau podele din scânduri şi pereţi din împletituri de 
nuiele. Lângă ele se aflau zdrobitoarele (pive) aşezate pe o 
vatră de cărămizi arse. Cerealele erau zdrobite cu un pisălog de 
lemn, de către sclavi. În aceste pive din lemn s-au găsit paie, 
resturi de grâu şi orz, pleavă, ceea ce confirmă că era vorba de 
un sistem de măcinare primitiv, prin zdrobire. S-au găsit de 
asemenea ateliere de olărie şi de fierărie. În imediata lor 
apropiere erau mici locuinţe tip; cu temelii din cărămizi arse şi 
două camere. Dar, aşa cum observă Jean-Marie Casai (/dem, p. 
118) „Această dispunere a locuinţelor şi a locurilor de muncă 
sugerează o viaţă sever reglementată şi înregimentată sub 
supravegherea continuă a autorităţilor ce o dominau din înaltul 
citadelei”. 

La Mohendjo-Daro, citadela avea o intrare flancată de două 
turnuri, clădite din cărămizi arse. Un turn analog se găsea şi în 
partea vestică şi în partea nordică. Exista un intrând ce marca 
existenţa unei străzi principale de acces în citadelă. 

Viaţa locuitorilor din Mohendjo-Daro, ca şi din alte aşezări din 
„Imperiul Indusului”, a fost o necontenită luptă cu inundaţiile şi 
cu apele în general. 

Se pot distinge în evoluţia oraşului Mohendjo-Daro trei 
perioade: 

1. Perioada veche, reprezentată de un nivel actualmente 
acoperit de apele freatice. 

2. O perioadă medie, de înflorire maximă, în care se 
construieşte platforma, protejată de un zid de cărămizi, lat de 
12 m şi înalt de 4 m. 

3. O perioadă târzie, în care se va manifesta decăderea 
oraşului. 

În perioada de înflorire s-a construit aici un edificiu din cele 
mai interesante, o mare instalatie de băi. Aceasta este de fapt o 
piscină dreptunghiulară de 11,70x6,90 m şi adâncă de 2,40 m, 
construită din cărămizi arse. În ea se cobora pe nişte scări de 
lemn, fixate pe un strat de bitum. Căptuşeala interioară a 
bazinului era alcătuită din cărămizi arse, legate unele de altele 
cu un strat de mortar. Bazinul era umplut graţie unui puț. Apa 


se scotea cu ulcioarele. Ea se vărsa direct pe sol, de unde era 
apoi dirijată în piscină, prin rigole amenajate direct în zidărie. 
Pentru golirea bazinului se deschidea un stăvilar în perete prin 
care apa se scurgea printr-un canal boltit în afară, înalt cât un 
om. 

Edificiul avea fără îndoială o menire religioasă. În multe religii 
curăţenia corporală este o condiţie indispensabilă pentru a veni 
în apropierea zeilor, iar în alte credinţe este o premisă 
obligatorie a curăţeniei spirituale. De fapt, şi astăzi îmbăierile 
joacă un rol esenţial în viaţa spirituală a Indiei, îndeosebi 
îmbăierile în râuri sacre. 

Probabil că această piscină exista pe lângă un templu ale 
cărui ruine n-au ajuns însă până la noi, cum nu au ajuns de 
asemenea multe din clădirile oficiale ale oraşului Mohendjo- 
Daro. Alături de baia mai sus descrisă, s-a descoperit o clădire 
destul de mare, care a fost recunoscută ca slujind de hambar 
pentru cereale, iar lângă ea, o mare clădire, având 70x25 metri 
ca suprafaţă şi ziduri de 1,20 m pe alocuri. S-a presupus că 
această din urmă clădire a fost reşedinţa unui înalt dregător, 
poate a marelui preot al templului, sau a unui colegiu de preoţi. 

In imediata ei apropiere s-a identificat o sală mare cu laturi de 
30 m, cu cinci despărţituri, putând fi asemuită cu o sală de 
audiență, cum a şi fost numită de către arheologii ce au cercetat 
oraşul. Desigur, construcţiile explorate şi modul lor de 
amenajare dau impresia netă că societatea de la Mohendjo-Daro 
ajunsese în epoca de maximă înflorire, fiind minuţios organizată 
şi ierarhizată cu precizie. 

La Harappa se constată o structură similară citadelei de la 
Mohendjo-Daro; oraşul, propriu-zis, are forma unui trapez de 
700x900 m. Aici a fost găsită o construcţie masivă, construită 
din cărămizi nearse, şi care pare a fi servit de hambar pentru 
depozitarea cerealelor. Lângă el s-au pus în evidenţă ziduri 
masive de cărămidă arsă. Aceste ziduri aveau cel puţin 8 - 10 
metri înălţime, căci au încă o înălţime de 6 metri. Este posibil să 
fi existat un zid de incintă care cuprindea întregul oraş. 

Polisul are o reţea de străzi largi, orientate nord-sud şi est- 
vest, delimitând între ele ansambluri de locuinţe, măsurând 
240x360 m fiecare. 

Locuinţele nu au nici ferestre, nici uşi şi niciun fel de 
deschidere spre marile artere. Porţile şi ferestrele se află la 


nivelul străduţelor mici, dintre marile artere, şi se poate ca 
această dispoziţie a locuinţelor să corespundă unei dorinţe de 
intimitate şi de izolare, ca în tot Orientul, chiar în zilele noastre. 
Pe arterele mari era posibilă circulaţia carelor cu boi şi a 
caravanelor de măgari, pe câtă vreme pe străduţele dintre 
artere nu era posibilă decât circulaţia pietonilor. 

Atât străzile largi, cât şi străduţele erau prevăzute cu un 
sistem de canalizare, ceea ce reprezintă un lucru remarcabil 
pentru orice epocă. Toate casele aveau un canal de scurgere a 
apelor reziduale. El traversa oblic grosimea zidurilor şi ajungea 
la un canal colector, central, al fiecărei străduţe. Toate canalele, 
făcute din cărămizi arse, erau subterane. Din loc în loc, precum 
şi în punctele de joncțiune, unde un canal mai mic se vărsa în 
canalul cel mare, existau gropi de decantare, mai joase ca 
nivelul canalului unde se strângeau gunoaiele cele mai grele, 
spre a elimina riscul de a înfunda canalele. Un lucrător, angajat 
de autorităţile oraşului, avea sarcina de a goli în mod regulat 
aceste gropi de decantare şi, de asemenea, de a desfunda 
canalele ce s-ar fi putut obstrua. Pentru fundături şi ulicioare 
canalele individuale ale caselor se revărsau într-o oală mare, 
fără fund, îngropată în preajma casei, iar apele reziduale se 
eliminau prin resorbţie în solul nisipos. Existau uneori mari 
recipiente de cărămidă pe lângă case, cu funcţia unor lăzi de 
gunoi colective, în care se strângeau resturile menajere. 

Arterele de circulaţie nu erau pavate cu pietre (ex. Ca la 
Pompei) şi nici cu sfere sau cuburi de pământ ars (ca în oraşele 
sumeriene), astfel că vara oraşul Mohendjo-Daro era umplut de 
un praf cumplit de dens şi unsuros ca în satele indiene astăzi. 
Trecătorul se cufundă adesea în acest praf stârnit de oameni, 
animale şi căruţe. Desigur, când începeau ploile musonice, în 
oraşul Mohendjo-Daro noroiul devenea gros şi alune cos, căci 
canalele nu erau în stare să absoarbă surplusul de apă adus de 
ploi. 

Locuinţele erau de multe feluri, atât în ceea ce priveşte 
dimensiunile, cât şi amenajările. Existau case foarte mici, iar 
lângă ele mari locuinţe cu porţi largi şi încăperi dispuse în jurul 
mai multor curţi interioare ce le asigurau o bună aerisire. Aceste 
locuinţe aveau un remarcabil sistem de canalizare şi uneori 
propria lor sursă de apă, sub forma unuia sau mai multor puțuri, 
din care apa era scoasă cu găleţile, desigur. 


Populaţia de rând scotea apa din puțuri comune, aşezate la 
câte o răscruce sau la un colţ de stradă. Alături de ele erau 
bănci, pe care, fără îndoială, îşi aşteptau rândul femeile ce 
scoteau apa. 

Este cert că majoritatea caselor aveau un etaj, dovadă scările 
de cărămidă ce duceau înspre acolo. 

O casă mijlocie de la Mohendjo-Daro avea 25 m ca faţadă şi 
29 m în adâncime. În vestibul, în faţa uşii de intrare se afla o 
mică încăpere destinată fără îndoială unui portar. Uşa era 
deosebit de lată şi îngăduia portarului să observe cine intră şi 
cine iese din casă. 

Dincolo de camera portarului, era un coridor care cotea spre 
dreapta şi ducea spre curtea centrală, în care dădeau mai multe 
camere. Această curte interioară era pavată cu cărămizi arse şi 
pe sub ea trecea un canal ce aduna apele şi reziduurile de la 
sala de duş, situată la etajul întâi. Într-o mică încăpere din 
dreapta culoarului de intrare, se afla un puț. În continuare venea 
sala de duş, în care se intra printr-o mică anticameră. Din curte 
se intra în bucătărie şi în încăperi mai mici, care ar fi putut fi ale 
servitorilor. Pentru oaspeţii în trecere se afla un apartament mai 
mic în spatele camerei portarului. 

Stăpânii casei aveau probabil odăiţe şi dependinţe la etajul |, 
unde se putea ajunge prin două scări. 

Marea mulţime de grinzi, din care o parte au avut capătul 
inclus în pereţi, arată că etajul superior era poate construit din 
lemn, cum se mai întâlneşte şi azi în satele şi oraşele din 
Pakistan. 

Se poate identifica în oraşul Mohendjo-Daro (al cărui nume în 
epoca sa de înflorire nu îl cunoaştem), în afară de case de locuit 
şi spaţii pentru prăvălii, de asemenea, un fel de localuri pentru 
băutură, dacă ţinem seama de oalele fixate în sol şi pline, pe 
vremuri, probabil cu bere sau vin de palmier. 


V. CERAMICA DE PE VALEA INDUSULUI 


În satele şi oraşele de pe Valea Indusului s-au descoperit mari 
cantităţi de ceramică şi aceasta se deosebeşte foarte clar de 
ceramica din alte regiuni, dar şi de cea anterioară sau 


posterioară epocilor de existenţă a civilizaţiei numită a 
„Imperiului Indusului”. Nu s-a putut întocmi o clasificare exactă 
după niveluri şi perioade, datorită numeroaselor inundaţii 
puternice ale Indusului. 

Ceramica de pe Valea Indusului cuprinde urcioare mari şi 
mici, oale, castroane de felurite mărimi şi forme. Se găsesc şi 
forme specifice acestei culturi, cum ar fi un suport de ofrande 
sau un platou cu picior. Un alt tip de vas specific este cilindrul, 
care poate avea până la 40 - 50 cm înălţime, prevăzut cu foarte 
numeroase găuri în lutul moale şi nears. Foarte probabil că ela 
fost folosit pentru ars tămâie. În sfârşit, tot specific este aşa- 
zisul „pahar de Indus”, vas ovoidal, cu baza ascuţită având 13 - 
15 cm înălţime. El a fost găsit în cantităţi enorme, întreg sau 
cioburi, fapt care a determinat pe arheologi să presupună că, cu 
acest pahar, nu se bea decât o singură dată, după care era 
spart. Această presupunere pare verosimilă, întrucât şi astăzi 
brahmanismul interzice pentru orice om să bea dintr-un pahar 
folosit mai înainte de altul. 

Decorația ceramicii este uneori remarcabilă. De obicei pasta 
are o culoare bătând în roz. Pe dinafară există o angobă de un 
roşu lucios, pe care desenul se înscrie în negru. Toată decorația 
este deosebit de frumoasă prin simţul compoziţiei şi al adaptării 
motivelor la forma obiectului. Sare imediat în ochi densitatea 
acestei decoraţii; aproape că nu există spaţii goale. Un horror 
vacui, „spaimă de vid”, se întâlneşte şi în arta altor popoare, la 
hittiţi, de pildă. Motivele decoraţiei sunt de multe ori 
geometrice, dar alături găsim şi motive naturaliste. 

Specifice olarilor de pe Valea Indusului sunt cercul, dar şi 
dreptunghiul, rozetele, precum şi alte figuri geometrice. Natura 
oferă olarilor un vast repertoriu de arbori şi plante. Se 
recunoaşte bine frunza arborelui pipai, o frunză lată, în formă de 
inimă, cu un vârf lung şi foarte subţire. De pe atunci pipal-ul era 
socotit sacru, căci Budha avea să primească harul tot la umbra 
unui astfel de arbore. Din regnul animal, se află pe această 
olărie: păsări, în special păunul, iar dintre mamifere: căprioare, 
cerbi, apoi peşti şi chiar crocodili. Omul nu este figurat decât 
rareori. Toată ceramica de pe Valea Indusului e făcută la roata 
olarului. 

În afară de ceramică din lut ars se mai executau mici figurine, 
brățări, mărgele, pandantive, colivii pentru păsări mai mari ş.a. 


S-au descoperit capcane pentru şobolani făcute din lut ars, care 
pare a fi fost utilizat ca şi plasticul şi masele plastice în vremea 
noastră. De altfel, lutul ars sau moale era utilizat în aceleaşi 
scopuri şi în Sumer. Au fost găsite foarte numeroase jucării 
făcute din lut ars: mingi, împodobite cu un decor pictat şi având 
înăuntru o bilă ca să facă zgomot când sunt agitate; animale, 
montate pe suporturi cu roţi pentru a fi trase cu o sfoară; păpuşi 
cu capul şi picioarele articulate. S-au găsit de asemenea jucării 
care imitau mijloacele de transport: trăsuri, cu roţi ce se 
învârteau în jurul unor osii de lemn. 

În schimb, suntem slab informaţi asupra mijloacelor de 
navigaţie pe Indus; doar recent s-a descoperit imaginea unei 
nave cu prora şi pupa foarte înălțate şi având două vâsle mari în 
spate ce serveau drept cârmă. În centru exista o cabină 
dreptunghiulară cu un catarg. 


VI. UNELTE DE PIATRĂ ŞI DE METAL 


Folosirea pietrei s-a păstrat de-a lungul întregii existenţe a 
oraşului Mohendjo-Daro. In afară de pietre de moară sau râşniţe, 
din piatră se executau şi arme: buzdugane, ghioage. Din lame 
de silex şi de obsidiană se făcea cuțite. Erau cunoscute 
metalele: aurul, argintul, arama, dar şi bronzul, apoi electrumul, 
aliaj natural de aur şi de argint. Aceste metale au fost folosite 
pentru podoabe, iar argintul şi pentru fabricarea de recipiente. 
Din aramă şi din bronz ne-au parvenit ustensile de bucătărie, 
(cupe, boluri) dar şi arme şi unelte. Din bronz se fabricau şi 
topoare, tesle, dălţi, brice, cuțite, săbii şi pumnale. 

Este sigur că locuitorii de pe Valea Indusului cunoşteau 
procedeul de turnare „a cire perdue”, graţie căruia a fost 
fabricată statuia celebrei dansatoare de la Mohendjo-Daro. 

Alături de artizani, care lucrau arama şi bronzul, existau o 
serie de meseriaşi care lucrau lemnul sau confecţionau 
împletituri şi obiecte de piele. Ţesăturile erau lucrate cu multă 
grijă la război şi se folosea mai cu seamă bumbacul şi iuta. Părul 
de capră, scoarţa de palmier, ca şi iuta slujeau la împletirea 
frânghiilor. 

Artizanii foloseau etaloane comune, iar sistemul lor de măsuri 


şi greutăţi a putut fi reconstituit îndestul de precis. Se pare că 
foloseau sistemul zecimal, preluat de la cele zece degete ale 
mâinii. Ca unitate de lungime se utiliza piciorul de 33,528 cm, 
valoare similară piciorului egiptean din Imperiul de Mijloc. La 
Harappa s-a putut pune în evidenţă existenţa unui cot de 52,57 
cm. Acest cot era extrem de răspândit ca utilizare şi îl regăsim 
în toată lumea antică. Este probabil că se foloseau simultan cele 
două sisteme de măsurat, piciorul şi cotul, după cum s-a putut 
constata din măsurarea unui mare număr de locuinţe la 
Harappa şi la Mohendjo-Daro. 


VII. ARTA „IMPERIULUI INDUSULUI” 


Din civilizaţia de pe Valea Indusului ne-au rămas obiecte de 
uz curent, lucrate de artizani, cum ar fi armele de bronz, 
pumnalele, vârfurile de lance sau de săgeți, dar şi obiecte de 
piatră şi de argilă: ghioage sau mici bulgări de argilă folosiţi ca 
proiectile la praştii. Ne-au parvenit de asemenea şi obiecte care 
prezintă o măiestrie aparte şi care pot fi aşezate în categoria 
celor de artă. Acestea sunt sigiliile şi figurinele de lut ars. 

Cea mai semnificativă este statuia unei dansatoare, 
executată din bronz prin procedeul a cire perdue. Ea a fost 
găsită într-o locuinţă ce data din perioada de maximă înflorire a 
oraşului Harappa. Statueta nu are decât 10 cm înălţime. Nu are 
niciun fel de veşminte. Posedă în schimb brățări şi un colier. 
Este în poziţie de odihnă, cu pumnul drept în şold şi cu mâna 
stângă destinsă, sprijinită pe coapsă. Capul cu bucle este 
înclinat uşor spre spate. 

S-au mai găsit de asemenea două figurine de sculpturi în 
piatră, respectiv torsurile modelate cu multă rigoare, pentru 
redarea detaliilor anatomice. O altă piesă, în ronde bosse, 
cunoscută sub numele de „Preotul-rege” de la Mohendjo-Daro, 
este un mic bust de steatit, acoperit cu o pastă dură şi 
albicioasă. 

În săpăturile de la Mohendjo-Daro şi de la Harappa s-au găsit 
un foarte mare număr de figurine de lut ars, care ne dau 
informaţii valoroase despre oamenii din acea vreme, costumul 
lor şi chiar profesiunile lor. Figurinele de bărbaţi îi arată în 


general goi, purtând o barbă scurtă, iar părul împletit în cozi şi 
lăsat de-o parte şi de alta a capului, sau adunat într-un coc (aşa 
cum se mai poartă actualmente în India de yoghini). 

Cea mai mare parte din figurine sunt femei. Unele din ele 
sunt zeițe, dar altele, care se ocupă cu treburi casnice, cum ar fi 
frământatul aluatului pentru pâine, sunt în mod evident simple 
muritoare. Statuetele redau, cele feminine desigur, moda din 
epoca aceea. Distingem o pânză în jurul taliei, susţinută de o 
centură joasă, uneori foarte lată, prinsă cu o cataramă sau cu 
un nod mare în jurul coapselor şi al taliei, un fel de mini-jupe. 
Partea de sus a corpului era acoperită de o multitudine de 
coliere, amulete, pandantive şi brățări mai sus de încheietura 
cotului şi sub cot. La glezne purtau de asemenea brățări. Sinii 
erau descoperiţi ca şi la femeile egeo-cretane şi la unele 
egiptene. 

Uneori, femeile purtau un fel de pelerină scurtă ce acoperea 
umerii, dar lăsa liberi Sinii. Coafura era foarte îngrijită, dar nu 
putem distinge în mod clar amănunte. Se disting nişte mici 
conuri aşezate în vârful capului. Credem că aceste conuri, pe 
care le purtau şi femeile în Egipt, aveau rolul să reverse pe 
încetul un parfum peste tot capul femeii (cf. Constantin Daniel, 
Civilizaţia Egiptului faraonic, Bucureşti, 1976, p. 73). 

Sigiliile găsite în oraşele de pe Valea Indusului sunt foarte 
îngrijit lucrate, spre deosebire de figurine. Ele demonstrează că 
gravorii stăpâneau foarte bine arta lor. Marea majoritate a 
acestor sigilii sunt pătrate şi au mărimea între 17 şi 30 
milimetri. Pe dosul lor sunt prevăzute cu o protuberanţă găurită 
prin care trecea un şnur, şi care se petrecea, probabil, după 
deget sau gât. Pe faţa sigiliului era gravat fie un animal, fie un 
motiv mai complex, dar în ambele cazuri exista o inscripţie. Ca 
material pentru confecţionarea lor se folosea steatitul. Acesta 
era decupat cu ferăstrăul şi finisat cu o daltă. Suprafaţa se 
şlefuia cu ajutorul unui abraziv. Gravarea se executa cu ajutorul 
unei dăltiţe şi al unui ac. Este probabil că gravorii foloseau 
lentile măritoare, de cristal de rocă, de spath de Islanda sau de 
pietre semiprețioase (aşa cum făceau gravorii şi în Sumer şi în 
Babilon). Pentru unele detalii mai mărunte se utiliza uneori 
buterole. După ce se termina, sigiliul era dat cu alcalin şi 
încălzit, ceea ce îi dădea o culoare albă şi un aspect uşor lucios. 

Numărul de exemplare găsite pe Valea Indusului este atât de 


mare, încât se poate crede, ca şi pentru Babilon, că în oraşele 
mari fiecare cetăţean îşi avea sigiliul său propriu. 


VIII. SCRIEREA DE PE VALEA INDUSULUI 


Au fost găsite exemplare ale scrierii din Valea Indusului fie 
sub formă de scrijelituri pe cioburi de olărie, fie gravate pe 
unelte sau pe plăci de aramă. Cele mai multe inscripţii se află 
însă pe sigilii. Nu este niciun dubiu că la Mohendjo-Daro şi la 
Harappa au existat arhive în care se păstrau inscripţii lungi sau 
texte de legi ori cronici sau tratate. Dar niciunul din acestea n-a 
ajuns până la noi şi trebuie să ne mulţumim cu ce avem, 
căutând să înţelegem clar aceste enigmatice inscripţii. Este 
foarte verosimil că locuitorii din Mohendjo-Daro şi din Harappa 
nu foloseau tăblițe de argilă, ei scriind probabil, ca până târziu 
în India, pe foi de palmier decupate toate într-o formă şi strânse 
în dosare presate între două tăblițe de lemn. Semnele pe foile 
de palmier erau trasate cu tuş, sau cu cerneală, sau cu un cui, 
dar asemenea culegeri de texte s-au distrus repede. 

Ne-au rămas sigiliile care, fiind în număr foarte mare, sunt o 
bună sursă de informaţii. Graţie lor s-a putut întocmi un catalog 
al semnelor, circa patru sute. Desigur, nu pot fi ideograme, căci 
ar trebui să fie în număr mult mai mare, dacă fiecare semn ar 
reprezenta un lucru, o vieţuitoare, o plantă etc. Dar poate fi 
vorba de silabe care sunt reprezentate prin aceste semne, adică 
de fonograme silabice. Şi în acest caz este de presupus că 
existau mai multe semne pentru reprezentarea aceleiaşi silabe, 
aceluiaşi sunet. La fel ca în cazul multor scrieri din antichitate, 
poate trebuie să admitem că scrierea de pe Valea Indusului 
avea determinative, care să indice ce reprezenta termenul, din 
ce clasă făcea parte. Se ştie că determinative există în scrierea 
egipteană, în asiro-babiloniană şi în chineză. 

Descifrarea acestei scrieri prezintă dificultăţi de neînvins şi 
ele sunt legate pe de-o parte de scurtimea inscripţiilor de pe 
sigilii, iar pe de altă parte de faptul că limba în care se scria din 
familia de limbi din care face parte ne este complet 
necunoscută. 

În general, descifrarea unor inscripţii scrise într-o limbă şi o 


scriere necunoscute nu este posibilă decât dacă se găseşte din 
întâmplare o inscripție bilingvă. Aşa s-a întâmplat cu descifrarea 
scrierii hieroglifice egiptene, căci s-a aflat o inscripţie bilingvă la 
Rosetta. În epoca noastră, scrierea egeo-cretană a fost 
descifrată fiindcă s-a pornit de la ipoteza justă că limba acestor 
inscripţii a fost greaca. Tot aşa inscripţiile hittite sau ugaritice 
au fost descifrate fiindcă se cunoştea scrierea cuneiformă în 
care acestea erau redactate. 

Se poate afirma că scrierea de pe Valea Indusului rămâne 
încă o enigmă pentru noi, cum enigmatic este şi poporul care a 
trăit pe Valea Indusului, al cărui nume nu îl cunoaştem. Poate se 
va afla odată o inscripţie bilingvă care ne va ajuta să înţelegem 
această scriere. 

Deocamdată putem face unele afirmaţii cu privire la această 
scriere. Diverşi cercetători au numărat semnele şi au ajuns la 
cifre foarte deosebite: 253 semne (G.R. Hunter), 396 semne 
(Gadd şi Smith), 288 semne (Langdon), iar alţii au afirmat că 
sunt doar 110 semne (Bedrich Hrozny). Numărul acesta mai mic 
sau mai mare se datorează impreciziei conturului unor semne şi 
similitudinii dintre ele. 

Direcţia scrisului pare a fi sinistrogradă; se recunosc uşor 
chipuri de oameni şi de animale, apoi linii verticale, linii 
orizontale, cruci, cruci oblice şi diferite figuri geometrice. Dar 
liniuţele orizontale, verticale şi oblice ar putea avea semnificaţia 
semnelor alfabetice sau a accentelor. Bedrich Hrozny, celebrul 
orientalist, cel care a descifrat scrierea hittită, a afirmat că 
aceste hieroglife sunt similare cu scrierea de pe Valea Indusului 
şi deci ar fi existat relaţii între hittiţi şi poporul misterios de pe 
Valea Indusului. 

Înaintea celui de-al Il-lea război mondial, un cercetător 
maghiar, G. De Hevesy, a emis teza că scrierea vechilor locuitori 
ai Insulei Paştelui din Oceanul Pacific are multe asemănări cu 
scrierea de pe Valea Indusului. El susţinea fără nicio dovadă că 
Insula Paştelui a fost cel mai mare mausoleu al lumii şi că 
scrierea de acolo este prototipul tuturor scrierilor popoarelor 
civilizate ale lumii. La o conferinţă, ţinută în 1933, la Paris, 
cercetătorul maghiar, comparând 130 semne ale acestor două 
scrieri, ajunge la concluzia că ele sunt foarte asemănătoare, 
fiindcă există o identitate completă între unele semne. Această 
identitate ar exista nu numai între semnele simple, ci şi între 


cele complicate. Deşi asemănarea între aceste două grupe de 
semne este evidentă, aserţiunea că ambele scrieri derivă dintr-o 
scriere primitivă necunoscută nu a putut fi demonstrată. Se ştie 
că distanţa dintre Insula Paştelui şi Valea Indusului este de circa 
20000 km, şi în timp e de circa 4000 ani, iar „Imperiul Indusului” 
a existat în mileniul al Ill-lea î.e.n., în timp ce scrierea de pe 
Insula Paştelui datează din secolele XVI-XVII. 

Totuşi, se poate afirma cu certitudine că unele linii sau semne 
verticale sunt similare în cele două scrieri. Aceasta s-ar putea 
însă explica prin faptul că în Valea Indusului s-a scris pe tăblițe 
de lemn, sau pe frunze de palmier, ale căror fibre erau 
îndreptate vertical. 

Scrierea de pe Valea Indusului are similitudini mari şi cu 
scrierea deografică, proto-elamită, ceea ce este explicabil dacă 
ţinem seama de distanţa apropiată dintre aceste două „imperii”, 
după cum şi cu scrierea pictografică proto-sumeriană (cf. 
Constantin Daniel, Civilizația sumeriană, Bucureşti, 1983, p. 179 
sq). 

Putem formula unele ipoteze cu privire la sensul care l-ar 
avea reprezentările pe un sigiliu şi scrierea ce le însoţeşte. O 
primă ipoteză ar fi că inscripţia reprezintă o rugăciune către un 
zeu, reprezentat printr-un animal figurat pe sigiliu. O a doua ar fi 
că animalul figurat sugerează numele posesorului acestuia. 

Trebuie să constatăm deocamdată - în lipsa unei interpretări 
exacte a acestei scrieri - că civilizaţia de pe Valea Indusului 
avea o scriere evoluată şi bine fixată, dispunând de circa patru 
sute de caractere, deci mai puţin decât scrierea akkadiană şi 
mult mai puţin decât cea sumeriană, care, la începutul perioadei 
Uruk, cuprindea două mii de semne, iar către 2800 î.e.n., 
număra încă şase sute de caractere. 

Foarte frecvent este reprezentat pe sigilii inorogu!/, animal 
numit în franceză /a licorne şi în româna modernă unicorn, 
având trup de taur şi un singur corn. Demonstrativ este şi faptul 
că pe sigilii este figurat, în faţa lui, un obiect montat pe un băț, 
sau pe o scurtă prăjină înfiptă în pământ. Dacă ne referim la 
comparaţia cu alte civilizaţii, vedem că în Egiptul antic, de 
exemplu, un steag montat pe o prăjină semnifica apelaţia unui 
zeu, iar hieroglifa pentru zeu era chiar acest steag. De 
asemenea, la akkadieni o stea era determinativul pentru zeu şi 
era aşezat înaintea numelui acestuia. Putem trage concluzia că 


inorogul era un fel de bou apis, un taur născut cu un singur 
corn, întrucât, precum se ştie, inorogul nu se întâlneşte ca 
specie aparte în natură. Acest taur născut cu un singur corn se 
pare că era socotit divin şi adorat ca zeu de locuitorii din Valea 
Indusului. Dovadă e faptul că chipul lui era purtat în procesiune 
pe o prăjină şi că pe sigilii i se dă proporţii mult mai mari decât 
omului ce e reprezentat alături de el. Caracterul sacru se relevă 
şi în faptul că el este uneori reprezentat purtând pe cap un 
simbol solar, iar alteori având două capete care se înălţau 
simetric de la baza pipalului. Sacralitatea acestui arbore, după 
cum se ştie, s-a transmis în India de-a lungul vremurilor şi există 
şi actualmente. 

Alte animale reprezentate pe sigilii sunt bivolul, taurul indian 
cu cocoaşe (sau zebu), rinocerul, un taur fără cocoaşe şi cu 
coarne scurte, tigrul, elefantul şi crocodilul. 

Dar se pare că nu toate aceste vieţuitoare se bucurau de o 
consideraţie egală, căci rinocerul şi tigrul au întotdeauna 
înaintea lor un mic jgheab, care trebuie să conţină hrană, în 
timp ce elefantul, bivolul, crocodilul şi zebu nu-l au. 

În afară de aceste animale se mai află pe sigilii reprezentări 
de monştri, de exemplu un trup de berbec şi un cap de taur cu o 
trompă de elefant, animale cu trei capete diferite între ele. 
Asemenea reprezentări, ce ţin de fantezie, traduc desigur sub 
formă de simboluri anumite concepții cosmogonice sau 
religioase. 

Într-o serie de articole şi studii apărute în 1977, dr. R.S. Rao, 
inspector arheolog al Institutului de Arheologie din Calcutta, a 
enunțat o descifrare a scrierii de la Harappa şi Mohendjo-Daro, 
care ar putea să fie cea exactă. Vocabularul folosit ar avea o 
strânsă afinitate cu limbile indo-europene, iar scrierea ar avea 
asemănări cu cea proto-semitică (cfr. Mihai Mareş, De /a 
Bharata la Gandhi, Bucureşti, 1987, p. 22 sq). 


IX. CREDINȚE ŞI RITURI 


Despre viaţa spirituală a locuitorilor acestui „imperiu” ne dăm 
seama într-o oarecare măsură după reprezentările de pe sigilii, 
descoperite cu miile la Mohendjo-Daro şi Harappa. Nu ni s-au 


păstrat de la civilizaţia de pe Valea Indusului nici inscripţii, nici 
documente, nici statui de zei, nici temple. 

Astfel, în unele scene de pe sigilii pare să fie reprezentată o 
Mare Zeiţă, care poate fi regăsită - cu oarecare aproximaţie - şi 
printre unele figurine de lut ars. 

Marea Zeiţă este înfăţişată pe sigilii goală, cu părul în vânt, 
având două brățări care îi acoperă braţele, între crengile unui 
arbore de pipai. În frunte are coarne, simbol al puterii, dar şi al 
divinității, şi între coame se înalţă o ramură. 

Inaintea Marii Zeiţe, apare pe multe sigilii o a doua divinitate 
(sau o preoteasă) prosternată înaintea ei şi întinzându-şi braţele 
în semn de rugă, desigur. Această zeiţă poartă şi ea coarne şi o 
ramură. In spatele ei se găseşte un ţap cu cap de om, iar în 
registrul inferior se văd un şir de şapte femei cu cozi lungi, 
îmbrăcate cu fuste scurte, iar pe cap poartă nişte bonete înalte. 
Scena pare a fi avut un înţeles religios. 

In orice caz, Marea Zeiţă este o zeiţă a pământului, căci din 
capul ei răsar arbori sau plante şi este deci protectoare a 
rodniciei câmpurilor. Ştim, de altfel, că o Mare Zeiţă este în 
Orientul Apropiat protectoare a grânelor, aşa cum au fost, de 
pildă, Demeter la greci şi Cibela la romani. Pe sigiliile 
descoperite la Mohendjo-Daro vedem procesiuni de şapte femei 
care vin să i se închine, probabil, acestei zeițe. 

Alături de Marea Zeiţă era şi un Mare Zeu, fiul sau soţul ei 
(precum Osiris, faţă de Isis) ori tată al tuturor zeilor. El este 
înfăţişat cu faţa triplă, cum va fi mai târziu cea a lui Brahma. 
Câteva coarne de animal îi încadrează faţa. De obicei, apare 
aşezat pe un scaun mic, în postură de meditaţie. Pe cap poartă 
bonetă, sau poate un coc. În faţa tronului se disting un şir de 
capre în mers, un tigru, un elefant, un rinocer şi un bivol. 

Postura meditativă aidoma unui yoghin indian şi cortegiul de 
animale ne fac să recunoaştem în el un prototip al lui Şiva 
Pasupati („Şiva stăpân al animalelor”). Dacă poartă cu adevărat 
coc el poate fi chiar Şiva Dhurjati („Şiva ce poartă greutatea 
cocului”), trăsătură caracteristică de magie primitivă. 

Din sigiliile care au ajuns până la noi rezultă că erau adorati şi 
un mare număr de divinităţi secundare, genii sau demoni, 
întocmai ca şi în Mesopotamia şi la hittiţi. Uneori apare pe sigilii 
şi un mare număr de măşti umane, cu coarne, cu corp de taur, 
cu copite şi cu coadă. Alteori, un tigru care poartă coarne. Se 


poate deduce că existau o serie de mituri legate de aceste 
divinităţi, dar pe care nu le putem cunoaşte. 

Există o similitudine între animalele pictate pe o scoică 
gravată, găsită într-un mormânt regal din Ur (Sumer) şi un taur 
cu figură de om descoperit la Mohendjo-Daro. Acest fapt a 
determinat pe specialişti să afirme existenţa unui fond comun 
de legende, mituri şi de credinţe în Sumer, Babilon şi pe Valea 
Indusului. Pe un alt sigiliu, tot de la Mohendjo-Daro, se 
recunoaşte oarecum legenda lui Ghilgameş, care stăpâneşte doi 
tigri. Or, Ghilgameş este un erou sumerian şi mai apoi 
babilonian. 

Există de asemenea mari similitudini între scenele 
reprezentate pe sigiliile de la Mohendjo-Daro şi cele aflate pe 
unele vestigii ale civilizaţiei minoice din Creta. După cum şi cu 
frescele găsite în Turcia, la Catal-Huyuk şi atribuite mileniului al 
VI-lea î.e.n. 

Mai interesante par apropierile între scenele reprezentate pe 
sigiliile de la Mohendjo-Daro şi obiceiurile kafirilor, care trăiesc 
în Afghanistan şi la graniţa acestuia cu Pakistanul, adică foarte 
aproape de Valea Indusului. Kafirii venerează taurul, dar şi capra 
domestică, ca şi locuitorii din Valea Indusului, au un cult agricol 
pronunţat, datorită faptului că majoritatea dintre ei se ocupă cu 
cultura pământului. 

In 1961 la Tărtăria, localitate situată pe Mureş, s-au găsit, de 
către cercetătorul clujean N. Vasa, trei tăblițe de lut ars. Ulterior 
au fost găsite tăblițe similare la Karanovo şi Gracialniţa în 
Bulgaria. 

Pictogramele reproduse pe tăbliţele de la Tărtăria aduc cu 
cele de pe sigiliile de la Mohendjo-Daro şi Harappa, dar şi cu 
pictogramele proto-sumeriene şi proto-elamite. S-au găsit şi 
unele piese de ceramică de pe Valea Indusului. Nu trebuie însă 
să căutăm cu orice preţ o înrâurire străină asupra picto- 
gramelor găsite la Mohendjo-Daro, întrucât ele au putut fi create 
în mod independent. 

Desigur, similitudinile, acestea pot duce şi la concluzia că 
pictografia era răspândită în lume şi a putut fi redescoperită în 
mod independent de multe culturi. 

In 1937, s-a descoperit, la Harappa, un cimitir, unde morţii 
erau îngropaţi la mică adâncime. Corpurile, cu rare excepţii, 
aveau capetele orientate spre nord. Mormintele erau însă mult 


mai mari decât ar fi fost necesare pentru un mort. Dimensiunile 
mari se explică prin abundența ofrandelor care erau puse în 
groapa defunctului. Unul din morminte cuprindea, de pildă, 40 
de recipiente de diferite forme. In afară de vase s-au găsit în 
aceste morminte podoabe sau obiecte de toaletă, inele de 
aramă, coliere sau brățări de aramă. Apoi mici oglinzi de aramă 
cu mâner şi uneori chiar mai multe schelete. 

Prin figurinele lor, prin sigiliile lor, prin riturile lor de înhumare, 
locuitorii de pe Valea Indusului ne aduc dovada că ei credeau în 
viaţa după moarte, în supraviețuirea sufletului ce continua 
existenţa trupească. 

Mai interesant ne apare faptul că n-a fost găsit în nicio parte 
de pe Valea Indusului vreun templu sau vreun lăcaş de cult cât 
de mic. 

S-ar putea ca lângă cimitire sau în împrejurimile oraşelor să fi 
existat un templu. Până acum însă nu s-a putut afla decât 
cimitirul de la Harappa pe care l-am menţionat. 

Ritul jertfei în aer liber, existent acum în India, şi practicat de 
religia brahmanică, s-ar putea să fie o perpetuare a unui rit 
străvechi existent cu două milenii înainte de era noastră. 

Folosirea rituală a marilor băi de la Mohendjo-Daro trebuie 
pusă în corelaţie cu ablaţiunile cu apă folosite atât de des în 
ceremoniile brahmanice de astăzi, şi cu riturile de curăţare 
cathartice care au avut o atât de vastă răspândire în mileniul II 
î.e.n. În Mediterana răsăriteană. 


X. VIAŢA ECONOMICA 


Nu dispunem pentru Valea Indusului de arhive scrise pe 
tăblițe de argilă, ca în Mesopotamia, de aceea datele despre 
viaţa economică a acestor regiuni trebuie să le deducem din 
ceramica şi din sigiliile ce au ajuns până la noi. Căci nu s-au 
descoperit aici nici inscripţii pe monumente şi nici clădiri 
impozante. De aceea despre relaţiile de producţie din aceste 
ţinuturi nu sunt decât date indirecte, pe care le vom utiliza pe 
măsura analogiilor ce le vom stabili cu civilizaţii similare din 
aceeaşi epocă, şi, în primul rând, cu cele mesopotamiene, care 
s-au dezvoltat şi ele de-a lungul unor mari fluvii ce se revărsau 


periodic. 

Folosirea cărămizilor arse în cantităţi foarte mari pentru toate 
construcţiile este o caracteristică unică a civilizaţiei de la 
Mohendjo-Daro şi Harappa. In Mesopotamia, ca şi în Egiptul 
antic s-au utilizat, în tot decursul epocilor de înflorire maximă a 
lor, doar cărămizile nearse. In ceea ce priveşte Egiptul antic, de 
abia în epoca romană s-au utilizat cărămizile arse. Este drept că 
Egiptul era lipsit de arbori ce ar fi putut fi folosiţi drept 
combustibil. Aşa se explică de ce din oraşele lui, ca şi din cele 
din Sumer şi Babilon, nu ne-au rămas decât câteva construcţii 
de piatră, iar din oraşele de pe Valea Indusului, construite din 
cărămizi arse, într-o mare proporţie, ne-au rămas multe ruine. 

Folosirea cărămizilor arse presupune existenţa unei mari 
cantităţi de lemne. Populaţia de pe Valea Indusului foloseşte 
mult lemnul de tamarix (Tamarix dioica) pentru ars, care se 
găseşte din abundență în regiune, crescând cu mare 
repeziciune şi în cantităţi considerabile. Alte lemne folosite erau: 
cel numit sissoo (Dalbergia sissoo), cedrul deodar, ulmul, 
jujubierul şi pinul. Lemnul era adus de la mari distanţe, din 
regiunea de munte, întrucât în jurul oraşelor de pe Valea 
Indusului existau, nu păduri dese ca în sudul Indiei şi în centrul 
acestei peninsule, ci doar mlaştini, crânguri, ca urmare a 
revărsării Indusului. 

După cele aflate în morminte, se cultivau în aceste regiuni 
grâul şi orzul, ca şi în Mesopotamia. Orezul apare abia în 
mileniul II, la sfârşitul lui. Se cultiva susanul, ca în Sumer, din 
care se extrăgea un ulei comestibil, şi mazărea. Curmalul 
creştea bine, ca şi bumbacul. 

Animalele domestice cunoscute erau boul, bivolul, capra, 
oaia, măgarul. Mai târziu folosesc elefantul, care în Africa a fost 
domesticit foarte târziu, în sec. III î.e.n. Nu se folosea cămila, ca 
şi în Egipt, unde va fi utilizată abia în epoca romană. Se pare că 
exista o interdicţie, un tabu de a utiliza cămila în Egipt, fiind 
considerată animal al lui Seth, zeul dezordinii şi al răului, din 
pricina culorii şi a afinităţilor ei cu deşertul. 

Marile oraşe de pe Valea Indusului s-au putut dezvolta şi 
creşte atât de impetuos, pentru că locuitorii lor se îndeletniceau 
cu agricultura şi cu creşterea vitelor. Dată fiind apropierea 
Indusului şi a afluenților săi este de presupus că se crease o 
irigație intensă în jurul acestor centre, la fel ca şi în 


Mesopotamia. Locuitorii, ca şi în Sumer, ieşeau dimineaţa din 
oraş la munca ogoarelor, şi întreţineau canalele de irigație, le 
drenau sau le săpau din nou, puneau stăvilare sau, dimpotrivă, 
dădeau drumul apei să se reverse peste câmpuri. Putem 
presupune că şi aici, ca şi în Sumer şi în Babilon, se putea obţine 
două sau trei recolte pe an, dat fiind clima şi abundența apei 
provenită din irigaţii sau din ploile musonice. 

În jurul oraşelor de pe Valea Indusului se aflau, desigur, 
numeroase sate, care contribuiau la aprovizionarea oraşelor. 
Urmele acestor sate au dispărut însă şi nu mai găsim în 
vecinătatea oraşului Mohendjo-Daro, de regulă, decât foarte 
rare sate. 

In jurul oraşului Mohendjo-Daro pe o rază de cincizeci 
kilometri nu se află decât două sate, unul în aşezarea actuală 
Lohumjo-Daro şi altul la Jhukar. Mai la nord, la 150 km se află un 
târg, Judeirjo-Daro. Pe malul stâng al Indusului există doar două- 
trei sate în jurul oraşului Mohendjo-Daro. 

Cum se explică că sunt atât de puţine satele în această 
regiune? 

Cea mai plauzibilă explicaţie este că aici au avut loc inundatii 
catastrofale. 

Intre diversele nivele de construcţie ale acestui oraş se 
găsesc intercalate bancuri de nisip şi de aluviuni, ceea ce 
înseamnă că au existat inundaţii puternice şi viituri, care au 
obligat pe locuitori să reconstruiască de mai multe ori oraşul, de 
fiecare dată la un nivel mai ridicat. Chiar citadela a fost 
reconstruită pe platforme groase de cărămidă nearsă. 
Inundaţiile repetate făceau să crească treptat, prin noroiul care 
îl aduceau, şi nivelul câmpiei şi al apei freatice. 

Actualmente, ruinele de la Mohendjo-Daro se află la 7-8 m 
deasupra câmpiei, iar apa freatică este la 4,50 m sub acest 
nivel. Pe de altă parte s-a putut constata că Indusul depune într- 
o inundație un strat gros de nisip. 

Dar apele Indusului rup şi smulg mai mult decât depun, de 
aceea un inginer pasionat de arheologie, R.L. Raikes, a formulat 
ipoteza că oraşul a fost scufundat o dată sau de mai multe ori 
sub ape liniştite, în care se puteau depune aluviuni în absenţa 
oricărui curent. Şi tot R.L. Raikes admite că, în aval de 
Mohendjo-Daro, s-ar fi creat în antichitate un baraj natural, ceea 
ce ar fi dus la formarea unui vast lac în amonte, al cărui nivel de 


apă ar fi urcat lent spre Mohendjo-Daro, pe care l-ar fi înconjurat 
şi scufundat. Ulterior, graţie unui cutremur de pământ, barajul s- 
ar fi prăbuşit, sau a cedat sub presiunea apelor. Acest proces s- 
a putut repeta de mai multe ori, şi de fiecare dată apele 
îndiguite ar fi depus pe şes cantităţi considerabile de aluviuni şi 
de noroaie. 

In orice caz, viaţa la Mohendjo-Daro a fost o luptă perpetuă cu 
inundaţiile, iar locuitorii acestui oraş au fost siliţi mereu să 
zidească din nou casele lor şi să le înalțe. Asemenea lucrări nu 
erau posibile decât într-un oraş mare şi populat, căci ele 
necesitau o cantitate importantă de mână de lucru. Micile 
comunităţi săteşti nu puteau executa asemenea lucrări şi ele 
abandonau aşezările. Aşa se explică faptul că nu s-au aflat 
aproape deloc sate în preajma oraşului Mohendjo-Daro 
(Mortimer Wheeler). 


XI. DISPARIŢIA CIVILIZAŢIEI DE PE VALEA INDUSULUI 


O singură cauză nu este desigur suficientă - în cele mai multe 
cazuri - pentru a explica dispariţia unei civilizaţii. Cauzele sunt 
de cele mai multe ori multiple şi au un efect cumulativ. 

O primă cauză, care a dus la nimicirea oraşului, au fost 
desigur inundaţiile însoţite de depuneri considerabile de mâl şi 
de nisip, care se repetau la intervale destul de scurte. Trebuie 
ţinut seama de apatia care i-a cuprins la un moment dat pe 
locuitorii oraşului, văzând că în fiecare an au. De făcut lucrări de 
refacere şi de consolidare a caselor lor şi poate a întregului oraş. 

Aprovizionarea era pe de altă parte din ce în ce mai 
anevoioasă - dacă luăm în considerare dispariţia progresivă a 
satelor din jur, înghiţite de inundaţii. 

În fine, lucrările de irigație, canale şi diguri, trebuiau refăcute 
mereu. 

S-ar putea pe de altă parte să se fi produs cutremure de 
pământ importante, care au schimbat în aceste regiuni relieful, 
ceea ce a provocat inundaţii mai vaste, aşa cum s-a sugerat. 

Se pare însă că ceea ce a avut o influenţă considerabilă 
asupra oraşului a fost cucerirea sa de către o populaţie venită 
din nord. Nu încape îndoială că un mare masacru, sau mai multe 


provocate de năvălitori a nimicit ceea ce rămăsese dintr-un oraş 
deja prăpădit de inundaţii şi depuneri de nisip şi de mâl. 

Diferitele niveluri la care s-au găsit grupuri de cadavre pe 
străzi şi printre ruinele caselor, purtând unele dintre ele urme 
evidente de moarte violentă, întăresc această afirmaţie. 

Astfel a fost găsit un grup de nouă persoane în poziţii stranii, 
contorsionate, aşezate unele peste altele, împreună cu doi colţi 
de elefant. S-a presupus că este o familie întreagă de cioplitori 
în fildeş, care a încercat să fugă luând cu ea bunul cel mai de 
preţ - fildeşul -, dar a fost ajunsă de urmăritori şi nimicită. Tot 
aşa s-a găsit un grup de 14 schelete, răspândite în dezordine pe 
sol. 

Toate aceste cadavre, lăsate la întâmplare, într-o ţară în care 
clima, foarte caldă şi umedă, impune înhumări rapide, poziţia 
trupurilor şi urmele de violenţă ce s-au găsit pe unele din ele 
lasă să se presupună cert invazia unui popor duşman. 

Se pare că cei din preajma oraşului Mohendjo-Daro au fugit în 
alte regiuni, după acest mare masacru. Populaţia lui a rămas 
însă în continuare, poate amestecată cu năvălitorii. Casele care 
au scăpat intacte sunt împărţite însă în încăperi mai mici. Aici se 
construiesc cocioabe din cărămizi sparte. Alinierea caselor, care 
era aşa de strictă în trecut, începe să se nesocotească; o serie 
de ateliere de olărie se instalează în mijlocul străzii principale 
etc. Toate acestea sunt dovezi ale declinului oraşului. Tot mai 
mult se zăresc clădiri prăbuşite, poate din cauza inundaţiilor. 

Viaţa a mai continuat la Mohendjo-Daro până când alţi 
năvălitori aveau să aducă sfârşitul oraşului, adică până la 
masacrul final, cum s-a zis de către unii cercetători. 

Dovezile că a existat un astfel de masacru sunt destul de 
numeroase. Intr-o casă, de exemplu, s-au găsit şase schelete 
ale unor oameni rămaşi neînhumaţi, abandonaţi în mijlocul unei 
străzi. 

Alte grupuri au fost descoperite cu prilejul săpăturilor 
efectuate în anul 1962, de misiunea americană a lui George 
Dales. 

Pare plauzibil să admitem că cei care au nimicit Mohendjo- 
Daro au fost locuitorii din munţii Belucistanului învecinat, care 
sunt autorii culturii de la Jhukar. Şi dacă ei nu s-au stabilit după 
cucerirea oraşului aici, se explică probabil prin faptul că şesul, 
cu inundaţiile sale periodice, nu îi atrăgea. 


XII. ORAŞUL HARAPPA 


Oraşul a fost descoperit înaintea lui Mohendjo-Daro. De la el 
s-au luat masive cantităţi de cărămidă arsă, material ideal 
pentru terasamentul căii ferate ce s-a construit, în apropiere, în 
secolul nostru. 

Suprafaţa ocupată de Harappa este comparabilă cu cea a 
oraşului Mohendjo-Daro. Regăsim în acest oraş acelaşi mod de 
construcţie a locuinţelor, aceeaşi grijă de urbanism, locuinţe 
perfect aliniate, canalizare etc. 

S-au emis ipoteze că cele două oraşe erau capitale gemene, 
adică „Imperiul Indusului” avea două reşedinţe, fapt obişnuit 
după părerea lui Sir Mortimer Wheeler, cel mai bun cunoscător 
al civilizaţiei Indusului, care scrie că astfel de capitale au existat 
şi în India antică. 

Mohendjo-Daro este însă anterior Harappei. De aceea, nu se 
poate reţine teza celor două capitale gemene, ci mai degrabă că 
Harappa a devenit noua capitală a „Imperiului Indusului” după 
ce inundaţiile, masacrele succesive şi ameninţarea unor năvăliri 
repetate au făcut necesară mutarea vechii capitale, cea nouă 
putând fi apărată cu mai mult succes, atât împotriva 
calamităţilor naturale, cât şi a unor invazii. 


XIII. ALTE ORAŞE DIN „IMPERIUL INDUSULUI” 


Populaţia foarte densă de pe Valea Indusului a întemeiat şi 
alte oraşe similare oraşului Harappa şi  Mohendjo-Daro. 
Ceramica de tip Harappa şi Mohendjo-Daro a fost găsită în 
unsprezece sate din vechiul stat indian Bahawalpur (azi în 
Punjab), şi în douăzeci şi cinci de sate, din Bikaner, fostul stat 
indian (azi în statul Rajasthan). Se poate afirma deci că exista o 
iradiere intensă a civilizaţiei de pe Valea Indusului de-o parte şi 
de alta a acestui fluviu. Cele mai multe aşezări se înşiră de-a 
lungul cursului, acum blocat, al râului Sarasvati, dar se găsesc 
aşezări de acelaşi tip şi în Punjabul indian şi chiar mai departe. 


Pe malul stâng al râului Sarasvati se află oraşul Kalibangan, 
care cuprinde o suprafaţă de circa 25 hectare, deci mult mai 
redusă decât a celor două oraşe mari din Valea Indusului. Dar şi 
în acest oraş există o citadelă la vest şi un polis la est, divizat în 
cvartaluri de locuinţe dreptunghiulare, cu străzi orientate înspre 
nord-sud şi est-vest. In acest oraş nu s-a folosit însă decât 
excepţional cărămida arsă şi mai toate clădirile au fost clădite 
cu cărămidă nearsă. Sub ruinele acestui oraş s-au descoperit 
olărie roşie, sigilii, cu legende gravate cu scrierea Indusului, 
figurine de argilă arsă, greutăţi cubice din piatră etc. 

Cercetările arheologice au dus la descoperirea vestigiilor unei 
culturi anterioare, dispărute în urma unor cutremure de pământ. 

Urme de civilizaţie harappeeană au fost găsite în cinci 
aşezări, din districtele Ambala şi Ludhiana din Punjab, şi în sudul 
statului indian actual Gujarat, unde s-au descoperit urmele a 50 
de aşezări. Cea mai importantă e aceea de la Lothal situată pe 
malul drept al râului Sabarmati, şi care a fost cercetată între 
1954 şi 1960 de Serviciul Arheologic al Indiei. 

Oraşul Lothal este înconjurat de un zid de cărămizi nearse, 
prevăzute la exterior cu o centură de cărămizi arse. El era 
construit pe şase platforme din cărămizi nearse şi avea un plan 
viguros al străzilor şi al împărţirii locuinţelor. Casele erau din 
cărămizi nearse. La sălile de duş, la fântâni, la sistemul de 
canalizare şi la gurile de scurgere a apelor reziduale se foloseau 
însă cărămizile arse. Oraşul Lothal era un port şi avea un bazin 
mare (213x36 m) cu cheiuri, din cărămizi arse, cu o înălţime de 
peste 4 metri. Aici veneau navele să debarce şi să stea la 
adăpost. 

Găsim şi la Lothal vestigii ale civilizaţiei din Valea Indusului: 
sigilii gravate, cu aceleaşi animale şi aceeaşi scriere, lame de 
silex, obiecte de bronz. Se pare că acest oraş a avut o existenţă 
mai lungă, căci aici se menţin tehnicile de urbanism şi de 
ceramică într-o vreme când Harappa nu mai exista şi Mohendjo- 
Daro fusese părăsit. Satele din jurul lui au cunoscut o mare 
înflorire. lradierea culturii din Lothal e dovedită de faptul că s-a 
găsit aici un sigiliu din acelea care poartă numele generic de 
„Sigilii din Golful Persic”, ce se admite că au fost lucrate pe 
insula Failaka din nordul acestui golf. Sigiliul dovedeşte în 
acelaşi timp că Lothalul se afla şi în relaţii cu negustorii 
sumerieni din Golful Persic. 


O altă serie de aşezări s-au descoperit pe coastele Mării 
Oman. Acestea sunt trei mari porturi: Sutkagen-Dor, Sotka-Koh 
şi Bala-Kot, unde găsim un plan analog oraşelor mari cu citadelă 
şi polis. Aici s-au aflat aceleaşi vestigii ale civilizaţiei Indusului. 

Trebuie să presupunem că, în faţa calamităţilor naturale şi a 
inundaţiilor nesfârşite ale marelui fluviu, o mare parte dintre 
locuitorii din Mohendjo-Daro, refugiaţi pe mare, s-au stabilit în 
noi aşezări întemeiate pe țărm, pe când cei refugiaţi pe uscat se 
statornicesc într-o serie de aşezări înfiinţate de-a lungul unor 
afluenţi ai Indusului. Dar şi aici au loc inundaţii catastrofale şi 
aşezările trebuie reclădite în fiecare an. 

Declinul civilizaţiei Indusului datează din primele secole ale 
mileniului II î.e.n., adică oarecum contemporan cu dispariţia 
statelor-oraşe sumeriene din sudul Mesopotamiei, cucerite de 
seminţii akkadiene. 

Cercetarea cu carbon radioactiv (C14) a vestigiilor din 
„Imperiul Indusului” dă următoarele date de dispariţie a unor 
oraşe: Harappa a fost părăsită între 1900 - 1800 î.en; 
Kalibangan în aceeaşi perioadă; Mohendjo-Daro a fost 
abandonat tot între 1900 şi 1800 î.e.n., iar Lothalul între 1800 - 
1700 î.e.n. 

Civilizaţia Indusului a avut deci o durată de circa 800 ani la 
Mohendjo-Daro, de circa 500 ani la Harappa şi de Circa 350 ani 
la Lothal. 

Sondajele lui G. Dales şi cele ale Serviciului Arheologic al 
Pakistanului au arătat că, în afara nivelurilor cunoscute la 
Mohendjo-Daro, mai există încă 15 metri de ruine şi de 
construcţii sub pânza de apa freatică. Aceşti 15 metri de vestigii 
care n-au putut fi explorate constituie taina care explică apariţia 
acestui mare oraş şi originile sale. Pare cert că a existat în nord- 
vestul Indiei o frământare tectonică importantă, cu mari 
cutremure, cu dispariţia unor insule de pe Marea Oman, a unui 
baraj natural de la sud de Mohendjo-Daro şi a unui mare golf 
maritim al Sindului, căci la Amri s-au găsit scoici numeroase. 

De fapt chiar în epoca noastră aceste modificări s-au arătat, 
fiindcă în 1945 au apărut brusc în Marea Oman nişte insule, care 
aveau să dispară după câteva săptămâni. 


XIV. ORÂNDUIREA SCLAVAGISTĂ LA HARAPPA ŞI LA 
MOHENDJO-DARO 


În jurul oraşului Harappa se aflau, desigur, ogoare foarte 
rodnice, întrucât erau irigate cu apa din afluenții Indusului. Pe 
aceste ogoare au lucrat fără îndoială locuitori ai oraşelor. Dar 
faţă de rodnicia ogoarelor şi abundența de cereale este probabil 
că s-a folosit şi munca sclavilor. 

La Harappa s-au găsit amenajate cu grijă, în cartierul 
grânarelor, numeroase râşniţe pentru cereale (orz şi grâu). 
Măcinarea cerealelor nu se făcea deci individual, de fiecare 
locuitor, ci de către o obşte. Or, aceasta presupunea folosirea 
argaţilor plătiţi, iar în epoca respectivă - circa 2000 î.e.n. - 
utilizarea sclavilor. Tot la Harappa s-au găsit mici locuinţe 
aşezate într-un cartier separat, cu o singură încăpere, ceea ce 
exclude că ar fi vorba de oameni liberi, cetăţeni ai oraşului 
Harappa. 

Un autor englez, D. H. Gordon, aduce o contribuţie importantă 
în ceea ce priveşte existenţa sclavagismului pe scară largă la 
Harappa. De altfel în epoca aceea, a înfloririi oraşului, trebuie să 
fi existat sclavia domestică. Autorul mai sus citat (cf. Jean-Marie 
Casai, Op. Cit. Pp. 238-239) semnalează o categorie de figurine 
de lut ars (dintre care 76 exemplare numai în muzeul din 
Harappa) ce trebuiau să reprezinte sclavi: stau ghemuiţi şi-şi 
strâng picioarele cu amândouă braţele. Poartă nişte pălării 
rotunde, cu tot soiul de ghimpi ori cuie, şi un colier curios, cu o 
protuberanţă pe partea din faţă. 

Am arătat în prefața pe care am scris-o cărţii lui Jean- Marie 
Casai că acel colier este desigur o zgardă închisă cu un lacăt, 
sau cu un sistem de închidere ce nu poate fi desfăcut. Această 
zgardă nu permitea sclavului să înghită şi nici să mănânce, deci 
nu putea să bea apă, nici să se hrănească decât cu permisiunea 
stăpânului, care îi desfăcea zgarda. Procedee similare au fost 
folosite de altfel de către stăpânii de sclavi şi în Antile ori în 
Louisiana. In felul acesta sclavii erau siliţi să muncească ca să 
nu moară de sete şi de foame în orânduirea sclavagistă de la 
Harappa. Cât despre pălăria cu ghimpi ori cuie, credem că avea 
rolul să-i împiedice pe sclavi să-şi pună capul jos şi să adoarmă. 

Figurinele de lut ars de acest tip prezentau fără îndoială sclavi 


pedepsiţi, modul de a-i chinui pentru a-i sili să muncească. Ele 
mărturisesc în acelaşi timp, peste veacuri, cruzimea 
stăpânitorilor de sclavi ai oraşelor de pe Valea Indusului, pre 
cum şi exploatarea sălbatică a omului mai slab de către cel 
puternic. 

La Harappa au fost găsite sigilii miniaturale cu amprente (Tiny 
seals and sealings le numesc autorii descoperirii lor). Ele au 
toartă perforată pe dos, ca sigiliile mari, iar formele lor sunt 
variate. Micimea lor le face greu de mânuit. Pe unele din ele 
semnele sunt gravate foarte superficial, încât este îndoielnic 
dacă au fost utilizate într-adevăr pentru a marca amprente. Un 
alt fapt caracteristic este că numărul figurilor şi al inscripţiilor, 
pe care le aflăm pe aceste sigilii mici, este foarte limitat. 
Aceleaşi semne sunt repetate mereu; ca de exemplu: VII, VIII, 
VIII, sau IV, HIV şi HHV. 

S-au mai găsit însă şi nişte sigilii cilindrice mai mari, cu 
amprente pe ambele părţi ale unei plăcuţe în lut ars sau în 
faianţă. Au fost descoperite treizeci de exemplare cu amprenta 
aceluiaşi tipar, purtând de o parte a tăbliţei mici o inscripţie, 
alcătuită din patru pictograme, iar de cealaltă parte o efigie a 
unicornului. 

Aceste obiecte par a fi nişte plăcuţe de identitate destinate 
unor anumiţi lucrători sau sclavilor. Se ştie, de altfel, că 
asemenea plăci de identitate erau obligatorii pentru ţăranii din 
lranul sasanid şi, de asemenea, pentru ţăranii din China, care 
trebuiau să le poarte permanent asupra lor, sub ameninţarea 
unor sancţiuni grave. 

Este foarte verosimil ca la Harappa stăpânii de sclavi să fi 
recurs la cele mai grave măsuri pentru a-i sili pe sclavi să 
muncească mult şi eficient, spre a-i exploata cât mai intens. 
Este probabil - cum scrie Jean-Marie Casai - că locuitorii din 
Harappa au supus pe locuitorii unui sat şi i-au silit să 
construiască citadela oraşului. 

Credem, în ceea ce ne priveşte, că masacrele constatate la 
Mohendjo-Daro şi în alte oraşe din Indus au fost urmarea 
răscoalelor sclavilor care, exploataţi şi chinuiţi atât de sălbatic, 
au pornit la luptă, chemând poate în ajutor şi pe locuitorii din 
Belucistan, rude apropiate ale lor. 

De fapt putem imagina, în ceea ce priveşte aceste populaţii 
înrobite, vecine cu marile oraşe de pe Valea Indusului, un 


scenariu similar celui al kasiţilor în Babilon. De secole oamenii 
acestui neam, kasiţii, coborau din munţi ca să fie angajaţi ca 
muncitori la strânsul recoltelor şi la lucrarea ogoarelor, în 
general în Babilon. În vremea regelui babilonian Ammisadaga 
(circa 1570) kasiţii sunt foarte numeroşi în Babilon iar pe 
vremea regelui Samsuiluna ei sunt primiţi şi în armată. 
Expediția hittită a regelui Muhsili | (1620 - 1590 î.e.n.) asupra 
Babilonului le permite să ocupe oraşul şi să-şi proclame regi 
dintre şefii lor. Dominația asupra Babilonului avea să dureze 400 
de ani, până la 1150. Astfel, din muncitori agricoli plătiţi, kasiţii 
ajung să întemeieze o dinastie în Babilon. Este probabil că şi la 
Harappa au fost folosiţi ca sclavi sau ca lucrători plătiţi locuitorii 
din munţii vecini, care au sfârşit prin a se răscula şi a masacra 
pe cruzii lor stăpâni (cf. Constantin Daniel, Civilizatia asiro- 
babiloniană, Bucureşti, 1981, p. 41). 

De altfel, un proces similar s-a întâmplat şi în Imperiul 
Akkadului, cu triburile guttilor. Un mare număr de lucrători 
agricoli, plugari, semănători, secerători, plătiţi cu ziua, erau 
recrutaţi dintre aceşti munteni gutti care locuiau dincolo de 
fluviul Eufrat, în Munţii Zagros. Aceşti munteni gutti munceau în 
locul semiţilor sau sumerienilor ajunşi la oarecare opulenţă, ori 
recrutaţi în forţele militare ale regelui. Guttii, neavând loturi de 
pământ, nu puteau lucra ca ostaşi în armată. Un mare număr de 
cetăţeni liberi din Akkad (semiţi sau sumerieni) vor sărăci sau 
pieri în războaie, ceea ce a avut ca efect slăbirea armatelor 
akkadiene. De asemenea, desele comploturi de la curtea regală, 
ca şi răscoalele din oraşele sumeriene mai cu seamă, i-au ajutat 
mult pe muntenii gutti să cucerească tot „Imperiul Akkad”. 
Astfel, în jurul anilor 2150 î.e.n., ei au pus capăt stăpânirii 
akkadiene, au proclamat regi dintre şefii lor şi au întemeiat o 
dinastie care avea să dureze aproape un secol, până la 2060 
î.e.n. (cf. Constantin Daniel, Civilizaţia sumeriană, Bucureşti, 
1983, p. 48). 

Aceleaşi cauze generează însă aceleaşi efecte şi este foarte 
probabil că locuitorii satelor vecine cu marile oraşe de pe Valea 
Indusului, care fuseseră înrobiţi, s-au răsculat în timpul când 
oraşele erau slăbite de distrugerile cauzate de inundaţii şi au 
făcut masacrele finale, care au pus capăt oraşelor Mohendjo- 
Daro şi Harappa. Este drept că la Mohendjo-Daro nu s-au găsit 
urme care să ateste dominaţia stăpânilor asupra sclavilor, dar 


să nu uităm că o mare parte din oraş este încă neexplorată. 

Intr-o operă remarcabilă (A/-Mugaddima, „Prokegomenele”) 
Add ar-Rahman Ibn Knsidun (1332 - 1408), gânditor berber, care 
a scris în arabă, descrie evoluţia popoarelor sărace, dar 
muncitoare, şi care într-o primă etapă erau nomade şi lipsite de 
multe mijloace de existenţă, în a doua, datorită vitejiei, cuceresc 
un regat bogat şi se stabilesc în oraşele şi palatele lui, iar în a 
treia etapă, datorită luxului şi desfătării, pierd regatul dobândit, 
fiind din nou cucerite de un popor iniţial nomad, dar muncitor, 
viteaz, care va relua ciclul (cf. Baron Carra de Vaux, Les 
penseurs de l'Islam, Paris, 1921, vol. |, pp. 288-291). 

Este posibil ca năvălitorii din nord, care conform tuturor 
tradiţiilor indiene au cucerit oraşele întărite de acolo, să fi fost 
ajutaţi de sclavii răsculați, care le-au facilitat nu numai cucerirea 
rând pe rând a tuturor oraşelor din „Imperiului Indusului” ci şi 
nimicirea acestei civilizaţii. 


XV. INVAZIILE INDO-EUROPENE ŞI NIMICIREA CIVILIZAŢIEI 
DE PE VALEA INDUSULUI 


În istoriografia occidentală s-a încetățenit teza că popoare 
„ariene” din nordul Indiei au năvălit şi au pus capăt civilizaţiei 
Indusului. Este exact, numai că atât în Europa, cât şi în Asia 
numele de arya şi-l dădeau unele grupări de triburi înrudite între 
ele, care pe urmă s-au infiltrat în India şi în lran. Dar termenul 
de arya nu era deloc un etnonim, ci avea sensul de „nobil”, căci 
în Rgveda membrii unui trib indian erau cu toţii numiţi arya, iar 
oamenii din triburile duşmane, indiferent de apartenenţa lor 
etnică, erau numiţi dasyu sau dăsa, ceea ce însemna „duşmani” 
(cf. /storia Universală, trad, din limba rusă, vol. lI, Bucureşti, 
1958, p. 603). De fapt, arienii, cum s-a scris „scapă oricărei 
definiri arheologice”. Nu există deocamdată niciun tip de 
obiecte, nicio clasă de ceramică a căror descoperire să te poată 
face să spui: „Aici au venit arienii. lată o spadă sau un pahar 
tipic arian!” (Jean-Marie Casai, Op. Cit., p. 251). 

Popoarele venite din nord vorbeau limbi similare, făcând 
parte din ceea ce se numeşte grupul de limbi indo-europene, 
dar aveau culturi diferite, încât nu se poate vorbi de un popor 


arian sau o cultură ariană (cum s-a scris şi s-a vorbit atât în 
Germania şi în alte ţări până la sfârşitul celui de-al doilea război 
mondial). Este cu putinţă, desigur, ca popoarele venite din nord 
să fi avut tenul mai deschis şi ochii albaştri, unii dintre ei măcar, 
dar aceste elemente nu sunt suficiente pentru a caracteriza o 
cultură şi un popor. 

Dar triburi vorbind limbi indo-europene şi locuind în Munţii 
Belucistanului, în Afghanistanul de azi, sau chiar în Iran au putut 
fi. Ele, probabil, au nimicit „Imperiul Indusului”. În Vede, zeul 
Indra al războiului este numit „distrugătorul de fortărețe”, care 
„doboară cetăţile, precum nimiceşte timpul haina veche”, iar ca 
loc al unei bătălii este dat aproximativ numele oraşului Harappa. 
De fapt în Rgvede se dau numele oraşelor fortificate cucerite de 
zeul Indra şi aceste denumiri sunt probabil acelea ale cetăților 
pre-indo-europene cucerite de indo-europeni (cf. Guy Rachet, 
Universul arheologiei, Bucureşti, 1977, vol. |, p. 265). 

Astfel, este posibil ca Mahavailastha, adică marea Vailastha, 
să fie numele pre-indo-european al oraşului Mohendjo-Daro, iar 
Hariyupiya să fie numele oraşului Harappa. 

Indo-europenii au pătruns şi în lran. Dovadă e faptul că ei 
vorbeau o limbă destul de apropiată de sanscrită, care pare a fi 
fost limba indo-europenilor ce au invadat India. Dar în Iran ei nu 
întâlnesc decât triburi răzlețe, fără nicio tradiţie culturală, pe 
când în India ei găsesc o cultură şi o civilizaţie înfloritoare. 

Invazia unor triburi indo-europene din nord, care de 
asemenea nu ştim ce limbi vorbeau, a dus la deplasarea spre 
sud a unor triburi din Belucistan, precum şi la abandonarea unor 
oraşe precum Kalibangan şi Rupar, aflate la sud de Mohendjo- 
Daro. Ele au încetat să existe în aceeaşi perioadă când a încetat 
să existe şi Harappa, deci se poate deduce că aceleaşi cauze au 
dus la nimicirea şi a acestor centre. 

De altfel, aşa cum am arătat, Rgvedele relatează pe larg 
nimicirea cetăților şi oraşelor întărite de către cuceritorii indo- 
europeni. 


XVI. CIVILIZAŢIA DE PE VALEA INDUSULUI ŞI 
MESOPOTAMIA 


Nu ştim decât foarte puţin despre originea şi dezvoltarea 


civilizaţiei Indusului: organizare socială, scriere, limbă, religie. 
Pe de altă parte, putem constata că există unele deosebiri între 
civilizaţia Indusului şi cea sumeriană şi akkadiană. Cea a 
Indusului foloseşte în construcţii pe scară largă cărămizile arse, 
pe când civilizațiile mesopotamiene utilizează exclusiv cărămizi 
nearse. Mesopotamia cunoştea arcul din bolţari, în timp ce 
civilizaţia de pe Valea Indusului n-a folosit decât tehnica 
consolelor (boltar se numeşte fiecare din elementele de piatră 
din care este alcătuită o boltă sau un arc, deci Mesopotamia 
cunoştea bolta; consola este capătul liber al unei grinzi care iese 
în afara punctului de reazem sau de încastrare). Mohendjo-Daro, 
ca orice oraş din Valea Indusului, păstrează un plan extrem de 
regulat cu străzi drepte ce se întretaie în unghi drept; pe când, 
de exemplu, oraşul Ur avea străzi neregulate fiindcă ele urmau 
ulițele satului vechi ce-l precedase; scrierea este diferită 
complet, căci scrierea cuneiformă akkadiană nu are nimic în 
comun cu scrierea hieroglifică de pe Valea Indusului. În fine, 
sistemele sociale par să fie cu totul diferite, cel din 
Mesopotamia esențialmente agricol este centrat pe templu, pe 
când cel din Valea Indusului, puternic ierarhizat, pare să se 
sprijine pe o clasă de negustori privilegiați. 

Pe de altă parte trebuie constatată existenţa unor raporturi 
materiale între Mesopotamia şi Valea Indusului. De fapt, nu 
există niciun dubiu că între aceste două civilizaţii au existat 
unele relaţii comerciale. Astfel, s-au găsit circa treizeci de sigilii 
din care douăsprezece pot fi atribuite unor niveluri datate sigur. 
Din aceste sigilii, unul ar fi anterior perioadei lui Sargon |, adică 
anterioare anului 2350 î.e.n., alte şapte ar fi datând din epoca 
sargonidă (între 2350 - 2000 î.e.n.), iar trei aparţin perioadei 
Larsa. Schimburile cele mai active au avut loc deci între 2350 şi 
1900 î.e.n. 

Plecând de la aceste sigilii, s-a căutat în textele sumeriene şi 
akkadiene referiri la ţinuturi ce ar putea fi identificate cu 
Indusul. 

S-a sugerat că Valea Indusului ar putea fi numită Meluhha în 
textele sumeriene, pentru că se importa fildeş din acel ţinut. 
Procurarea fildeşului din Africa, unde de asemenea existau 
elefanţi, comporta un drum mult mai lung şi mai riscant, 
întrucât era necesar înconjurul întregii Peninsule Arabice. 


XVII. CIVILIZAŢIA INDUSULUI ŞI INDIA ANTICĂ 


În imensa literatură antică a Indiei, critica textelor şi filologia 
au putut stabili că multe concepte sunt cu totul străine de 
tradiţiile indo-europene ale hinduismului. 

Aşa este cazul zeului Şiva, pe care îl regăsim pe un sigiliu de 
la Mohendjo-Daro în postură de meditaţie şi înconjurat de 
animale. El este Şiva Pasupati, „stăpân al animalelor”, pe care îl 
aflăm şi în literatura brahmanică, originea sa pre-ariană este 
neîndoielnică, deoarece textele vedice nu îl cunosc. El pătrunde 
mult mai târziu în pantheonul indian, ca reîntrupare a zeului 
Rudra, însă se pare că nu a putut să fie unanim adorat. 

Cea mai veche menţiune literară a lui Şiva este Şiva yoghin, 
Mahyogin, „marele Yoghin”, Yogicvara, „stăpânul yoghinilor” 
sau Dhurjati, „cel ce poartă povara cocului”. El este reprezentat 
pe jumătate gol, încins cu cranii de om. Pe cap semiluna, în chip 
de diademă, iar coada părului său strâns în formă de corn 
simbolizează Gangele. La gât poartă un colier de şerpi. Pe un 
sigiliu de la Mohendjo-Daro este reprezentat un personaj analog 
întru totul. Mult mai des este reprezentat în civilizaţia Indusului 
linge (phalusul), simbol al forţei virile a lui Şiva. 

Zeiţele, în general, au în Vede un rol şters, iar Marea Zeiţă 
(Mahadevi), ca şi Zeița Kali, marea zeiţă a hinduismului, sunt 
divinităţi neindo-europene, căci în „Imperiul Indusului” erau 
adorate numeroase zeițe, mari zeițe, reprezentate în figurine şi 
pe sigilii. 

Cele mai multe similitudini există însă cu divinităţile tamile, 
adică ale locuitorilor din sudul Indiei, de origine dravidiană, care 
au culoarea pielii mult mai închisă decât cea a indo-arienilor din 
nord. Astfel zeiţa Mahadevi („marea zeiţă”) are ca ipostază zeiţa 
Durga, „inaccesibila”, reprezentată ca o tânără frumoasă, cu 
carnaţie albastră, călare pe un tigru. Şi pe nenumărate sigilii 
descoperite la Mohendjo-Daro şi Harappa distingem o zeitate 
urcată într-un pom către care se uită un tigru. 

Zeul Şiva este figurat călare pe un taur, taurul Nandi, obiect 
al unei mari veneraţii. Prototipul se recunoaşte uşor pe 
numeroase sigilii din Valea Indusului. 

Se pare că civilizaţia de pe valea acestui mare fluviu acorda 
multă însemnătate dansului, întrucât s-au descoperit multe 


statuete reprezentând dansatoare. Or, dravidienii din India îl 
adoră pe Şiva Nataraja „Şiva regele dansului”, şi în această 
parte a Indiei, unde locuiesc tamilii, se află cele mai bune şcoli 
de dans clasic. În ceea ce priveşte dansatoarele sacre, aşa- 
zisele baiadere, termen portughez, sau devadasi, „roabele 
zeului” în sanscrită, ele se întâlnesc în toate templele indiene. 

Tradițiile tamile, pe de altă parte, istorisesc despre academii 
literare, numite Sangam, din care prima ar fi existat cu 3700 ani 
în urmă, adică pe vremea înfloririi oraşelor de pe Valea 
Indusului. 


* 
x x 


Desigur, obiectivul cel mai însemnat rămâne descifrarea 
scrierii de pe Valea Indusului, graţie căruia am putea avea date 
mai complete despre această misterioasă civilizaţie. 


CINE AU FOST FIII LUI HET? 


Antichitatea greacă şi romană n-a cunoscut numeroase 
popoare din bazinul mediteranean, de pe țărmurile Asiei şi ale 
Africii şi nu ne-a lăsat urme scrise despre multe dintre 
neamurile care au populat aceste regiuni înainte de jumătatea 
mileniului | î.e.n. 

Nu ştim de asemenea nimic de la vechii greci, despre 
civilizaţia care a înflorit în mileniul III sau Il î.e.n., despre 
seminţiile care au creat civilizaţia megalitică şi au înălţat mari 
monumente de piatră în Malta, Marea Britanie, Franţa, Grecia. 
Nu avem nicio mărturie scrisă de la vechii greci nici despre 
Sumer şi strălucitoarea cultură sumeriană, după cum nici despre 
civilizaţia de pe Valea Indusului de la Mohendjo-Daro şi Harappa. 

Tot astfel nu avem nicio informaţie despre un mare imperiu 
care a existat vreme de circa şase sute de ani în Orientul 
Apropiat şi care a avut legături strânse cu coloniile greceşti din 
răsăritul Mării Mediterane. Am menţionat astfel pe hittiţi şi 
imperiul federativ pe care l-au creat în Asia Mică. 


I. DESCOPERIREA HITTIŢILOR 


După citirea textelor hieroglifice, către sfârşitul secolului al 
XIX-lea, s-a constatat că faraonii egipteni aveau relații 
diplomatice, dar uneori şi conflicte armate cu o ţară pe care o 
numeau Kheta. Regele şi ostaşii din Kheta au purtat lupte cu 
egiptenii în mai multe rânduri. Ele au culminat cu bătălia de la 
Kadeş, oraş cananeean, situat pe fluviul Orontes în Fenicia. 
Bătălia, care a avut loc pe la 1296 î.e.n., a fost condusă de către 
faraonul Ramses al II-lea (circa 1301-1235 î.e.n.), în al cincilea 
an al domniei sale, şi de regele ţării Kheta, care se numea 
Muwatallis, probabil. 

Din lectura textelor cuneiforme ale asiro-babilonienilor se 
constata că asirienii au avut drept vecini, dar şi adversari, pe 
regii „Ţării Hatti”, care avea drept capitală, în secolul al XII-lea 
î.e.n., oraşul Karkemiş, aflat pe teritoriul de azi al Siriei. 

Locuitorii „Ţării Hatti” erau deci în Siria, şi trebuie identificaţi 
cu fiii lui Het din Pentateuh. Ei au avut relaţii cu Abraham, apoi, 
mult mai târziu, cu regele David şi cu regele Solomon. 

Drept urmare, arheologii şi orientaliştii au pornit în căutarea 
vestigiilor ce ar fi putut să vorbească despre „Tara Hatti” şi 
despre locuitorii ei. 

Primul orientalist care publică un articol (1880) despre un 
monument ce trebuie să fie atribuit fiilor lui Het este A.H. Sayce. 
El propune să fi se atribuie acestora fragmentele de bazalt pe 
care se află un tip special de scriere, găsite în oraşele siriene 
Hama (fost Hamath) şi Alep. 

Una din aceste pietre, cea de la Hama, fusese observată de 
către lohann Ludwig Burckhardt, din Lausanne, un călător 
elveţian decedat de tânăr (1784 - 1817). Acesta scrisese în 
cartea sa Travels în Syria (1830) că la Hama se afla o piatră de 
bazalt, având pe ea gravate un număr de figuri şi de semne 
care par a fi un fel de scriere hieroglifică, dar care nu seamănă 
totuşi cu cea egipteană. Menţiunea călătorului elveţian a fost 
luată în seamă de abia în 1870, când doi călători americani 
reuşeau să găsească încă cinci asemenea pietre cu inscripţii 
pseudohieroglifice pe pereţii unor case din Hama. După doi ani, 
s-au putut lua copii, prin estampaj, după cele cinci pietre şi 
originalele s-au trimis apoi unui muzeu din Istanbul. 


O scriere similară oarecum hieroglifelor egiptene a fost găsită 
de orientalistul E.l. Davis. Ea era gravată pe o stâncă situată în 
munţii Taurus, la Ivriz. El a numit această scriere hamathită. 

Aceleaşi hieroglife au fost găsite pe teritoriul Turciei de azi, la 
Bogazkoy şi la Alaja Huzuk, dar şi la Yazilikaya („stânca 
gravată”), unde fusese sculptată o procesiune de zei purtând 
inscripţii în aceleaşi caractere. De asemenea, încă din 1879, s-a 
găsit un mare număr de inscripţii cu aceeaşi scriere la Karkemiş. 
Şi pe ruinele Babilonului, marea cetate de pe Eufrat, a fost 
descoperită, în 1899, o inscripţie cu aceleaşi caractere, după 
cum şi în nordul Siriei. 

În 1900 aceste scrieri, numite hittite, au fost publicate într-un 
Corpus, care cuprinde un număr de 96 de inscripţii. 

Istoria civilizaţiei şi culturii hittite a făcut mulţi paşi înainte 
prin descoperirea în Egipt, la Tell-el-Amarna, în anul 1887, a 
unui mare număr de tăblițe de argilă, scrise, cu caractere 
cuneiforme, în limba babiloniană. Or, în acea epocă se reuşise 
să se citească bine limba babiloniană şi caracterele cuneiforme. 
S-a putut constata că aceste tăblițe reprezintă o suită de scrisori 
diplomatice, trimise, între 1385 şi 1360 î.e.n., regilor Amenofis 
al III-lea şi Amenofis al IV-lea (faraonul eretic Ikhunaton). Aceste 
scrisori trimise de supuşi sau aliaţi faraonilor aveau numeroase 
referinţe la puternicul rege din Hatti, la concentrarea armatelor 
lui, precum şi la intenţiile acestuia. Printre scrisori s-au găsit, de 
asemenea, două scrisori într-o limbă care părea să fie indo- 
europeană, dar cu scriere cuneiformă. 

În 1906 a fost însărcinat un arheolog german, Hugo Winckler, 
să întreprindă săpături la Bogazkoy. El a reuşit să găsească 
10000 de tăblițe de argilă, care, s-a constatat ulterior, 
constituiau arhivele regale din ţara Hatti sau a hittiţilor. 

Deci pe locul satului turc Bogazkoy se găsea acum 3000 de 
ani capitala „Ţării Hatti”, iar limba de la Arzawa era evident 
limba acestui stat, care trebuie numită /imba Nhittită. 

În 1915, orientalistul ceh Bedrich Hrozny publică o schiţă a 
gramaticii limbii hittite, demonstrând că structura ei este 
neîndoios de origine indo-europeană. 

În 1920, F. Sommer a făcut corectările necesare pentru 
stabilirea sensului exact al multor termeni hittiţi. 

Un orientalist care a adus contribuţii esenţiale pentru 
cunoaşterea civilizaţiei hittite a fost E. Forrer. El a demonstrat 


că în „Imperiul Hittit” se vorbeau şi se scriau de fapt opt limbi 
antice. 


II. HITTIŢII ŞI PENTATEUH-UL 


Fiii lui Het, sau hittiţii sunt socotiți în Pentateuh ca descinzând 
din Noe, urmaşi ai lui Canaan şi scoborâtorii din Ham, unul din 
fiii lui Noe. Hittiţii ar fi hamiţi, de aceeaşi seminţie cu egiptenii 
(numiţi Miţraim în acest text, după numele semit al Egiptului) şi 
cu Kuşiţii (Kuş este strămoşul locuitorilor de culoare din „[ara 
Kuş”, adică din Sudanul de azi, Ethiopia din antichitatea greacă). 
Se ştie însă că această listă a popoarelor nu le împarte după 
limbă şi apartenenţa etnică, ci după dependenţa lor faţă de o 
mare putere politică şi după regiunea pe care o locuiau. 

In cazul hittiţilor se afirmă deci că erau supuşi egiptenilor, 
ceea ce este real, dacă se referă la micile regate hittite din 
Palestina şi Siria, apărute după dispariţia „Imperiului Hittit” 
(circa 1200 î.e.n.). 

Hittiţii mai apar în aceeaşi scriere ca supuşi urmaşilor lui 
Abraham, care avea să stăpânească de la Nil până la Eufrat, 
adică şi Palestina în întregime. 

În Palestina şi în ţinuturile înconjurătoare, fiii lui Het au fundat 
mici regate (lisus Navi, III, 10). Tot în Palestina, Abraham 
cumpără, de la fiii lui Het, un loc lângă Macpela, în apropiere de 
un stejar, unde se afla o țarină şi o peşteră care avea să 
slujească drept loc de îngropăciune pentru soţia sa Sara 
(Pentateuh, XXIII, 3-20). Proprietarul hittit al acestui loc de 
înmormântare poartă numele de Efron, fiul lui Tehar. Interesant 
este că Abraham numeşte pe fiii lui Het „popor al ţării acesteia” 
adică al Palestinei (idem, XXIII, 4). 

Mai târziu Isaw, nepotul lui Abraham, fiul lui Isaac, se 
căsătoreşte cu două neveste hittite care amărăsc mult pe 
soacra lor Rebbeca şi pe socrul lor Isaac. Se pare că însăşi 
lerusalimul a fost locuit şi de hittiţi la început. Într-un capitol din 
lezechiel (XVI, 3) acesta, adreSindu-se lerusalimului, îi spune că 
„tatăl tău e amoreu şi mama ta hittită”. Prin aceste cuvinte se 
arată poate că erau adoraţi zeii străini în acest ţinut, pentru că 
lerusalimul este acuzat că se „desfrânează cu tot trecătorul”, 


făcând idoli „cu chipuri de bărbat”. 

Heteii locuiau în munţii din Palestina. În secolul al X-lea î.e.n., 
Solomon a avut soţii de neam hittit (III, Regi, XI, 1). Hittiţii par a 
fi oşteni viteji, căci tatăl lui Solomon, regele David, are drept 
căpetenie a ostaşilor săi pe Urie Hittitul, pe a cărui soţie, 
Batşeba, regele David o ia drept ţiitoare. După ce devine regină 
ea îi dăruieşte lui David un copil, pe viitorul rege Solomon. 
Marele şi înțeleptul rege este deci fiul unei femei hittite, fostă 
soţie a unei căpetenii militare hittite. 

Din Parelipomen, aflăm că regele Solomon, care avea şi o 
soţie egipteană, cumpără cai din Egipt şi îi vinde hittiţilor pe 
siclii de argint (II, |, 17). 

Caii erau folosiţi la carele de război ale hittiţilor, fiindcă 
aceştia par să fi avut o armată considerabilă şi puternică (la 
auzul unui zgomot de care şi de cai, o armată din Siria, compusă 
din arameeni, crezând că este atacată de regele hittiţilor, fuge 
părăsind totul în calea sa (IV, Regi, VII, 6-7). Interesant este de 
observat că oştirea hittită este menţionată în acest text înaintea 
armatelor faraonului egiptean. 

Importanţa hittiţilor şi marea lor forţă militară a reieşit 
limpede după citirea textelor hieroglifice egiptene, ca şi a 
textelor în limba babiloniană, scrise cu caractere cuneiforme. 


III. COORDONATE GEOGRAFICE 


Asia Mică sau Anatolia, în care s-a creat „Imperiul Hittit”, este 
o peninsulă înconjurată în partea ei orientală de trei mări: Marea 
Neagră, Marea Egee şi Marea Mediterană. Partea mediană a 
peninsulei este ocupată de un platou, a cărui înălţime coboară 
de la sud spre nord şi de la est spre vest, şi cu o altitudine 
medie (1000 metri). În jurul acestui podiş central al peninsulei 
microasiatice se ridică munţi înalţi. Spre est podişul se reazemă 
de Munţii Armeniei, care continuă Munţii Caucaz. Aici este vârful 
Sarit-şitşek Dagi (3200 m), iar apele care curg în jurul lui se 
îndreaptă fie spre Eufrat, fie spre Kelkit Suyu (Lycus din 
vechime), râu afluent al lui Yeşil Irmak, fie spre Kîzîl Irmak (Râul 
Roşu), fluviu din Anatolia (1100 km). 

De la hotarul de vest al Asiei Mici către centrul podişului se 


întinde lanţul munţilor Antitaurus care are ca vârfuri principale: 
Deli Dag (2800 m) şi Gurliuk Dag (3000 m). (Termenul Dagh are 
în turcă sensul de „munte”.) Spre sud-vest pleacă, din acest lanţ 
muntos, un alt masiv în care se află vârfurile Hângâr Dag (2623 
m), Ala Dag (3000 m) şi Ehcijas Dag (3917 m), cel mai înalt vârf 
din Asia Mică. La sud, paralel cu coastele Mării Mediterane, se 
ridică lanţul Munţilor Taurus (altitudine maximă în Demirantic 
3756 m). 

Între Munţii Taurus şi Antitaurus se află bazinele râurilor 
Ceghan Nehri (Pyramos din antichitate, nehri are în arabă şi în 
turcă sensul de „râu”) şi Seyhan Nehri (fostul Serus) ale căror 
aluviuni au format câmpia roditoare de pe coastele Mediteranei, 
unde se înalţă oraşele Adana şi Tarsus. 

Această regiune are trei trecători: Portile siriene, prin care a 
trecut Alexandru cel Mare, după bătălia de la lisus (în anul 333 
î.e.n.) spre a ajunge în Siria, Portile din Aman, în masivul muntos 
Amanus, pe care l-a străbătut Darius cel Mare şi, în fine, Portile 
Ciliciene, din Cilicia, între Tarsus şi vechea Tyana. 

Mai spre vest, mai multe râuri îşi varsă apele în Marea Egee: 
Buyuk Menderes Nehri (buyuk are sensul de „important, mare”) 
şi Gediz Nehri (în antichitate Hermes). În interiorul platoului se 
află râul Sakarya Nehri (fostul Sangarios), ale cărui ape curg 
spre Marea Neagră. 

Platoul pe care îl constituie Anatolia se împarte în şase părţi: 
1. În centru, câmpia care înconjoară lacul Tuz Gölu (tur, „sare”, 
ghol, „lac”), „lacul sărat”; 2. La nord-vest, partea superioară a 
bazinului Sakarya (în antichitate Sangarios); 3. La sud-vest, 
bazinul Lacului Beyşehir G6lu şi al altor lacuri mai mici; 4. La 
sud, regiunea lacului Akghiol (ak „, alb”, gol, „/ac”); 5. La sud- 
est, triunghiul format între masivele muntoase Taurus şi 
Antitaurus; 6. În fine, la nord-est bazinul râului Kizîl Irmak (kîzíl, 
„roşu”, irmak, „râu”). 

Fiecare din ele se deosebeşte prin regimul apelor: 

1. Regiunea centrală a Anatoliei (numită Axylon în antichitate) 
este o câmpie mare, care înconjura un mare lac sărat, Tuz Gölu 
şi către care coboară apele ce vin din muntele Khodja-Dagh 
(„Muntele mare”). In această câmpie, o adevărată stepă, se 
cresc cai; 

2. Regiunea din nord-est, având ca hotare munţii Murat Dagh, 
Emir Dagh şi Paşa Dagh, străbătută de râul Sakarya Suyu, 


principalul său afluent fiind râul Sakarya Nehri. În această 
regiune se afla Ankara (vechea Ancyra). Este un ţinut de păşuni 
şi de poieni; 

3. Regiunea de sud-vest, în care se află lacurile de la Beyşehir 
Golu (şehir „, oraş”), Akşehir şi Ilgin, la nord de actualul oraş 
Konya (Iconium în timpul romanilor, Kuwanna pe vremea 
hittiţilor), cel mai mare centru din regiune. In această regiune 
găsim dealuri golaşe, mici râuri cu malurile roditoare şi păşuni 
bogate; 

4. Regiunea de sud-est, un bazin închis, are în centru Lacul 
Akghiol („lacul alb”), care primeşte apele muntelui Kara Dagh 
(„muntele negru”), şi din munţii Hasan Dagh şi Ala Dagh. In jurul 
lacului sunt ogoare roditoare şi grădini fertile, iar la poalele 
munţilor sunt grădini de pomi fructiferi. Tyana a grecilor 
(Tuwanuwa din vremea hittiţilor, astăzi Kilise Hisar) (hisar, 
„cetate”, Kilise, grec, „ecclesia”, biserică) a fost unul din 
centrele însemnate din această regiune; 

5. La sud-est, triunghiul format din munţii Taurus şi Antitaurus 

are drept centru oraşul Maraş (Marqguasi în vremea hittiţilor, 
Germaniceea sub romani); 
6. La nord-vest, valea râului Kizil Irmak (Halys la greci), o 
regiune de văi înverzite. Râul coboară spre vest prin numeroase 
defileuri, după care se îndreaptă spre sud către Sivas (Sebastia, 
în antichitate). Înainte de a se vărsa în Marea Neagră, râul 
străbate o câmpie mlăştinoasă. 

Adesea regiunile Anatoliei sunt denumite cu apelaţiile din 
epoca greacă şi romană: Misia, Lidia, Caria, Licia, Pamphilia, 
Cilicia din nord-vestul Anatoliei şi de-a lungul coastei Mării 
Mediterane; Bitinia şi Paphlagonia, de-a lungul coastelor Mării 
Negre, Frigia, Pisidia, Lycaonia, Galaţia, în interiorul Podişului 
Central al Asiei Mici, Capadocia în centrul aceluiaşi podiş. 

În vremea hittiţilor, centrul imperiului se afla în valea râului 
Kîzîl Irmak şi Hattusas; capitala se afla în actualul sat Bogazkoy, 
în zona izvoarelor unui pârâu. Lângă Hattusas, la Yazâlâkaya 
(piatra scrisă), erau figuraţi în relief pe stânci o suită de zei 
adoraţi de hittiţi. Numeroase drumuri porneau de la Hattusas şi 
duceau către toate ţinuturile Anatoliei. 

În vremea „Imperiului Hittit” transporturile comerciale se 
făceau prin caravane de măgari, întrucât cămilele şi catârii nu 
puteau parcurge drumuri de munte lungi şi pline de stânci, iar 


caii nu erau utilizaţi la căruţe (de altfel nici la călărie). Relaţiile 
comerciale cele mai intense le aveau hittiţi cu hurriţii din diferite 
regate pe care le întemeiaseră şi, de asemenea, cu locuitorii 
aramei ai regatelor din Siria. 


IV. „IMPERIUL HITTIT” 


În secolul al XXI-lea î.e.n., sau poate în secolul al XX-lea î.e.n., 
sosesc în Asia Mică, venind, probabil, din Peninsula Balcanică, 
seminţii indo-europene care se stabilesc în diferite regiuni ale 
acestei peninsule. 

In Anatolia, indo-europenii se aşază încă din secolul al XXV-lea 
î.e.n. Aceste seminţii sunt cunoscute mai târziu sub numele de 
luviţi, a căror ţară, Luviya, se afla în partea de sud-vest a 
podişului. După ei sosesc alţi indo-europeni, hittiţii, care s-au 
instalat, în centrul Anatoliei. 

Indo-europenii găsesc în Anatolia o serie de mici regate: 
Kusar, Hattus, Hurkiwna, Salatiwara, Purushanda, Zalpuwa, 
Nasa şi, în fine, Kanes, oraş în care existau comptoare comer 
ciale asiriene. Aceste regate ne sunt cunoscute printr-un text al 
regelui Anitta. 

Tuthaliya |, urmaşul lui Anitta, continuă şi el cuceririle din 
întreaga peninsulă microasiatică care ajunge să fie supusă în 
totalitate hittiţilor. 

Succesiunea regilor hittiţi, până la prăbuşirea acestui imperiu 
sub atacurile coaliţiei „Popoarelor Mării”, în jurul anilor 1200 
î.e.n., este următoarea: 


Data Legătura de 
rudenie cu 
regele anterior 


Pithana (din Kussara) - 


Anitta (din Kussara) - fiu 
IMPERIUL VECHI 

Tudhaliyas | 1760-1710 ? 

Pu-sarrumas (?) 1710-1680 fiu 


Labarnas | 1680-1650 fiu 


Labarnas Il (= Hattusilis |) fiu 
1650-1620 
Mursilis | 1620-1590 fiu adoptat 
Hentilis | 1590-1560 cumnat 
Zidntas | 1560-1550 ginere (?) 
Ammunas 1550-1530 fiu 
Huzziyas | 1530-1525 fiu (?) 
ITelepinus 1525-1500 cumnat 
Alluwamas 1500-1490 ginere 
Hantilis II (?) 1450-1480 ? 
Zidantas II (?) 1480-1470 ? 
Huzziyas II (?) 1470-1460 ? 
IMPERIUL NOU 
Tudhaliyas II 1460-1440 ? 
Ahnuwandas | 1440-1420 fiu 
Hattusilis Il 1420-1400 frate 
Tudhaliyas III 1400-1380 fiu 
Suppiluliuma | 1380-1346 fiu 
Arnunwandas Il 1346-1345 fiu 
Mursilis Il 1345-1315 frate 
Muwatalis 1315-1296 fiu 
Urhi-Teşub (= Mursilis III) 1296-1289 fiu 
Hattusilis III 1296-1289 unchi 
1289-1265 
Tudhaliyas IV 1265-1235 fiu 
Arnunwandas lll 1235-1215 fiu 
Suppiluliuma Il 1215-? frate 


Toate datele sunt aproximative, dar două dintre ele sunt 
legate temeinic de evenimente ce au avut loc în Babilon şi 
Egipt. 

Cronologia de mai sus, adoptată după Cambridge Ancient 
History, vol. | şi II, se confirmă prin faptul că, în al zecilea an al 
domniei lui Mursilis II, în textele hittite există o trimitere la 
eclipsa de soare care a avut loc la 13 martie 1335 î.e.n., (cf. E. 
Laroche, Chronologie hittite, etat de la question în: „Anadolu” II, 
Paris, 1955). 

Urmare migrației „Popoarelor Mării”, Asia Mică este ocupată, 


începând din secolul al XIII-lea î.e.n., de populaţii de origine 
greacă, tracă, iliră, dar şi de alte origini (poate hurrită). 

Indo-europenii care au fost numiţi hittiţi, în chip inexact după 
cum s-a arătat, au întemeiat un imperiu al lor, întins în toată 
Asia Mică, care a dăinuit vreme de 500 de ani aproape, 
populaţiile hittite alcătuind doar o pătură suprapusă, 
aristocrația. Am expus în altă parte (cf. „Gândirea hittită în 
texte, Bucureşti, 1986), într-un studiu relativ dens, problemele 
esenţiale ale civilizaţiei hittite, acum însă vrem să consacrăm 
studiul de faţă popoarelor şi seminţiilor (luviţi, palaiţi, canesiţi 
sau hittiţi) existente în peninsula microasiatică înainte de 
venirea indo-europenilor şi care au continuat să existe atât în 
timpul dominaţiei, cât şi după prăbuşirea acestui imperiu de 
pradă şi jaf întemeiat de hittiţi. 


V. PROTO-HITTIŢII SAU HATTIENII 


„Țara Hatti” se afla în partea centrală şi nordică a Anatoliei, 
având în centru bucla formată de fluviul Halys (azi Kizil Irmak). 
Locuitorii acestui ţinut pacifică satele şi oraşele, unele vreme de 
peste un mileniu, ridicate pe locuri descoperite şi nefortificate. 
La sfârşitul mileniului al III-lea î.e.n., la sosirea indo-europenilor 
în Asia Mică, aceste sate şi oraşe, aşezate de cele mai multe ori 
pe malul unor mici cursuri de apă, sunt grupate în mici 
principate cârmuite de regi sau de sfaturi ale bătrânilor. Unii 
regi îşi exercită puterea pe mai multe oraşe, ceea ce îi face să-şi 
ia titlul de „mare rege”. 

Locuitorii „Ţării Hatti” au dreptul cel mai vechi de a purta 
numele de hittiţi, dar cum acest nume a rămas acela al celor ce 
locuiau aici în vremea indo-europenilor, apoi, cu începere din 
secolul al XII-lea î.e.n., acest nume este purtat de populaţii din 
partea superioară a Siriei, şi spre a evita orice confuzie, cei mai 
vechi locuitori ai „Ţării Hatti” au fost numiţi de autorii moderni 
„proto-hittiţi” şi limba lor „proto-hittită” (L. Delaporte, Les 
Hittites, Paris, 1936, p. 37). De fapt, s-a arătat, de doi 
cercetători, care au lucrat independent uniţi de altul, că în 
„Imperiul Hittit” se vorbea un mare număr de limbi, printre care, 
bineînţeles, şi limba hatti (cf. E. O. Forrer, „Die acht Sprachen 


des Bogazkoy - Inschriften” în „Sitzungsberichte der Preus. 
Akad. D.Wiss. 1919, şi Bedriche Hrozny, Uber die Volker und 
Sprachen des alten Chati-Landes). Se vorbeau limbile: nesită 
(numită în mod impropriu hittită), hatti sau proto-hittită, luwită, 
palaită, hurrită, limba ariană, a conducătorilor statului Mitanni, 
akkadiana, sumeriana şi tabalica sau hittită hieroglifică. 

Este meritul lui E.O. Forrer de a fi aflat menţiuni în 
documentul de la Bogazkoy ale limbii hatti, ale poporului 
neindo-european cucerit şi cotropit de hittiţi, numit proto-hittit şi 
care vorbea limba proto-hittită sau hatti. În textele cuneiforme 
de la Bogazkoy această limbă este numită hattili, şi ea nu este 
nici indo-europeană, nici semită şi nici caucaziană (cf. Johannes 
Lohmann, Die Hethiter, Munchen, 1975, p. 88). 

Vorbitorii de limbă hatti, proto-hittită, par să fi fost cei mai 
vechi locuitori ai Anatoliei, căci limba lor nu are niciun fel de 
raporturi cu limba popoarelor învecinate Anatoliei. Nu se ştia 
prea multe despre acest popor hatti sau proto-hittit. Unele 
săpături demonstrează că proto-hittiţii aveau o cultură înaintată. 
In pantheonul lor se pare că exista un mare număr de divinităţi. 

Hittitologul Kurt Bitte scrie în 1945 că civilizaţia anatoliană 
preistorică pare să-şi aibă originea în cea din mileniul IV, din 
care pe încetul se trage cea din mileniul III î.e.n. 

Multă vreme s-a crezut că cele mai multe aşezări omeneşti 
din Anatolia au apărut în epoca de bronz. Dar în 1958, 
arheologul englez James Mellaart descoperă, lângă Konya 
(Iconium), urmele unui oraş din epoca neolitică - similar cu cel 
descoperit la Jericho (Ierihon). El este socotit cel mai vechi oraş 
din lume, având peste 8 000 de ani vechime. 

Stratul descoperit la o adâncime de 17 m de către arheologul 
englez a fost datat cu carbon radioactiv şi corespunde anului 
6500 î.e.n., dar mai sunt alte straturi sub el, care reprezintă 
circa 4 metri. 

Casele erau lipite unele de altele. Şi erau clădite din cărămizi 
făcute din pământ argilos amestecat cu paie şi uscat la soare, 
deci nu arse. Asemenea construcţii din cărămidă uscată la soare 
s-au mai descoperit în Mesopotamia, precum şi la Mohendjo- 
Daro şi Harappa (cf. Jean Marie Casai, Civilizatia Indusului şi 
enigmele ei, Bucureşti, 1978, passim.). Cărămizile aveau 8 cm 
înălţime, 16 cm lăţime şi 32 cm lungime, adică fiecare 
dimensiune dublul celei precedente. Nicio curte şi niciun coridor 


sau vreo stradă. 

In stratul II, care datează din anul 5700 î.e.n., s-a găsit un 
coridor strâmt. 

Intrebarea pe care trebuie să şi-o pună oricine este: cum se 
comunica de la o casă la alta, în această aglomeraţie urbană, 
formată din case aidoma fagurilor de miere? James Mellaart 
găseşte în fiecare casă, în dreptul locului unde se făcea focul, o 
scobitură, o gaură pe unde ieşea fumul şi el afirmă că se putea 
trece pe acolo. 

Aceste oraşe semănau cu celebrele pueblos indiene, adică 
acele aşezări la care se putea ajunge numai prin acoperiş şi de 
aici pe scări în interior. 

Ideea care a dus la construirea pueblos-urilor, ca şi la Catal 
Huyuk, este aceeaşi: vrei să aperi un oraş împotriva duşmanilor, 
atunci el trebuie să nu fie accesibil. 

Locuitorii oraşelor nu au putut ridica ziduri imense, cum au 
făcut cei din lerihon, întrucât le lipsea piatra, iar atunci au 
recurs la acest sistem de apărare. 

Situaţia a fost genială din punct de vedere tactic. Duşmanul, 
negăsind nicio stradă, trebuia să străbată casă după casă, ca să 
meargă înainte, dar la fiecare perete ar fi găsit o altă familie 
gata de luptă. 

Aceeaşi idee, dar într-o formă modificată, se regăseşte şi în 
Labirintul de la Knossos. La acesta din urmă erau culoare şi 
drumuri în aşa fel aşezate, că era nevoie de „firul Ariadnei” spre 
a găsi calea. 

Şi aici, ca şi la Knossos, cel ce se aventura în labirintul 
încăperilor fără culoare îşi găsea moartea în faţa sutelor de 
ziduri. De fapt, fie că erau culoare şi căi înşelătoare, în care se 
pierdeau, sau fie case fără străzi şi căi de acces, sfârşitul era 
acelaşi pentru atacatori, întrucât până la urmă se rătăceau. 

Catal Huyuk nu este singurul oraş neolitic din Asia Mică. 
Arheologul turc Bahadir V. Alkim (în „Archeologia Mundi” - 
Anatolia, Munchen, 1968, passim) a putut descrie un număr de 
oraşe şi situri care au fost explorate în Asia Mică din neoliticul 
timpuriu, mijlociu şi târziu, apoi din epoca chalcolitică timpurie, 
mijlocie şi târzie, în fine, din epoca bronzului timpuriu şi târziu. 

Aşa, de pildă, la Hacilar, situat la 250 km vest de Catal Huyuk, 
s-a găsit o aşezare urbană cu case din cărăzimi de lut nears, 
care se reazămă una pe alta, zid lângă zid. Dar fundaţiile 


caselor sunt aici de piatră şi camerele sunt puţin mai mari. 
Pereţii erau zugrăviți cu ghips alb şi acoperişurile erau susţinute 
de grinzi. Se aflau şi treptele unor scări, ceea ce arată că în 
epoca de piatră se construiau case cu etaj. Câinele era deja un 
animal domestic. 

Hacilar a fost ars în cursul unei invazii în jurul anilor 5000 
î.e.n. 

La Yumuk Tepe, lângă oraşul Mersin, explorându-se o movilă 
de 25 m înălţime, s-au găsit ceramică şi obiecte similare celor 
de la Catal Huyuk şi s-au putut afla similitudini cu cele de la 
Biblos şi Ras Shamra (Ugarit), fapt care dovedeşte existenţa 
relaţiilor comerciale între Anatolia şi coasta feniciană în mileniile 
IV şi III î.e.n. 

Oraşul Mersin a fost înconjurat cu ziduri pe la mijlocul 
mileniului IV, dar a fost părăsit şi el pe la 3200 î.e.n., din cauze 
necunoscute. 

La sud-est de Catal Huyuk, la circa 67 km se află oraşul Cean 
Hasan, care a fost locuit între 5000 şi 4800 î.e.n. Casele sunt 
clădite la fel din cărămizi de lut nears, sprijinite de grinzi incluse 
în ziduri. 

În vestul Turciei de azi, la izvoarele fluviului Menderes, la 
circa 17 km de Affionkarahisar, se află vestigiile oraşului 
Beycesultan, care avea legături cu spaţiul grec şi cu Creta. Ela 
existat din mileniul al V-lea până în al IV-lea. Aici s-a găsit 
ceramica timpurie chalcolitică ce se regăseşte şi în insulele 
Samos şi Cos, ca şi în Tracia şi Macedonia. Şi aici arhitectura 
caselor arată construcţii din cărămizi de lut nears, sprijinite pe 
grinzi de lemn. 

Behadir Alkim, profesor de arheologie la Istanbul, crede că 
Beycesultan este o staţiune intermediară între lumea egeeană şi 
civilizaţia Anatoliei propriu-zisă, pentru că s-au găsit acolo 
obiecte de aramă, iar în locul cultelor numeroase ale fiecărui 
trib se pare că s-a ajuns la unul comun, şi anume cultul cerbului 
ca în Creta. O altă legătură cu această cultură o dovedesc 
vestigiile de la Kerataş-Semyuk, ca şi cele de la Alicear, între 
Kayseri (vechea Cezaree) şi Bogazkoy. Această cetate din urmă 
a fost locuită din epoca bronzului timpuriu (circa 3200 î.e.n.) 
până în epoca hittită. In acest oraş-cetate morţii sunt îngropaţi 
fie în vase mari de lut (pithoi), fie în morminte zidite, fie direct în 
pământ, în apropierea casei. Aceeaşi diversitate a modului de 


înhumare găsim la Kara Huyuk, ce se afla la 7 km sud de Konya. 

Oraşul descoperit la Alacea Huyuk a fost locuit între 3000 şi 
1200 î.e.n., iar în anul 2300 î.e.n., a fost centrul unui principat 
puternic. Comoara de aur şi de argint descoperită aici întrece 
valoarea „tezaurului” lui Priam, găsită de Schliemann la Troia. 

Explorarea arheologică de la Kultepe („movila cenuşie”), 
anticul Kanes, se află la 18 km nord de Kayseri (Cezareea), în 
partea centrală a Anatoliei. Trebuie deosebit Kultepe kuyuk, 
unde era reşedinţa prinţului localnic de la Kanes şi Bazarul de la 
Kultepe, unde locuiau populaţia băştinaşă şi negustorii asirieni, 
care veniseră pe la 2500 î.e.n. Asirienii întemeiaseră aici un 
comptoar la fel ca alte zece în Anatolia şi printre descoperiri se 
numără un pumnal de bronz, pe care scria cu caractere 
cuneiforme: „Palatul lui Anitta regele”, primul rege al hittiţilor. 
Este probabil că tatăl său a fost acela care a incendiat Kultepe, 
cu 50 de ani în urmă. 

Constatăm prin urmare că în peninsula microasiatică a existat 
o cultură străveche, din mileniul | şi IV î.e.n., care a fost unitară, 
după cum o dovedesc atât ceramica, cât şi modul său de 
construcţie atât de original al locuinţelor. Această cultură a 
precedat fără nicio întrerupere pe cea a hittiţilor indo-europeni. 
Suntem deci în faţa culturii proto-hittite care se întindea până la 
sosirea hittiţilor în întreaga peninsulă, dar în special în partea de 
nord a ei. Acestei culturi îi corespunde o limbă pe care o 
cunoaştem în elementele ei esenţiale şi o religie formată dintr-o 
multitudine de divinităţi care au intrat mai apoi în pantheonul 
hittit. 

Hittiţii indo-europeni n-au venit în Anatolia printr-o mare 
invazie, ci s-au infiltrat încetul cu încetul, ca şi semiţii, în oraşele 
sumeriene din Mesopotamia, sau ca arameenii, în oraşele 
akkadiene. 

Această concluzie o putem formula din faptul că găsim nume 
indo-europene în tăbliţele de la Kultepe, cu 250 - 300 de ani 
înainte de întemeierea „Imperiului Hittit.” 

Indo-europenii n-au venit deci în Anatolia ca stăpâni, ci au 
devenit stăpâni, după ce şi-au asimilat cultura proto-hittiţilor. 

Limba proto-hittită. Prezentă în câteva texte existente în 
arhivele regilor hittiţi, găsite la Bogazkoy, limba proto-hittită sau 
hattiană a fost stabilită independent atât de E. Forrer, în 1919, 
cât şi de Bedrich Hrozny în 1920. Monumentele de limbă sunt 


construite din glose, citate, formule rituale şi pasaje scurte de 
texte religioase, aflate în mijlocul unor texte redactate în limba 
nesită (hittită) cuneiformă. Uneori ele sunt însoţite de o 
traducere în limba nesită (hittită). 

În slujbele religioase se folosea limba proto-hittită, când 
preoţii se adresau unui zeu proto-hittit. Atât textele bilingve - s- 
au păstrat în total cinci asemenea texte (cf. I.M. Dunaevskaia, 
Principiile structurii verbului protohittit, în „Peredneaziatski o 
Sbornik, Moskva, 1961, p. 57 sq) - cât şi celelalte scrise doar în 
proto-hittită au fost publicate de H.G.  Guterbock 
(Keilschrifturkunden aus Bogazkoy, XXVIII, Berlin, 1935). 

Se pare că limba proto-hittită folosea într-o mare măsură 
prefixele. De pildă, cuvântul binu, „copil”, formează pluralul cu 
prefixul /e, lebinu, „copii”. Prepoziţia be are sensul de „în” bewil, 
„în casă”. Se formează adjective prin adăugarea unui sufix - el: 
Ziblandiel, „din Ziblanda”. Numele de oraşe din „Imperiul Hittit” 
sunt uneori nedeclinabile. Aceste denumiri pare că au fost 
împrumutate din proto-hittită. Aşa sunt Kanes, Nerik, Hakpis. În 
textele găsite la Kanes marea majoritate a numelor de persoane 
nu sunt semite (akkadiene), fiind deci proto-hittite. 

Redăm o serie de termeni în limba proto-hittită: Estan, „zeul 
soarelui”; hape/ki, „fier”; hattus, „argint”; (i) yah, „cer”; 
isterrezil, „pământ”; Katah, „regină”; Katte, „rege”; Kud (u), 
„suflet”; melhip, „bine”; siniti, „aramă”; ures, „fierar, arămar”; 
Zar, „oaie”; zinar, „muzică” (poate împrumutat din akkadiană), 
teti, „mare”, zihar, „lemn, copac” (cf. Amelise Kammenhuber 
„Hethitisch, Palaisch, Luwisch, Hieroglyphisch, und Hattisch. 
Munchen, 1969, p. 96 sq). 

Dintre zeii cu nume proto-hittite trebuie citați: zeul 
Wurunkatti, al cărui nume înseamnă „rege al ţării”, zeițele 
Tasimis şi Huwassanas, ca şi zeii: Kashala, Zissasu, ZukkuKki, 
Anziliia,  Killuri,  Lillur;  Upelluri,  Kummesmaha,  Tetepirian, 
Telishapi, Titiutti, Kasku, Telepinu. Toate aceste denumiri de zei 
se scriu cu determinativul sumerian: Dingir, „zeu”. 


VI. POPORUL KASKA DIN NORD-ESTUL ANATOLIEI 


În secolele XVIII-XVII î.e.n., „Imperiul Hittit” a avut de luptat 


neîncetat cu seminţiile ce locuiau în partea de nord şi nord-est a 
centrului Anatoliei, cunoscuţi în izvoarele cuneiforme hittite sub 
numele de seminţii Kaska (Gesga). 

Hittiţii au fost ţinuţi permanent sub ameninţarea unei invazii 
nimicitoare a poporului Kaska, care periodic şi sistematic făceau 
incursiuni în această regiune. 

Pe temeiul datelor preluate din documentele hittite nu se 
poate face o localizare amănunţită a oraşelor şi satelor locuite 
de triburile Kaska. Dar acestea se află după documentele hittite 
din vremea lui Suppiluliuma (1380 - 1346 îe.n.), Mursilis I 
(1345 - 1315), Hattusili III (1296 - 1289 î.e.n.) în „Tara de sus”, 
regiune care se deosebeşte de „Ţara de jos”. 

„Ţara de sus” se află în munţii Pontici, în nord-estul 
„Imperiului Hittit”, în timp ce „Tara de Jos” se găsea în regiunile 
situate la sud de capitala Bogazkoy. Nu se pot da însă delimitări 
precise „Ţării de sus”. 

În „Ţara de sus” se găsesc oraşele sau „ţările” sau „poporul” 
Tipia, Kannuwara, Zazzisa, lIstitina, Kathaidduwa, Taggaste, 
Timmuhala, Kassiia, Masa, Kammale apoi „Ţara râului galben” şi 
Kalasma. Regiunile locuite de seminţiile Kaska se aflau la vest 
de ţara Azzi-Haisa, care se găsea în colţul de nord al Anatoliei. 

Regiunile principale populate de aceste seminţii erau Halila şi 
Duduska. Împotriva acestora a pornit regele hittit Mursilis II o 
expediţie de război. Tot în teritoriul locuit de seminţiile Kaska se 
afla lishressa şi Piggainaressa. 

Ţinutul Azzi-Haisa constituia hotarul de nord-est până la care 
se întindeau seminţiile Kaska. Spre apus ele ajungeau până la 
fluviul Halys (numit de hittiţi Marassanda), (cf. G. G. Giorgadze, 
în problema localizării şi structurii lingvistice a  Kaski-lor, 
denumire etnică şi geografică (în limba rusă), în 
Peredneaziatskii sbornik, Probleme de hittitologie şi hurritologie, 
Moskva, 1961, p. 161-210, cf. Şi la A. Mananţian, Despre unele 
probleme în litigiu ale istoriei Armeniei vechi, Erevan, 1956, 
passim, cf. Şi O. Gurney, The Hittites, London, 1962, passim.). 

Seminţiile Kaska se aflau şi în „Tara de jos”. Deci, în genere, 
se poate spune că ei se găseau risipiţi pe o mare întindere a 
Anatoliei, deoarece hittiţii nu reuşiseră să-şi stabilească 
dominaţia pe tot teritoriul Asiei Mici. Din documentele hittite nu 
reiese că ei au ajuns în regiunile de munte şi pe malurile Mării 
Negre (cf. G.G. Giorgadze, Op. Cât, p. 191-192 cf. Şi MI. 


Maksimova, În problema ieșirii hittiților la malul sudic al Mării 
Negre, în limba rusă, „Vestnik Drevnei Istorii”, 1968, nr. 4, p. 24- 
34). 

Cuvântul hittit arunas, „mare”, se referă totdeauna la Marea 
Mediterană. Regiunea de munte situată la sud de Marea Neagră 
şi locuită de kaskii nu a fost cucerită decât intermitent şi în 
niciun caz în vremea „Imperiului Vechi Hittit.” În sud, ţinutul 
ocupat de kaskii se întindea până la cursul inferior al râului 
Halys (Marassanda). Unii cercetători sunt însă de părere că 
Kaskii se aflau şi în regiunea de nord-vest a „Imperiului Hittit”, 
dincolo de fluviul Halys, în Paphlagonia. 

Se pare că semințiile Kaska erau experte în metalurgia 
fierului, pentru că există o scrisoare a faraonului Amenhotep al 
lll-lea (1408-1379 î.e.n.) (numit în greacă Amenofis) adresată 
regelui din Arzawa, prin care i se solicită acestuia să trimită în 
Egipt (cf. G.G. Giorgadze, Op. Cit., p. 194) populaţia kaska care 
locuia la sud de Marea Neagră (Chalybii) renumiţi pentru 
destoinicie în metalurgia fierului (cf. Herodot, Istorii, |, 28; 
Eschil, Prometheu, 715; Xenophon, Anabasis, V, 51). După 
Ammianus Marcellinus (care a trăit în secolul al IV-lea e.n.) ei au 
fost primii care au ştiut să lucreze fierul. Ei erau şi minieri, 
ocupându-se cu extragerea minereului de fier (Xenophon, Idem) 
şi fabricarea obiectelor de fier. 

Este greu de admis ca un faraon egiptean să ceară locuitori 
din regatul Arzawa, dacă aceştia nu ar fi prezentat un mare 
interes pentru el, căci erau artizani. Aşa se explică de ce regii 
hittiţi n-au vrut niciodată să extermine populaţiile acestea, cu 
toate că ele s-au răsculat de nenumărate ori împotriva lor. Ştim, 
pe de altă parte, că în „Imperiul Hittit” se fabricau obiecte de 
fier încă din secolul al XIII-lea î.e.n., după cum arată o scrisoare 
a regelui hittit Hattusilis III, probabil către regele Asiriei: „Cât 
despre fierul bun despre care îmi scrii, fier bun nu se poate găsi 
în depozitul meu de la Kizzuwatna. Ţi-am scris că acum este o 
vreme proastă pentru a produce fier. Se va produce fier bun, 
dar acum încă nu au terminat să-l facă. Când vor sfârşi ţi-l voi 
trimite. Astăzi îţi trimit un pumnal cu lama de fier” (cf. O.R. 
Gurney, Op. Cât, p. 83). Kizzuwatna, Cataonia de mai târziu, se 
află în sudul Anatoliei. Depozitul la care se referă regele hittit se 
află probabil în munţii Taraus, iar minereul de fier extras de aici 
era lucrat în nord, unde grecii vechi îi localizau pe kalybi. 


Cu privire la apartenenţa etnică a seminţiei Kaska, ce se 
întindea mai cu seamă în nordul şi nord-estul „Imperiului Hittit” 
trebuie observat că apelaţia Kaska îşi află semnificaţia în 
elementele limbii proto-hittite. Există o înrudire certă între, 
această limbă şi limba kaska. Apelaţia Kaska desemna unul din 
cele mai vechi popoare din Anatolia; de aceea ea s-a extins şi la 
alte popoare vecine seminţii Kaska (cf. G.G. Giorgadze, Op. Cit., 
p. 199) unde exista o hegemonie a populaţiei Kaska, şi anume la 
popoarele aşezate la nord-est şi la nord de „Imperiul Hittit”. 

În limba proto-hittită /una, astru, se numea kasku; aceeaşi 
denumire o purta şi zeul Lunii (kasku). Proto-hittiţii au luat 
probabil de la poporul Kaska acest cult. Important de remarcat 
este că în epoca helenistică şi în epoca romană în Pont şi de-a 
lungul ţărmurilor sudice ale Mării Negre, exista foarte răspândită 
adorarea Lunii (E. Laroche, Divinites /unaires ad'Anatolie, în 
„Revue de l'histoire des religions”, CXLVIII, |, 1955, J. B. Mac 
Minn, Fusion of the gods în „Journal of Near Eastern Studies”, 
XV, 4, 1956, p. 206). 

Terminaţiile apelaţiilor Kaska sunt aproape identice cu cele 
din limba proto-hitită (cf. G.G. Giorgadze, Op. Cit., p. 201). ŞI 
sufixele sunt foarte, asemănătoare, dar multe nume kaska au 
prefixe proto-hittite şi numeroase denumiri kaska sunt compuse 
din elemente proto-hittite. Astfel este termenul proto-hittit ura, 
„iZvor”, iar apelaţiile kaska Tiura are sensul de „oraşul 
izvorului”, /i - e prefixul pluralului (limba proto-hittită era, ca şi 
limba Kaska o limbă aglutinantă) din cuvântul Teliura - are 
sensul de „oraşul izvoarelor”. În denumirile de localităţi Kaska, 
Kapperi, Kappupa, Gapagapa se distinge silaba Kap (gap), care 
are sensul de „cer” în proto-hittită. 

Termenul hattu, „argint” în proto-hittită, a dat Hattenzuua în 
regiunile ocupate de seminţiile Kaska, nu putem reda aici toate 
elementele proto-hittite care se regăsesc în limba kaska, dar 
este cert că acestea sunt numeroase, după cum s-a arătat. 

Putem trage concluzia că seminţiile Kaska locuiau în Anatolia 
din cele mai vechi timpuri alături de proto-hittiţi cu care se 
înrudeau foarte îndeaproape. Dacă am cunoaşte mai bine limba 
Kaska, acest lucru s-ar putea dovedi şi mai puternic. 


VII. FIH LUI HET ÎN MILENIUL AL III-LEA î.e.n. 


În epoca lui Abraham, după Pentateuh, Palestina (Canaanul) 
era locuit de fiii lui Het, cel puţin în regiunea de dealuri. 

Dar în ce epocă a trăit Abraham? Solomon începe construcţia 
templului său în al patrulea an de domnie şi la 480 ani după 
exodul evreilor din Egipt. 

Dar Solomon domneşte între 973 - 933 î.e.n., deci în anul 969 
începe construcţia Templului din lerusalim. Adăugând 480 la 
969 rezultă că exodul din Egipt este la 1440 î.e.n. Adăugând 
apoi 430 ani, cât timp evreii au fost în robie egipteană 
(Pentateuh, Lib. Il, XII, 40), şi circa 200 de ani vremea vieţii celor 
trei patriarhi, Abraham, Isaac şi lacob (Idem, Lib. |, XXI, 5; XXXV, 
29; XLVII, 287) rezultă că Abraham a plecat din cetatea Ur în 
secolul al XXI-lea î.e.n., (calculul de mai sus dă anul 2079 î.e.n.). 

Giovanni Pettinato, arheologul italian, care împreună cu Paolo 
Matthiae au cercetat vestigiile cetăţii de la Tell-Mardikh, în Siria, 
susţine că Abraham ar fi trăit de fapt în mileniul al Ill-lea şi nu la 
Ur, în Chaldea, ci la un alt Ur, aşezat lângă Ebla (cf. Magazin 
Istoric, nr. 4/982 p. 54 sq). Tot el susţine că Eber, care s-a 
numărat printre strămoşii lui Abraham (Pentateuh, Lib. |, XI, 14- 
16), a fost unul din primii regi ai statului-oraş Ebla. 

Orientalistul român A. A. Bolşacov-Ghimpu (Cronica veche a 
Cannanului, Bucureşti, 1980) stabileşte, pe baza rezultatelor 
săpăturilor arheologice din Orientul Mijlociu, că exodul din Egipt 
a avut loc mult mai devreme, cu 700 de ani mai înainte decât se 
poate stabili pe baza cronologiei înscrise în Pentateun. 

Intr-adevăr, Cetatea Hai (Ai) a fost cucerită de lisus-Navi după 
exodul din Egipt, apoi arsă în foc, şi a făcut o dărâmătură 
veşnică şi pustietate până în ziua de astăzi” (/isus Navi, VIII, 28). 
Or, după datările recente, făcute pe baza de carbon radioactiv 
14, distrugerea cetăţii Hai (Ai) ar fi avut loc între 2200 - 2100 
î.e.n. 

La fel s-a putut arăta, după săpături arheologice recente, că şi 
alte oraşe din jurul Mării Moarte au fost cucerite şi dărâmate cu 
circa 800 de ani înainte de datele care ar rezulta din calculele 
făcute pe temeiul cifrelor date de Pentateuh. 

Astfel, istoria evreilor începe după concluziile orientalistului 
român, şi după cercetările arheologice recente, la începutul 


mileniului al Iil-lea, iar Abraham ar fi trăit pe la 2700 - 2800 
e.n. 

losephus Flavius afirmă că exodul din Egipt a avut loc cu 
aproape 1000 de ani înainte de războiul Troii (cf. Contra 
Apionem, |, 16). 

Dar, în cazul în care Abraham a ajuns în Canaan în secolul al 
XXI-lea î.e.n., sau cu 700 de ani mai devreme, cum arată 
cercetările arheologice, cum era cu putinţă să găsească în 
Canaan pe fiii lui Heth, de vreme ce aceştia îşi întemeiază un 
regat, în Anatolia şi nu în Canaan (Palestina) decât cu 400 de 
ani mai târziu căci primii regi hittiţi, Pithana şi Anitta, trăiesc în 
secolul al XVIII-lea î.e. N? 

Studiul istoriei hittiţilor ne-a arătat că până la domnia regelui 
Suppiluliumo I (1380-1346 î.e.n.) nu există niciun regat sau stat 
hittit la sud de Munţii Taurus. Apoi statele vasale ale arameilor 
sau ale amoreenilor se aflau la nord de Kadesh, oraş aşezat pe 
râul Orontes, şi mult la nord de Palestina. Pe deasupra, armatele 
hittite, deşi au intrat la Damasc, n-au pătruns niciodată în 
Palestina, iar dintre statele neohittite nu exista niciunul la sud 
de Hamah. Acest regat nu cuprindea de altfel nicio porţiune din 
Palestina, fiind separată de ea prin regatul aramean din Damasc 
(O.R. Gurney, The Hittites, London, 1965 p. 58-59). 

Cum se explică atunci prezența hittiţilor sau a „fiilor lui Het” 
(cele două denumiri sunt sinonime, fiind folosite una în locul 
celeilalte) în Palestina înainte de cucerirea ei de către evrei? 

Nu putem afirma că aserţiunea de mai sus este inexactă, 
întrucât a fost scrisă în epoca post-exilică (după sec. VI î.e.n.) 
pentru că în acelaşi text se dau numele unor triburi şi popoare 
care dispăruseră de mult în secolul al VI-lea î.e.n. 

O explicaţie a faptului că în Canaan (Palestina) pe vremea lui 
Abraham locuiau fiii lui Het, adică hittiţi, deşi nu existau state 
mici sau mari hittite şi după toate probabilitățile hittiţii nu 
ajunseseră nici în Anatolia, ar fi următoarea: 

Am văzut că cei dintâi şi cei mai vechi locuitori ai Peninsulei 
microasiatice era un popor pe care noi îl numim proto-hittit, dar 
a cărui limbă textele hittite de mai târziu o numesc hatti/i. Acest 
termen hatti/i a fost creat desigur de cuceritorii indo-europeni 
după numele ţării care era Hatti şi al capitalei Hattusas, termeni 
amândoi proto-hittiţi. 

Putem infera deci că această limbă proto-hittită sau hattili a 


fost vorbită pe o mare întindere în Asia Mică, în special în 
regiunile de deal şi de munte. Fiii lui Het sau hittiţii din munţii şi 
din dealurile Palestinei nu erau hittiţii din regatele neohittite 
(care au existat între secolul al XIII-VIIl-lea î.e.n.) din Siria şi Asia 
Mică, ci erau rămăşiţe ale unei seminţii străvechi, rămăşiţe ca şi 
ale seminţiilor Kaska, pe care noi le numim proto-hittită, şi care 
s-a dezvoltat vreme de mai multe milenii în Asia Mică. 

Aceste rămăşiţe străvechi ale proto-hittiţilor au rămas izolate 
de fraţii lor din Asia Mică atunci când triburile hamite şi semite 
au ocupat o parte din Siria şi din sudul Anatoliei. 


URARTU ŞI CIVILIZAŢIA URARTIANĂ 


Asia Mică în mileniul al II-lea î.e.n., de la 1800 î.e.n., până la 
1200 î.e.n., a fost dominată de „Imperiul Hittit” care cuprindea 
toată întinderea vastă pe care o numim astăzi Anatolia sau Asia 
Mică. 

Acest imperiu, cu o mână de fier, a impus servitutea tuturor 
triburilor şi etniilor atât de felurite ce se aflau în această 
regiune. 


I. PRĂBUŞIREA „IMPERIULUI HITTIT” 


„Imperiul Hittit”, una din marile puteri din mileniul II î.e.n., 
care avusese mari confruntări militare cu Egiptul, cu Babilonul, 
cu Asiria, se prăbuşeşte şi dispare din istorie în jurul anilor 1200 
î.e.n., când capitala sa, Hatuşaş, este cucerită de „Popoarele 
Mării”, o coaliţie de triburi ce cuprindea în mod sigur pe traci, pe 
grecii aheeni, pe carieni, iliri, etrusci, sardani. Li s-a dat acest 
nume de către egipteni fiindcă au apărut mai întâi în insulele din 
Marea Egee, venind apoi atât în Egipt, cât şi în Asia Mică dinspre 
mare. 

Asupra hittiţilor această coaliţie prezenta o superioritate 
militară netă. Ei veneau - după câte ştim din reprezentările 
egiptene - în masive care trase de boi şi care, aşezate în cerc, 
ofereau un fel de redută circulară greu de nimicit de către 
carele de luptă hittite. În plus, ei nu purtau niciodată o bătălie în 


câmp deschis, unde puteau fi din plin expuşi carelor de luptă 
hittite. „Popoarele Mării” au atacat capitala hittită escaladându-i 
zidurile masive de piatră şi atacând acolo unde nu erau 
fortificaţii prea mari. Dar este posibil ca săgețile lor să fi fost cu 
vârful de bronz, în formă de prismă triunghiulară, ceea ce 
facilita penetraţia. 

Decisiv pentru dispariţia rapidă a „Imperiului Hittit” a fost însă 
faptul că multe popoare suportau cu greu tirania stăpânitorilor, 
mocnind răscoale care izbucneau la intervale scurte, şi că el 
cuprindea o multitudine de oameni răpiți şi aduşi în stare de 
sclavie, care au fost de mare ajutor năvălitorilor. 

Prăbuşirea „Imperiului Hittit” a condus la apariţia unei 
multitudini de state mici, aşa-zise state neohittite şi a facilitat 
atacurile unor popoare, ca de pildă, grecii aheeni, care au 
cucerit Troia (1184 î.e.n.) lipsită de apărarea hittiţilor. 


II. INVAZIILE ASIRIENE 


În regiunea Lacului Van se aflau mai multe triburi, unele din 
ele supuse regelui din Hatti, ca de pildă, Alse, iar altele 
independente. Asirienii, a căror ţară se afla la sud de lacul Van, 
au început campanii de jaf împotriva lor. În prima jumătate a 
secolului al XIII-lea î.e.n., oştirea asiriană, comandată de 
Şalmanasar |, intră în Podişul Armeniei şi capturează vite şi 
sclavi. Asirienii au făcut numeroase expediţii de jaf şi în cursul 
secolului al XII-XI î.e.n., atât în regiunea Podişului Armeniei, cât 
şi în regiunile învecinate: Suhma, Isuwa şi Alşe. Cele mai mari 
campanii au fost duse de regele Tiglat-pileser | (circa 1116- 
1078 î.e.n.). În urma acestor atacuri, triburile respective au fost 
silite să se unească formând un fel de confederație condusă de 
regi, şi numită de către asirieni Vruatri şi Nairi. De la numele 
acestei confederaţii de triburi îşi trage numele şi Urartu, una din 
cele mai mari formaţii statale din răsăritul Anatoliei aflate în 
jurul Lacului Van (numit în antichitate Thaspitis). 

Amenințarea asiriană asupra ţărilor din răsăritul Anatoliei a 
încetat în secolul al XI-lea î.e.n., deoarece arameii au început să 
cotropească văile Tigrului şi ale Eufratului. 

În secolele XI-X î.e.n. În nord-estul Anatoliei se formează din 


nou mici state, gravitând în jurul Lacului Van şi al Podişului 
Armeniei. Cele mai însemnate dintre ele au fost: ţinutul 
diauehilor, pe valea râului Coroch, care este paralel cu ţărmul 
nordic al Mării Negre (Pe aceşti diavehi, grecii vechi, care îi 
cunoşteau, i-au numit taohi); ţinutul azilor, în valea râului 
Araţani; ţinutul Subria, la nord de izvoarele Tigrului; ţinutul 
Hubuşkia sau „regatul Nairi” de pe valea râului Buhtan, la sud 
de Lacul Van; ţinutul Kammuhu, centrul cultului zeului tunetului 
ţinut numit de greci mai târziu Commagene; ţinutul Ardini- 
Musasir, pe valea râului Zab, şi, în sfârşit, ţinutul Mana, la sud 
de Lacul Urmia. 


III. STATUL BIAINILI - URARTU 


Statul Biainili, pe care asirienii l-au numit Urartu, succesor al 
uniunii de triburi Uruatri, a luat naştere în secolul X î.e.n., în 
jurul Lacului Van. Regele asirian Salmanasar IIl a avut pri mele 
lupte cu acest regat. Într-un templu asirian din oraşul Imgur-Ellil 
(azi satul Balavat) sunt înfăţişaţi, pe basoreliefuri de bronz, 
ostaşii statului Urartu, care poartă arme asemănătoare cu cele 
ale hittiţilor. Pe la 832 î.e.n., statul Urartu avea ca rege pe 
Sardur |. De la el au ajuns până la noi textele cuneiforme, 
redactate în asiriană în oraşul Tuşpa (azi Van) situat pe malul de 
est al Lacului Van. 

Mai târziu urartienii atacă o serie de mici state din răsăritul 
Anatoliei, respectiv statul Habuşkia şi Ardini-Musasir. Toate 
aceste lupte se pare că nu au avut succes deoarece regele din 
Urartu se intitulează „regele cel mare”, „regele cel puternic”, 
„regele statului Nairi”, „regele mulțimilor”, pe lângă vechiul său 
titlu de rege al ţării Biainili şi cârmuitor al cetăţii Tuşpa. 

După Sardur |, în statul Urartu domneşte Işpuini, fiul său. El îşi 
ia asociat la domnie pe Menua, fiul său. Sub domnia lor se 
cotropeşte statul Mana, situat la sud de Lacul Urmia şi câteva 
regiuni dinspre est şi dinspre sud. 

Luând exemplul hittiţilor şi al vecinilor lor din sud, aceşti doi 
regi au socotit că pot deveni o putere militară întemeiată pe 
expediţii de pradă şi de jafuri în ţinuturile învecinate. Astfel, în 
timpul domniei regilor Işpuini şi Menua, urartienii încep expediţii 


spre nord, în Transcaucazia, având ca obiectiv principal 
ţinuturile aşezate pe malurile râurilor Arax şi Jrus (azi Kura), 
ţinuturi vecine cu ţara Diauehilor. 

După moartea lui Işpuini (cca 800 î.e.n.), puterea trece în 
întregime în mâinile lui Menua. Domnia lui se caracterizează 
prin consolidarea şi organizarea temeinică a statului. Ca şi în 
„Imperiul Hittit”, statul Urartu este împărţit în provincii, 
cârmuite de un guvernator. Se stabilesc apoi divinităţile 
protectoare ale statului şi se declară obligatoriu cultul lor 
(sacrificii zilnice de animale - mai cu seamă oi - în temple). 

Tot sub domnia lui se sapă o mulţime de canale de irigație în 
stânci sau în pământ stâncos. Aşa este „canalul Samiram”, care 
aduce apă şi astăzi în oraşul Van (fost Tuşpa). 

Intrucât locuitorii statului Urartu se aşteptau să fie atacați de 
vecinii lor din sud, asirienii, putere cotropitoare şi nespus de 
sălbatică, s-au făcut fortificaţii în cea mai mare parte a oraşelor. 

Pe valea râului Arax, pe pantele nordice ale muntelui Ararat, 
Menua construieşte o cetate care îi poartă numele - Menuahinili. 

In lupta cu asirienii, urartienii cuceresc regiunile de pe cursul 
superior al Eufratului. Dar au avut loc confruntări şi cu ţara 
Diauehi şi regele acestei ţări a fost silit să plătească tribut 
regatului Urartu. Se pare că acest tribut era considerabil şi 
consta mai cu seamă în metale, fier, aur şi argint. Metalele erau 
vândute coloniştilor greci, care începuseră să se aşeze pe 
malurile Mării Negre, la Sinopiazi (Sinope) şi Trapezunt (anticul 
Trapezus, azi Trabzoni). 

Desigur, expedițiile de pradă ale urartienilor s-au soldat cu 
capturarea unui imens număr de sclavi, care erau puşi să 
lucreze la fortificaţii. 

Lui Menua îi urmează la domnie Argisti |, fiul său, care devine 
rege la 790 î.e.n. Domnia lui este descrisă într-o inscripţie lungă, 
una din cele mai mari care ne-au rămas din Orientul Antic. Este 
aşa-zisa Cronică din Harhor, săpată pe stânca Van din preajma 
lacului cu acelaşi nume. 

Ea menţionează că regele Argisti, | a pornit o campanie de 
luptă împotriva regatului Diauehi, pe care l-a prefăcut, în parte, 
în provincie a statului Urartu. Apoi a ajuns în sudul celebrei 
Colchide (Kulha în inscripţiile din Urartu), cunoscută din legenda 
grecească a lânii de aur, cucerită de expediţia argonauţilor 
condusă de Jason. De asemenea, a ajuns la lacul Cildâr, la 


izvoarele râului Kura şi, trecând de muntele Ararat, s-a întors pe 
valea râului Arax, unde ridică o cetate fortificată ce-i poartă 
numele - Argistihinili (Armavirul de astăzi). Se consemnează în 
continuare că regele a pornit într-o nouă campanie de jaf şi 
pradă spre partea de apus a Anatoliei, ocupând oraşul Melitea 
(sau Melida, ori Malatia) şi că a încheiat alianţe cu statele-cetăţi 
din nord, care luptau împotriva dominaţiei asiriene. 

Între Urartu şi Asiria nu s-a ajuns la o luptă deschisă decât pe 
la 774 î.e.n. Bătălia a avut loc în sud, într-un ţinut stăpânit de 
babilonieni, pe valea râului Diala, afluent al fluviului Tigru. 

În jurul anilor 760 î.e.n., se suie pe tron un nou rege, Sardur Il. 
El începe o campanie împotriva triburilor din sud-vestul Lacului 
Urmia, unde existase altădată statul Mana, soldată cu 
subjugarea acestora. Ca şi hittiţii, care în fiecare an porneau o 
expediţie de jaf, şi urartienii încep expediţii spre regiunile 
învecinate, jefuind şi luând sclavi numeroşi şi capturând vite de 
tot felul. Astfel, regele Sardur îl efectuează două expediţii către 
ţinutul Kammuhu (pe care grecii îl numeau Commagene şi unde 
s-a dezvoltat mai târziu un regat elenistic) unde prădară totul. 
Dar prin această regiune au putut deschide un drum către Siria 
de nord şi oraşul Arvad şi de acolo şi către Damasc. Este atacată 
apoi o altă regiune, ţara Arma, identică poate cu Subria. 

Intre Urartu şi Asiria, ţară aşezată la sudul celei dintâi şi 
având aceleaşi țeluri de pradă şi de jaf ale ținuturilor vecine, 
ceea ce trebuia să le creeze o bună stare şi prosperitate în 
dauna ţărilor supuse jafului sistematic şi înrobirii locuitorilor, era 
firesc să se ivească conflicte frecvente. 

Conflicte armate între Urartu şi Asiria au avut loc în decursul 
anilor 781 - 778 î.e.n., şi în anul 766 î.e.n. Treptat, regiuni 
periferice trec din stăpânirea asiriană în aceea a statului Urartu, 
mai ales fiindcă în Asiria au loc răscoale care împiedică să se 
pornească la o luptă hotărâtoare împotriva regatului Urartu. O 
dată cu suirea pe tronul asirian a noului rege, Tiglat-pileser Ill 
(care avea să domnească din 745 î.e.n., până la 727 î.e.n.), se 
instaurează însă o perioadă de linişte. Războaiele civile şi 
răscoalele încetează datorită unor reforme interne, imitate, se 
pare, după cele din regatul Urartu. După ce îşi consolidează însă 
armata, Tiglat-pileser Ill atacă Kammuhu (Commagene) pentru 
ca să poată izola armatele din Urartu de cele ale statelor-oraşe 
din nordul Siriei, vrăjmaşe ale asirienilor, şi spre a opri 


coalizarea lor împotriva Asiriei. Bătălia decisivă s-a dat la Kiştan 
şi Halpa şi asirienii biruiesc armatele regatului Urartu, aliate cu 
cele ale statelor-oraşe din nordul Siriei. Regele Sardur Il a fost 
silit să fugă, părăsind întreaga sa tabără şi refugiindu-se dincolo 
de Eufrat, iar provinciile situate la nord de izvoarele Tigrului 
sunt ocupate de asirieni. 

In anul 735 î.e.n., tot ei pătrund înlăuntrul statului Urartu şi 
asediază capitala care era la Tuşpa, în vecinătatea Lacului Van. 

După Sardur II, care moare în anul 740 î.e.n., urmează regele 
Rusa |. Despre domnia lui ne informează atât o inscripţie aflată 
lângă Musasir, cât şi unele rapoarte ale spionilor asirieni. 

O dată cu venirea lui pe tron, guvernatorii provinciilor şi unele 
căpetenii ale triburilor vasale, ce-şi dădeau titlul de regi, s-au 
răsculat şi s-au declarat independenţi. El reuşeşte însă să 
oprească răscoalele şi recucereşte regatul Musasir, unde era 
cultul zeului urartian Chaldi. Tot el ridică noi fortărețe, dintre 
care una pe ţărmul Lacului Sevan, şi face o reformă 
administrativă, prin care se micşorează întinderea provinciilor. 

După o oarecare stabilitate, statul Urartu este ameninţat însă 
de o mare primejdie - invazia cimmerienilor. Aceştia locuiau 
iniţial pe malurile nordice ale Mării Negre. În tot cursul secolului 
al Vll-lea î.e.n., ei sunt asociaţi cu popoare tracice, cum ar fi 
treri, thini şi bithini. Strabon (Geographia |, 3, 21) afirmă că ei 
erau numiţi şi treri. Cultura prescitică a Hallstattului timpuriu 
poate fi pusă în legătură cu cimmerienii şi cultura prescitică din 
Ucraina (ceramica decorată cu motive geometrice şi incrustată 
cu alb). Cimmerienii au fost strâns aliaţi cu tracii, cu care 
organizau expediţii în Anatolia, din a doua jumătate a secolului 
al Vll-lea î.e.n. Cimmerienii nu au putut să cucerească însă 
fortificațiile din Urartu şi de aceea au devastat doar ce se afla în 
jurul lor. După invazia cimmerienilor principalul inamic al 
statului Urartu este Asiria. Pentru a face faţă unor eventuale 
atacuri se face o alianţă cu statul Mana, din vecinătatea Lacului 
Urmia. În anul 714 î.e.n., regele Asiriei, Sargon Il (721 - 705 
î.e.n.), a început o expediţie de pedepsire împotriva statului 
Mana şi a triburilor aşezate la răsărit de Lacul Urmia. Regele 
Rusa |, convins că îi va putea birui uşor, porneşte trupele 
împotriva lor. Sargon Il, anunţat însă de spioni, îl atacă primul 
lângă muntele Uauş (Vuşi, astăzi Sohem). Învins, regele Rusa | 
fuge la Tuşpa şi apoi se sinucide. După această biruinţă, Sargon 


II a jefuit, pustiit şi ars tot ce i-a ieşit înainte pe toată întinderea 
statului Urartu. Descrierea detaliată a expediției lui Sargon Il ni 
s-a păstrat sub forma unei scrisori adresată unui zeu. 

In cursul acestei expediţii asirienii distrug şi jefuiesc şi templul 
zeului Chaldi de la Musasir, unde erau încoronați regii din 
Urartu. 

Sub domnia lui Rusa Il, care devine rege între 690 şi 630 
î.e.n., statul Urartu capătă o nouă vigoare, mai cu seamă 
datorită faptului că încetează vrăjmăşia faţă de Asiria, ce se 
dovedise mult mai puternică din punct de vedere militar. 

Regele Rusa Il începe mari lucrări de construcţii, dar şi de 
irigare, cum ar fi un mare canal care schimba cursul râului 
Zanga şi uda Valea Ararat. Pe malul acestui râu a fost construită 
apoi cetatea Teşubaini (azi Karmir-Blur) şi alături un oraş, cu 
străzi drepte. In urma săpăturilor făcute, aici s-au găsit mari 
cantităţi de arme, unelte de muncă, stocuri de cereale, obiecte 
de bronz, dar şi resturi de picturi murale care ne oferă o imagine 
grăitoare a culturii legatului Urartu. 

Expediţiile de pradă şi de jaf se îndreaptă acum înspre 
Transcaucazia şi Anatolia de răsărit, renunţându-se la atacarea 
regiunilor vasale Asiriei sau supuse direct ei. 

Regele Rusa Il a întreprins o incursiune împotriva regiunilor 
din sud-estul Anatoliei, unde se aflau regatul Frigiei şi regatul 
numit de urartieni Halita. Acesta din urmă era aşezat într-o 
regiune muntoasă şi se îndeletnicea cu exploatarea metalelor, a 
fierului mai cu seamă. Grecii vechi i-au numit chalibi pe aceşti 
locuitori ai Munţilor Pontului de pe coasta de sud a Mării Negre. 
Această campanie, în care urartienii i-au avut ca aliaţi pe 
cimmerieni, a dus la nimicirea regatului frigian al regelui Midas. 
In locul Frigiei se ridică acum, în Asia Mica, Lidia, care va 
cuprinde repede o mare parte din întinderea Asiei Mici, după 
dispariţia Asiriei şi a Urartului. 

Se pare că relaţiile între Asiria şi Urartu au fost o vreme lipsite 
de duşmănie. In războiul pe care l-a început Asiria, sub regele. 
Aşurbanipal (circa 668 - 630 î.e.n.), împotriva Babilonului, nici 
regatul Urartu, nici cimmerienii şi nici sciţii, care au fost aliaţii 
lui, nu au intervenit câtuşi de puţin. Cucerirea Babilonului de 
către asirieni în anul 648 î.e.n., a fost de aceea mult mai uşoară. 

De fapt, în decurs de mai puţin de un secol, marile imperii de 
pradă din Orientul de Mijloc, Asiria, Urartu şi Babilonul îşi află 


sfârşitul. În anul 612 î.e.n., este cucerită Ninive, capitala Asiriei; 
către anii 590 va înceta să existe şi regatul Urartu, iar Babilonul 
va fi cucerit de perșii lui Cirus | în anul 539 î.e.n. 

In jurul anului 640 î.e.n., pe tronul regilor din Urartu se urcă 
Sardur Ill, care are de făcut faţă nu numai multor răscoale 
interne şi revoltelor guvernatorilor, dar şi atacurilor popoarelor 
vecine, adică ale mezilor şi sciţilor. 

Nu ni s-au păstrat informaţii precise despre sfârşitul startului 
Urartu. 

Se pare însă că trupele mezilor - popor indo-european aşezat 
în partea de nord şi centrală a Podişului Iranian - au cucerit 
capitala statului Urartu, deoarece acesta era aliat cu Asiria. 

Ninive, capitala Asiriei, şi Tuşpa, capitala Urartului, au fost 
cucerite aproximativ în jurul anului 612 î.e.n. Este probabil că 
regatul Urartu a fost definitiv nimicit de mezi după anul 580 
î.e.n., când a fost cucerită şi distrusă marea cetate Teşubaini 
(Karmir-Blur) din Transcaucazia (regiune aflată la sudul munţilor 
Caucaz) de către ostaşi sciți sau de mezi. 


IV. ORÂNDUIREA ECONOMICO-SOCIALĂ A STATULUI 
URARTU 


Orânduirea  economico-socială a statului Urartu a fost 
sclavagistă. Prizonierii luaţi în urma expedițiilor de pradă ale 
regilor Argisti |, Menua şi Sardur | au fost fie transformați în 
sclavi, fie incluşi în armată, fie pur şi simplu omorâţi. Regele 
Argisti | a capturat, de exemplu, într-un singur an cca 20000 de 
oameni. Un număr aşa de considerabil de sclavi era cu totul fără 
folos pentru un stat, a cărui producţie agricolă şi artizanală era 
puţin dezvoltată. De aceea, o parte din prizonieri au fost înrolați 
în armata urartiană, iar restul ucişi pe câmpul de luptă. Tot 
acest rege a strămutat din Asia Mică şi din Araţani 6600 
prizonieri de război pentru construirea cetăţii şi a fortificațiilor 
din cetatea Erbu sau Erebu, fundată de el (lângă Erevanul de 
azi, capitala R. S. Armene). Astfel, regele Sardur Il a adus într-un 
singur an, din trei campanii de jaf, 12735 tineri şi 46400 femei. 

În statul Urartu existau puternice rămăşiţe gentilice şi tribale. 
Puterea aparţinea regelui, membrilor familiei sale, nobililor, care 


erau fie militari, fie dregători civili. Este posibil ca nobilii să fi 
provenit din aristocrația gentilică, adică din şefii de triburi şi de 
clanuri. Ei contribuiau în măsură foarte mare la apărarea ţării, 
întrucât fiecare din ei poseda care de luptă (care aveau trei 
ocupanţi, nu doi, ca în Egiptul antic) sau călăreţi, ca în oştirile 
asiriene. 

Ostaşii de rând, pedestrimea mai cu seamă, aveau pământ în 
proprietate individuală, dar exista şi proprietate familială în 
cadrul unor mari obşti săteşti. Unii dintre sclavi erau 
proprietatea acestor obşti şi se pare că prizonierii de război erau 
distribuiţi nu numai nobililor, ca în Asiria şi Babilon, dar şi 
obştilor săteşti. 

Este foarte probabil că regii erau, ca şi în Asiria, proprietari 
supremi atât ai terenurilor agricole, cât şi ai terenurilor neirigate 
sau devastate anterior. Ei exploatau cu sclavii lor întinderi 
relativ mici de pământ, deoarece primeau cereale şi tot felul de 
produse agricole de la restul populaţiei sub formă de impozite. 
Sclavii regali şi ai templelor erau folosiţi în lucrările de 
construcţie, la grădini şi în marile ateliere regale, unde se lucrau 
arme şi ţesături destinate regelui sau nobililor. 

Ca şi în „Imperiul Hittit”, în diferite cetăţi ale regatului Urartu 
erau depozitate produse agricole de tot felul. Aceste cetăţi erau, 
de obicei, în centrul unei garnizoane permanente. Artizanii din 
cetăţi lucrau pentru nevoile armatei, iar o serie de scribi 
înregistrau cheltuielile şi veniturile ei. 


V. VIAŢA DE TOATE ZILELE 


Oraşele urartiene, cel puţin acelea nou create, se construiau 
după un plan bine definit, cu străzi drepte clădite, cu case 
destul de diferite între ele. Casele aveau de multe ori 2-3 
camere. In afară de mese, pe care se lua cina, ca şi în Babilon, 
nu se mai afla niciun fel de mobilă. 

Pereţii ca şi podeaua erau acoperite cu covoare. Pentru 
păstrarea băuturii şi hranei curente se foloseau vase de lut. 
Acoperişul vast se întindea şi peste o parte din curte, unde se 
afla şi o vatră săpată în pământ. Nu s-au găsit în preajma 
locuinţelor hambare sau vase mari pentru conservarea 


alimentelor şi nici grajduri pentru vite, ceea ce ne îndreptăţeşte 
să deducem că locuitorii cetăților de garnizoană urartiene erau 
toţi slujbaşi ai statului, primind salariul în natură, produse 
agricole desigur. Multe din obiectele de uz casnic erau de lemn, 
dar s-au găsit şi obiecte confecţionate din oase. 

Alimentaţia de bază o constituiau orzul (ca în Mesopotamia) şi 
meiul, care aveau o perioadă scurtă de vegetaţie şi dădeau 
recolte relativ mari. 

Urartienii nu cultivau grâu, poate fiindcă se obținea o 
producţie mică la altitudinea de 700 metri peste nivelul mării. 
Cultivau în schimb viţa de vie. Din struguri se făceau felurite 
vinuri, precum şi stafide. De asemenea, erau cultivate 
leguminoasele. Drept grăsime se utiliza uleiul de susan. Incă 
Herodot arătase că în Mesopotamia nu se foloseşte decât ulei 
de susan, ceea ce este confirmat de cărţile Talmudului din 
Babilon (sec. III-V e.n.). Acest ulei era utilizat de asemenea 
pentru iluminat, pentru obţinerea unor unsori lecuitoare, în 
cultul zeilor, precum şi pentru ghicit viitorul (în aşa-numita 
lecanoscopie). 

Despre modul de viaţă al locuitorilor de la sate din regiunea 
ocupată înainte de statul Urartu, adică din Podişul Armeniei, 
aflăm de la discipolul lui Socrate, Xenophon, care a comandat 
armata grecească, ce se retrăgea din Persia spre coastele Mării 
Negre. El ne-a dat o descriere detaliată în cartea sa Anabasis 
sau Retragerea celor 10000. 

Datorită iernilor aspre şi căderilor masive de zăpadă, era 
nevoie de locuinţe care să fie la adăpost de geruri; de aceea 
ţăranii îşi făceau bordeie la pământ, cu o singură deschidere în 
acoperiş, prin care intra şi lumina, dar în acelaşi timp ieşea şi 
fumul din vatră. Tot pe aici se pătrundea înlăuntrul locuinţei. 

Nu avem date sigure asupra felului cum trăiau prinşii de 
război, dar ştim că nici ţăranii nu duceau o viaţă uşoară, plătind 
dări regelui, templului şi nobililor. 

Statul Urartu nu dispunea de prea mult teren agricol şi de 
aceea nu îşi putea satisface necesităţile interne. De aici marile 
lucrări de irigație întreprinse de regi, la care trudeau din greu 
zeci de mii de prinşi de război, mai cu seamă că trebuiau 
efectuate canale de irigație în teren stâncos. Apoi trebuiau puse 
în valoare terenurile agricole lăsate în paragină şi nelucrate de 
proprietarii lor, care luptau ca ostaşi în armatele regilor. 


Stat sclavagist, Urartu, ca şi „Imperiul Hittit”, a fost mult 
slăbit de lipsa de coeziune internă, precum şi din cauza deselor 
răscoale ale sclavilor şi ale ţăranilor supuşi la munci forţate. 

Aşa se explică de altfel - în ultimă instanţă - nu numai 
prăbuşirea lui, ci şi victoriile obţinute de vrăjmaşii mezi, 
cimmerieni şi sciți. 


VI. STATUL MULTINAȚIONAL URARTU 


Statul Urartu era alcătuit din popoare multe, care vorbeau 
limbi diferite şi aveau religii, obiceiuri şi datini diferite. Ostaşii 
din armata urartiană aparţinând diverselor triburi vorbeau limbi 
diferite; de aceea ei se înțelegeau greu între ei şi, în plus, nu o 
dată, păstrau resentimente tribale inerente. 

In afară de limba biainili sau urartiană, vorbită de nucleul 
principal etnic al locuitorilor din jurul Lacului Van, mai erau 
vorbite limbile: hittită (sau una din limbile din grupul de limbi 
hittit), hurrită propriu-zisă, akkadiană, în care sunt redactate 
cea mai mare parte a inscripţiilor urartiene, adică asiro- 
babiloniană, şi, în fine, asianice (caucaziene), de la care nu 
avem inscripţii decât cu mult mai târziu, în limbi abhazo- 
cercheze şi cartvelice. La sud de Lacul Van se pare că existau 
triburi ce vorbeau o limbă proto-hittită sau hatti, limbă tot 
caucaziană după cum s-a putut constata. 

Statul acesta multinațional şi opresiv nu putea dăinui decât 
atâta vreme cât nu era atacat şi biruit de vecini mai puternici ca 
el. Asiria, reprezentând un vecin mult mai tare şi mai agresiv, a 
fost aceea care, în mod aproape sigur, a pricinuit slăbirea 
forţelor statului şi i-a grăbit prăbuşirea finală, ajutată şi de 
atacurile oştirilor mezilor. 


VII. PANTHEONUL URARTIAN 


Ca şi la hittiţi şi la hurriţi mai cu seamă, pantheonul urartian 
cuprinde zeități ale munţilor şi apelor, ale Soarelui şi ale Lunii, 
aerului, tunetului. 


Zeul cerului pare a fi fost zeul suprem la urartieni. El era 
numit Cha/ai, iar soţia sa Varubani. Zeu al furtunii şi al ploii era 
Teişeba (cf. Teşub la hurriţi, corespunzând lui Hadad la semiţi). 
Zeul Soarelui se numea Sivini. 

Templul principal unde era adorat zeul Chaldi era la Musasir, 
situat în afara teritoriului statului Urartu, într-un mic stat care şi- 
a păstrat tot timpul independenţa. Din reproducerile asiriene 
reiese că acest templu avea un acoperiş triunghiular, cu fronton, 
şi un portic-colonadă. El era similar întrucâtva templelor 
egiptene. Aici avea loc ceremonia încoronării regilor din Urartu 
şi tot aici se aflau statuile regilor. Datorită acestui obicei, 
existent şi la sumerieni, au ajuns până la noi o serie de statui 
ale unor căpetenii. 

Campaniile militare ale regilor din Urartu, se afirma în 
inscripţii, au fost efectuate totdeauna din ordinul zeului Chaldi, 
protectorul regelui. De aceea, acestui zeu şi preoţilor din 
templul de la Musasir li se aduceau după fiecare campanie 
militară numeroase prinoase din prăzile luate. 

Templul zeului Chaldi a fost însă şi el prădat de toate 
odoarele sale în urma expediției lui Sargon al lIl-lea, regele 
Asiriei, care a învins pe regele Urzana al micului stat Musasir. 

Şi celelalte zeități îşi aveau templele lor. Tipul cel mai 
frecvent era „Poarta zeului”, respectiv o nişă într-o stâncă cu 
statuia zeităţii respective şi alte blocuri de stânci în jur. In 
temple se aduceau divinităţilor sacrificii de animale şi prinoase 
de alimente şi de alte obiecte. Se dăruiau templelor vite, prinşi 
de război, ogoare, care erau lucrate de aceşti prizonieri, daruri 
bogate, lucrate de artizani din Urartu şi din alte ţări. Este foarte 
probabil că preoţii aveau un rol însemnat în stat, fiindcă 
dispuneau de bogății considerabile. 


VIII. LIMBA STATULUI URARTU 


Statul Urartu a fost o uniune de triburi având o populaţie 
eterogenă, care şi-a păstrat fiecare limba şi datinile. Herodot 
relatează că în regiunea din jurul Podişului Armeniei locuiau 
saspirii (Istorii, VII, 79) care aveau ca şef pe Masistia, şi care 
vorbeau limba cartvelică; matienii (care au fost hurriţii, cf. 


Herodot, op. Cit. |, 72; III, 94; V, 49; VII, 72), alarodienii (op. Cit. 
III, 94; VII, 79) şi armenii (op. Cit. III, 93; V, 49; VII, 73). 

Armenii, după Herodot, sunt colonişti ai frigienilor, care erau 
traci veniţi în Asia Mică (cf. Op. Cit. VII, 73). El îi menţionează în 
secolul al Vi-lea î.e.n., adică la 60-70 de ani după ce statul 
Urartu se prăbuşeşte. 

Armenii pot fi consideraţi ca urmaşi ai triburilor din statul 
Urartu, chiar dacă limba lor are puţine elemente comune cu cea 
cunoscută din inscripţii urartiene. 

Limba urartiană din inscripţii a fost studiată mai întâi de A.H. 
Sayce, care, începând din 1882 până în 1906, a publicat în „The 
Journal of the Royal Asiatic Society” o serie de articole privind 
descifrarea cuneiformelor din regiunea Van. În 1898, M.V. 
Nikolskii a publicat cartea  /nscripțiile cuneiforme din 
Transcaucazia. Materiale pentru arheologia Caucazului, 
Moscova, dedicată tot descifrării inscripţiilor din Urartu. Lui i-au 
urmat alţi orientalişti sovietici, în primul rând N.I. Marr, apoi l.l. 
Meşcianinov, M. Tseretheli, G.A. Melikisvili, precum şi orientalişti 
germani, printre care |. Friedrich. Toţi au schiţat elementele 
esenţiale ale limbii urartiene. Actualmente a fost publicat un 
Corpus al inscripţiilor din Urartu (cf. C.F. Lehmann-Haupt, 
Corpus inscriptiorum chaldicarum, vol. I-lll, 1928 - 1953, Berlin - 
Leningrad, şi G. A. Melikisvili, /nscripțiile cuneiforme din Urartu, 
Moscova, 1964). 

Concluziile cercetărilor au fost că limba urartică este o limbă 
caucaziană, care face parte din familia de limbi numită şi 
jafetită, ibero-caucaziană ori paleo-caucaziană. Această familie 
de limbi cuprinde limbi vorbite în U.R.S.S., Turcia, Siria, lordania, 
Iran, Irak şi Israel de circa 5 milioane de persoane. 

P.K. Uslar, în 1888, apropie această familie de limbi de familia 
de limbi semitice şi indo-europene. Familia de limbi caucaziene 
cuprinde o mare diversitate de limbi şi dialecte, majoritatea cu 
un număr redus de vorbitori. 

Trăsăturile comune existente nu sunt suficiente pentru a 
postula o protolimbă comună caucaziană, asemănările dintre 
aceste limbi şi dialecte s-ar putea explica prin eventuale 
influenţe reciproce, ca elemente de substrat sau ca împrumuturi 
comune. 

Trăsăturile comune aproape tuturor limbilor caucaziene sunt: 
absenţa  diftongilor, sisteme  consonantice foarte bogate 


(consoane ejective, laterale, postvelare; opoziții de sonoritate, 
aspirație), grupuri consonantice iniţiale, tendinţa cuvintelor de a 
se termina în vocală, structura gramaticală aglutinant-flexionară 
(de exemplu în sistemul de cazuri), clase nominale (cf. Marius 
Sala, loana Vintilă-Rădulescu, Limbile lumii, Bucureşti, 1981, p. 
54). 

Scrierea cuneiformă în care ne-au parvenit inscripţiile urartice 
era menită iniţial să redea lexemele unei limbi semite, cea 
asiro-babiloniană. De aceea ea nu a transcris exact toate 
sunetele existente în limba urartică. 

De pildă, dacă limba urartică este o limbă caucaziană, nu 
există în scrierea cuneiformă semne care pot să transcrie 
africatele, aşa de frecvente în limbile caucaziene. Noi trebuie să 
dăm aceeaşi valoare fonetică unor semne din scrierea 
cuneiformă a limbii urartice pe care acestea o au în limba 
akkadiană, deşi ştim sigur că se pronunţau în alt fel. 

Alt exemplu, scrierea cuneiformă nu redă decât patru vocale: 
a, e, i şi u, dar în limba urartică există şi vocala o, care este 
absentă în scrierea cuneiformă într-un text urartic sau este 
înlocuită cu vocala u. Aşa, de pildă, în numele ţării care se 
numeşte de greci Colchida. Vocala o este redată în texte 
urartice prin u Kul/ha. 

O altă caracteristică a limbii urartice este alternanţa între 
vocalele işi e, ca şi alternanţa între a şi ia. 


IX. MORFOLOGIA LIMBII URARTICE 


a) Substantivele şi adjectivele se termină de regulă printr-o 
vocală, cel mai des prin -/ (de ex. Pili, „cana!”; huradi „război”; 
euri, „domn”). Mai rar se termină prin -e (de ex. Ase, „bărbat; 
ase, „scut”) sau prin -a (ex. Qiura, „pământ”). 

In cuvintele urartice trebuie diferenţiate sufixele care 
formează  lexeme. Aşa, de pildă, sufixul -se formează 
substantive abstracte: usmase, „putere”; u/guse, „viaţă”; 
pisuse, „bucurie”. Un alt sufix care formează substantive 
abstracte este tuhi, de ex. LUGAL-tuhi, „îimpărăţie” (LUGAL este 
un termen sumerian: LU, „om”, GAL, „Mare” rege). Un sufix ce 
exprimă apartenenţa este -hini: Menuahini, „aparţinând lui 


Menua”, precedat de determinativul 1 (- LUGAL), „rege” care 
indică faptul că Menua era un rege. Acest sufix indică şi filiaţia. 

B) Declinarea, în care substantivele pot fi la singular sau la 
plural, ca şi conjugarea sunt destul de complexe; în ele joacă un 
rol însemnat construcţia ergativă, în care se face o deosebire 
netă între verbele tranzitive şi cele intranzitive. Construcţia 
ergativă este caracteristică pentru limbile din familia de limbi 
caucaziene, în special limba gruzină (georgiană). Dar şi limba 
hurrită are această construcţie. 

Declinarea urartică are caracter aglutinant. Cazurile se 
formează prin sufixe. Se disting opt cazuri. Cazul ergativ este 
cazul la care se pune subiectul verbelor tranzitive. 

Pronumele personal la persoana |, „eu”, este la cazul ergativ 
iese, pe când pronumele posesiv la persoana | este -uki, „al 
meu”. Pronumele demonstrativ „acesta, aceasta” este jni, iar 
cel numeral susin, „unu”. 

Verbul tranzitiv este deosebit de cel intranzitiv. Verbele 
tranzitive se termină cu vocala -u. De exemplu: zadu, „a funda”; 
sidistu, „a construi; teru, „a aşeza”; aru, „a da”. Verbele 
intranzitive au ca terminaţie-a. Ex. Sia, „a merge”; Sin, „a 
aduce”; usta, „a se îndrepta”. 

Limba vorbită în oraşul Musasir, centrul religios important din 
Anatolia în mileniul | î.e.n., este puţin diferită de limba urartică 
propriu-zisă. Ea se pare însă că a avut o oarecare influenţă 
asupra acesteia din urmă (cf. G.A. Melikisvili, Textele urartice 
cuneiforme, Moskva, 1960, p. 82 sq.). Limba urartică, fiind o 
limbă caucaziană, are multe afinități cu limba hurrită (Idem, p. 
89). Înrudirea între aceste două limbi este evidentă atât în ceea 
ce priveşte lexicul, cât şi gramatica. Astfel, în urartică „război” 
este huradi, în hurrită: hurati; în urartică „an”, sali; în hurrită, 
sauela; în urartică şi hurrită hari, „drum”; în urartică „munte”, 
baba; în hurrită papa; în urartică: tarsueni, „om”; în hurrită: 
tarsu. 


X. SCRIEREA DIN URARTU 


În inscripţiile urartiene după cum am arătat se folosea 
scrierea asiro-babiloniană cuneiformă. Dar anterior exista o 


scriere hieroglifică, analogă dar nu similară scrierii hieroglifice 
hittite, în care se scria prin dieograme şi nu prin fonograme, ca 
în scrierea asiro-babiloniană. 

Scribii din Urartu, preluând cuneiformele asiriene - probabil 
prin scribii templului zeului Chaldei din Musasir -, au simplificat 
considerabial această scriere, eliminând o serie de grafii 
omonime. Este posibil ca scrierea cuneiformă silabică, folosită 
de persani în Imperiul Achemenid, să derive din scrierea cursivă 
urartiană, prin intermediul statului Mana şi al statului creat de 
mezi în nordul Iranului de azi. 

Vom adăuga că scrierea hieroglifică urartiană, folosită relativ 
rar, doar în inscripţii cu conţinut religios, nu a putut fi descifrată 
până acum, întrucât nu s-a descoperit nicio inscripţie bilingvă. 


XI. ARTA URARTICĂ 


Arta de la curtea regilor şi nobililor din Urartu a fost mult 
influenţată de arta asiriană. Aceştia nu numai că au copiat-o, ci 
şi-au asimilat-o, întrucât ea exprima forţă, violenţă, opresiune, 
împilare, adică tot ceea ce se afla în subconştientul 
stăpânitorilor atât asirieni, cât şi urartici, care prin devastare, 
ucidere, ardere, tortură au nimicit multe ţări prospere din 
Orientul Apropiat. 

Locuitorii de rând ai statului Urartu au fost atraşi însă de arta 
scitică, străină violenţei, opresiunii şi agresivităţii. Influenţa a 
fost posibilă întrucât sciţii şi-au creat un stat al lor pe teritoriul 
actualului Azerbaidjan sau în jurul Lacului Urmia, care a durat 
din sec. VII până în sec. VI î.e.n., atestat printre altele şi de 
vasele de bronz descoperite în această regiune. 

De la sciți s-au preluat motivele ornamentale de pe unele 
obiecte de uz casnic, printre care şi aşa-zisul stil animalier scitic. 
Nu e mai puţin adevărat că şi în creaţiile artistice scitice se 
vădeşte uneori o influenţă a culturii statului Urartu. 


PALMYRA, CETATEA DE LA RĂSCRUCEA DRUMURILOR DIN 
DEŞERT 


Aşezată în Deşertul Siriei, cetatea Palmyra, în limbile semite 


Tadmor, numită aşa datorită marelui număr de palmieri ce o 
înconjurau, era aşezată într-o oază mare, care avea izvoare 
bogate, în jurul cărora se creaseră vaste culturi agricole, precum 
şi culturi de viţă de vie, curmali, măslini, toate irigate în cea mai 
mare parte. 

Acest oraş-cetate la un moment dat (în deceniul 7 din secolul 
al Ill-lea e.n.) a reuşit să cucerească o mare parte din Orientul 
Apropiat (Siria în întregime, Asia Mică, în parte, şi Egiptul) şi se 
îndrepta spre crearea unui imperiu independent între cel roman 
şi cel part. 

Palmyra a fost poate cel mai frumos oraş din Imperiul Roman, 
căci ruinele sale impunătoare nu-şi găsesc egalul în nicio cetate 
grecească, romană sau helenistică. 

De la Palmyra pornea spre nord-vest, prin deşert, o cale spre 
Damasc şi spre vest către fostele cetăţi feniciene de pe malurile 
Mediteranei, o alta spre miazăzi către Arabia Felix, bogată în 
smirnă şi tămâie, şi alta spre răsărit, către cetatea Dura 
Europos, aşezată pe Eufrat, subordonată Palmyrei. Tot spre 
răsărit pornea o cale către Imperiul Persan (al părţilor), de unde 
veneau prin tranzit mărfurile din India şi din China, Palmyra fiind 
unul din centrele terminale ale celebrului „drum al mătăsii”. 

Pe teritoriul ţării noastre s-au găsit numeroase inscripţii 
palmyriene, unele redactate în latină, altele în greacă, iar altele 
în aramaica din Palmyra, precum şi o serie de statui, 
basoreliefuri, inscripţii votive ale zeităților semite adorate de 
ostaşii palmyrieni (cf. Silviu Sanie, Culte orientale în Dacia 
romană, Bucureşti, 1981, passim). 

Studiul inscripţiilor latine şi greceşti din Dacia Romană, făcute 
de istorici români de vază, începând cu Vasile Pârvan, au scos în 
evidenţă nu numai frecvenţa numelor de zei semiţi (sirieni, 
arabi şi palmyrieni), dar şi a antroponimelor siriene sau 
palmyriene (deci arabe), care sunt o dovadă de netăgăduit că 
mulţi ostaşi ai statului-cetate s-au aşezat în ţara noastră în 
calitate de veterani în timpul cuceririi romane. 

Marea majoritate a locuitorilor Palmyrei par a fi fost arabi, 
deşi limba  inscripţiilor ce ne-au parvenit este aramaica 
imperială şi greaca, limbile de circulaţie în Orientul Apropiat în 
secolele | - III e.n. Dar numele proprii ale cetăţenilor Palmyrei, ca 
şi multe theonyme dovedesc prevalența numerică a locuitorilor 
arabi. 


Primele legături ale poporului nostru cu arabii s-au făcut deci 
prin intermediul arabilor cetăţeni ai Palmyrei, care luptau în 
armatele romane. Astăzi, când relaţiile ţării noastre sunt atât de 
strânse cu ţările arabe, este - credem - important să relevăm 
vechimea aproape bimilenară a acestor legături între arabi şi 
locuitorii Daciei Romane, strămoşii noştri. 


I. EXPLORĂRI ARHEOLOGICE 


Primul european care a vizitat Palmyra, după ce Siria 
devenise o ţară arabă, a fost cunoscutul rabin spaniol Benjamin 
de Tudela. El a făcut această vizită în anul 1172, pentru a se 
interesa mai cu seamă de comunitatea ebraică din acest oraş. 
După cinci veacuri, respectiv în anii 1616 şi 1625, s-a făcut o 
cercetare a ruinelor oraşului Palmyra de către misionarul şi 
orientalistul italian Petro della Valle. În 1639 a fost cercetată 
Palmyra de francezul J.B. Tavernier. În 1678 un grup de 
orientalişti englezi au vrut să cerceteze ruinele oraşului 
Palmyra, dar au fost făcuţi prizonieri de către beduini, care le-au 
cerut o sumă mare drept răscumpărare. In 1691 tot ei 
organizează o nouă expediţie şi reuşesc să ajungă la Palmyra. 
Cu acest prilej, unul dintre orientalişti, pastorul Halifax, a copiat 
unele inscripţii, mai cu seamă greceşti, pe care apoi le-a 
publicat în Buletinul lui „Royal Society”. Tot de la el ne-a rămas 
o imagine a Palmyrei, impresionantă prin măreţia colonadelor, 
mausoleelor şi templelor ei. 

În 1751 englezii H. Dawkins şi P. Wood încep sumare cercetări 
arheologice. P. Wood constată, din prezenţa stilului corintic, că 
oraşul a fost construit în epoca Imperiului Roman, iar construcţia 
situată la nord-estul oraşului-cetate trebuie identificată cu 
Templul Soarelui. Până târziu, planul oraşului Palmyra alcătuit 
de P. Wood era singurul existent. 

În 1787, S.F. Volney scrie Călătorie în Siria şi la Palmyra, dar 
această carte aduce puţine elemente noi faţă de volumul lui P. 
Wood. În 1789, Palmyra este vizitată de abatele J.J. Barthelmy, 
care scrie şi el o carte: Că/ătoria tânărului Anacharis în Grecia. 

Explorarea arheologică propriu-zisă începe la 1853, mai întâi 
printr-o expediţie franceză, condusă de M. De Vogue, apoi prin 


expediţia organizată de Institutul rus de arheologie din 
Constantinopole, sub conducerea lui F.I. Uspenski, B.V. 
Farmakovski şi P.K. Kokovţov. Acestor expediţii le urmează o 
expediţie germană, condusă de T. Wiegand. Cu aceste prilejuri 
se întocmesc noi planuri ale oraşului-cetate. Incepând din anul 
1924, arheologii francezi stabilesc un ultim plan al oraşului. 

Între anii 1929 - 1932 satul arab ridicat pe locul Templului lui 
Bal-Şamen a fost mutat de către A. Seyrig şi P. Amy în nord- 
estul oazei, iar între anii 1933 - 1935 începe cercetarea 
arheologică a Templului şi apoi explorarea necropolei din nord- 
vestul oazei Palmyrei. In 1939 - 1940 este cercetat monumentul 
Arcul de Triumf şi numeroasele morminte. In aceeaşi perioadă 
este dezgropată agora oraşului. Din explorarea Templului lui Bal 
s-a putut pune în evidenţă un număr de mozaicuri. La sud de 
aşa-zisul lagăr al lui Dioclețian a fost găsită o necropolă 
impunătoare. 

In 1952, după ce Siria a devenit independentă, a început, sub 
conducerea lui S. Abdul Hak, degajarea necropolei din nord- 
estul oraşului, iar apoi a teatrului. Expediția elveţiană a lui P. 
Kollar a continuat cercetarea templului zeului Bal-Şamen. 

Secţiunea B a oraşului a fost explorată în 1957 - 1958, iar în 
1963 au fost continuate explorările în secţiunea A, între Templul 
lui Bal şi Arcul de Triumf. În fine, în 1983 - 1964 s-a stabilit că 
aşa-zisul templu corintic era consacrat zeului Nabo. 

Expediția poloneză, condusă de K. Michailowsky (1959 - 
1964), a cercetat aşa-zisul lagăr al lui Dioclețian şi Colina 
mormintelor. Arheologul francez Mesnil din Buisson a explorat 
Templul lui Bal din epoca helenistică, precum şi ceramica din 
2200 - 2000 î.e.n. Pe de altă parte foarte importante sunt 
rezultatele explorării oraşului Dura-Europos, unde au fost 
descoperite temple ale zeilor din Palmyra. 


II. IZVOARE ALE ISTORIEI PALMYREI 


Începuturile  Palmyrei datează din ultimele secole ale 
mileniului al Ill-lea î.e.n., iar sfârşitul ei a fost în anii 270-280, 
deci a dăinuit vreme de 2500 de ani. Istoria ei cea mai plenară, 
respectiv epoca în care a fost de sine stătătoare, e legată de 


helenism şi de istoria Imperiului Roman. 

În III Regi, IX şi în II Chronici VIII, 4, Palmyra se menţionează la 
începutul mileniului | î.e.n. Ea ar fi fost întemeiată de regele 
Solomon, care a domnit între anii 973-933 î.e.n. Tadmor a fost 
zidit de Solomon, conform aceloraşi texte, pentru a strânge în 
ea provizii de grâne. Aceeaşi legendă apare şi la Josephus 
Flavius (Antichitățile iudaice, VIII, 6, 1). 

În Pentateuh se menţionează participarea arcaşilor din 
Palmyra la războiul purtat de romani pentru dărâmarea 
Templului şi cucerirea lerusalimului. In cărţile Talmudului se 
pomeneşte şi despre cucerirea Palmyrei. Poporul din Palmyra 
este socotit „păcătos”, fiindcă a luat parte la dărâmarea 
Templului din lerusalim. Şi fiindcă numele celor păcătoşi, ca şi 
cel al ereticilor, nu era îngăduit să fie menţionat (errasia 
nominis era numită această ştergere a numelui lor, la romani) 
se scrie nu Tadmor ci Tarmod. Dar aceasta dovedeşte că arcaşii 
din Palmyra au luat parte cu adevărat la cucerirea şi dărâmarea 
Templului din lerusalim. 

Dacă istoria Palmyrei este sporadic studiată în vremea 
helenismului, ultima perioadă a existenţei sale, când se află sub 
dominație romană, este amănunţit cercetată. Astfel, Appian din 
Alexandria (Războaiele civile, 5, 9) relatează expediţia lui 
Antoniu la Palmyra. Despre acest oraş face menţiune şi Pliniu 
cel Bătrân (Naturalis Historia, 5,88) când descrie Siria. Amândoi 
autorii arată rolul însemnat jucat de Palmyra în relaţiile 
comerciale din acea perioadă, adică în secolul | î.e.n. Un alt grup 
de scriitori menţionează Palmyra către sfârşitul secolului al III- 
lea al erei noastre, când conducătorul ei era Odainat şi, după 
moartea lui, Bat Zabbai - Zenobia. 

Date importante despre Palmyra sunt adunate de către 
Thebellius Pollion şi de alţii în Scriptores historiae Augustae, 
care conţine viaţa lui Odainat şi a fiilor săi, Herennianos şi 
Timolaos, şi a Zenobiei. În biografia împăratului Aurelian, scrisă 
de Flavius Vopiscus (Aurelianus, p. 25-27), se descrie lupta între 
împărat şi Zenobia pentru dobândirea supremaţiei în Orient. 
După învingerea Zenobiei poporul din Palmyra s-a răsculat 
(Idem, p. 31). 

Relaţiile dintre Odainat, căpetenia Palmyrei, şi regele sasanid 
al Persiei, Sapor |, sunt descrise de Petre Patriciul (Fragmenta 
Historicorum graecorum, |N, p. 187, fr. 10), ca şi în aşa-zisele 


„Fragmente anonime” (Fragmenta historicorum graecorum, IN, 
p. 195-197). 

Preotul spaniol Orosius (Historia adversus paganos, 7, 22, 12- 
13 şi 23-4) descrie pe scurt activitatea politică a lui Odainat şi a 
Zenobiei. Bizantinul Zosima descrie amănunţit istoria acestor 
doi „regi”, precum şi lupta pentru dominarea Orientului Apropiat 
(I, 34-44; 50-61), iar Zonara (12, 13-27) şi Synkellios 
(Chronographul, 382) menţionează aceleaşi evenimente. 

Istoriografia bizantină dă şi ea unele relaţii despre această 
luptă, descrisă de Malala (Chronographul, 18, 426). Autorul 
afirmă că Palmyra a fost cucerită de Nabucodonosor Il. În 
analele asiriene nu se face menţiune despre această victorie, 
dar probabil că Malala a folosit izvoare iudaice, căci Bereșit 
Rahha, 56, arată că arcaşii din Palmyra au luat parte la 
expediţia lui Nabucodonosor împotriva lerusalimului. Date foarte 
interesante despre Palmyra aflăm şi la Stephanos din Byzanţ. 
Multe izvoare cuneiforme vorbesc, de asemenea, despre 
Palmyra. Tăbliţele asiriene găsite în Cappadocia, ca şi tăbliţele 
de la Mari amintesc şi ele de Palmyra. În analele regilor asirieni 
se descrie Palmyra ca un centru aramaic important (cf. A. 
Dupont - Sommer, Les Arameens, Paris, 1949). 


III. SCURTĂ SCHIȚĂ ISTORICĂ 


Palmyra ar fi fost fundată, după săpăturile arheologice 
efectuate mai cu seamă la Efca de P. Du Mesnil din Buisson în 
anii 1966 şi 1967, în ultimele secole ale mileniului al III-lea î.e.n., 
întemeietorii acestui oraş, după acelaşi arheolog, ar fi fost 
amoreii. O dovadă a fundării de către ei este faptul că Efca este 
o denumire a zeului lunii | R H, care se întâlneşte şi la Ras- 
Shamra. La Palmyra însă larih Bal este zeul Soarelui şi nu al 
Lunii. 

Numele unui locuitor din Palmyra, Puzur lIştar, se află în 
tăbliţele cappadociene scrise de negustori asirieni în mileniul III 
î.e.n. Dar poate el descinde dintr-un asirian stabilit la Palmyra. 
Oricum, aceasta ne arată că încă din primele secole ale 
mileniului II î.e.n., existau legături comerciale între Palmyra şi 
Mesopotamia. 


Alte două documente cuneiforme în care este menţionată 
Palmyra provin din statul-cetate Mari (Michelini Tocci, La Siria 
nell'eta di Mari, Roma, 1960, pp. 94-95). Ele consemnează 
puternicele legături comerciale ale Palmyrei cu ţinuturile din 
vecinătate. Este posibil deci ca regele din Mari să fi avut sub 
stăpânirea sa şi oraşul-cetate. Documentul-scrisoare către 
lasmahaddu, regele din Mari, vorbeşte de nomazii pustiului din 
Siria care au atacat Palmyra cu scopul de a jefui. Oraşul-cetate 
reuşeşte însă să-i izgonească pe năvălitori cu preţul vieţii unora 
dintre locuitorii ucişi  mişeleşte. Documente cuneiforme 
dovedesc că la epoca aceea, primele secole ale mileniului Il 
î.e.n., Palmyra era destul de bogată şi că a stârnit pe drept 
dorinţa de jaf a nomazilor din deşertul Siriei. 

Un alt act, comentat de N. V. Van Loon, scris în cuneiformă şi 
găsit la Emar (astăzi Mesken), aminteşte de relaţiile comerciale 
între Emar şi Tadmor. 

În mileniul II î.e.n., respectiv secolele al XIV-lea şi al XIII-lea 
î.e.n., în nordul Siriei şi în Mesopotamia are loc invazia 
arameenilor. În urma acestui fapt, situaţia Palmyrei se schimbă, 
întrucât arameenii au făcut din Palmyra unul din principalele lor 
centre. Nu ştim cum a decurs pătrunderea arameenilor în 
Palmyra. Ea a avut loc poate prin lupte de cucerire. Dar poate 
arameenii au ocupat Palmyra ca şi multe alte oraşe prin 
înrolarea populaţiei în forţele armate. 

Fragmentele  prismei cu opt feţe (O. Schroeder, 
Kei/schrifttexte aus Assur historischen Inhalts, Bd. 2, Leipzig, 
1922, p. 63) consemnează că arameenii din Palmyra s-au luptat 
împotriva regelui asirian Tiglat-pilesser | (sfârşitul secolului al 
XII-lea î.e.n.). Relatarea: „Pentru a douăzeci şi opta oară 
urmărind pe aramei eu am traversat Eufratul, a doua oară în 
decurs de un an. De la Tadmara (id est Palmyra) la Amurru, 
Anate şi Suhi până la Rapiku şi Kardunaş (numele dat de gutti 
Babilonului) eu i-am zdrobit pe ei... am cucerit fortărețele lor, pe 
mulţi dintre ei eu i-am ucis. Prăzile luate de la ei, care erau fără 
de număr, eu le-am adus” (D.D. Luckenbill, Ancient Records of 
Assyria and Babylonia, 1926-1927, |, p. 237) a fost repetată în 
alte inscripţii cuneiforme. Trebuie să admitem deci înfrângerea 
arameenilor din Palmyra şi din alte ţinuturi ocupate de ei. 

Date despre Palmyra găsim în IlI, Regi IX, 17-18, unde se 
afirmă că Solomon ar fi construit Tadmorul, adică Palmyra, în 


deşert. Dar această aserţiune, confirmată de altfel de Josephus 
Flavius (Antichităţile iudaice, 8, 6, 1), este interpretată de J.G. 
Fevrier (La religion palmyrienne, Paris, 1931, p. 3) ca referindu- 
se la „oraşul palmierilor” în sudul Palestinei. Totuşi, este foarte 
verosimil ca Solomon, vrând să consolideze dominaţia sa asupra 
Siriei, să fi construit o serie de cetăţi sau să le fi renovat după 
ce au fost distruse de asirieni. 

Este greu de confirmat însă tradiţia după care Palmyra a fost 
cucerită de regele babilonian Nabucodonosor II şi că arcaşii din 
Palmyra au luat parte, în anul 586 î.e.n., la cucerirea 
lerusalimului (Bereşit Rabba, 56). Dar poate că arcaşii din 
Palmyra au luptat de partea romanilor la cucerirea Ierusalimului 
în războiul purtat de ei, în anii 66-73 e.n. Împotriva evreilor. 

În epoca helenismului, până la dominaţia romană, este posibil 
ca oraşul-cetate să nu fi jucat un rol prea însemnat în viaţa 
politică, împărtăşind aidoma altor state din Asia aceeaşi soartă, 
respectiv dominaţia regilor persani şi apoi a regilor seleucizi, 
urmaşi ai lui Alexandru cel Mare. Poate ostaşii din Palmyra se 
aflau sub comanda lui Zabdi Bal, care comanda în bătălia de la 
Rafia (217 î.e.n.) detaşamentul arab ce lupta de partea lui 
Antioh al Ill-lea. Polibiu afirmă într-adevăr că la bătălia de la 
Rafia arabii erau în număr de aproape zece mii sub comanda lui 
Zabdi Bal (cf. Polibiu, 5, 79, 8; 5, 82, 12). De fapt, acest nume 
Zabdi Bal era cunoscut numai la Palmyra, unde era foarte 
răspândit. În epoca seleucidă, deci în epoca helenistică, a 
început construcţia pe o colină a templului lui Bal (sec. III î.e.n.). 
Poate tot în această epocă s-au dezvoltat relaţiile comerciale 
între Mesopotamia şi Asia Anterioară. 

Este important de observat că la Palmyra se împământenise 
limba aramaică şi se păstrau tradiţiile statului achemenid, a 
cărui limbă oficială era aramaica, chiar în vremea helenismului. 
Prima menţiune scrisă despre Palmyra o găsim la Appian. El 
afirmă că, după asasinarea lui Cezar, puterea în oraşele din Siria 
a fost preluată de către tirani, care erau supuşi părţilor. Spre a 
restabili autoritatea romanilor, Antoniu face expediţii împotriva 
acestor oraşe din Siria, printre care se numără şi Palmyra 
(Războaiele civile, 5, 9). Este şi motivul pentru care Antoniu a 
jefuit Palmyra, trimițând împotriva ei o cohortă de cavalerie (41 
î.e.n.). Palmyrienii erau învinuiți că au înşelat şi pe romani şi pe 
părţi, profitând de aşezarea lor geografică. Textul este 


următorul: „Antonius trimise călărimea să prade oraşul Palmyra, 
aşezat nu departe de Eufrat. El învinuia pe locuitorii acestui oraş 
de un lucru neînsemnat, anume că ei, aflându-se la graniţele 
romanilor şi părţilor, ar avea o atitudine îngăduitoare faţă de 
unii şi faţă de alţii, căci, fiind negustori, ei aduc mărfuri indiene 
sau arabe din Persia şi le desfac pe teritoriul roman. Palmyrienii 
aflând mai dinainte de acest lucru şi-au transportat bunurile 
cele mai de preţ de partea cealaltă a râului. S-au aşezat pe 
cealaltă parte a râului înarmaţi cu arcuri, aşteptând o eventuală 
trecere a inamicului. Călăreţii romani, găsind oraşul gol, s-au 
întors, fără să fi dat vreo luptă şi fără să ia ceva”. 

In primele decade ale erei noastre, Palmyra avea statut de 
oraş liber (polis), deşi se afla în întregime sub controlul 
administraţiei romane. Acest fapt a făcut ca relaţiile comerciale 
ale Palmyrei cu Mesopotamia să se întărească. 

După vizita făcută la Palmyra de împăratul Adrian în 129, 
acesta îi dă numele de Adrianopolis, oraş al lui Adrian, sau în 
aramaică ADRINATDMWR. Tot cu acest prilej statutul de polis al 
oraşului devine real. Ca atare, palmyrienii stabilesc un tarif 
vamal propriu, nu impus de romani. 

La sfârşitul secolului al II-lea - începutul secolului al Ill-lea e.n. 
Palmyra devine colonie romană. 

Între secolul | e.n. Şi secolul III e.n., la Palmyra au loc 
puternice mişcări sociale, concretizate în adversitatea dintre 
meseriaşii şi negustorii care conduceau oraşul pe de-o parte şi 
păturile din mijloc formate din negustori mici, meseriaşi mărunți 
şi proprietari de pământ, la care se asociază sărăcimea. 

O dată cu apariţia diferitelor forme de patronat, un rol din ce 
în ce mai important îl joacă cetăţenii romani, foşti ostaşi în 
armatele romane din Britannia, Numidia, Dacia şi Pannonia. 

Epoca cea mai bine cunoscută din istoria Palmyrei este 
mijlocul secolului al Ill-lea e.n., adică epoca instalării puterii 
personale a dinastiei Odainat - Zenobia. 

Prima atestare a acestei dinastii este pe o inscripţie din anul 
225 (inscripția nr. 4202), care menţionează pe Septimiu 
Odainat, senator, fiu al lui Hairan, fiu al lui Vahballat, fiu al lui 
Naţor. Este vorba de o inscripţie funerară de pe mormântul 
familiei Odainat. Naţor, strămoşul lui Odainat, ar fi trăit deci în 
sec. Il e.n. Cum Odainat are titlul de senator, iar ceilalţi din 
acest text sunt lipsiţi de orice titlu, se pare că Odainat este 


primul ce a căpătat demnitatea de senator. 

Dintr-o altă inscripţie pe o statuie, care datează din octombrie 
251, aflăm că Odainat Septimiu a fost prima căpetenie a 
Palmyrei, iar fiul său, Septimiu Hairan, a păstrat această 
demnitate. De fapt în textul aramaic titlul este tradus prin RS 
TDMWR, „cap, şef al Palmyrei”. 

Odainat, devenit tiran al Palmyrei, a început politica de 
dominație a Palmyrei în Orientul Apropiat. Fiul lui ia numele de 
Septimiu Odainat II. Într-o inscripţie aramaică din anul 253, el 
este numit M R N, „domnul, stăpânul nostru”, patronul breslei 
bijutierilor şi aurarilor din Palmyra. Pe o inscripţie greacă, 
Septimiu Odainat IlI apare cu titlul de consular, adică avea titlul 
cel mai înalt al administraţiei de stat a Imperiului Roman. 

Septimiu Odainat Il a căutat să fie aliat cu regele Persiei, 
Şapur |, care căpătase o mare reputaţie în urma înfrângerii 
împăratului roman Valerian (253-280) la Edessa (280). El trimite 
regelui persan o scrisoare şi daruri bogate (Frag. Hist. Graec. IV, 
p. 137), dar regele Persiei respinge scrisoarea şi refuză darurile, 
cerându-i să i se supună integral, altfel îl va ucide atât pe el cât 
şi familia sa. 

Răspunsul sever al regelui persan l-a silit pe Septimiu Odainat 
II să organizeze Orientul Apropiat pentru o rezistenţă militară 
tenace. În acest scop, a înrolat pe ţăranii din deşertul Siriei şi 
din ţinuturile învecinate într-un fel de miliții regionale (Orosius, 
Historia adversus paganos 7, 27, 12). In felul acesta Odainat II, 
prin mijloace proprii, a apărat Siria de persani şi a purtat război 
în Mesopotamia, a cucerit Karria şi Nissibis şi a asediat chiar 
cetatea Ktesiphon. 

După datele lui Zosima, Odainat Il a executat ordinele 
împăratului roman Gallienus (253-268). După vechiul obicei al 
romanilor, Odainat Il, ca şi fiul său, în urma victoriei asupra 
perşilor lui Sapur |, a fost proclamat imperator, titlu acordat unui 
comandant militar suprem victorios pe câmpul de luptă şi 
aclamat de soldaţi. Odainat Il a devenit formal coregent cu 
împăratul roman şi de drept conducător independent al părţii 
răsăritene a Imperiului Roman. Aceasta mai cu seamă fiindcă 
Imperiul Roman nu avea forţele militare necesare spre a-şi 
menţine stăpânirea asupra Orientului. Odainat II a reuşit să 
supună teritorii întinse până la țărmurile Mării Roşii. 

Pe o inscripţie din anul 271, el este numit restitutor totius 


Ovientis. Dar perşii i-au dat titlul de rege al regilor (MLKMLK 
A în aramaică), aşa cum e numit pe un monument epigrafic din 
271, iar romanii l-au numit Odaenatus rex Palmyrenorum. 
Aceste titluri îl făceau egalul regilor perşi. 

În anul 267, Odainat II şi fiul său, Irod, au fost ucişi de o 
conspirație inspirată de soţia sa Zenobia (Bat Zabbai). Ea va 
guverna în numele fiilor ei Gerenncien şi Timolaos. Izvoarele 
epigrafice şi numismatice vorbeau însă de un alt fiu al Zenobiei, 
în numele căruia ea guverna. Este vorba de Athenador, care era 
numit consular, imperator, strateg al romanilor. Zenobia este 
numită pe monede Augusta, iar în inscripţii împărăteasă 
strălucitoare, mama împăratului. Se pare că Zenobia voia să 
imite pe lulia, soţia împăratului Septimiu Sever. 

În organizaţia puterii la Palmyra se amestecau trăsături 
romane cu persane. Armata reprezenta o forţă serioasă. Aşa se 
face că, în anul 270, a căzut sub dominaţia Zenobiei şi a fiului ei 
nu numai Egiptul, ci şi o mare parte din Asia Mică. 

În 271 împăratul roman Aurelian a recăpătat Egiptul, iar la 
272 el biruieşte armata Palmyrei în bătălia de la Tyana şi o 
obligă să părăsească Asia Mică. După o bătălie victorioasă la 
fluviul Orontes, împăratul Aurelian intră în Antiohia, pe care o 
ocupă. După ce dă o luptă la Emessa, împotriva armatelor 
Palmyrei, împăratul roman începe asediul oraşului Palmyra. 
Zenobia şi Bahb Allat încearcă să fugă în Persia, dar pe drum au 
fost prinşi şi duşi la Roma. 

După aceea, Aurelian a trebuit să reprime de două ori o 
răscoală a locuitorilor din Palmyra care voiau să restabilească 
domnia Zenobiei şi a familiei Odainat. În cele din urmă, Palmyra 
este arsă şi jefuită. Zenobia i-a parte în anul 274 la triumful din 
Roma al împăratului Aurelian. Până la moartea ei, Zenobia a 
locuit într-o villa pusă la dispoziţie de învingătorul ei. 

Nimicirea Palmyrei s-a dovedit a fi definitivă, căci încercările 
de a reclădi oraşul pe vremea împăraţilor Dioclețian (234-305) şi 
Justinian (527-565) au fost lipsite de orice succes. 

În anul 634, pe teritoriul unde se găsea altădată oraşul 
Palmyra, au sosit armatele arabe şi ale lui Halid ibn-al-Balid, 
care au statornicit dominaţia arabă în toată Siria. 


IV. APARTENENȚA ETNICĂ A LOCUITORILOR PALMYREI 


Aşezaţi la răscrucea drumurilor dintre Asia şi Europa şi 
îndeletnicindu-se cu negoţul, locuitorii din Palmyra ajunseseră la 
o prosperitate destul de mare, care se poate deduce din 
monumentele existente în acel oraş, sculpturile şi arhitectura 
lui. 

Pe de altă parte, în vremea reginei Zenobia, dar şi anterior ei, 
s-a putut dezvolta la Palmyra o oarecare cultură literară şi 
filosofică, despre care însă avem indicaţii destul de 
fragmentare. 

O problemă însemnată legată de statul-oraş Palmyra este 
aceea a apartenenţei etnice a locuitorilor săi. Analiza numelor 
proprii, ce se întâlnesc în acest oraş, a arătat că un mare număr 
dintre ele sunt arabe, şi faptul acesta indică apartenenţa la 
poporul arab a locuitorilor Palmyrei în secolul I-Ill e.n. Trebuie să 
amintim că şi alt stat-oraş, Petra, situat nu prea departe, în 
sudul Palestinei, era locuit de o populaţie arabă, în ciuda multor 
vestigii care vorbeau de o puternică influenţă helenistică. Tot 
astfel numele zeilor din Palmyra sunt similare cu acelea ale 
zeilor arabi din epoca preislamică. 

Inscripţiile aflate la Palmyra sunt fie bilingve (greceşti şi 
aramaice), fie numai greceşti. De aici rezultă că printre locuitorii 
Palmyrei se aflau sirieni helenizaţi, ca şi în tot restul oraşelor din 
Siria. Lucrul important este apelaţia etnică a locuitorilor din 
Palmyra. Aceştia îşi dădeau, alături de numele lor, apartenenţa 
la un trib sau altul. Nicăieri însă nu se întâlneşte etnonimul arab 
sau sirian, ci doar numele de palmyrieni, care indică cetăţenia 
lor. In alte cazuri apelaţia etnică de grec se opune denumirii de 
palmyrian. De aici se poate trage concluzia că palmyrienii din 
epoca principatului roman se considerau ca aparţinând unei 
colectivităţi, care nu era nici greacă, nici helenistică. Dacă se 
socoteau ei înşişi sirieni, aramei sau arabi, lucrul acesta nu îl 
cunoaştem şi nu avem date asupra acestei chestiuni. 

Cert este că inscripţiile ce au ajuns până la noi sunt redactate 
în limbile aramaică şi greacă, deşi existau în mod sigur şi texte 
scrise exclusiv în aramaică sau în greacă. 

Aşa cum s-a arătat de cercetările efectuate de J. Cantineau, în 
1935, şi de F. Rosenthal, în 1935 şi 1964, aramaica folosită la 


Palmyra era aşa-zisa limbă aramaică imperială (Reichsaramaik), 
adică limba Imperiului Persan în epoca regilor achemenizi, 
Cyrus, Xerxes, Darius etc. Această limbă aramaică nu este însă 
cea imperială pură, căci se decelează influenţa limbii vorbite la 
Palmyra. 

Alţi orientalişti, printre care şi Cantineau, au crezut că 
utilizarea limbii aramaice la Palmyra urmărea să exprime 
independenţa cel puţin formală a acestui stat-oraş de Imperiul 
Roman. Dar Palmyra nu a fost niciodată independentă de acest 
imperiu. Situaţia ei politică şi administrativă nu se deosebea 
deloc de cea a altor state-oraşe din Siria în epoca helenismului 
şi a Imperiului Roman. Mai plauzibil este că la Palmyra s-a 
păstrat tradiţia mai veche a scrierii şi limbii aramaice imperiale, 
care probabil era înţeleasă de toţi locuitorii. 

Trebuie să remarcăm, pe de altă parte, că la părţi s-a păstrat 
influenţa aramaicei imperiale, întrucât în scrierea lor şi mai 
târziu a sasanizilor existau un număr important de aşa-zise 
ideograme aramaice. Scribilor li se impunea în mod absolut să 
cunoască limba aramaică, căci în scrierea sasanidă sau în cea 
pehlevită sau arsacidă de pildă cuvântul aramaic M L K 
(corespondentul ebraicului melek „, rege”) era citit de scribi 
şah, iar M A I|, cu sensul de „apă”, se citea ap. 

De altfel, am arătat că aramaica imperială s-a păstrat şi în 
inscripţiile de la Petra, locuită de arabi, capitala statului 
nabatean, care a dăinuit din sec. II î.e.n., până în anul 105, când 
devine provincie romană şi ia numele de Arabia. Inscripţiile 
nabateene cunoscute s-au găsit în peninsula Sinai şi cele mai 
vechi sunt din anul 100 î.e.n. Caracterele scrierii nabateene sunt 
curbate, suple şi nu au asemănare cu scrierea pătrată a textelor 
aramaice palestiniene şi palmyriene. 

După cucerirea romană, limba nabateeană nu mai este 
vorbită, fiind înlocuită cu cea arabă. Din scrierea nabateeană, 
care se păstrează ca scriere a negustorilor caravanieri, ia 
naştere scrierea arabă. Se cunosc peste 300 de inscripţii 
nabateene. 

Palmyrienii, mulţi din ei arabi, preiau negoţul efectuat de 
nabateeni după cucerirea acestei cetăţi-oraş de către romani în 
anul 105. Faţă de scrierea nabateeană, cea palmyriană are 
litere mai rotunjite şi ligaturi în acelaşi cuvânt, dar puţine 
ligaturi între cuvinte (spre deosebire de cea nabateeană care 


avea ligaturi între cuvinte). 

Desigur, prezenţa a multe ligaturi între consoane dovedeşte 
că, pe lângă scrierea monumentală, exista la Palmyra şi o 
scriere cursivă, ce se înscria pe pergament, pe papyrus sau pe 
foi de palmier, căci o astfel de scriere era neapărat necesară 
socotelilor negustorilor harnici care erau palmyrienii. 

Ca în ebraică şi în feniciană, vocalele nu erau marcate în 
scrierea palmyriană, decât ca matres lectionis, ca în ebraică, 
putând avea valenţe felurite. 


V. LIMBA PALMYRIENILOR 


Cetăţenii Palmyrei, negustori destoinici, făcând comerţ cu 
caravane, erau obligaţi să cunoască mai multe limbi şi îndeosebi 
greaca, limba vorbită în tot Imperiul Roman, Dar deşi erau arabi, 
trebuiau să cunoască şi aramaica, necesară în Imperiul Persan şi 
poate în unele regiuni din Siria, unde se vorbea încă limba 
aramaică în secolele I-lll e.n. În orice caz, numărul mare de 
inscripţii în aramaică dovedeşte limpede că această limbă era 
înţeleasă şi vorbită atât la Palmyra cât şi la Edessa, de exemplu, 
unde s-a găsit primul text redactat în scriere estrangelo siro- 
aramaică (epitaful principesei Amat-Semeş, „slujitoarea zeului 
soarelui”, care a trăit pe la sfârşitul secolului al II-lea e.n.), şi tot 
aramaica era vorbită la Dura-Europos, în Siria, după cum 
demonstrează stilul scris pe pergament, într-un act de vânzare a 
unei sclave, redactat în estrangelo, datând din anul 243. 

Limbile semite antice se pot împărţi din punct de vedere 
geografic, ce corespunde, de altfel, şi cu împărţirea lor 
lingvistică, în trei grupe: 1) grupul de est, care cuprinde numai 
limba akkadiană (asiro-babiloniană) cu dialectele ei, limbă ce se 
vorbea în Mesopotamia; 2) grupul de limbi semite din nord-vest, 
care erau răspândite în Siria şi Palestina; 3) grupul de limbi 
semite din sud-vest care cuprindea dialectele arabe din nord şi 
sud, apoi limbile etiopiene. 

Grupul de limbi semite din nord-vest se poate divide în trei 
ramuri principale: a) limbi semite din nord-vest, care nu au fost 
bine individualizate, aşa cum este limba vorbită la Ugarit (Ras 
Shamra), limba vorbită la Ebla şi limba amoreană; b) limba 


canaaneană, din scrierile de la Tell el-Amarna, datând din 
secolul al XIV-lea, limba feniciană, împreună cu cea punică, 
limba ebraică, limba vorbită în Moab şi limba ammonitică; c) 
limba aramaică cu multiplele ei dialecte, vorbită de aramaeni în 
Siria şi Mesopotamia. Influenţa limbii akkadiene se constată în 
vocabular, dar există în aramaică înrâurirea unei limbi nesemite, 
limba hurrită. De remarcat că limba aramaică este numită şi 
siriacă (sau siriană) şi chaldaică, iar uneori şi rabbinică. Pe de 
altă parte, aramaica este adesea confundată cu ebraica, în 
textele vechi mai ales, fiindcă era vorbită de evrei şi fiindcă 
numeroase opere ebraice erau redactate în aramaică (de pildă, 
cărţile Kabbalei), dar şi o parte din literatura rabbinică (Talmud), 
în afară de faptul că existau porţiuni din Vechiul Testament în 
aramaică. 

Cu mult înainte de a se scrie primele monumente epigrafice 
în aramaică, arameii apar în inscripţiile şi în analele 
babilonienilor şi ale asirienilor. Şi chiar acolo unde nu se află 
apelaţia de aram sau de arameeni, trebuie să conchidem din 
numele aramaice ale unor indivizi că e vorba de arameeni, când 
se face menţiunea triburilor din nordul Mesopotamiei. De fapt, în 
Babilon numele aramu (i) este menţionat în mileniul al Ill-lea 
î.e.n., denumind o regiune din nordul Mesopotamiei. Şi numai 
după aceea nomazii veniţi din Arabia care s-au stabilit în acel 
ţinut au fost denumiți arameeni. În jurul anului 1100 î.e.n. În 
analele regelui Tiglat-pileser | apar nomazi numiţi ah/ame. 
Arameeni sunt în Mesopotamia doar o parte din aceştia care se 
instalează din sec. XIV î.e.n. In Mesopotamia de nord şi sunt 
atacați şi respinşi de regii Asiriei. Totuşi, arameenii reuşesc să 
creeze, cu începere din sec. XI î.e.n., o serie de mici state în 
nordul Mesopotamiei (cf. Constantin Daniel, Scripta aramaica, 
vol. |. P. 36). 

Diferitele influenţe culturale la care au avut acces arameenii 
au făcut ca limba aramaică, ce o vorbeau iniţial la venirea lor 
din Arabia, să se împartă în dialecte diferite. Cel mai vechi este 
dialectul arhaic aramaic vorbit în statul Sam'al, cu capitala la 
la'udi, descoperită cu prilejul săpăturilor efectuate la Zincirli 
(Turcia), situat în regiunea izvoarelor râului Karasu („apa 
neagră”). El este consemnat pe o inscripţie a regelui Kilamuwa 
(sfârşitul secolului IX î.e.n.). Tot în acelaşi ţinut s-a găsit o 
inscripţie pe statuia zeului Hadad, scrisă din ordinul regelui 


Panamuwa | (către 770 î.e.n.). Dialectul de aici prezintă 
terminaţiile, cazurilor la plural, dar lipseşte aşa-zisul status 
determinativus din declinare. 

Tot în dialecte aramaice timpurii sunt redactate inscripţiile 
regilor din Damasc (începutul sec. IX î.e.n.). 

O inscripţie din secolul IX î.e.n., pe un altar de la Gazana, 
capitala unui regat aramaic din nordul Mesopotamiei, este 
redactată de asemenea într-un dialect arhaic aramaic. El este 
similar celui din stela din Sfire, la sud-est de Alep, datând din 
750 î.e.n. 

Aramaica imperială este vorbită în Imperiul Persan şi este 
singura limbă scrisă în cancelarii. Perşii au răspândit aramaica 
de la Marea Egee până în India şi la Marea Caspică. 

Există numeroase mărturii ale folosirii limbii aramaice în tot 
Imperiul Persan. Ea este „utilizată” şi în cartea lui Esra (Esra, IV, 
8-16; V, 6-17; VI, 3-12; VII, 12-26) unde este citat un document 
oficial emis în acest imperiu. 

Nimicirea Imperiului Persan nu a însemnat însă şi dispariţia 
limbii aramaice imperiale, căci ea s-a păstrat în unele regiuni 
vreme de secole. Astfel, s-au găsit texte în aramaica imperială 
la Uruk, în scriere cuneiformă silabică, în Asia Mică şi în 
Armenia. 

Tot în aramaica imperială sunt redactate inscripţiile regilor din 
India, cea mai cunoscută fiind a regelui Aşoka din secolul al IIl- 
lea î.e.n., precum şi inscripţiile găsite la Taxila (în Pakistanul de 
azi), la Kandahar şi la Pul-i-Dar-unteh, lângă Kabul, în 
Afghanistan. 

În fine, există texte scrise pe papirus şi redactate în aramaica 
imperială în Egiptul stăpânit de regii Ptolemei (Lagizi). 

În regatele helenistice ale Diadochilor (urmaşi ai lui Alexandru 
cel Mare) aramaica a fost înlăturată de către greacă, în statele 
iraniene, create după dispariţia regatelor helenistice ale 
Diadochilor, s-au folosit limbile iraniene ca limbi oficiale, în 
scriere se utiliza aramaica prin heterograme şi ideograme, care 
consemnau cuvinte aramaice. 

Pentru evrei limba aramaică a fost un element extrem de 
însemnat după întoarcerea din exilul din Babilon; ea făcea 
legătura între patria lor Palestina şi Diaspora  (risipirea) 
babiloniană. Scrierea evreilor din epoca hasmoneană (până la 
34 î.e.n.) şi din epoca romană timpurie arată o evoluţie 


lingvistică şi ortografică ce-şi are „originea în aramaica 
imperială”, aşa cum o dovedesc manuscrisele de la Qumran 
(Marea Moartă), în vreme ce literatura tradiţională ebraică din 
Palestina, în special Talmudul, este influenţată de ebraică, limba 
Targumim-urilor (traducerilor) este foarte apropiată de aramaica 
imperială. Astfel Targam-ul Orkelos a fost considerat ca scris în 
aramaica imperială. Cele mai multe din textele aramaice de ia 
Qumran arată o influenţă a aramaicei tardive, vorbită în 
Palestina. 

Nabateenii, care vorbeau araba, au primit o dată cu influenţa 
culturii aramaice şi limba aramaică şi scrierea ei. Inscripţiile 
nabateene - cu începere de la 170 î.e.n., redactate în aramaica 
imperială pură- sunt foarte corecte din punct de vedere 
gramatical. Cele mai multe s-au găsit la Petra, capitala 
nabateenilor, dar şi în Transiordania, până la Hauran, şi chiar în 
peşterile din deşertul luda, pe malurile Mării Moarte. 

Inscripţiile palmyriene în limba aramaică imperială datează 
din anii 33 î.e.n. - 274 e.n. Şi ele pun în evidenţă o serie de 
influenţe arabe şi greceşti. 

Şi pe teritoriul ţării noastre s-au descoperit un mare număr de 
inscripţii redactate de foarte numeroşi ostaşi romani originari 
din Palmyra, încadraţi în următoarele unităţi militare romane: 
Palmyrienii sagittarii ex Syria;  Numerus  Palmyrenorum 
Optinanensium; Numerus  Palmyrenorum  Porolissensium și 
Numerus Palmyrenorum  Tibiscensium (cf. Silviu Sanie, Culte 
orientale în Dacia Romană, |, Bucureşti, 1981, p. 28). 

De altfel, inscripţii lăsate de palmyrienii din armata romană s- 
au mai găsit în Ungaria, Franţa (Bretania), precum şi în fostul 
regat Numidia (Africa). 

Problema limbii folosite în Palmyra este mai vastă însă, căci 
am văzut că multe inscripţii erau redactate bilingv, în aramaică 
şi în greacă. Este cert că autorităţile din Palmyra voiau să se 
adreseze unui cerc cât mai mare de locuitori care nu cunoşteau 
limba aramaică, printre aceştia fiind şi greci, ca în toate oraşele 
din Siria. 

Existenţa inscripţiilor doar în greceşte demonstrează că 
palmyrienii au ţinut cu orice preţ să dovedească că şi ei şi-au 
asimilat cultura lumii civilizate de atunci, adică cultura 
helenistică. Căci textele greceşti sunt întocmite după normele şi 
tradiţiile cancelariilor din statele helenistice. lar inscripţiile 


greceşti sunt o dovadă că Palmyra era deschisă culturii 
helenistice atât filosofice, cât şi literare, dar şi religioase aşa 
cum s-a văzut pe vremea reginei Zenobia. 

Ostaşii care slujiseră în oştirile romane, odată întorşi în 
Palmyra, au continuat să-şi vorbească în aramaică şi să-şi adore 
zeii lor, precum se vede din inscripţiile rămase de la ei. Doar 
arcaşii din Palmyra, care s-au stabilit la Dura-Europos, au lăsat 
inscripţii în limba latină. 

Influenţa exercitată de Iranul sasanid asupra culturii Palmyrei 
se vădeşte în pantheonul acestui polis, ca şi în veşmintele 
purtate de locuitori. 


VI. PANTHEONUL PALMYREI 


El era format dintr-o diversitate mare de zei şi zeițe, preluaţi 
de la arameeni în primul rând, apoi de la arabii din 
Mesopotamia, de la canaaneeni. 

Aşa presupune P. Du Mesnil din Buisson (Les origines du 
pantheon palmyrien, în „Melanges de l'Universite Saint-Joseph”, 
tome 39, Beyrouth, 1964, fascicule 3, p. 169-195) care susține 
că cele mai vechi divinităţi palmyriene erau adorate în cadrul 
unei triade formată din zeii larih Bal (zeul aerului); 'Agli Bah 
(zeul Soarelui) şi Ardu (zeul Lunii). Primii doi erau figuraţi sub 
forma unor betili (pietre sacre), în timp ce al treilea era 
reprezentat printr-un cap omenesc, dar cu coarne de berbec. Ei 
erau adoraţi pe o înălţime aflată lângă izvorul Efca. Se pare că 
ei erau consideraţi nu numai protectorii izvorului, ci şi ai oazei 
din Palmyra. Ei se întrupau în tatăl-lună (căci | R H, „lună, astru” 
şi „lună, diviziune a anului”) şi în fiul-lună ('9 L, „viţel”). O. 
Eissfeldt (Tempel und Kulte syrischer Stadte imhellenislisch- 
romischen Zeitalter, Leipzig, 1941, p. 85-86) afirmă că rădăcina 
I R H trebuie tradusă cu „a merge”, „a rătăci”, iar '’g L cu „a se 
rostogoli” (cf. Siro-aramaică '9 1, „el a rostogolit”). Drept 
urmare, larih Bal ar avea sensul de „curier mesager al lui Bal”, 
iar 'gal Bal ar avea sensul de „căruţaş al lui Bal, vizitiu al lui 
Bal”. De observat că în amândouă aceste nume de zei, Bal 
urmează unui substantiv la status constructus. Triada Bel-Bal, 
larih-Bal şi 'Agli-Bal a fost, după părerea noastră, cea mai 


însemnată dintre divinităţile palmyriene. 

Se ridică însă problema originii cultului lui Bal. Pare că numele 
acestei divinităţi este de origine neobabiloniană, forma Bal 
existând la Palmyra paralel cu forma autohtonă. Numele Bal se 
conservă atât în acela al divinităţilor de mai sus, cât şi într-o 
serie de nume proprii palmyriene: Zabdi Bal; Taddi-Bal. Dar şi 
Bel se întâlneşte în nume proprii din Palmyra - precum Nur-Bel şi 
Elah-Bel - ceea ce înseamnă că amândouă variantele, Bal şi Bel, 
au coexistat un timp îndelungat. Cel mai verosimil este că 
numele Bal provine din numele amorean şi canaanean ba'al, 
„stăpân”, care a trecut prefăcându-se în bal şi chiar în bol, cu 
dispariţia lui ain (') între cele două silabe ba şi al. Cât priveşte 
funcţiile lui Bal, a ajuns până la noi un papirus grec scris la 203 
e.n., în care acesta era numit megi;stos theos Dios Bal. Astfel, la 
începutul sec. IIl e.n. Bal pare a avea funcţiile lui Zeus, divinitate 
supremă în pantheonul grec, de zeu mai mare peste toate 
zeitățile. Or, în frescele templului zeilor din Palmyra şi în relieful 
existent în adytonul templului lui Bal-Bel din aceeaşi cetate, el 
este înfăţişat ca un zeu suprem, dar şi ca ocrotitor al viilor şi al 
culturilor de măslini. Pe monede datând din epoca principatului, 
se adaugă acestui zeu epitetul de gad (grec. Tyche, lat. 
Fortuna), deci de „noroc, soartă a măslinilor”. Pe unele monede 
el este reprezentat alături de zeul Pan. 

In cele mai vechi reprezentări Bal-Bel este însoţit de epitetul 
„taur” şi de aceea, nu întâmplător, pe unele monede este însoţit 
de un cap de taur cu coarne. Pe alte monede este înfăţişată 
lupta lui Bal-Bel cu Typhon. 

Aşa cum scrie şi Silviu Sanie (Op. Cit., p. 170) trebuie să 
atribuim Babilonului originea lui Bal, întrucât acest zeu are 
multe atribute comune cu Bal-Marduk din Babilon. Zeu imberb, 
guvernând soarele, luna, planetele şi tot zodiacul, el este stăpân 
al destinului. 

Fiind primul dintre zeii naţionali, Bal se află în centrul 
reprezentărilor sculpturale cu grupuri de divinităţi palmyriene. El 
apare întotdeauna în picioare, uneori în costum militar elenistic, 
cu scut, sabie şi cu mantie fluturând, iar alteori poartă sceptru, 
globul şi calathos (coş) cf. Silviu Sanie, Op. Cit., p. 173). Lui i se 
închinau în luna Nisan sărbători, iar un corp de sacerdoţi îi 
făceau zilnic în templul său servicii religioase. 

Bal este cunoscut în Dacia Traiană prin trei inscripţii: una a 


fost descoperită la Tibiscum, alta la Porolissum şi ultima la Ulpia 
Traiana (cf. Silviu Sanie, Op. Cit., p. 174). 

Se cunosc multe antroponime formate cu Bal şi Bol: Bo/has, 
Borafas, Ragysbel, Taibol, Zabdibol etc. 

Cultul zeului larih-Bal, zeitate solară, este legat de adorarea 
zeului Bal-Bol-Bel. Cum s-a arătat mai sus, acest nume a fost 
interpretat ca având sensul de „mesager al lui Bal”, dar el este 
considerat zeul oracolelor (s-au păstrat papirusuri care arată că 
a făcut prevestiri unor persoane din Palmyra), ocrotitorul şi 
personificarea izvorului Efca din oaza oraşului, cel care prescria 
şi garanta jurămintele făcute. De aceea este înfăţişat când ca un 
betili („piatră solară”), când ca un stâlp înalt, când ca un 
războinic cu capul înconjurat de un disc, din care ies raze ale 
soarelui. În reprezentările triadei din Palmyra, larih-Bal apare în 
dreapta lui Bal, înveşmântat în ţinută militară. In Dacia, cultul 
acestui zeu a fost găsit atestat la Apulum, la Tibiscum, şi din 
nou la Apulum (cf. Silviu Sanie, Op. Cit., p. 193). În inscripţiile 
din Imperiul Roman, zeul apare cu denumirea larhibolus şi 
larhobolus sau lorhobolus. 

Cealaltă triadă divină din Palmyra e formată din cerul cel 
puternic (Ba'al Şamen), din soare (Malak-Bal) şi din lună 'A'gli- 
Bal). 

Prezenţa lui 'Agli-Bal în amândouă triadele arată că Ba'al 
Şamen şi Malak-Bal au fost ipostaze ale lui Bal-Bel-Bol şi ale lui 
larih-Bal şi în decursul vremurilor au căpătat propria lor 
individualitate. 

Ba'al Şamen, unul din cei mai vechi zei din Asia Anterioară, 
cultul lui existând la canaaneeni şi mai înainte de venirea 
arameenilor în acest spaţiu, este zeul tunetului şi al fulgerului. 
El este figurat având în mână fulgerul. La Palmyra el este 
echivalent cu zeul MR'LM (Mar'alem, „domn al universului”, sau 
în inscripţiile latine Deus Aeternus) (cf. Silviu Sanie, Op. Cit., p. 
141). În Dacia Deus Aeternus este prezent relativ des în 
inscripţii, căci altarele lui sunt menţionate în şapte oraşe din 
Dacia Superioară (Silviu Sanie, /bidem, p. 144 sq.). 

Malak-Bol, în inscripţiile latine Ma/achbe/us, după cum arată şi 
Silviu Sanie, are sensul de „mesager al lui Bel” şi nu „rege” cum 
s-ar putea presupune din numele lui scris în aramaica M L K, ce 
are şi sensul de „rege”, nu numai pe cel de „mesageri”. El este 
zeul plantelor şi al turmelor, spirit al procreării şi al vegetației. In 


triadele cosmice palmyriene el avea funcţia de zeu al Soarelui. 
Animalul atribuit lui este capra. Caracterul dublu de zeu al 
Soarelui şi al vegetației a contribuit ca el să fie considerat ca 
zeu ce lua parte la învierea morţilor. Ambele atribute îl alătură 
zeilor cu un ciclu vegetal similar lui Tamuz sau cu un ciclu 
astral. 

Întrucât în unele inscripţii din Palmyra lipsea o conjuncţie 
între Malak-Bol şi Gad Taimi, s-a considerat că el este şi 
protector al tribului cu acest nume. Acum s-a stabilit că e vorba 
de două divinităţi deosebite. In Dacia este menţionat pe 
inscripţii latine din Ulpia Traiana Sarmizegetusa şi din Tibiscum 
(cf Silviu Sanie, Op. Cit., pp. 182-187). 

Un altar al zeilor palmyrieni, descoperit la Trastevere, ne-a 
relevat unele amănunte legate de legendele cu privire la acest 
zeu. El este reprezentat ca născându-se dintr-un arbore de 
chiparos, ţinând în mâini o capră, înălțându-se la cer într-un car 
tras de patru grifoni, sub înfăţişarea lui Saturn, deci ca „Soarele 
nopţii”, sau ca un vultur care ţine în aripile sale bustul soarelui 
sau ca „zeul Soarelui”. 

Nu cunoaştem decât extrem de puţin din miturile legate de 
zeii de la Palmyra, dar ştim că de Malak-Bol se leagă „o serie de 
mituri care închipuiesc mişcarea soarelui, de la răsărit spre 
apus, şi ciclurile din natură” (cf. I.S. Şifman, Pa/mirskii Poşlinyi 
Tarif, Moscova, 1980, pp. 32-33). 

La Palmyra mai erau adorate şi alte divinităţi. Printre ele, în 
special Atargatis (Tar' ata). Statuia ei se identifică cu Tyche, 
„norocul, soarta” la greci, Fortuna în latină, şi se găsea în 
Antiochia şi în templul zeilor palmyrieni de la Dura-Europos, oraş 
subordonat Palmyrei. 

Zeiţele Gad aveau temple la Palmyra, precum şi la Dura- 
Europos. 

Stăpânul lumii subterane, corespondent lui Osiris, cu al cărui 
nume se aseamănă, era Rab Asire. Despre acest zeu se face 
menţiune în tariful vamal de la Palmyra. 

„Alţi zei adoraţi la Palmyra erau zeii semiţi apuseni Şamş 
(şemeş, „soare” în semita canaaneană), deci „zeul Soarelui”. 
Elkopar-Poseidon, Ba' al Hammon, Sadraf-Apollo. Existau apoi 
zei  mesopotamieni, proveniți din pantheonul asirian şi 
babilonian (Nabu, Negral, Tamuz, Iştar, Nanai, Anahita). In fine, 
la Palmyra au fost adorate zeități arabe preislamice (Adu, Şai' al 


Kauma, Du'anat, Ma'nu, Manafa, Şa'ru, Abgal, Manavat, apoi 
Aliat, zeiţa soartei). 

In viaţa palmyrienilor căpătase o mare răspândire adorarea 
„Zeului necunoscu” şi poate că în spatele acestei denumiri era 
unul din zeii cei mai însemnați - Ba’ al Şamen. Căci zeul 
necunoscut era inclus uneori în triada cosmică din Palmyra. Dar 
acest „zeu necunoscut” avea o statuie a sa şi la Athena (cf. 
Faptele Apostolilor, XVII, 23), iar apostolul Pavel îl identifică pe 
acest zeu necunoscut cu lahwe (/dem, 24). 


VII. ARHITECTURA MONUMENTELOR DIN PALMYRA 


După aprecierile călătorilor din secolul al XVIII-lea, Palmyra ar 
fi fost unul din oraşele cele mai frumoase din lume prin măreţia 
construcţiilor sale, care nu avuseseră de suferit distrugeri 
importante. 

Cetatea Palmyra avea drept coloană vertebrală Marea 
Colonadă, lungă de 1100 metri, construită în secolul al Il-lea e.n. 
Din amândouă părţile căii principale, pe care erau prăvălii şi 
depozite, se ridicau coloane în stil corintian, având 9,5 metri 
înălţime şi 0,95 m diametru. Cel mai însemnat monument era 
Templul zeului Bal-Bel-Bol, care juca un mare rol în viaţa 
spirituală a oraşului. 

Se pare că acest templu a fost reclădit până în epoca în care 
Palmyra a fost supusă romanilor, adică în sec. lî.e.n. 

La noi a ajuns o inscripţie care afirmă că Lişamş, fiul lui 
Taibbol, fiu al lui Şukai Bel, din tribul „fiilor lui Komar”, a sfinţit 
templul lui Bal, larih-Bal şi al lui 'Agli-Bal, împreună cu 
sanctuarele lui, în ziua de 6 Nisan în anul 32. Desigur, a fost 
sfinţită doar cella, fiindcă întregul edificiu, mult mai mare, a 
trebuit să fie clădit într-un lung interval de timp. Templul lui Bal- 
Bel-Bol era situat într-o curte mare (205x210 metri), placată cu 
dale masive de piatră şi mărginită de un zid înalt, care, pe 
partea lăuntrică, era înfrumusețat cu pilaştri, având capiteluri 
corintice, iar în afară (la sud, spre vest şi spre est) cu ferestre 
prevăzute cu fronton. Accesul în curte se făcea printr-un 
propileu cu opt coloane şi cu două turnuri la capăt, în partea de 
apus se găsea o clădire unde se lăsau animalele ce trebuiau 


jertfite. 

Pereţii cellei erau destul de scunzi şi erau înconjurați de un 
peristil format din 42 coloane de bronz, canelate şi aurite. 

Pe partea de nord a pereţilor se afla nişa cu chipurile zeilor. 

Pe tot acest templu se vedea ornamentaţia caracteristică, 
formată din frunze de viţă de vie cu ciorchini de struguri. Pe 
pereţi se aflau basoreliefuri, în care erau figuraţi zeii, jertfele, 
procesiunile sacrale şi diverse scene mitologice, îndeosebi lupta 
cu monştrii. Înaintea cellei se ridica altarul de jertfe. 

Un alt templu este al zeului Ba'al Şamen, „stăpânul cerului”, 
ridicat cu mult înainte de era noastră. S-au păstrat mai multe 
inscripţii cu privire la acest templu şi la reconstruirea lui. După 
una din inscripţii, templul şi colonada au fost ridicate de larhai, 
fiul lui Lişmaş, fiu al lui Ra'aia, din tribul fiilor lui Ma'azian, în 
septembrie, anul 67 e.n. Numele sunt arabe şi nu aramaice. 
După altă inscripţie, de către Male, fiul lui larhai, fiul lui Lişmaş, 
fiul lui Ra'aia, adică acelaşi de mai sus. 

Acest templu al lui Ba'al Şamen era foarte asemănător 
templului lui Bal-Bel-Bol: o curte înconjurată de un zid cu portic, 
un altar şi o cella, având în jur un peristil cu coloane cu 
capiteluri corintiene. Basoreliefurile acestui templu înfăţişează 
pe Ba' al Şamen, în chip de vultur, de asemenea pe larih-Bal şi 
pe 'Agli-Bal. 

Săpăturile arheologice din secolul al XIX-lea au găsit şi 
Templul zeului Nabu, care datează din secolul | e.n. Planul său 
nu se deosebeşte de cel al celor două descrise mai sus. Prin 
propilee se deschidea intrarea în curte, înconjurată de un zid cu 
portice. În centrul curţii, în partea opusă intrării, se înalţă cella. 
Între intrare şi cella se găsea o sală (unde era poate altarul) 
împodobită la fiecare colţ cu trei semicoloane. 

Ca şi celelalte oraşe helenizate din Siria, Palmyra poseda un 
teatru, construit în prima jumătate a secolului Il e.n., şi o agoră 
(piaţă). Lângă ele se afla o clădire în care se ţinea senatul, un 
fel de sfat al bătrânilor şi al notabililor. 

În 1968, s-a găsit, nu departe de agoră, piaţa publică în care 
se făceau cele mai multe tranzacţii comerciale, întrucât aici se 
aduceau şi se descărcau mărfurile aduse de caravane. Această 
piaţă a fost construită în prima jumătate a secolului | e.n. 

Trebuie studiate, de asemenea, monumentele funerare din 
Palmyra. Existau de fapt două tipuri esenţiale: turnuri funerare, 


cu numeroase camere de înhumare, dispuse pe mai multe etaje, 
şi hipogeele, construcţii subterane în formă de T sau de cruce, 
compuse de asemenea din mai multe camere. Acest ultim tip de 
monument funerar începe să se răspândească din sec. Il e.n. 

Dintre mormintele din Palmyra un interes deosebit prezintă 
hipogeul celor trei fraţi, ornamentat cu fresce care reprezintă 
atât pe decedați, cât şi scene alegorice. De remarcat că pe 
străzile Palmyrei se aşază statui ale defuncţilor, orânduite după 
dispoziţiile autorităţilor sau chiar ale persoanelor particulare. 

În pantheonul zeilor de la Palmyra, în oraşul Dura-Europos, s- 
au găsit fresce realizate după o tehnică asemănătoare celei 
existente la Fayum în Egipt, ceea ce face ca această pictură să 
fie aşezată în rândul picturii helenistice. 

Mozaicurile găsite la Palmyra sau la Dura-Europos, de factură 
helenistică, înfăţişează subiecte mitologice, cum ar fi Ahile 
printre fetele lui Lykomede ori mitul lui Cassiope. 


VIII. SISTEMUL DE GUVERNĂMÂNT AL PALMYREI 


Ca multe din oraşele helenistice din Orientul Apropiat, 
Palmyra era guvernată în primele două secole ale erei noastre 
de un senat format din notabili şi cetăţeni vârstnici. Deciziile 
erau luate fără a cere avizul adunării poporului, care nu mai 
funcţiona. Activitatea senatului era condusă de proedru 
(„înainte stătător”), preşedinte şi de grammateus, secretar al 
Senatului. Doi arhonti, magistrați, care aveau pe lângă ei pe 
decaprotoşi, şi un colegju de sindici întocmeau legile şi le 
publicau, adică le înscriau pe table de piatră. Tot în seama lor 
cădea controlul şi aplicarea legilor. 

De facto, aşa cum s-a arătat anterior, încă din secolul III e.n. 
Palmyra este condusă de un conducător suprem, corespunzător 
tiranilor din oraşele micro-asiatice şi siriene. În inscripţiile 
aramaice ei sunt numiţi AS („căpetenie, şef”), ceea ce poate fi 
tradus mai bine prin termenul „tiran” (în timpul domniei lor o 
serie de măsuri legislative erau însă fixate de senat). 

Palmyra a fost principalul centru al traficului şi comerţului prin 
caravane din Orientul Apropiat şi a constituit un însemnat 
centru al artizanilor care fabricau mărfurile cele mai variate pe 


care le exportau în toate oraşele din apropiere. De asemenea, 
Palmyra a fost şi o metropolă care şi-a extins puterea în oazele 
şi oraşele vecine. Ea a acordat o mare grijă creşterii oilor, cailor 
şi cămilelor şi a pregătit trupe de ostaşi capabile să apere 
caravanele de tâlharii deşertului. 

Pe de altă parte, autorităţile din Palmyra jucau un mare rol în 
fixarea preţurilor de vânzare şi de cumpărare a produselor 
importate pe cămile în Imperiul Roman. Taxele ce urmau să fie 
plătite la Palmyra de cumpărători şi de vânzători erau fixate pe 
inscripţii săpate în piatră: tarifele din Palmyra. Unul din aceste 
tarife a fost descoperit ocazional, nu departe de agora oraşului, 
în martie 1882, de către un arheolog amator, S.S. Abamelek- 
Lazarev, care a vizitat Palmyra cu ocazia unei excursii în 
Orientul Apropiat (cf. I.S. Şifman, Op. Cit., p. 36 sq). 

Piatra cu inscripţia tarifului, transportată la Moscova în anul 
1900, a fost excelent studiată de orientaliştii sovietici. Din acest 
tarif se pot cunoaşte în amănunţime exporturile şi importurile 
din Palmyra, obiectele fabricate şi produsele agricole existente, 
precum şi traficul comercial executat cu caravane de cămile. 

Există în oaza unde se înălța altădată Palmyra încă 
numeroase obiective arheologice. Explorarea lor în viitor va 
spori fără îndoială cunoştinţele noastre cu privire la acest 
important stat-cetate. 

